
Cuvânt înainte 


Volumul de faţă este un caiet de seminar util studenţilor dornici să 
înţeleagă filosofia morală a lui Immanuel Kant (1724 1804). Textele traduse 
reprezintă comentarii la opera de filosofie practică a celui ce e considerat cel mai 
mare filosof modem, în principal la întemeierea metafizicii moravurilor. 1 în mod 
firesc, studiul acestor texte trebuie să se facă în paralel sau după lectura lucrării lui 
Kant, nu în locul ei. Deşi autorii comentariilor sunt cunoscuţi exegeţi ai operei 
kantiene, nivelul de sofisticare al textelor e potrivit capacităţii de înţelegere a unui 
debutant în studiul lui Kant. 

Succintul comentariu a lui H. J. Paton, un celebru profesor de la Oxford, 
urmează fidel firul textului întemeierii , de la început până la sfârşit, fiind un ajutor 
indispensabil pentru lămurirea celui ce buchiseşte pentru prima oară complicatul 
text kantian. 

Studiul lui R. Norman, extrem de folosit de studenţii din universităţile 
occidentale, parcurge de asemenea textul întemeierii oferind multe abordări 
personale. Trebuie spus că lucrarea lui Kant s-a bucurat şi se bucură de o mulţime 
de interpretări diferite, chiar divergente. 2 

Fragmentul tradus din cartea lui R. B. Louden, Etica impură a lui Kant, se 
referă la latura empirică a sistemului eticii kantiene, relativ ignorată de Kant 
însuşi, dar şi de comentatori, concentraţi aproape exclusiv pe studierea eticii sale 
„pure” ( a priori ). Dar nu putem avea decât o concepţie deformată despre etica lui 
Kant dacă ignorăm etica sa empirică sau aplicată. Refacerea întregului tablou e 
intenţia lui Louden. 

Textul lui T. Hill jr. este o încercare provocatoare şi foarte clar scrisă de a 
aplica aparatul conceptual al eticii kantiene (schiţat la începutul studiului) la un 
caz concret - terorismul. Dacă e moral să sacrificăm persoane nevinovate pentru a 
lichida un atac terorist - iată o întrebare la care încearcă să răspundă autorul prin 
prisma eticii kantiene. 


' I. Kant, întemeierea metafizicii moravurilor, Editura Humanitas, Bucureşti, 2007. 

Vezi V. Mureşan, Comentariu la întemeierea metafizicii moravurilor, în I Kanl, întemeierea 
metafizicii moravurilor. Editura Humanitas, Bucureşti, 2007. 

în anexă am inclus prima traducere românească a celebrului articol al 
lui Kant Despre un pretins drept de a minţi din iubire de oameni dedicat 
clarificării unor puncte obscure ale teoriei sale (problema rigorismului) şi 
rezolvării unei dileme morale prin punerea la lucru a testelor propriei teorii. 
Legat de această temă - a excepţiilor admisibile de la legea morală - e şi 
studiul editorului volumului care pledează pentru interpretarea lui Kant ca un 
rigorist jlexibil. 

Traducerile textelor lui Paton, Norman, Louden şi Hill reprezintă 
rezultatul efortului făcut de mai mulţi studenţi de a tălmăci în limba română 
materiale didactice pentru seminariile de morală kantiană. O primă revizuire a 
traducerilor a fost întreprinsă de dl. lector univ. dr. Emanuel Socaciu. 
Revizuirea finală şi stabilirea textului a fost făcută de prof. univ. dr. Valentin 
Mureşan. 


Valentin Mureşan 



SCURT COMENTARIU LA 
ÎNTEMEIEREA METAFIZICII MORAVURILOR 1 


H. J. Paton 


Prefaţa 

Pref. 1-5 2 : Diferitele ramuri ale Jilosofiei 

Cele trei ramuri principale ale filosofiei sunt logica, fizica şi etica. Dintre 
acestea, logica e formală: ea face abstracţie de toate diferenţele dintre obiectele 
(sau materia) cu privire la care gândim şi ia în considerare numai legile necesare 
(sau forma) gândirii in genere (thinking as such). Fiindcă nu împrumută nimic de 
la experienţa noastră senzorială cu privire la obiecte, ea trebuie privită ca o ştiinţă 
pe de-a-ntregul non-empirică sau a priori. Fizica se ocupă cu legile naturii, iar 
etica cu legile acţiunii morale libere. Aceste două ştiinţe filosofice se ocupă aşadar 
cu obiecte ale gândirii care sunt total distincte unele de altele. 

Spre deosebire de logică, fizica şi etica trebuie să aibă atât o parte empirică 
(una bazată pe experienţa senzorială) cât şi una non-empirică sau a priori (care nu 
este bazată astfel); căci legile fizicii trebuie să se aplice naturii ca obiect al 
experienţei, iar legile eticii trebuie să se aplice voinţelor umane ca fiind afectate 
de dorinţe şi instincte care nu pot fi cunoscute decât prin experienţă. 

Un filosof al zilelor noastre ar trebui să susţină cu argumente mai degrabă 
teza că aceste ştiinţe au o parte a priori decât teza că au o parte empirică; şi, 
într-adevăr, mulţi filosofi ar fi gata să nege total prima posibilitate. Totuşi, dacă 
luăm fizica într-un sens larg, acela de filosofie a naturii, ea pare să funcţioneze 
conform unor principii care sunt mai mult decât simple generalizări bazate pe 
asemenea date precum cele ce ne sunt furnizate de simţuri. Sarcina formulării şi, 
dacă e posibil, a justificării acestor principii e văzută de Kant ca partea a priori 

1 Traducerea reprezintă prima parte a lucrării lui H. J. Paton, The Momi Law, Routledge, 1989 (1948), 
intitulată “Analiza argumentării”; cea de-a doua parte constă în traducerea întemeierii în limba engleză. 
H. J. Paion, fost profesor la Universitatea Oxford, rămâne unul dintre cei mai importanţi comentatori şi 
traducători ai filosofiei lui Kant şi un foarte convingător profesor de morală kantiană. Mulţi mari filosofi 
de limbă engleză mărturisesc că l-au înţeles pe Kant la cursurile lui. 

" Trimiterile se fac la numerotarea paragrafelor din 1. Kant, întemeierea metafizicii moravurilor , 
Editura Humanitas, Bucureşti, 2007. 

sau pură a fizicii (sau ca o metafizică a naturii ). El include între aceste principii, 
de exemplu, principiul că orice eveniment e necesar să aibă o cauză, iar aceasta nu 
poate fi demonstrat niciodată (deşi poate fi confirmat) de experienţă. El susţine că 
acest principiu formulează o condiţie fără de care experienţa pe care o avem cu 
privire la natură şi, prin urmare, chiar ştiinţa fizicii, ar fi imposibile. 

Ar trebui să fie evident că din experienţa cu privire la ceea ce fac oamenii 
nu avem cum să demonstrăm ceea ce trebuie ei să facă; fiindcă e necesar să 
admitem că ei adesea fac ceea ce nu trebuie să facă ~ presupunând că suntem de 
acord că există ceva de genul lui «trebuie » moral sau al datoriei morale. Prin 
urmare, dacă există principii morale în acord cu care oamenii trebuie să acţioneze, 
cunoaşterea acestor principii e necesar să fie o cunoaştere a priori : ea nu poate fi 
bazată pe experienţa senzorială. Partea a priori sau pură a eticii se ocupă cu 
formularea şi justificarea principiilor morale - cu termeni precum “trebuie”, 
“datorie”, “bun”, “rău”, “corect” şi “greşit”. Această parte a priori a eticii poate fi 
numită metafizica moravurilor (deşi alteori “justificarea” - spre deosebire de 
“formulare” - e o temă rezervată de Kant pentru critica raţiunii practice ). Pentru 
o cunoaştere detaliată a datoriilor umane particulare avem nevoie de experienţe cu 
privire la natura umană (şi chiar de multe alte lucruri). Aceasta ţine de partea 
empirică a eticii şi e numită de Kant “ antropologie practică ”, deşi folosirea pe 
care o dă el acestui termen nu e întru totul clară. 

Doctrina kantiană a cunoaşterii a priori se bazează în principal pe asumpţia 
că mintea - sau raţiunea, cum o numeşte el - funcţionează în mod activ în acord 
cu anumite principii pe care le poate cunoaşte şi înţelege. El susţine că asemenea 
principii raţionale pot să se manifeste nu numai în gândire în genere (fapt studiat 
de logică), dar şi în cunoaşterea ştiinţifică şi în acţiunea morală. Noi putem separa 
aceste principii raţionale şi putem înţelege cum sunt ele necesare pentru orice 
fiinţă raţională în măsura în care ea caută să gândească raţional despre lume şi să 
acţioneze raţional în lume. Dacă am considera că raţiunea nu are nici o activitate 
şi nici un principiu propriu şi că mintea e un simplu ghem de senzaţii şi dorinţe, 
atunci nu poate exista pentru noi nici un fel de cunoaştere a priori ; dar nu avem 
nici o îndreptăţire să susţinem acest lucru fără a lua în considerare şi argumentele 
celeilalte părţi. 

Pref. 6-9: Nevoia unei etici pure 

Dacă distincţia dintre etica a priori şi cea empirică e valabilă, e de dorit să 
tratăm fiecare parte separat. Rezultatul amestecării lor va fi inevitabil confuzia 
intelectuală şi va duce probabil la degenerare morală. Dacă acţiunile e să fie 
moralmente bune e necesar ca ele să fie făcute de dragul datoriei şi doar partea a 
priori sau pură a eticii ne poate lămuri care e natura datoriei. Amestecând 
diferitele părţi ale eticii putem începe să confundăm cu uşurinţă datoria şi 
interesul egoist, iar acest lucru nu poate avea decât efecte dezastruoase în practică. 

Pref. 10-11: Filosofia voinţei în genere 

Partea a priori a eticii nu trebuie confundată cu filosofia voinţei în genere 
deoarece ea are a face nu cu toate voinţele, ci cu un anume gen particular de 
voinţă - anume cu voinţa care e moralmente bună. 

Pref. 12-13: Scopul întemeierii 

Scopul întemeierii nu e să ne furnizeze o expunere completă a părţii a 
priori a eticii - adică o metafizică a moralei completă. Scopul ei e mai degrabă să 
pună fundamentele unei asemenea metafizici a moravurilor şi astfel să trateze 
separat această parte cu adevărat dificilă. Nici măcar în ce priveşte aceste 
fundamente, întemeierea nu pretinde a fi completă: avem nevoie pentru aceasta de 
o întreagă «critică a raţiunii practice». Nevoia unei astfel de critici a raţiunii este 
totuşi mai puţin presantă pentru chestiunile practice decât pentru cele teoretice 
deoarece raţiunea umană comună e un ghid mult mai sigur în morală decât e în 
speculaţie; iar Kant e dornic să evite complicaţiile unei critici complete. 

Punctul esenţial în toate acestea e că întemeierea are scopul limitat, dar 
totuşi de o maximă importanţă, de a stabili principiul suprem al moralităţii. Ea 
exclude toate problemele privind aplicarea acestui principiu (deşi ocazional oferă 
ilustrări ale felului în care pot fi făcute astfel de aplicaţii). Deci nu putem aştepta 
de la această carte vreo abordare detaliată a chestiunii aplicării principiilor morale 
şi nici nu trebuie să-l blamăm pe Kant pentru asta - cu atât mai puţin să inventăm 
teorii despre ceea ce ar fi trebuit el să gândească în legătură cu un asemenea 
subiect. Dacă vrem să ştim cum şi-a aplicat el principiul suprem, trebuie să citim 
neglijata sa lucrare Metafizica moravurilor. Ln întemeiere singura problemă care 
merită să fie urmărită e dacă a reuşit sau nu Kant să stabilească principiul suprem 
al moralităţii. 

Pref. 14: Metoda întemeierii 

Metoda lui Kant e să înceapă cu asumpţia provizorie că judecăţile noastre 
morale obişnuite pot pretinde în mod legitim că sunt adevărate. Apoi el întreabă 
care sunt condiţiile ce trebuie îndeplinite pentru ca aceste pretenţii să fie 
justificate. Aceasta e ceea ce el numeşte un argument analitic (sau regresiv) şi 
prin acesta el speră să descopere o serie de condiţii, mergând până la condiţia 
ultimă a tuturor judecăţilor morale - principiul suprem al moralităţii. El încearcă 
să facă aceasta în Secţiunile I şi II. în Secţiunea III metoda sa e diferită. Acolo el 
începe cu reflecţia ( insight ) raţiunii asupra propriei sale activităţi şi cu încercarea 
de a deriva din aceasta principiul suprem al moralităţii. Este vorba de ceea ce el 
numeşte un argument sintetic (sau progresiv). Dacă acest argument ar fi unul 
reuşit, atunci am putea inversa direcţia argumentului din primele două secţiuni: 
începând cu reflecţia raţiunii asupra principiului propriei sale activităţi, am putea 
trece la principiul suprem al moralităţii şi de la acesta la judecăţile morale comune 



cu care am început. Astfel am putea să justificăm asumpţia noastră provizorie că 
judecăţile morale comune pot pretinde legitim că sunt adevărate. 

Secţiunea I încearcă să ne conducă printr-un argument analitic de la 
judecăţile morale comune la o formulare filosofică a principiului prim al 
moralităţii. Secţiunea II, după respingerea confuziilor filosofiei «populare» care 
lucrează cu exemple şi amestecă empiricul cu aprioriul , îşi propune (tot printr-un 
argument analitic) să formuleze în diferite feluri principiul prim al moralităţii: ea 
ţine de metafizica moravurilor. Secţiunea III încearcă (printr-un argument sintetic) 
să justifice principiul prim al moralităţii derivându-1 din sursa lui ce se află în 
raţiunea practică pură : ea ţine de critica raţiunii practice pure. 


SECŢIUNEA I 

O ABORDARE A FILOSOFIEI MORALE 

I, 1 2: Voinţa bună 

Singurul lucru care e bun fără alte precizări sau restricţii e o voinţă bună. 
Asta vrea să spună că doar o voinţă bună este bună în orice circumstanţe şi în 
acest sens ea este un bine absolut şi necondiţionat. Putem de asemenea să o 
descriem ca pe singurul lucru care e bun în sine, bun independent de relaţiile sale 
cu alte lucruri. 

Asta nu înseamnă că voinţa bună este singurul bine. Dimpotrivă, există 
nenumărate lucruri care sunt bune în multe privinţe. Insă acestea nu sunt bune în 
toate circumstanţele şi oricare dintre ele poate fi cu totul rău dacă e folosit de o 
voinţă rea. Prin urmare, ele sunt doar bunuri condiţionate - adică bune în anumite 
condiţii, dar nu absolut bune sau bune în sine. 

I, 3—5: Voinţa bună şi rezultatele sale 

Caracterul bun al unei voinţe bune nu e derivat din caracterul bun al 
rezultatelor pe care le produce. Binele condiţionat al produselor ei nu poate fi 
sursa binelui necondiţionat care aparţine numai voinţei bune. Mai mult, o voinţă 
bună continuă să posede unicul său caracter bun chiar şi atunci când, printr-o 
întâmplare nefericită, ea e incapabilă să producă rezultatele pe care le vizează. 

Prin aceasta nu se sugerează în nici un fel că pentru Kant o voinţă bună nu 
vizează să producă anumite rezultate. Din contră, el susţine că o voinţă bună - de 
fapt, orice fel de voinţă - e necesar să vizeze producerea unor rezultate. 

1.5-8: Funcţia raţiunii 

Conştiinţa morală comună susţine concepţia după care numai o voinţă 
bună e un bine necondiţionat. Intr-adevăr, aceasta e presupoziţia (sau condiţia) 
tuturor judecăţilor noastre morale comune. Cu toate acestea, o asemenea pretenţie 


12 



poate părea fantezistă şi de aceea e necesar să căutăm o justificare suplimentară a 
ei luând în discuţie funcţia raţiunii în domeniul acţiunilor. 

Ca să facem acest lucru, trebuie să presupunem că în viaţa organică fiecare 
organ are un scop sau o funcţie căreia îi este bine adaptat. Aceasta se aplică şi 
vieţii mentale; iar în fiinţele umane raţiunea este, cum ar veni, organul care 
controlează acţiunea, tot aşa cum instinctul este organul care controlează acţiunea 
în cazul animalelor. Dacă funcţia raţiunii în domeniul acţiunilor ar fi doar să 
realizeze fericirea, acesta ar fi un scop pentru care instinctul ar fi un ghid mult mai 
bun. Prin urmare, dacă presupunem că raţiunea, ca şi alte organe, trebuie să fie 
bine adaptată scopului ei, atunci scopul ei nu poate fi doar acela de a produce o 
voinţă care e bună ca mijloc pentru realizarea fericirii, ci mai degrabă de a 
produce o voinţă care e bună în sine. 

O astfel de viziune teleologică a naturii ca îndreptată spre un scop nu este 
acceptată uşor astăzi. Trebuie să reţinem că I. Kant susţine această opinie (deşi 
deloc într-o formă simplistă) şi că ea are o importanţă mult mai mare pentru etica sa 
decât se presupune de obicei. In particular, ar trebui să reţinem că, în domeniul 
acţiunilor, raţiunea are două funcţii principale, prima trebuind să fie subordonată 
celei de-a doua. Prima funcţie e să asigure indivizilor propria fericire (un bun 
condiţionat), iar a doua e să manifeste o voinţă bună în sine (un bun necondiţionat). 

1.8- 9: Voinţa bună şi datoria 

In condiţii umane, condiţii în care noi trebuie să luptăm cu dorinţe şi 
impulsuri necontrolate, o voinţă bună se manifestă întrucât acţionează de dragul 
datoriei (for the sake of duty ) 3 . Prin urmare, dacă vrem să înţelegem ce înseamnă 
a fi un om bun, trebuie să examinăm conceptul de datorie. Felul de a fi bun al 
omului poate fi cel mai bine sesizat atunci când el se luptă cu obstacolele puse în 
calea lui de impulsurile necontrolate, dar nu trebuie să credem că binele în genere 
constă în depăşirea obstacolelor. Dimpotrivă, o voinţă perfect bună nu va avea 
nici un obstacol de depăşit, iar conceptul de datorie (care presupune depăşirea 
obstacolelor) nu se va aplica unei asemenea voinţe perfecte. 

1.9- 13: Motivul datoriei 

O acţiune umană e moralmente bună nu pentru că e făcută dintr-o 
înclinaţie imediată - cu atăt mai puţin dintr-un interes egoist - ci pentru că e 
făcută de dragul datoriei. Aceasta e prima propoziţie a lui Kant cu privire la 
datorie, cu toate că el nu îi dă această formă generală. 

O acţiune - chiar dacă e în acord cu datoria şi e în acest sens corectă - nu e 
privită în mod obişnuit că fiind moralmente bună dacă e făcută doar dintr-un 


’ Mai bine zis din datorie. Paion foloseşte atât de dragul datoriei cât şi din datorie (from duty) ca 
interschimbabile. (N. trad.) 

interes egoist. Totuşi, putem fi înclinaţi să conferim atributul de moralmente bun 
unor acţiuni corecte făcute numai dintr-o înclinaţie imediată - de exemplu 
dintr-un impuls direct de simpatie sau generozitate. Pentru a putea testa acest 
lucru trebuie să izolăm motivele: trebuie să luăm în considerare mai întâi o acţiune 
întreprinsă numai din înclinaţie şi nu din datorie, şi apoi o acţiune întreprinsă 
numai din datorie şi nu din înclinaţie. Dacă facem aceasta, atunci vom vedea - 
pentru a lua cazul cel mai favorabil înclinaţiei imediate - că o acţiune întreprinsă 
numai dintr-o simpatie naturală poate fi corectă şi demnă de laudă, dar că ea nu 
are totuşi o valoare morală distinctă. Acelaşi gen de acţiune întreprinsă numai din 
datorie are o valoare morală distinctă. Bunătatea manifestată în ajutorarea altora 
este cu atât mai evidentă cu cât un om face acest gest din datorie într-un moment 
în care e el însuşi complet ocupat cu necazurile proprii şi când nu e împins să facă 
aşa ceva de înclinaţiile lui naturale. 

Doctrina kantiană ar fi absurdă dacă ar însemna că prezenţa unei înclinaţii 
naturale de a acţiona bine (sau chiar a unui sentiment de satisfacţie pentru a fi 
acţionat astfel) ar priva acţiunile de valoarea lor morală. Ambiguitatea limbajului 
lui Kant dă culoare acestei interpretări care e aproape universal acceptată. Astfel, 
el spune că un om manifestă valoare morală dacă face binele nu din înclinaţie, ci 
din datorie (from duty). Dar trebuie să ne amintim că el pune în opoziţie aici două 
motive luate izolat cu scopul de a vedea care dintre ele este sursa valorii morale. 
El ar fi evitat ambiguitatea dacă ar fi zis că un om manifestă valoare morală nu 
făcând un bine din înclinaţie ci de dragul datoriei. Motivul datoriei, nu cel al 
înclinaţiei, e acela care dă valoare morală unei acţiuni. 

Problema dacă aceste două genuri de motive pot fi prezente în aceeaşi 
acţiune morală şi dacă unul îl poate susţine pe celălalt, iată o întrebare care nu e 
pusă în acest pasaj şi nici nu e discutată altundeva în întemeiere. Presupunerea lui 
Kant în această privinţă este că dacă o acţiune e să fie moralmente bună, atunci 
motivul datoriei, chiar şi în prezenţa simultană a unui alt gen de motiv, trebuie să 
fie suficient prin sine pentru a determina acţiunea. Mai mult, el nu se abate nici un 
moment de la credinţa că înclinaţiile generoase sunt un ajutor în înfăptuirea unor 
acţiuni bune, că din acest motiv e o datorie să le cultivăm, şi că fără ele o podoabă 
morală preţioasă ar lipsi din această lume. 

Ar trebui de asemenea observat că, departe de a respinge ideea de fericire, 
Kant susţine că avem cel puţin o datorie indirectă să urmărim înfăptuirea propriei 
noastre fericiri. 


1.14-15: Principiul formal al datoriei 

A doua propoziţie a lui Kant e următoarea: o acţiune făcută din datorie îşi 
ia valoarea morală nu din rezultatele pe care le produce sau urmăreşte să le 
producă, ci dintr-un principiu formal sau maximă - principiul de a ne face 
datoria, oricare arjî aceasta. 

Aceasta este o reformulare mai tehnică a primei propoziţii. Am văzut deja 
că o voinţă bună nu îşi poate deriva caracterul său necondiţionat-bun din 
caracterul condiţionat-bun al rezultatelor la care ţinteşte, şi aceasta e adevărat şi 
despre acţiunile moralmente bune în care se manifestă o voinţă bună acţionând de 
dragul datoriei. Ceea ce trebuie să facem acum e să formulam doctrina noastră în 
termenii a ceea ce Kant numeşte “maxime”. 

O maximă e un principiu după care acţionăm. E un principiu pur personal 
şi poate fi bun sau poate fi rău. Kant îl numeşte un principiu «subiectiv», 
înţelegând prin aceasta un principiu pe baza căruia un agent raţional (sau un 
subiect al acţiunii) acţionează efectiv - un principiu manifestat în acţiunile 
realizate în fapt. Un principiu «obiectiv», pe de altă parte, este unul după care 
orice agent raţional dr acţiona în mod necesar dacă raţiunea ar avea un control 
total asupra acţiunilor sale şi, prin urmare, unul după care el trebuie să acţioneze 
dacă e atât de iraţional încât să fie tentat să acţioneze altfel. Numai atunci când 
acţionăm după principii obiective ele devin de asemenea subiective, dar ele 
continuă să fie obiective fie că acţionăm pe baza lor, fie că nu. 

Nu e nevoie să formulăm în cuvinte maxima acţiunilor noastre, dar dacă 
ştim ceea ce facem şi vrem ca acţiunea noastră să fie o acţiune de un anumit gen, 
atunci această acţiune are o maximă sau un principiu subiectiv. O maximă este 
aşadar întotdeauna un soi de principiu general sub care noi voim o acţiune 
particulară. Bunăoară, dacă decid să mă sinucid ca să evit nefericirea, se poate 
spune că acţionez pe baza principiului sau maximei “Mă voi sinucide ori de câte 
ori viaţa îmi oferă mai multă durere decât plăcere.” 

Toate aceste maxime sunt maxime materiale', ele generalizează o acţiune 
particulară împreună cu motivul ei particular şi cu rezultatul ei intenţionat. 
Deoarece caracterul bun al unei acţiuni nu poate fi derivat din rezultatele inten¬ 
ţionate, atunci e clar că el nu poate fi derivat dintr-o maximă materială de acest gen. 

Maxima care dă valoare morală acţiunilor este maxima sau principiul de 
a-ţi face datoria oricare ar fi aceasta. O astfel de maximă este lipsită de orice 
materie particulară: ea nu este o maximă ce vizează satisfacerea unor dorinţe sau 
obţinerea unor rezultate particulare. In limbaj kantian ea este o maximă formală. A 
acţiona de dragul datoriei înseamnă a acţiona după o maximă formală “independent 
de orice obiect al facultăţii dorinţei ». Un om bun adoptă sau respinge maxima 
materială a unei acţiuni propuse în funcţie de faptul dacă aceasta e în acord sau în 
conflict cu maxima directoare şi formală de a-ţi face datoria de dragul datoriei. 
Numai asemenea acţiuni făcute « din datorie » pot fi moralmente bune. 

1.15-16: Venerarea legii 

O a treia propoziţie se presupune că rezultă din primele două. Ea este 
următoarea: Datoria este necesitatea de a acţiona din venerarea legii 4 . 


4 Sau respect pentru lege (N. trad.) 

Această propoziţie nu poate fi derivată din primele două decât dacă citim 
în ele mai mult decât s-a spus explicit: atât “venerare” cât şi “lege” par a fi 
termeni pe care nu i-am întâlnit în premise. Mai mult, propoziţia însăşi nu e întru 
totul clară. Poate că ar fi mai bine să spunem că a acţiona după maxima de a-ţi 
face datoria de dragul datoriei înseamnă a acţiona din venerarea legii. 

Nu e chiar atât uşor să urmărim argumentul lui Kant. El pare să susţină că 
dacă maxima unei acţiuni moralmente bune este o maximă formală (nu o maximă 
materială privind satisfacerea dorinţelor cuiva), atunci ea trebuie să fie o maximă de 
a acţiona în mod raţional - adică de a acţiona după o lege valabilă pentru toate 
fiinţele raţionale în genere, independent de dorinţele lor particulare. Din cauza 
fragilităţii umane, o asemenea lege trebuie să ne apară ca o lege a datoriei, ca o lege 
care porunceşte sau impune supunere. O asemenea lege, privită ca impusă nouă, 
trebuie să stârnească un sentiment asemănător cu frica. Pe de altă parte, dacă e 
privită ca auto-impusă (deoarece ea e impusă de propria noastră natură raţională), ea 
trebuie să stârnească un sentiment analog înclinaţiei sau atracţiei. Acest sentiment 
complex este veneraţia (sau respectul) - un sentiment unic ce e datorat nu vreunei 
stimulări a simţurilor, ci gândului că voinţa mea e subordonată unei asemenea legi 
universale independent de orice influenţă a simţurilor. In condiţiile în care motivul 
unei acţiuni bune trebuie găsit în sentiment, e necesar să spunem că o acţiune 
moralmente bună e una care e făcută din [sentimentul de] veneraţie pentru lege şi că 
exact acest lucru e ceea ce-i conferă o valoare unică şi necondiţionată. 

1.17-18: Imperativul categoric 

Legea pe care omul bun presupunem că o venerează şi căreia i se supune 
poate părea o lege de un gen foarte straniu. E o lege care nu depinde de faptul că 
dorim anumite consecinţe şi nici măcar nu prescrie prin sine vreo acţiune 
particulară: tot ce ne impune este o supunere-la-lege de dragul legii înseşi - 
« conformitatea acţiunilor la legea universală in genere ». Această concepţie li se 
va părea multora goală de conţinut, dacă nu revoltătoare, iar noi e sigur că am 
trecut cu acest prilej de la judecăţile morale comune la cele mai înalte culmi ale 
abstracţiei filosofice - la forma comună oricărei moralităţi autentice, oricare ar fi 
materia ei. Totuşi, oare nu spune Kant doar minimul din ceea ce poate fi spus şi 
trebuie să fie spus despre moralitate? Un om e moralmente bun nu în măsura în 
care urmăreşte să-şi satisfacă propriile dorinţe sau să-şi găsească fericirea (cu 
toate că le poate face pe amândouă), ci în măsura în care urmăreşte să se supună 
unei legi valabile pentru toţi oamenii şi să respecte un standard obiectiv care nu 
este determinat de propriile sale dorinţe. 

Din cauza obstacolelor datorate impulsurilor şi dorinţelor noastre, această lege 
ne apare ca o lege căreia trebuie să i ne supunem de dragul ei înseşi şi, astfel, ca acel 
lucru pe care Kant l-a numit imperativ categoric. Ni se oferă aici prima formulare a 
imperativului categoric (deşi într-o formă negativă): «Eu nu trebuie niciodată să mă 
port decât astfel încât să pot voi de asemenea ca maxima mea să devină lege 

universală ». Aceasta este prima formulare a principiului suprem al moralităţii - 
condiţia ultimă a tuturor legilor morale particulare şi a tuturor judecăţilor morale 
comune. Din acesta trebuie să fie “ derivate " toate legile morale - în sensul că el e 
«originar», pe când ele sunt «derivate» sau dependente. Totuşi, aşa cum arată formula 
însăşi, nu se pune problema să deducem legile morale particulare din forma goală a 
legii în genere. Dimpotrivă, ceea ce trebuie să facem e să examinăm maximele 
materiale ale acţiunilor pe care le avem în vedere şi să le acceptăm sau să le 
respingem în măsura în care ele pot sau nu să fie voite ca legi universale - altfel spus, 
ca legi valabile pentru toţi oamenii, şi nu ca privilegii speciale pentru noi înşine. 

Rezultă clar din exemplul pe care îl dă Kant atunci când aplică această 
metodă la acţiunea de a spune o minciună că el credea că aplicarea acestui 
principiu va fi mai uşoară decât a fost în realitate. In ciuda acestui fapt, el a dat o 
formulare condiţiei supreme a acţiunilor morale iar distincţia sa netă dintre acţiuni 
morale şi acţiuni doar prudenţiale sau făcute din impuls este fundamental corectă. 

1.19-20: Raţiunea practică comună 

Omul bun obişnuit nu formulează acest principiu în mod abstract, ci îl 
foloseşte pentru a face judecăţi morale particulare. Intr-adevăr, în chestiuni 
practice (deşi nu şi în speculaţie), raţiunea umană comună este un ghid aproape 
mai bun decât filosofia. Atunci, nu ar fi oare recomandabil să lăsăm întrebările 
morale pe seama omului obişnuit şi să privim filosofia morală ca ocupaţia (sau 
jocul) specialistului în filosofie? 

1.21-22: Nevoia de fdosojie 

Omul obişnuit are nevoie de filosofie din cauză că atracţiile plăcerilor îl 
tentează să se iluzioneze singur şi să argumenteze sofistic împotriva a ceea ce par a fi 
cerinţele dure ale moralităţii. Aceasta dă naştere la ceea ce Kant numeşte o dialectică 
naturală - tendinţa de a ne complace în argumente plauzibile care se contrazic unul 
pe altul şi în felul acesta să subminăm cerinţele datoriei. Aceasta poate fi, în practică, 
dezastruos pentru moralitate, atât de dezastruos încât până la urmă raţiunea umană 
comună e împinsă să găsească o soluţie acestor dificultăţi ale ei. Această soluţie nu 
poate fi găsită decât în filosofie, şi în particular într-o critică a raţiunii practice care va 
urmări principiul nostru moral până la izvorul său din raţiunea însăşi. 


SECŢIUNEA II 

SCHIJĂ A UNEI METAFIZICI A MORAVURILOR 

II. 1-5: Folosirea exemplelor 

Deşi am extras principiul suprem al moralităţii din judecăţile morale 
comune, aceasta nu înseamnă că am ajuns la el prin generalizare din exemple de 
acţiuni moralmente bune date nouă în experienţă. O astfel de metodă empirică ar 

fi caracteristică unei filosofii ‘populare’, care depinde de exemple şi ilustrări. în 
fapt, însă, noi nu putem fi niciodată siguri că există vreun exemplu de acţiune 
făcută «din datorie» (acţiune al cărei motiv determinant este acela al datoriei). 
Ceea ce discutăm aici nu e ce fac oamenii de fapt, ci ce trebuie ei să facă. 

Chiar dacă am avea experienţa [empirică a] acţiunilor făcute din datorie, 
aceasta nu ar fi de ajuns pentru scopurile noastre. Ceea ce trebuie noi să arătăm e 
că există o lege morală valabilă pentru toate fiinţele raţionale în genere şi pentru 
toţi oamenii în virtutea raţionalităţii lor - o lege pe care fiinţele raţionale în genere 
trebuie să o urmeze dacă sunt tentate să facă altceva. Aceasta nu poate fi stabilită 
prin nici o experienţă cu privire la comportamentul uman real. 

Mai mult, exemplele de acţiuni moralmente bune nu pot fi niciodată un 
substitut al principiilor morale şi nici nu pot să ofere un temei pe care principiile 
morale să se bazeze. Numai dacă posedăm dinainte principiile putem noi judeca 
dacă o acţiune este sau nu un exemplu de bine moral. 

Moralitatea nu e o chestiune de imitaţie oarbă şi tot ceea ce putem cere de 
la exemple e să ne încurajeze să ne facem datoria: ele ne pot arăta că acţiunea 
corectă este posibilă şi ne pot menţine viu în minte acest lucru. 

II.6-9: Filosofiapopulară 

Filosofia populară, în loc să separe net între partea a priori şi cea empirică 
a eticii, ne oferă un talmeş-balmeş dezgustător în care elementele a priori şi cele 
empirice sunt amestecate fără nici o speranţă de clarificare. Principiile morale sunt 
confundate cu principiile interesului propriu şi aceasta are ca efect o slăbire a 
exigenţelor moralităţii în condiţiile în care facem efortul de a le întări, efort care 
este însă greşit orientat. 

II. 10-11: Recapitularea concluziilor 

E necesar ca principiile morale să fie înţelese în mod a priori. A le 
combina cu consideraţii empirice privind interesul propriu şi altele de acest fel nu 
reprezintă numai o confuzie de gândire, ci şi un obstacol în calea progresului 
moral. Prin urmare, înainte de a încerca să aplicăm principiile morale trebuie să 
încercăm să le formulăm precis într-o metafizică pură a moravurilor din care sunt 
excluse consideraţiile empirice. 

11.12-15: Imperativele în general 

Trebuie să explicăm acum ce se înţelege prin cuvinte precum “bun” şi 
“trebuie” şi, în particular, ce se înţelege prin «imperativ». Există mai multe genuri 
de imperative, dar noi trebuie să ne ocupăm mai întâi de imperative în general (sau 
de ceea ce au în comun toate imperativele): nu ne ocupăm doar de imperativul 
moral (deşi îl putem avea pe acesta cu deosebire în minte). La prima vedere, această 
întreprindere e o sursă de dificultăţi mai ales deoarece cuvântul “bun” are sensuri 
diferite atunci când e pus în legătură cu diferite tipuri de imperative. 

Să începem cu conceptul de agent raţional. Un agent raţional este acela 
care are capacitatea să acţioneze în acord cu ideea sa de lege - adică să acţioneze 
în acord cu principiile. Aceasta înţelegem atunci când spunem că el are o voinţă. 
«Raţiune practică» e un alt termen pentru o astfel de voinţă. 

Am văzut deja că acţiunile agenţilor raţionali au un principiu subiectiv sau 
maximă şi că în fiinţele care sunt doar imperfect raţionale astfel de principii 
subiective trebuie distinse de principiile obiective - adică de principiile după care 
un agent raţional ar acţiona in mod necesar dacă raţiunea ar avea un control total 
asupra pasiunilor. Atâta timp cât un agent acţionează după principii obiective, 
voinţa sa şi acţiunile sale pot fi descrise ca «bune» intr-un anumit sens. 

Fiinţele raţionale imperfecte, cum e omul, nu acţionează întotdeauna după 
principii obiective: ele o pot face sau nu. Aceasta e exprimat într-o manieră mai 
tehnică spunând că pentru om acţiunile care sunt obiectiv necesare sunt subiectiv 
contingente. 

In cazul Fiinţelor raţionale imperfecte principiile obiective par aproape să 
constrângă sau (in limbajul tehnic al lui Kant) să necesiteze voinţa - adică ele 
par să fie impuse asupra voinţei din afară în loc să fie manifestarea ei necesară 
(aşa cum ar fi cazul în situaţia unui agent complet raţional). Sub acest aspect 
există o netă distincţie, atunci când vorbim de o voinţă raţională, între a fi 
necesar şi a fi necesitat. 

Atunci când un principiu obiectiv e conceput că necesitând (şi nu doar ca 
necesar ), el poate fi descris ca o poruncă. Formula unei asemenea porunci poate fi 
numită un imperativ (deşi Kant nu distinge practic între poruncă şi imperativ). 

Toate imperativele (nu numai cele morale) sunt exprimate prin cuvântul 
“trebuie”. Se poate spune că “trebuie” exprimă din punctul de vedere al 
subiectului relaţia de necesitare care există între un principiu recunoscut ca 
obiectiv şi o voinţă raţională imperfectă. Când spun că “trebuie” să fac ceva eu 
înţeleg că recunosc faptul că o acţiune de acest gen e impusă sau necesitată de un 
principiu obiectiv valabil pentru orice agent raţional în genere. 

Din moment ce imperativele sunt principii obiective considerate capabile 
să necesiteze şi din moment ce acţiunea în acord cu principiile obiective e o 
acţiune bună (într-un anumit sens), toate imperativele ne poruncesc să facem 
acţiuni bune (nu numai - aşa cum susţin unii filosofi - acţiuni care sunt obligatorii 
sau corecte). 

Un agent raţional perfect şi întru totul bun va acţiona în mod necesar pe 
baza aceloraşi principii obiective care pentru noi sunt imperative şi astfel va 
manifesta un fel de bine la fel cum o facem şi noi atunci când ne supunem acestor 
imperative. Dar pentru el asemenea principii obiective nu sunt imperative: ele sunt 
necesare dar nu necesitante iar voinţa care le-ar urma ar putea fi descrisă ca o 
voinţă «sfântă». Acolo unde noi spunem “eu trebuie să”, un agent de acest fel ar 
spune “eu vreau să”. El n-ar avea nici un fel de datorie şi nici nu ar simţi 
sentimentul de respect pentru legea morală (ci ceva mai înrudit cu dragostea). 

într-o importantă notă de subsol, Kant explică, ce-i drept cam obscur, ceea 
ce înţelege el prin termeni cum sunt “înclinaţie’ şi “interes” şi distinge între 
interesul “pathologic” (sau senzorial) şi interesul “practic” (sau moral). Pentru 
aceasta vezi analiza paragrafelor III.29-31. 

11.16-23: Clasificarea imperativelor 

Există trei feluri distincte de imperative. Deoarece imperativele sunt 
principii obiective considerate capabile să necesiteze, trebuie să existe tot trei 
feluri corespunzătoare de principii obiective şi trei feluri (sau sensuri) 
corespunzătoare ale lui “bun”. 

Unele principii obiective sunt condiţionate de voinţa unui anume scop - cu 
alte cuvinte ele ar fi urmate în mod necesar de un agent complet raţional dacă el 
ar vrea acel scop. Aceste principii dau naştere imperativelor “ipotetice” care au 
forma generală “ Dacă vreau acest scop, trebuie să fac aşa şi aşa”. Ele ne comandă 
să facem acţiuni care sunt bune ca mijloc pentru atingerea unui scop pe care îl 
vrem deja (sau l-am putea voi). 

Când scopul e doar unul pe care l-am putea voi, imperativele sunt 
problematice sau tehnice. Ele pot fi numite imperative ale abilităţii iar acţiunile pe 
care le impun sunt bune în sensul de a fi ‘ abile ’ sau [folositoare'. 

Atunci când scopul e unul pe care orice agent raţional îl vrea prin chiar 
natura sa, imperativele sunt asertorice sau pragmatice. Scopul pe care orice agent 
raţional îl vrea prin chiar natura sa este propria fericire iar acţiunile impuse de un 
imperativ pragmatic sunt bune în sensul de a fi “prudente”. 

Unele principii obiective sunt necondiţionate-, ele ar fi urmate în mod 
necesar de un agent complet raţional dar nu sunt bazate pe voirea prealabilă a 
vreunui scop ulterior. Aceste principii dau naştere imperativelor categorice care 
au forma generală “Trebuie să fac aşa şi aşa” (fără nici un « dacă » pus drept 
condiţie prealabilă). Ele pot fi de asemenea numite « apodictice » - adică necesare, 
în sens de necondiţionate sau absolute. Acestea sunt imperativele necondiţionate 
ale moralităţii iar acţiunile pe care le impun sunt moralmente bune - bune în sine 
şi nu numai bune ca mijloace pentru vreun scop ulterior. 

Tipurile diferite de imperative exercită tipuri diferite de necesitare. 
Această diferenţă poate fi exprimată numindu-le reguli ale abilităţii, sfaturi ale 
prudenţei, respectiv porunci (sau legi) ale moralităţii. Numai poruncile sau legile 
sunt absolut constrângătoare. 

II. 24-28: Cum sunt imperativele posibile? 

Trebuie să abordăm acum problema cum sunt posibile aceste imperative - 
altfel spus, cum pot fi ele justificate. A le justifica înseamnă a arăta că principiile 
după care ne constrâng să acţionăm sunt obiective în sensul de a fi valabile pentru 
orice fiinţă raţională in genere. Kant presupune întotdeauna că principiul după 

care un agent complet raţional în genere ar acţiona cu necesitate este de asemenea 
principiul după care un agent raţional imperfect trebuie să acţioneze în caz că e 
tentat să facă altfel. 

Ca să putem înţelege argumentul trebuie să pricepem mai întâi distincţia 
dintre propoziţiile analitice şi cele sintetice. 

Intr-o propoziţie analitică predicatul este conţinut în conceptul subiectului 
şi poate fi derivat printr-o analiză a conceptului subiectului. Astfel, “Orice efect e 
necesar să aibă o cauză” e o propoziţie analitică; pentru că e imposibil să concepi 
un efect fără să-l concepi ca având o cauză. Prin urmare, ca să justificăm o 
propoziţie analitică nu e nevoie să mergem dincolo de conceptul subiectului. 
Intr-o propoziţie sintetică predicatul nu e conţinut în conceptul-subiect şi nu 
poate fi derivat prin analiză din conceptul-subiect. Astfel “Orice eveniment e 
necesar să aibă o cauză” este o propoziţie sintetică 5 ; şi aceasta pentru că e posibil 
să concepem un eveniment fără să concepem că el are o cauză. Pentru a justifica 
orice propoziţie sintetică trebuie să mergem dincolo de conceptul subiectului 
şi să descoperim un «al treilea termen» care ne va îndritui să atribuim 
predicatul subiectului. 

Orice agent complet raţional care voieşte un scop, voieşte în mod necesar 
şi mijloacele în vederea acelui scop. Aceasta e o propoziţie analitică; pentru că a 
voi (şi nu doar a dori) un scop înseamnă a voi acţiunea care e mijloc pentru acel 
scop. Deci orice agent raţional care voieşte un scop trebuie să voiască mijloacele 
în vederea acelui scop dacă e îndeajuns de iraţional încât să fie tentat să procedeze 
altfel. Nu e deci nimic dificil în a justifica imperativele abilităţii. 

Ar trebui observat că atunci când vrem să aflăm care sunt de fapt 
mijloacele pentru atingerea scopurile noastre, noi folosim judecăţi sintetice: 
trebuie să descoperim ce cauze vor produce anumite efecte dorite şi e imposibil să 
descoperi cauza unui efect doar printr-o analiză a conceptului acelui efect. Aceste 
propoziţii sintetice sunt, totuşi, numai teoretice: când ştim ce cauză va produce 
efectul dorit, principiul care ne determină voinţa ca fiinţe raţionale este propoziţia 
analitică ce spune că orice agent complet raţional care voieşte un scop, voieşte în 
mod necesar şi mijloacele cunoscute pentru atingerea acelui scop. 


3 Kant vrea să spună că termenul “efect” conţine în chiar definiţia sa conceptul de “cauză”: 
“efectul este un fenomen care rezultă în mod necesar dintr-o anumită cauză” (DEX). Prin urmare, 
eu nu pot înţelege ce înseamnă “efect” fără a şti ce înseamnă “cauză”. Iar atunci când spun că 
“Orice efect e necesar să aibă o cauză” eu explicitez, de fapt, definiţia conceptului de “efect” - o 
operaţie strict lingvistică. în schimb, pot înţelege ce a fost evenimentul particular din 1989 (o 
“revoluţie socială anti-comunistă”, o ruptură a sistemului economic şi social-politic anterior etc.) 
fără să înţeleg cauzele lui. Sigur că evenimentul respectiv a avut anumite cauze, dar ele nu intră în 
definiţia sa ci, eventual, pot contribui la explicaţie. Când spun: “Cauza revoluţiei române a fost 
voinţa lui Gorbaciov” eu nu explicitez definiţia “revoluţiei române” ci lansez o ipoteză empirică 
(propoziţie sintetică) despre cauza revoluţiei române, ipoteză care trebuie verificată în fapte: s-ar 
putea să nu fie aşa. Prin urmare, în timp ce e logic imposibil ca un efect să nu aibă o cauză, nu 
putem descoperi cauza “revoluţiei române” doar analizând înţelesul acestui concept. (N. trad.) 

în ceea ce priveşte imperativele prudenţei, întâlnim o dificultate specială. 
Deşi fericirea este un scop pe care toţi îl urmărim în fapt, conceptul nostru de 
fericire este din păcate vag şi nedeterminat: nu ştim cu claritate ce este acest scop. 
Uneori Kant însuşi vorbeşte ca şi cum urmărirea fericirii ar fi doar o căutare a 
mijloacelor pentru obţinerea celei mai mari cantităţi posibile de trăiri plăcute de-a 
lungul întregii vieţi. Alteori el recunoaşte că fericirea presupune alegerea şi 
armonizarea scopurilor, precum şi a mijloacelor pentru obţinerea lor. Totuşi, 
dincolo de aceste dificultăţi, imperativele prudenţei sunt justificate în acelaşi fel 
ca şi imperativele abilităţii. Ele se bazează pe presupoziţia analitică ce spune că 
orice agent complet raţional care voieşte un scop, trebuie în mod necesar să vrea şi 
mijloacele cunoscute în vederea atingerii acelui scop. 

Acest gen de justificare nu e posibilă în cazul imperativelor morale sau 
categorice, căci atunci când recunosc o datorie morală zicând “Trebuie să fac aşa şi 
aşa” aceasta nu se întemeiază pe presupoziţia că un scop ulterior este deja voit. 
Pentru a justifica un imperativ categoric trebuie să arătăm că un agent complet 
raţional ar acţiona in mod necesari ntr-un anume fel - nu dacă se întâmplă ca el să 
vrea şi altceva, ci doar şi exclusiv ca agent raţional. Un predicat de acest gen nu e 
conţinut însă în conceptul de «agent raţional» şi nu poate fi derivat prin analiza 
acestui concept. Propoziţia nu e analitică ci sintetică şi, cu toate acestea, ea e o 
aserţiune despre ce ar face în mod necesar un agent raţional în genere. O asemenea 
aserţiune nu poate fi justificată niciodată prin exemple şi, după cum am văzut, nici 
nu putem fi siguri că avem experienţe de acest fel. Această propoziţie nu e doar 
sintetică ci şi a priori iar dificultatea de a justifica o asemenea propoziţie e probabil 
foarte mare. Această sarcină trebuie amânată pentru mai târziu. 

11.29-32: Formula Legii Universale 

Prima noastră problema este să formulăm imperativul categoric - adică să 
spunem ce anume porunceşte sau impune el. Acest subiect este urmărit în mod 
vădit ca un scop ultim şi ni se oferă o succesiune de formule; dar în tot acest 
demers este încă utilizat argumentul analitic pentru găsirea principiului suprem al 
moralităţii (principiul autonomiei); şi vom afla mai târziu că tocmai principiul 
autonomiei este cel care ne permite să legăm moralitatea de Ideea libertăţii aşa 
cum e ea expusă în capitolul final. 

După cum deja am văzut, un imperativ categoric ne dictează să acţionăm 
doar în acord cu legea universală în genere - adică ne dictează să acţionăm după 
un principiu valabil pentru toate fiinţele raţionale în genere şi nu numai după unul 
care e valabil dacă se întâmplă să voim un scop ulterior. Deci el ne dictează să 
acceptăm sau să respingem maxima materială a acţiunii avute în vedere în măsura 
în care aceasta poate sau nu poate fi voită de asemenea ca lege universală . Putem 
exprima toate acestea în formula: “Acţionează doar după acea maximă prin care 
poţi voi totodată ca ea să devină o lege universală". 

Există aşadar un singur imperativ categoric. Putem însă descrie, într-o 
formă mai imprecisă, drept imperative categorice şi variatele legi morale 
particulare în care e aplicat acest unic imperativ categoric - ca, de exemplu, legea 
“Să nu ucizi!” Asemenea legi sunt toate ‘derivate’ din imperativul categoric ca din 
principiul lor. In întemeiere Kant pare să creadă că ele pot fi derivate din această 
formulă prin ea însăşi, dar în Critica raţiunii practice va susţine că în acest scop 
avem nevoie de formula care urmează mai jos. 

11.33: Formula Legii Naturale 

‘'Acţionează ca şi cum maxima acţiunii tale ar trebui să devină prin voinţa 

ta o lege universală a naturii 

Această formulă, deşi subordonată primeia, este complet diferită de 
aceasta: ea se referă la o lege a naturii, nu a libertăţii, şi e formula pe care Kant 
însuşi o foloseşte în ilustrările lui. El nu explică în nici un fel de ce face asta ci 
spune doar că există o analogie între legea universală a moralităţii şi legea 
universală a naturii (la II, 73). Subiectul e foarte tehnic şi e expus ulterior în 
Critica raţiunii practice, dar pentru aceasta voi face mai bine trimitere la cartea 
mea The Categoricul Imperative, în special paginile 157-164. 

O lege a naturii e în primul rând o lege a cauzei şi efectului. Totuşi, atunci 
când Kant ne cere să considerăm maximele noastre ca şi cum ar fi legi ale naturii, 
el le concepe pe acestea din urmă ca legi finaliste (sau teleologice). El presupune 
deja că natura - sau cel puţin natura umană - e teleologică, sau este ceea ce el 
numeşte mai jos un imperiu al naturii şi nu un simplu mecanism. 

în ciuda acestor dificultăţi şi complicaţii, doctrina lui Kant e simplă. El 
susţine că omul e bun moral nu în măsura în care acţionează din pasiune sau 
interes personal, ci în măsura în care acţionează după un principiu impersonal 
valabil pentru alţii ca şi pentru el însuşi. Aceasta e esenţa moralităţii; dar dacă 
dorim să testăm maxima unei acţiuni propuse trebuie să ne întrebăm dacă, în cazul 
că ar fi adoptată unîversal, ar spori armonia scopurilor în cazul individului şi al 
rasei umane. Numai dacă ar face aceasta am putea spune că ea poate fi voită ca 
lege morală universală. 

Aplicarea unui astfel de test este în mod vădit imposibilă fără cunoaşterea 
empirică a naturii umane şi Kant subînţelege acest lucru în ilustrările sale. 

11.34-38: Ilustrări 

Datoriile pot fi divizate în datorii faţă de sine şi datorii faţă de alţii, şi, mai 
departe, în datorii perfecte şi datorii imperfecte. Această diviziune ne dă patru 
tipuri principale de datorie iar Kant ne oferă câte o ilustrare a fiecărui tip pentru a 
arăta că formula sa poate fi aplicată tuturor tipurilor. 

O datorie perfectă este una care nu admite nici o excepţîe în interesul 
înclinaţiilor noastre. La acest capitol exemplele date sunt interdicţia sinuciderii şi 

a promisiunii false pentru a primi un împrumut. Nu suntem îndrituiţi să ne 
sinucidem doar pentru că avem o înclinaţie puternică să facem asta, nici nu 
suntem îndrituiţi să ne plătim datoria faţă de un om şi nu faţă de altul numai 
pentru că se întâmplă ca unul să ne placă mai mult. în cazul datorilor imperfecte 
poziţia se schimbă: suntem ţinuţi doar să adoptăm maxima de a ne dezvolta 
propriile talentele şi de a-i ajuta pe alţii şi suntem într-o anumită măsură îndrituiţi 
să decidem arbitrar ce talente vom dezvolta şi ce persoane vom ajuta. Avem aici o 
anumită «largheţe» sau «loc de întors» pentru înclinaţii. 

în cazul datoriilor faţă de sine, Kant presupune că diferitele noastre 
capacităţi au o funcţie naturală sau un scop în viaţă. E o datorie perfectă a nu 
împiedica materializarea acestor scopuri; şi este de asemenea o datorie pozitivă, 
dar imperfectă, de a încuraja materializarea acestor scopuri. 

în cazul datoriilor faţă de alţii, noi avem ca datorie perfectă să nu 
împiedicăm realizarea unei posibile armonii sistematice a scopurilor între oameni; 
şi avem o datorie pozitivă, dar imperfectă, de a încuraja realizarea unei astfel de 
armonii sistematice. 

Precizările ce ar putea fi aduse acestor principii sunt inevitabil omise într-o 
carte precum întemeierea. 

11.39-40: Canonul judecării morale 

Canonul general al judecării morale 6 spune că noi trebuie să putem voi ca 
maxima acţiunii noastre să devină o lege universală (a libertăţii). Atunci când ne 
considerăm maximele ca posibile legi (teleologice) ale naturii, constatăm că unele 
dintre ele nu pot fi nici măcar concepute ca fiind asemenea legi: de exemplu, legea 
care spune că iubirea de sine (care, considerată sub o lege a naturii devine ceva de 
genul unui sentiment - sau instinct - al auto-conservării) trebuie atât să promoveze 
cât şi să distrugă viaţa este inconceptibilă. într-un asemenea caz, maxima e opusă 
datoriei perfecte sau stricte. Alte maxime, deşi nu sunt inconceptibile ca posibile 
legi (teleologice) ale naturii, nu pot fi totuşi voite în mod consistent ca asemenea 
legi: de exemplu, ar fi o inconsistenţă sau o inconsecvenţă în actul volitiv ca 
oamenii să trebuiască să posede talente dar să nu trebuiască să le folosească 
niciodată. Maximele de acest tip sunt opuse datoriei imperfecte. 

Orice s-ar putea crede despre detaliile argumentului lui Kant - şi 
argumentul împotriva sinuciderii e cu deosebire slab - trebuie să ne întrebăm dacă 
nu cumva o viziune teleologică a naturii umane e necesară eticii, la fel cum o 
viziune teleologică despre corpul uman e necesară medicinei. Ar trebui de 
asemenea observat că în viziunea lui Kant chestiunile morale nu sunt numai 
chestiuni cu privire la ce am putea gândi, ci şi chestiuni cu privire la ce am putea 
voi, precum şi că o acţiune rea implică nu o contradicţie teoretică, ci o opoziţie 


Sau evaluării morale. (N. trad.) 

(sau antagonism) a înclinaţiei faţă de o voinţă raţională care se presupune cumva 
că e realmente prezentă în noi. 

11.41-15: Nevoia unei etici pure 

Kant subliniază din nou ceea ce a susţinut anterior pe acest subiect. 

11.46-49: Formula Scopului în Sine 

Acţionează în aşa fel încât întotdeauna să tratezi umanitatea, fie în 
persoana ta fie în a oricui altcuiva, niciodată numai ca mijloc, ci întotdeauna în 
acelaşi timp ca scop. 

Această formulă pune în lumină un al doilea aspect al oricărei acţiuni; căci 
orice acţiune raţională, pe lângă faptul că are un principiu, trebuie de asemenea să- 
şi propună un scop. Scopurile - ca şi principiile - pot fi doar subiective , adică pot 
fi adoptate în mod arbitrar de un individ. Scopurile subiective sau relative pe care 
un agent particular caută să le producă sunt, după cum am văzut, doar temeiul 
unor imperative ipotetice , iar valoarea lor e relativă şi condiţionată. Dacă ar exista 
şi scopuri obiective, date nouă de raţiune, scopuri pe care, în orice circumstanţe, 
un agent complet raţional le-ar urma în mod necesar, acestea ar fi de o valoare 
absolută şi necondiţionată. Ele ar fi de asemenea scopuri pe care un agent raţional 
imperfect ar trebui să le urmărească dacă ar fi suficient de iraţional încât să fie 
tentat să facă altfel. 

Asemenea scopuri nu pot fi doar produsul acţiunilor noastre pentru că - 
aşa cum am văzut de la bun început - nici un lucru care e doar produsul acţiunilor 
noastre nu poate avea o valoare necondiţionată şi absolută. Ele trebuie să fie 
scopuri deja existente; şi simpla lor existenţă ne va impune datoria de a le urmări 
(atât cât ne stă în puteri). Aceasta înseamnă că ele sunt temeiul unui imperativ 
categoric cam în acelaşi fel în care scopurile doar subiective sunt temeiul 
imperativelor ipotetice. Astfel de scopuri pot fi descrise ca scopuri în sine - nu 
doar ca scopuri relative la anumiţi agenţi raţionali. 

Numai agenţii raţionali sau persoanele pot fi scopuri în sine. Odată ce 
numai ei pot avea o valoare necondiţionată şi absolută, este greşit să-i folosim 
doar ca mijloace pentru atingerea unui scop a cărui valoare este numai relativă. 
Fără astfel de scopuri în sine nu ar exista vreun bine necondiţionat, nici vreun 
principiu suprem al acţiunii şi astfel - pentru fiinţele umane - nici vreun imperativ 
categoric. Aşadar, ca şi prima noastră formula, Formula Scopului în Sine decurge 
din însăşi esenţa imperativului categoric - cu condiţia să ne amintim că orice 
acţiune e necesar să aibă un scop, ca şi un principiu. 

Kant mai spune că orice agent raţional îşi concepe necesarmente existenţa 
în acest fel pe temeiuri valabile pentru orice agent raţional în genere. Justificarea 
acestui lucru depinde însă de felul în care e abordată Ideea de libertate, temă 
amânată pentru mai târziu. 

Noua formulă, ca şi prima, trebuie să dea naştere unor imperative 
categorice particulare atunci când e aplicată naturii specifice a omului. 

11.50-54: Ilustrări 

Acelaşi set de exemple evidenţiază şi mai clar presupoziţiile teleologice 
necesare pentru orice test prin care poate fi aplicat imperativul categoric. Avem 
datoria perfectă de a nu ne folosi pe noi şi de a nu-i folosi pe alţii doar ca mijloace 
pentru satisfacerea înclinaţiilor noastre. Avem o datorie imperfectă, dar pozitivă, 
să promovăm scopurile naturii în noi înşine şi în alţii - adică să urmărim propria 
perfecţiune şi fericirea altora. 

După cum arată Kant însuşi într-un pasaj, noi avem a face numai cu tipuri 
foarte generale de datorie. Ar fi nedrept să ne plângem că el nu precizează toate 
determinabile particulare care ar fi necesare ca să ne ocupăm de probleme 
specifice. 

11.55-56: Formula Autonomiei 

Acţionează in aşa fel încât voinţa ta să se poată privi pe sine în acelaşi 
timp că universal legislatoare prin maxima sa. 

Aceasta formulă poate părea la prima vedere o simplă repetare a Formulei 
Legii Universale. Ea are totuşi avantajul că face explicită doctrina conform căreia 
imperativul categoric ne impune nu doar să respectăm legea universală, ci să 
respectăm o lege universală pe care noi înşine o facem, ca agenţi raţionali, şi pe 
care noi înşine o particularizăm prin maximele noastre. Aceasta este pentru Kant 
cea mai importantă formulare a principiului suprem al moralităţii, deoarece ea 
duce direct la Ideea de libertate. Suntem supuşi legii morale numai pentru că ea 
este expresia necesară a naturii noastre ca agenţi raţionali. 

Formula Autonomiei - în ciuda faptului că argumentul este obscur - e 
derivată din combinarea Formulei Legii Universale şi Formulei Scopului în 
Sine. Am văzut nu numai că suntem ţinuţi să ne supunem legii in virtutea 
universalităţii ei (a valabilităţii ei obiective pentru toţi agenţii raţionali), ci şi că 
agenţii raţionali ca subiecţi sunt temeiul acestui imperativ categoric. Dacă aşa 
stau lucrurile, atunci legea căreia suntem ţinuţi să i ne supunem e necesar să fie 
produsul propriei noastre voinţe (în măsura în care suntem agenţi raţionali) - 
asta vrând să spună că ea se bazează pe «Ideea voinţei oricărei fiinţe raţionale ca 
voinţă universal legislatoare». 

Kant formulează mai simplu această idee ceva mai târziu - la II, 75 - 
atunci când spune despre o fiinţă raţională că «tocmai această aptitudine a 
maximelor sale de a constitui o legislaţie universală o distinge ca scop în 
sine». Dacă un agent raţional este cu adevărat un scop în sine el trebuie să fie 
autorul legilor cărora e ţinut să li se supună şi tocmai acest lucru îi conferă o 
valoare supremă. 

11.57-60: Excluderea intereselor 

Un imperativ categoric exclude interesul: el spune doar «Trebuie să fac 
asta»; el nu spune «Trebuie să fac asta dacă se întâmplă să vreau asta». Acest 
lucru e presupus implicit în formulele noastre anterioare datorită faptului că 
acestea erau formule ale unor imperative recunoscute drept categorice. Acum 
acest lucru e făcut explicit în Formula Autonomiei. O voinţă se poate supune legii 
din cauza unui interes (aşa cum am văzut în imperativele ipotetice). O voinţă care 
se supune legii, dar nu din cauza vreunui interes, se poate supune doar unor legi 
pe care ea însăşi le-a creat. Numai dacă concepem voinţa ca facându-şi singură 
legi putem înţelege cum poate exclude un imperativ interesul şi să fie astfel 
categoric. Meritul suprem al Formulei Autonomiei este acesta: prin afirmaţia 
expresă că o voinţă raţională face legile cărora e ţinută să li se supună se 
explicitează pentru prima oară complet caracteristica esenţială a imperativului 
categoric. Aşadar Formula Autonomiei decurge în mod direct din chiar 
caracteristicile imperativului categoric. 

Toate filosofiile care caută să explice obligaţia morală prin vreun interes 
oarecare fac inconceptibil imperativul categoric şi neagă prin aceasta moralitatea. 
Despre toate acestea se poate spune că propun o doctrină a heteronomiei - adică 
ne înfăţişează voinţa ca fiind constrânsă doar de o lege care-şi are originea într-un 
anume obiect sau scop altul decât voinţa însăşi. Asemenea teorii pot da naştere 
numai unor imperative ipotetice şi deci non-morale. 

11.61-67: Formula Imperiului Scopurilor 

Acţionează ca şi cum prin maximele tale aifi un membru legislator al unui 
imperiu al scopurilor. 

Această formulă izvorăşte direct din Formula Autonomiei. Atâta vreme cât 
agenţii raţionali sunt toţi supuşi unor legi universale pe care chiar ei le-au făcut, ei 
constituie un imperiu - adică un Stat sau comunitate. In măsura în care aceste legi 
le impun să se trateze unii pe alţii ca scopuri în sine, imperiul astfel constituit este 
un imperiu al scopurilor. Aceste scopuri cuprind nu numai persoanele ca scopuri 
în sine, ci şi scopurile personale pe care fiecare dintre persoane şi le propune sieşi 
în acord cu legea universală. Conceptul de imperiu al scopurilor este legat de 
Ideea de lume inteligibilă din secţiunea finală. 

Trebuie să distingem între membrii unui asemenea imperiu (toţi agenţii 
raţionali finiţi) şi conducătorul lui suprem (un agent raţional infinit). în calitate de 
membri ai unui asemenea imperiu, agenţii raţionali au ceea ce se numeşte 
“demnitate” - adică o valoare intrinsecă, necondiţionată, incomparabilă. 

11.68-71: Demnitatea virtuţii 

Un lucru are un preţ dacă i se poate găsi un substitut sau un echivalent. El 
are demnitate sau valoare dacă nu admite nici un fel de echivalent. 

Doar moralitatea sau virtutea - şi umanitatea în măsura în care e capabilă 
de moralitate - are demnitate. Din această perspectivă ea nu poate fi comparată cu 
lucruri care au valoare economică (preţ de piaţă) sau chiar cu lucruri care au o 
valoare estetică (un preţ afectiv). Valoarea incomparabilă a unui om bun izvorăşte 
din faptul că el e un membru legislator într-un imperiu al scopurilor. 

11.72: Recapitularea Formulelor 

In recapitularea finală sunt menţionate doar trei formule: 1) Formula Legii 
Naturii, (2) Formula Scopului in Sine şi (3) Formula Imperiului Scopurilor. Ni se 
spune că prima formulă are a face cu forma unei maxime morale - adică cu 
universalitatea ei; a doua cu materia - adică cu scopurile ei; pe când a treia 
combină forma şi materia. Totuşi, e menţionat în plus. că Formula Legii 
Universale este testul strict ce trebuie aplicat (probabil pentru că are a face înainte 
de toate cu motivul acţiuni morale). Scopul celorlalte formule e să aducă Ideea de 
datorie mai aproape de intuiţie (sau imaginaţie). 

Se dă o nouă versiune a Formulei Imperiului Scopurilor: «Toate maximele 
din propria noastră legislare trebuie să se armonizeze cu un posibil imperiu al 
scopurilor ca imperiu al naturii». Imperiul naturii n-a mai fost menţionat înainte şi 
pare să se afle în acelaşi tip de relaţie cu imperiul scopurilor în care se află legea 
universală a naturii cu legea universală a libertăţii. Pentru Kant e foarte clar că atunci 
când priveşte natura ca un analog al moralităţii, natura e considerată a fi teleologică. 

Formula Autonomiei este amalgamată aici cu Formula Imperiului Scopurilor. 

11.73-76: Recapitularea întregului argument 

Recapitularea finală rezumă întregul argument de la cap la coadă - de la 
conceptul de voinţă bună până la conceptul de demnitate a virtuţii şi de demnitate 
a omului că fiind capabil de virtute. Tranziţiile de la o formulă la alta sunt 
simplificate şi în unele privinţe îmbunătăţite. Cea mai notabilă adăugire este, 
totuşi, abordarea temei imperiului naturii. Imperiul scopurilor poate fi realizat 
numai dacă toţi oamenii se supun imperativului categoric, dar nici măcar aceasta 
nu e destul: dacă natura însăşi nu cooperează cu strădaniile noastre morale, acest 
ideal nu poate fi niciodată atins. Nu putem fi siguri nici de cooperarea naturii, nici 
de cooperarea celorlalţi oameni, dar în ciuda acestui fapt imperativul care ne 
impune să acţionăm ca membri legislatori ai unui imperiu rămâne categoric. 
Trebuie să urmărim acest ideal fie că ne aşteptăm să obţinem rezultate, fie că nu, 
iar această urmărire dezinteresată a idealului moral este în acelaşi timp sursa 
demnităţii umane şi standardul după care omul trebuie judecat. 

II. 77: Autonomia voinţei 

Am arătat printr-un argument analitic că principiul autonomiei voinţei (şi 
pe cale de consecinţă, de asemenea, imperativul categoric ce ne impune să 

acţionăm în acord cu o asemenea autonomie) este o condiţie necesară a 
valabilităţii judecăţilor morale. Totuşi, dacă dorim să stabilim valabilitatea 
principiului autonomiei, trebuie să trecem dincolo de judecăţile noastre cu privire 
la acţiunile morale spre o critică a raţiunii practice pure. 

11.78: Heteronomia voinţei 

Orice filosofie morală care respinge principiul autonomiei trebuie să cadă 
peste principiul heteronomiei: ea trebuie să conceapă legea care guvernează 
acţiunea umană ca depinzând nu de voinţa însăşi, ci de obiecte diferite de voinţă. 
O asemenea viziune poate da naştere numai unor imperative ipotetice şi deci non- 
morale. 


II. 79—80: Clasificarea principiilor heteronome 

Principiile heteronome sunt sau empirice sau raţionale. Când sunt 
empirice, principiul lor e întotdeauna unnărirea fericirii , deşi unele dintre ele ar 
putea fi bazate pe sentimentele naturale de plăcere sau durere pe când altele pe un 
presupus sentiment moral sau simţ moral. Când sunt raţionale, principiul lor este 
întotdeauna urmărirea perfecţiunii, fie o perfecţiune ce poate fi atinsă prin voinţa 
noastră proprie, fie una presupusă a exista deja în voinţa lui Dumnezeu care 
impune anumite sarcini voinţei noastre. 

11.81: Principii empirice ale heteronomiei 

Fiindcă toate principiile empirice se bazează pe simţuri şi de aceea le 
lipseşte universalitatea, ele sunt nepotrivite să servească drept bază a legii morale. 
Insă principiul urmăririi propriei fericiri este cel mai criticabil. Avem un drept (şi 
chiar o datorie indirectă) de a urmări propria noastră fericire atâta vreme cât acesta 
e compatibil cu legea morală; dar a fi fericit e una şi a fi bun e altceva; iar a le 
confunda pe cele două înseamnă a aboli distincţia specifică dintre virtute şi viciu. 

Doctrina simţului moral are cel puţin meritul de a fi găsit o satisfacţie 
directă în virtute şi nu doar în pretinsele ei rezultate plăcute. Kant recunoaşte 
constant realitatea trăirii morale dar insistă că ea este o consecinţă a recunoaşterii 
legii de către noi; ea nu poate oferi prin sine un standard uniform pentru noi şi cu 
atât mai puţin poate da legi pentru alţii. Doctrina simţului moral trebuie clasificată 
în ultimă instanţă laolaltă cu doctrinele care privesc plăcerea sau fericirea ca unicul 
bine, pentru că şi ea regăseşte binele în satisfacerea unui gen particular de trăire. 

11.82-83: Principii raţionale ale heteronomiei 

Principiul raţional al perfecţiunii ca scop pe care trebuie să-l atingem este 
cel mai bun dintre toate propunerile de principii heteronome ale moralităţii 
pentru că cel puţin el apelează la raţiune pentru decizie. Totuşi, în măsura în 
care el doar ne impune să tindem la realitatea maximală la care avem acces, este 

un principiu cu totul vag; iar dacă include perfecţiunea morală, este în mod 
evident circular. Kant însuşi susţine că legea morală ne impune să ne cultivăm 
perfecţiunea naturală (exerciţiul talentelor noastre) şi perfecţiunea morală 
(facerea datoriei de dragul datoriei). Obiecţiile sale sunt îndreptate împotriva 
concepţiei conform căreia noi trebuie să ne supunem legii morale de dragul 
realizării propriei perfecţiuni. 

Principiul teologic după care a fi moral înseamnă a te supune voinţei 
perfecte a lui Dumnezeu trebuie respins în totalitate. Dacă presupunem că 
Dumnezeu este bun, o facem numai pentru că ştim deja ce înseamnă binele moral, 
iar teoria noastră e un cerc vicios. Dacă, pe de altă parte, excludem binele din 
conceptul de voinţă a lui Dumnezeu şi îl concepem pe El doar ca atotputernic, 
întemeiem moralitatea pe frica de o voinţă arbitrară, dar căreia nu ne putem 
opune. Un sistem moral de acest gen este în directă opoziţie cu moralitatea. Deşi 
în viziunea lui Kant moralitatea trebuie să conducă la religie, ea nu poate fi 
derivată din religie. 

11.84-85: Eşecul heteronomiei 

Toate aceste doctrine presupun că legea morală trebuie derivată nu din 
voinţa însăşi ci dintr-un obiect al voinţei. Fiind astfel heteronone, ele nu ne pot 
furniza nici un imperativ moral sau categoric şi trebuie să considere acţiunile 
moralmente bune ca fiind bune nu în sine, ci doar ca mijloace pentru obţinerea 
unui rezultat anticipat. Astfel, ele distrug orice interes imediat pentru acţiunea 
morală şi plasează omul sub legea naturii mai degrabă decât sub legea libertăţii. 

11.86-87: Ţelul argumentării 

Tot ce pretinde Kant că a făcut e să arate, printr-un argument analitic, că 
principiul autonomiei e condiţia necesară a tuturor judecăţilor noastre morale. 
Dacă există ceva precum moralitatea şi dacă judecăţile noastre morale nu sunt 
doar o himeră, atunci principiul autonomiei trebuie acceptat. Mulţi gânditori pot 
considera aceasta drept o demonstraţie suficientă a principiului, dar Kant nu 
priveşte un astfel de argument că pe o demonstraţie. El nici măcar nu a afirmat 
adevărul principiului, cu atât mai puţin să pretindă că l-a demonstrat. 

Principiul autonomiei şi imperativul categoric corespunzător sunt 
propoziţii sintetice a priori, ele afirmă că un agent raţional - dacă ar avea un 
control complet asupra pasiunilor sale - ar acţiona în mod necesar numai după 
maxime prin care să se poată privi ca universal legislator şi că trebuie să 
acţioneze în acest fel dacă e suficient de iraţional încât să fie tentat să procedeze 
altfel. O astfel de propoziţie necesită o utilizare sintetică a raţiunii practice pure 
şi la aceasta nu ne putem încă aventura fără să facem o critică a acestei puteri a 
raţiunii însăşi. 

SECŢIUNEA III 

SCHIJĂ A UNEI CRITICI A RAŢIUNII PRACTICE 

II. 1-3: Libertate şi autonomie 

Atunci când cercetăm voinţa (sau raţiunea practică) o putem defini ca pe 
un fel de cauzalitate (o capacitate de a acţiona cauzal) aparţinând fiinţelor vii în 
măsura în care sunt raţionale. A descrie o astfel de voinţă ca liberă înseamnă a 
spune că ea poate acţiona cauzal fără să fie cauzată spre a face acest lucru de 
altceva decât de ea însăşi. Fiinţele non-raţionale pot acţiona cauzal numai în 
măsura în care sunt cauzate să facă asta de altceva decât ele însele şi aceasta este 
ceea ce noi numim necesitate naturală şi o privim ca opusă libertăţii: dacă o bilă 
de biliard cauzează mişcarea alteia, ea face acest lucru numai pentru că mişcarea 
sa a fost la rându-i cauzată de altceva. 

Până acum descrierea pe care am dat-o libertăţii a fost una negativă. Dar o 
voinţă liberă care nu are nici o lege ar fi autocontradictorie; noi trebuie să facem 
ca această descriere să fie pozitivă spunând că o voinţa liberă acţionează sub legi, 
dar că aceste legi nu pot să-i fie impuse decât de ea însăşi; căci dacă ar fi impuse 
de altcineva, ele nu ar fi decât legi ale necesităţii naturale. Dacă legile libertăţii nu 
pot fi hetero-impuse (dacă ne putem exprima astfel), atunci e necesar ca ele să fie 
auto-impuse. Aceasta nu înseamnă altceva decât că libertatea e identică cu 
autonomia; şi deoarece autonomia e principiul moralităţii, o voinţă liberă ar fi o 
voinţă aflată sub legi morale. 

Aşadar, dacă am putea presupune libertatea, atunci autonomia şi, prin 
urmare, moralitatea ar decurge prin simpla analiză a conceptului de libertate. 
Totuşi, aşa cum am văzut, principiul autonomiei e o propoziţie sintetică a priori şi 
deci poate fi justificată numai aducând în discuţie un al treilea termen care să lege 
predicatul de subiectul propoziţiei. Conceptul pozitiv de libertate furnizează, sau 
ne arată direcţia către, acest al treilea termen; dar avem nevoie de pregătiri 
suplimentare pentru a putea arăta ce este acest al treilea termen şi să deducem 
libertatea din conceptul de raţiune practică pură. 

III. 4: Libertatea ca presupoziţie necesară 

Dacă moralitatea e să fie derivată din libertate şi dacă - aşa cum am 
susţinut - moralitatea e necesar să fie valabilă pentru toate fiinţele raţionale în 
genere, e ca şi cum am fi reuşit să demonstrăm că voinţa unei fiinţe raţionale în 
genere e în mod necesar liberă. Aceasta nu poate fi demonstrat prin nici o 
experienţă cu privire la vreo acţiune doar umană şi nici nu poate fi demonstrată 
din perspectiva teoriei filosofice. Pentru nevoile acţiunii, totuşi, ar fi suficient 
dacă am putea arăta că o fiinţă raţională poate acţiona numai sub presupoziţia 
libertăţii; căci dacă aşa ar sta lucrurile, atunci legile morale legate inseparabil de 
libertate ar fi la fel de valabile pentru ea ca şi în situaţia în care am şti că e liberă. 

Raţiunea în genere trebuie să funcţioneze cu necesitate sub presupoziţia că 
e liberă atât în sens pozitiv, cât şi negativ: ea trebuie să presupună că nu e 
determinată de influenţe exterioare şi că e sursa principiilor sale. Dacă un subiect 
raţional presupune că judecăţile sale sunt determinate nu de principii raţionale, ci 
de impulsuri externe, el nu poate privi aceste judecăţi ca fiind ale lui. Aceasta 
trebuie să fie la fel de adevărat şi despre raţiunea practică: un agent raţional 
trebuie să se privească pe sine că fiind capabil să acţioneze pe baza propriilor sale 
principii raţionale şi numai astfel îşi poate el privi voinţa că fiind a sa. Aceasta 
înseamnă a spune că din punct de vedere practic fiecare agent e necesar să 
presupună că voinţa lui este liberă. Libertatea este o presupoziţie necesară a 
oricărei acţiuni, ca şi a întregii gândiri. 

III.5-9: Interesul moral şi cercul vicios 

Am argumentat că în domeniul acţiunii e necesar ca fiinţele raţionale să 
presupună propria libertate şi că din această presupoziţie urmează în mod necesar 
principiul autonomiei şi, pe cale de consecinţă, imperativul categoric 
corespunzător. în felul acesta măcar am formulat mai precis principiul moralităţii 
decât s-a făcut până aici. Dar de ce m-aş supune eu, ca simplă fiinţă raţională, şi 
prin urmare şi celelalte fiinţe raţionale, acestui principiu? De ce aş atribui o 
asemenea valoare supremă acţiunii morale şi aş simţi în aceasta o valoare 
personală comparativ cu care plăcerea nu contează deloc? De ce aş fi interesat în 
excelenţa morală de dragul ei înseşi? Am dat noi oare un răspuns convingător la 
aceste întrebări dificile? 

E fără îndoială adevărat că noi manifestăm în fapt un interes pentru 
excelenţa morală, dar acest interes apare numai fiindcă presupunem că legea 
morală e constrângătoare. încă nu ştim cum poate fi constrângătoare legea morală. 
Se pare că am căzut într-un cerc vicios: am argumentat că e necesar să presupunem 
că suntem liberi pentru că ne aflăm sub legile morale şi apoi am argumentat că e 
necesar să fim sub legile morale pentru că ne-am presupus a fi liberi. A face acest 
lucru e încă foarte departe de a ne fi oferit o justificare a legii morale. 

III. 10-16: Cele două puncte de vedere 

Ca să ieşim din acest cerc vicios trebuie să ne întrebăm dacă nu cumva 
există două perspective (puncte de vedere) diferite din care am putea privi 
acţiunile. Adoptăm noi un punct de vedere atunci când ne concepem că acţionând 
liber şi un alt punct de vedere atunci când ne reprezentăm acţiunile ca evenimente 
observate? 

Această doctrină a celor două puncte de vedere este o parte esenţială a 
Jilosofiei critice a lui Kant, parte care a fost până acum ţinută în umbră. Trecând la 
ea, Kant se confruntă cu o dificultate: el nu poate desigur presupune că foarte 
elaboratele argumente din Critica raţiunii pure ar putea fi familiare cititorilor săi 
şi nici nu are sens să le repete în aceeaşi fomiă elaborată în acest scurt tratat de 

etică. în consecinţă, el reia câteva consideraţii elementare care, privite separat, nu 
pot fi prea convingătoare. 

Toate ideile care sunt date simţurilor noastre ne vin fără să intervină vreun 
act de voinţă. Presupunem că aceste idei ne vin de la obiecte, dar cu ajutorul 
ideilor astfel date noi putem cunoaşte obiectele numai în felul în care ele ne 
afectează; ce sunt aceste obiecte în sine nu ştim. Aceasta dă naştere la distincţia 
dintre lucruri aşa cum ne apar nouă şi lucruri aşa cum sunt în sine - sau între 
aparenţe şi lucruri în sine. Numai aparenţele pot fi cunoscute de noi; dar în 
spatele aparenţelor trebuie să presupunem lucrurile în sine, deşi aceste lucruri nu 
pot fi niciodată cunoscute aşa cum sunt în sine, ci numai aşa cum ne afectează pe 
noi. Aceasta ne furnizează o distincţie aproximativă - e doar aproximativă - între 
o lume sensibilă (o lume dată simţurilor sau cel-puţin dată prin simţuri) şi o lume 
inteligibilă (una pe care o putem concepe, dar nu o cunoaştem niciodată pentru că 
întreaga cunoaştere umană presupune o combinaţie între simţire şi concepere). 

Această distincţie se aplică şi cunoaşterii de sine a omului. Prin simţul intern 
(sau introspecţie) el se poate cunoaşte pe sine doar aşa cum apare, dar în spatele 
acestei aparenţe el trebuie să presupună că există un Ego aşa cum e în sine. In 
măsura în care e cunoscut prin simţul intem, şi deci capabil să aibă senzaţii în mod 
pasiv, omul trebuie să se privească pe sine ca aparţinând lumii sensibile. Totuşi, în 
măsura în care el poate fi capabil de o activitate pură separată de simţuri, el trebuie 
să se privească pe sine că aparţinând lumii inteligibile. Lumea inteligibilă e descrisă 
aici că o lume «intelectuală» - o lume care e inteligibilă pentru că e inteligentă - 
deşi se adaugă că despre aceasta lume nu putem şti altceva. 

Omul găseşte aşadar în sine o activitate pură separată de simţuri. El 
găseşte în sine puterea raţiunii. Ar trebui observat că Immanuel Kant apelează 
mai întâi, aşa cum a făcut mai înainte, la raţiunea teoretică, deşi acum el priveşte 
raţiunea în sensul critic pe care chiar el l-a inventat. Avem o putere spontană 
numită « intelect » care (fără îndoială împreună cu alţi factori) poate produce din 
sine astfel de concepte (sau categorii ) cum sunt acelea de cauză şi efect şi 
foloseşte aceste concepte că să aducă ideile simţurilor sub reguli. Astfel, în ciuda 
spontaneităţii sale veritabile, intelectul este încă legat de simţuri şi fără simţuri el 
n-ar mai gândi nimic. «Raţiunea», pe de altă parte, e capacitatea Ideilor - adică ea 
produce concepte (ale necondiţionatului) care merg mult dincolo de simţuri şi nu 
pot avea nici un exemplu accesibil simţurilor. Spre deosebire de intelect, raţiunea 
manifestă o pură spontaneitate care e total independentă de simţuri. 

In virtutea acestei spontaneităţi omul trebuie să se conceapă pe sine ca 
aparţinând, qua inteligenţă, lumii inteligibile şi ca fiind supus unor legi care îşi au 
temeiul numai în raţiune. In măsura în care e o fiinţă dotată cu simţuri şi se 
cunoaşte pe sine pe calea simţului intem, el trebuie să se privească pe sine ca 
aparţinând lumii sensibile şi ca fiind supus legilor naturii. Acestea sunt cele două 
puncte de vedere din care o fiinţă raţională finită trebuie să se privească pe sine. 


' Sau fenomene. (N. traci.) 

Această doctrină se aplică de asemenea şi raţiunii practice pure. Căci 
dintr-un punct de vedere, omul, ca fiinţă raţională finită, trebuie să se conceapă pe 
sine ca aparţinând lumii inteligibile, adică el trebuie să-şi conceapă voinţa ca 
fiind liberă de determinarea prin cauze senzoriale şi ca fiind supusă unor legi ce-şi 
au temeiul doar în raţiune. A spune aceasta înseamnă a spune că el nu-şi poate 
concepe niciodată acţiunea cauzală a voinţei sale decât sub Ideea libertăţii. Astfel, 
ca fiinţă raţională, el e necesar să acţioneze numai sub presupoziţia libertăţii şi de 
aici rezultă, aşa cum am văzut, principiul autonomiei şi imperativul categoric. 

Suspiciunea de cerc vicios este acum înlăturată. Din punctul de vedere al 
unui agent raţional care se concepe pe sine ca liber şi ca membru al lumii 
inteligibile, omul trebuie să recunoască principiul autonomiei. Când se gândeşte 
pe sine ca membru atât al lumii inteligibile cât şi al lumii sensibile, el trebuie să 
recunoască principiul autonomiei ca imperativ categoric. 

în toate aceste consideraţii Kant nu clarifică întru totul dacă inferenţa sa 
este de la apartenenţa la lumea inteligibilă către libertate sau vice versa. Am putea 
sugera că noi ne concepem ca liberi în acţiune şi astfel ca membri ai lumii 
inteligibile numai pentru că am recunoscut deja principiul autonomiei şi 
imperativul categoric; şi, într-adevăr, aceasta pare să fie viziunea lui Kant însuşi 
în Critica raţiunii practice. Totuşi, comparaţia sa dintre raţiunea teoretică pură şi 
raţiunea practică pură este de un foarte mare interes; şi trebuie să reamintim că la 
fel cum raţiunea teoretică pură concepe Ideile necondiţionatului, la fel raţiunea 
practică pură urmăreşte să realizeze în acţiune Ideea unei legi necondiţionate. 

III.] 7-19: Cum este posibil un imperativ categoric? 

Ca agent raţional finit, omul trebuie să se privească pe sine din două puncte 
de vedere - o dată ca membru al lumii inteligibile şi apoi ca membru al lumii 
sensibile. Dacă aş fi doar membru al lumii inteligibile, toate acţiunile mele ar fi în 
mod necesar în acord cu principiul autonomiei; dacă aş fi doar parte a lumii 
sensibile, ele ar fi în întregime supuse legilor naturii. In acest moment ajungem din 
nefericire la un argument care poate fi nou, dar e cu siguranţă confuz ca exprimare 
şi greu de interpretat. Lumea inteligibilă conţine temeiul lumii sensibile şi de 
asemenea temeiul legilor sale. Din această premisă (care are ea însăşi nevoie să fie 
extinsă considerabil) Kant pare să infereze că legea care-mi guvernează voinţa ca 
membru al lumii inteligibile trebuie să-mi guverneze voinţa în ciuda faptului că sunt 
de asemenea (din alt punct de vedere) un membru al lumii sensibile. 

Acesta pare un argument metafizic bazat pe realitatea superioară a lumii 
inteligibile şi astfel a voinţei raţionale, dar o asemenea interpretare pare să fie 
imediat respinsă de Kant. Categoricul “trebuie”, ni se spune, este o propoziţie 
sintetică a priori', iar cel de-al treilea termen care leagă pe acest “trebuie” cu 
voinţa unui agent raţional imperfect ca mine este Ideea aceleiaşi voinţe văzută, 
totuşi, că o voinţa pură aparţinând lumii inteligibile. Această Idee este după cât se 

pare al treilea termen spre care s-a spus că ne îndrumă libertatea la sfârşitul primei 
părţi a acestei secţiuni: ea poate fi într-adevăr descrisă ca o Idee de libertate mai 
precisă - adică Ideea unei voinţe libere. Funcţia sa e considerată ca Fiind 
aproximativ similară aceleia pe care o au categoriile în propoziţiile sintetice a 
priori ce ne sunt necesare pentru avea experienţe cu privire la natură. 

Această doctrină e confirmată prin apel la conştiinţa noastră morală 
comună aşa cum e aceasta prezentă chiar şi în omul rău. «Trebuie»-le moral este 
în realitate un «vreau» pentru om privit ca membru al lumii inteligibile. El e 
conceput ca un «trebuie» numai pentru că omul se consideră pe sine că fiind şi un 
membru al lumii sensibile - şi deci supus obstrucţiilor dorinţelor senzoriale. 

III.20-22: Antinomia libertăţii şi necesităţii 

Argumentul lui Kant ridică în mod evident problema libertăţii şi 
necesităţii. Această problemă constituie ceea ce Kant numeşte o “antinomie” - cu 
alte cuvinte, noi suntem confruntaţi cu două propoziţii conflictuale, fiecare părând 
să fie concluzia necesară a unui argument irefutabil. 

Conceptul de libertate este Ideea raţiunii fără de care nu ar putea exista 
judecăţi morale, la fel cum conceptul de necesitate naturală (sau de cauză şi efect) 
e o categorie a intelectului fără de care nu ar putea exista cunoaşterea naturii. Şi 
totuşi cele două concepte par să fie reciproc incompatibile. Conform primului 
concept, acţiunile noastre trebuie să fie libere; şi conform celui de-al doilea 
concept, acţiunile noastre (ca evenimente în lumea cunoscută a naturii) trebuie să 
fie guvernate de legile cauzei şi efectului. Raţiunea trebuie să arate că nu există 
nici o contradicţie veritabilă între cele două concepte sau, dacă nu, să abandoneze 
libertatea în favoarea necesităţii naturale care are cel puţin avantajul că e 
confirmată în experienţă. 

III.23-26: Cele două puncte de vedere 

Ar fi imposibil să rezolvăm contradicţia dacă ne-am concepe ca liberi şi 
totodată ca determinaţi în acelaşi sens şi sub acelaşi raport. Trebuie să arătăm că 
această contradicţie rezultă din faptul că ne concepem astfel în două sensuri şi 
raporturi diferite şi că, din aceste două puncte de vedere, cele două caracteristici 
nu numai că pot, dar trebuie să fie combinate în acelaşi subiect. Această sarcină 
revine filosofîei speculative dacă e să eliberăm filosofia practică (sau morală) de 
atacurile distrugătoare din afară. 

Cele două puncte de vedere aflate în discuţie sunt cele pe care le-am 
întâlnit deja. Omul trebuie - din puncte diferite de vedere - să se considere pe sine 
atât ca membru al lumii inteligibile cât şi ca parte a lumii sensibile. Odată ce 
înţelegem acest lucru, contradicţia dispare. Omul poate - şi chiar mai mult, 
trebuie - să se considere liber ca membru al lumii inteligibile şi determinat ca 
parte a lumii sensibile; nu e vreo contradicţie nici în presupunerea că în calitate 

de aparenţă în lumea sensibilă, el e supus unor legi care nu i se aplică în calitatea 
de lucru în sine. Astfel omul nu se consideră responsabil pentru dorinţele şi 
înclinaţiile lui, dar se consideră responsabil pentru faptul că le cade pradă în 
detrimentul legii morale. 

In acest pasaj Kant vorbeşte ca şi cum noi ştim că lumea inteligibilă e 
guvernată de raţiune. El purcede imediat la precizarea acestei afirmaţii lipsite de 
acoperire. 

III.27: Nu există cunoaştere a lumii inteligibile 

Concepănd astfel lumea inteligibilă şi gânclinclu-se pe sine în lumea 
inteligibilă, raţiunea practică nu-şi depăşeşte limitele: ea ar face asta numai dacă 
ar pretinde să cunoască lumea inteligibilă şi astfel să se intuiască pe sine în lumea 
inteligibilă (căci întreaga cunoaştere umană presupune intuiţii sensibile şi totodată 
concepte). Gândirea noastră a lumii inteligibile e negativă - adică este numai 
gândirea unei lumi care nu e cunoscută prin simţuri. Ea ne permite, totuşi, nu 
numai să concepem voinţa că liberă în sens negativ (liberă de a fi determinată de 
cauze sensibile), dar şi să o concepem că liberă în sens pozitiv (liberă să acţioneze 
sub propriul principiu al autonomiei). Fără acest concept al lumii inteligibile ar 
trebui să privim voinţa noastră ca fiind complet determinată de cauze sensibile şi, 
în consecinţă, acest concept (sau punct de vedere) e necesar dacă e să privim 
voinţa noastră ca raţională şi deci ca liberă. Intr-adevăr, când ne gândim ca 
aparţinând lumii ineligibile, gândul nostru aduce cu el Ideea unei ordini şi legi 
diferite de acelea ale lumii simţurilor: devine necesar pentru noi să concepem 
lumea inteligibilă ca fiind totalitatea fiinţelor raţionale considerate ca scopuri în 
sine. Cu toate acestea, cele spuse aici nu reprezintă o pretenţie de a cunoaşte 
lumea inteligibilă: este numai pretenţia de a o concepe ca fiind compatibilă cu 
condiţia formală a moralităţii - principiul autonomiei. 

III.28-29: Nu există o explicaţie a libertăţii 

Raţiunea şi-ar depăşi toate limitele dacă ar pretinde să explice cum e 
posibilă libertatea sau, cu alte cuvinte, să explice cum poate fi practică 
raţiunea pură. 

Singurele lucruri pe care le putem explica sunt obiectele experienţei şi a le 
explica înseamnă a le aduce sub legile naturii (legile cauzei şi efectului). 
Libertatea însă este doar o Idee: ea nu ne oferă exemple care să poată fi cunoscute 
prin experienţă şi să poată fi aduse sub legea cauzei şi efectului. E evident că noi 
nu putem explica o acţiune liberă arătând cu degetul către cauza ei, iar aceasta 
înseamnă că noi nu o putem explica deloc. Tot ceea ce putem face e să apărăm 
libertatea de atacurile acelora care pretind să ştiu că libertatea e imposibilă. Cei 
care fac aceasta aplică foarte corect legile naturii la om considerat ca aparenţă; dar 
ei continuă să-l privească tot ca pe o aparenţă şi atunci când sunt puşi să-l 

conceapă, qua inteligenţă, totodată ca un lucru în sine. A insista să considerăm 
omul numai dintr-un punct de vedere înseamnă într-adevăr să excludem 
posibilitatea de a-1 privi atât ca liber cât şi ca determinat; dar aparenta contradicţie 
s-ar destrăma dacă ei ar binevoi să reflecteze la faptul că e necesar ca lucrurile în 
sine să stea în spatele aparenţelor, ca temei al lor, şi că legile care guvernează 
lucrurile în sine nu trebuie să fie aceleaşi cu legile care guvernează aparenţele lor. 

II 1.30-31: Nu există o explicaţie a interesului moral 

A spune că nu putem explica felul cum e posibilă libertatea înseamnă a 
spune că nu putem explica felul cum e posibil să ne intereseze legea morală. 

Interesul apare numai printr-o combinaţie de sentiment şi raţiune. Un 
impuls sensibil devine un interes numai atunci când e conceput de raţiune şi, prin 
urmare, interesele sunt prezente numai în agenţii raţionali finiţi care sunt de 
asemenea şi dotaţi cu sensibilitate. Interesele pot fi privite ca motivele acţiunii 
umane, dar trebuie să ne amintim că există două feluri de interese. Când interesul 
e bazat pe sentimentul şi dorinţa stârnite de vreun obiect al experienţei, putem 
spune că avem un interes mediat (sau pathologic) în acţiunea menită să procure 
acel obiect. Când interesul e stârnit de Ideea legii morale, putem spune că avem 
un interes imediat (sau practic) în acţiunea voită în acord cu această Idee. 

Baza interesului pe care îl avem în acţiunea morală este ceea ce se numeşte 
“sentiment moral”. Acest sentiment este rezultatul recunoaşterii caracterului 
constrângător al legii morale şi nu - aşa cum se susţine adesea - etalonul 
judecăţilor noastre morale. 

Aceasta înseamnă că raţiunea pură prin Ideea ei de lege morală trebuie 
să fie cauza unui sentiment moral care poate fi privit ca motivul sensibil al 
acţiunii morale. Avem aici un fel special de cauzalitate - doar cauzalitatea unei 
Idei - şi este întotdeauna imposibil să ştii în mod a priori ce cauză va produce 
care efect. Pentru a determina cauza unui efect trebuie să recurgem la 
experienţă; şi în acest caz cauza nu este un obiect al experienţei ci, dimpotrivă, 
doar o Idee care nu poate avea nici un obiect în experienţă. Prin urmare, e 
imposibil să explicăm interesul moral - adică să explicăm de ce ar trebui să 
avem un interes în privinţa universalităţii maximei noastre ca lege. Am putea 
adăuga că această doctrină nu pare să fie auto-consistentă şi o altă viziune îşi 
face loc în Critica raţiunii practice. 

Aspectul cu adevărat important e că legea morală nu e valabilă doar pentru 
că ne interesează. Dimpotrivă, ea ne interesează tocmai pentru că-i recunoaştem 
valabilitatea. 

Kant concluzionează spunând că legea morală e valabilă pentru că 
izvorăşte din propria noastră voinţă ca inteligenţă şi astfel din eul nostru autentic; 
“dar ceea ce ţine numai de aparenţă este subordonat in mod necesar de raţiune 
constituţiei lucrului in sine”. 

Cele de mai sus arată ca un argument metafizic în favoarea moralităţii, 
unul bazat pe realitatea superioară a lumii inteligibile şi deci a voinţei raţionale. 
Acest gen de argument pare a fi sugerat şi în secţiunea “ Cum e posibil un 
imperativ categoric ?” (deşi e imediat respins). In principiu însă, metafizica lui 
Kant se bazează pe etica sa mai degrabă decât vice versa. 

III.32-33: Privire generală asupra argumentului 

Trebuie să ne întoarcem acum la întrebarea noastră principală “Cum e 
posibil un imperativ categoric?” Am răspuns la aceasta întrebare în măsura în care 
am arătat că el este posibil numai sub presupoziţia libertăţii şi că aceasta 
presupoziţie e una necesară pentru agenţii raţionali în genere. Din această 
presupoziţie urmează principiul autonomiei şi astfel al imperativului categoric; iar 
aceasta este suficient pentru scopurile acţiunii - suficient că să ne convingă de 
valabilitatea imperativului categoric ca principiu al acţiunii. Am arătat de asemenea 
că e posibil nu numai să presupunem libertatea fără să contrazicem necesitatea, care 
trebuie să prevaleze în lumea naturii, dar şi că, pentru un agent raţional conştient că 
posedă raţiune şi voinţă, este obiectiv necesar să facă din această presupoziţie 
condiţia tuturor acţiunilor sale. Cu toate acestea, nu putem să explicăm cum e 
posibilă libertatea, cum poate fi practică prin ea însăşi raţiunea pură sau cum putem 
avea un interes moral doar în valabilitatea maximelor noastre ca legi universale. 

Putem explica lucrurile numai arătând că ele sunt efecte ale unor cauze, iar 
acest gen de explicaţie este exclusă aici. Kant are grijă să insiste că e imposibil să 
folosim lumea inteligibilă ca bază a explicaţiei cerute. El e atât de des acuzat că 
face în realitate chiar acest lucru, încât afirmaţia făcută aici merită o atenţie 
specială. Am o Idee necesară a lumii inteligibile, dar e numai o Idee ; nu pot avea 
nici un fel de cunoaştere a acestei lumi deoarece nu am, şi nu pot avea, nici un 
contact cu o astfel de lume (cu ajutorul intuiţiei). Ideea pe care o am despre ea 
semnifică doar o lume «e-accesibilă simţurilor - un «ceva mai mult» dincolo 
lumea simţurilor; dacă nu putem concepe acest “ceva mai mult”, atunci va trebui 
să spunem că toate acţiunile sunt determinate de motive senzoriale. Chiar şi 
despre raţiunea pură care concepe Ideea sau Idealul lumii inteligibile (şi care se 
concepe de asemenea pe sine ca membru al unei asemenea lumi) avem tot doar o 
Idee\ avem doar un concept al formei sale (principiul autonomiei) şi un concept 
corespunzător al ei în calitate de cauză a acţiunilor numai în virtutea formei ei. 
Aici sunt îndepărtate toate motivele senzoriale şi doar o Idee va trebui să fie 
motivul acţiunii morale. A face acest lucru inteligibil în mod a priori este ceva 
dincolo de puterile noastre. 

III.34: Limita extremă a cercetării morale 

Cu această Idee a unei lumi inteligibile ca un ceva mai mult şi altceva 
decât lumea sensibilă ajungem la limita extremă a oricărei cercetări morale. 

Totuşi, a fixa această limită este un lucru de cea mai mare importanţă practică. 
Dacă nu vedem că lumea simţurilor nu reprezintă întreaga realitate, raţiunea nu va 
fi niciodată împiedicată să încerce să descopere ca bază a moralităţii anumite 
interese empirice - un mod de a proceda care e fatal moralităţii însăşi. Şi dacă nu 
vedem că nu putem avea o cunoaştere a acelui “ceva mai mult” de dincolo de 
lumea simţurilor, raţiunea nu va putea fi oprită să pălăvrăgească inutil într-un 
spaţiu care e gol pentru ea - spaţiul conceptelor transcendente cunoscute ei sub 
numele de “lume inteligibilă” - şi astfel să se piardă printre simplele himere ale 
creierului. De asemenea, teoriile empirice şi mistice ale moralităţii pot fi înlăturate 
numai atunci când vom fi determinat limita interogaţiei morale. 

Totuşi, deşi orice cunoaştere se sfârşeşte atunci când ajungem la graniţele 
lumii sensibile, Ideea lumii inteligibile ca ansamblu al tuturor inteligenţelor poate 
servi scopul unei opinii raţionale şi poate da naştere unui viu interes pentru legea 
morală cu ajutorul splendidului ideal al unui imperiu universal al scopurilor. 

III.35: Notă concluzivă 

In nota sa finală, Kant dă o sugestie despre caracteristicile “raţiunii” în 
sensul tehnic pe care i-1 atribuie el. Raţiunea nu poate fi satisfăcută cu ceea ce e 
doar contingent şi caută întotdeauna cunoaşterea necesarului. Dar ea poate sesiza 
necesarul numai găsindu-i condiţia. Dacă această condiţie nu e la rândul ei 
necesară raţiunea trebuie să rămână nesatisfacută şi deci să caute condiţia 
condiţiei şi aşa mai departe ad infmitum. Astfel, ea e ţinută să conceapă Ideea 
totalităţii condiţiilor o totalitate care, dacă e totalitate, nu poate avea alte 
condiţii şi deci trebuie să fie în mod necondiţionat necesară , dacă e să existe ceva 
necesar. Totuşi, o asemenea Idee a necesarului necondiţionat nu ne poate da 
cunoaştere, deoarece ea nu are nici un obiect sensibil corespunzător. 

Am văzut că, în mod similar, raţiunea practică pură trebuie să conceapă o 
lege a acţiunii care este necondiţionat necesară şi este deci un imperativ categoric 
(pentru agenţii raţionali imperfecţi). Dacă putem înţelege o necesitate numai prin 
descoperirea condiţiei ei, atunci o necesitate necondiţionată trebuie să fie 
inconceptibilă. De aici conchide Kant - cu o aparenţă de paradox care nu era 
necesară că necesitatea necondiţionată a imperativului categoric e necesar să fie 
inconceptibilă, dar că noi putem înţelege inconceptibilitatea ei. 

Concluzia practică ce rezultă din toate acestea este aceea că e absurd să 
întrebăm de ce ar trebui să ne facem datoria (sau să ne supunem imperativului 
categoric) şi să aşteptăm ca răspuns afirmaţia că ar trebui să facem asta din cauza 
a altceva - a vreunui interes sau satisfacţie proprie pe care o avem în lumea 
aceasta sau în cealaltă. Dacă un astfel de răspuns ar putea fi dat, aceasta ar 
însemna că nici un imperativ nu este categoric şi că datoria este o simplă iluzie. 

Traducere de: Ionuţ Sterpan 

KANT. 

RESPECTUL PENTRU PERSOANE 


Richard Norman 1 


Etica protestantă 

Cu etica lui Immanuel Kant suntem ferm situaţi într-un context creştin, 
acela al protestantismului german de secol optsprezece. Părinţii lui Kant erau 
pietişti, o tendinţă (nu o sectă independentă) în cadrul bisericii luterane. Acest 
mediu a exercitat o influenţă importantă asupra lui Kant, iar filosofia sa morală îşi 
are punctele de plecare în anumite trăsături generale ale creştinismului protestant, 
în clasicul său studiu despre etica protestantă, sociologul Max Weber spune în 
legătură cu originile sale luterane: 

“Fără îndoială, cel puţin un lucru reprezenta o noutate: valorizarea îndeplinirii 
datoriei în profesiile laice ca fiind cea mai înaltă formă pe care o poate cunoaşte 
activitatea morală a individului... Singurul mod de a trăi după placul lui 
Dumnezeu nu era cel prin care se depăşea moralitatea laică prin ascetism 
monahal, ci numai acela care presupunea îndeplinirea obligaţiilor impuse 
individului de poziţia sa în lume. Aceasta era vocaţia sa.” 2 

După cum indică Weber aici, atitudinea de “ascetism al lumii de aici” 
contrastează cu tradiţia monastică a “ascetismului lumii de dincolo”. Spre 
deosebire de a doua, prima nu presupune că, prin desconsiderarea lucrurilor care 
aparţin acestei lumi, individul ar trebui să se retragă din profesiile laice pentru a-şi 
căuta desăvârşirea spirituală. Lumea obligaţiilor de natură socială şi economică 
este lumea în care am fost plasaţi de Dumnezeu pentru a duce o viaţa bună. Pe de 
altă parte, nu se face nici o sugestie, cum i s-ar fi părut desigur firesc lui Aristotel, 
că prin angajarea în aceste activităţi ne împlinim ca fiinţe umane şi dăm expresie 
celor mai înalte potenţialităţi ale naturii umane. Activităţile laice conferă cadrul în 


1 R. Norman, The Moral Philosophers , Clarendon, Oxford, 1983. cap. 6. 

~ Max Weber, The Protestant Etilic and the Spirit of Capitalism, trad. Talcatt Parsons (Londra, 
1930), p. 80. 

care ni se cere să dăm dovadă de bunătate morală, însă conţinutul ca atare al 
acestor activităţi nu are o valoare intrinsecă. 

în aceste trăsături ale eticii protestante putem localiza sursa accentului pe 
care îl pune Kant pe “datoria de dragul datoriei”. Kant este primul filosof care 
pune conceptul de “datorie” în centrul eticii. în sens tradiţional, acest concept se 
referă la cerinţele impuse unei persoane de faptul că ocupă o aumită poziţie 
socială, economică şi politică - datoriile cuiva ca părinte, ca angajator sau ca 
angajat, ca cetăţean, ca deţinător al unei funcţii politice, etc. Kant extrapolează 
conceptul de la aceste “datorii” specifice la o “datorie” generalizată şi propune ca 
binele moral să constea în îndeplinirea acestei “datorii” generalizate de dragul 
datoriei însăşi. Dar detaşând acest concept de rolurile şi funcţiile sociale specifice, 
Kant urmăreşte de asemenea să-l detaşeze şi de orice idee de utilitate. îndeplinirea 
“datoriei” devine pur şi simplu o cerinţă morală abstractă şi nu ceva cerut de 
funcţionarea efectivă a instituţiilor sociale umane. Datoria trebuie îndeplinită 
numai de dragul ei şi nu pentru a promova împlinirea sau fericirea umană. 
Fundalul reprezentat de etica protestantă ne poate ajuta să înţelegem apariţia 
acestei idei. 

Pot fi menţionate încă două trăsături ale gândirii protestante. Prima dintre 
acestea este prioritatea “credinţei” în faţa “faptei”. Un element vital al 
protestantismului era ideea potrivit căreia faptele bune nu sunt un mijloc prin care o 
persoană poate dobândi mântuirea şi nu au o importanţă în sine, ci doar ca expresie 
manifestă a unei stări interioare de credinţă, care numai ea ne poate salva. Putem 
vedea la lucru această idee în conferirea de către Kant a unei valori supreme 
“voinţei bune” care este “bună nu pentru ceea ce produce sau efectuează, nu prin 
aptitudinea ei de a atinge vreun scop prestabilit, ci numai prin actul volitiv” (1.3). 
Cealaltă trăsătură de care trebuie să ţinem seama este accentul pus de protestantism 
pe caracterul radical corupt al naturii umane. Aceasta este, desigur, o temă 
constantă în religia creştină, dar reformatorii protestanţi i-au dat o importanţă 
specială. Omul nu poate obţine nimic bun prin propriile sale calităţi, ci doar prin 
harul divin din el, iar acesta se va afla în conflict direct cu dorinţele lumeşti, care 
sunt corupte prin însăşi natura lor. Descoperim acest conflict, tradus în termeni mai 
filosofici de către Kant, în opoziţia dintre datorie şi înclinaţie. Pentru Kant, 
înclinaţiile umane naturale nu pot avea valoare morală, iar natura moralităţii este 
mai uşor vizibilă în situaţiile în care datoria şi înclinaţiile sunt în conflict. 

Motivul pentru care am făcut referire la fundalul protestant al gândirii 
kantiene nu este doar acela de a face un exerciţiu în spaţiul istoriei ideilor. Prima 
secţiune a Întemeierii trasează liniile generale ale eticii lui Kant prin apel la datele 
“cunoaşterii comune”, ale «cunoaşterii morale a raţiunii umane comune». Ce 
înseamnă această cunoaştere morală comună? Eu aş sugera că ea este, de fapt, 
etica creştinismului protestant. Aceasta înseamnă că ea nu are calitatea universală 
pe care Kant ar vrea să i-o atribuie. Este simţul etic comun al unei anumite 

societăţi într-o anumită epocă istorică. Prin urmare, pentru a putea evalua corect 
argumentul lui Kant, trebuie să identificăm limitele istorice şi sociale ale aceste 
concepţii despre moralitate. De fapt, ansamblul filosofiei sale morale mi se pare 
că se sprijină puternic pe acest apel la ceea ce el considera a fi conştiinţa morală 
comună. Nu numai că prima secţiune este formulată explicit din acest punct de 
vedere, dar argumentul celei de-a doua secţiuni pare să presupună concepţia 
despre moralitate expusă în prima secţiune. Nu sunt sigur în ce măsură Kant 
consideră, în a doua secţiune, că oferă argumente independente pentru validitatea 
aceste concepţii despre moralitate. Oricare ar fi însă intenţiile sale, eu aş susţine că 
nu reuşeşte să facă asta. El ne oferă cel mult nişte indicii despre cum am putea 
formula o justificare independentă; pe scurt, ceea ce găsesc în secţiunea a doua 
este o clarificare şi o elaborare suplimentare ale teoriei etice care fusese derivată 
mai înainte din conştiinţa morală comună. Nici secţiunea a treia nu oferă 
justificarea independentă cerută. Aici, Kant schiţează metafizica de care are 
nevoie pentru a explica posibilitatea moralităţii. într-o lume în care tot ce se 
întâmplă este cauzat în mod necesar, fiinţele umane pot avea totuşi voinţa liberă 
pe care o presupune moralitatea întrucât, ca euri, aparţin lumii noumen-e lor (sau a 
“lucrurilor în sine”), ca şi lumii fenomenelor (sau a “aparenţelor”). în acest fel, 
Kant încearcă să demonstreze că moralitatea este posibilă dar nu că este necesară 
- cu alte cuvinte el tot nu ne spune de ce trebuie să înţelegem moralitatea în acest 
fel şi de ce trebuie să ne purtăm conform unei asemenea moralităţi. Până la urmă 
el nu oferă nici un răspuns acestei probleme în afară de afirmaţia că viziunea sa 
asupra moralităţii este cea a conştiinţei morale comune. Iar dacă această conştiinţă 
este, de fapt, cea a creştinismului protestant, atunci o putem găsi mai problematică 
decât o găseşte Kant. 


Prima secţiune 

Să analizăm mai atent modul în care Kant îşi construieşte teoria etică, în 
prima secţiune, pornind de la conştiinţa morală comună. El începe prin a afirma că 
nimic nu este necondiţionat bun în afara voinţei bune, a cărei valoare este pe 
deplin separabilă de valoarea rezultatelor pe care le produce. Această teză iniţială 
devine plauzibilă în lumina ideii larg împărtăşite potrivit căreia evaluările morale 
au în primul rând în vedere intenţiile oamenilor. Oamenii nu sunt moralmente 
blamabili dacă, fără să aibă vreo vină, intenţiile lor bune duc la rezultate 
nefericite. Dacă A se aruncă în mare pentru a-1 salva pe B care este dus de valuri 
dar, întrucât curentul era mai puternic decât crezuse, eşuează în a-1 salva şi se 
îneacă şi el, atunci nimic bun nu va fi realizat, ci mai degrabă vor fi produse 
pierderi suplimentare de vieţi precum şi o durere în plus pentru familia şi prietenii 
săi; cu toate acestea, datorită intenţiilor sale şi a eforturilor de a le realiza, 

persoana în cauză are şanse mari să fie mai degrabă lăudată moral decât criticată. 
Este însă de remarcat faptul că, în exemple evidente de felul acestuia, intenţia 
însăşi trebuie descrisă ca intenţie de a produce sau de a efectua ceva. Rezultatele 
nu sunt deci irelevante; contrastul apare între rezultatele intenţionate şi rezultatele 
efective, iar primele sunt cele care fac obiectul laudei sau blamului. 

In paragraful 8, Kant introduce conceptul central de “datorie”, termenul 
prin care ne vom referi la voinţa bună atunci când e văzută ca fiind în opoziţie cu 
înclinaţiile. Acţiunile au valoare morală numai dacă sunt efectuate din datorie şi 
nu din înclinaţie şi, de vreme ce “înclinaţia” se află de asemenea în opoziţie cu 
“raţiunea”, acţiunile făcute din datorie trebuie să coincidă cu acţiunile guvernate 
de raţiune. Nu este clar dacă I. Kant intenţionează să spună că o acţiune ar putea 
să nu aibă deloc valoare morală în condiţiile în care ar fi cât de puţin în acord cu 
înclinaţia. Cred că o interpretare indulgentă i-ar atribui lui Kant o teză mai slabă: 
anume că o acţiune motivată de înclinaţie nu are valoare morală decât dacă este 
motivată şi de preocuparea pentru datorie. Iar a spune că este motivată şi de 
datorie înseamnă a spune ceva de felul: în măsura în care ai o înclinaţie de a face 
acţiunea recunoşti totodată că ea este o datorie a ta şi, în virtutea acestei 
recunoaşteri, ai fi făcut acea acţiune chiar dacă n-ai fi avut nici o înclinaţie pentru 
ea. Filantropul căruia îi face plăcere să-i ajute pe alţii nu ar fi astfel împiedicat 
să-şi dovedească valoarea morală cu condiţia să aibă şi simţul datoriei. In această 
interpretare Kant ar spune numai că, dacă cineva are o înclinaţie directă de a face 
o acţiune, atunci este mai greu de aflat dacă acesta este motivat şi de datorie, în 
timp ce atunci când înclinaţia şi datoria sunt în conflict, forţa simţului datoriei este 
evidentă. O interpretare de felul acesta este favorizată discret de paragraful 9 şi 
susţinută puternic mai târziu, când, la II. 42, Kant spune: “caracterul sublim şi 
demnitatea internă a poruncii datoriei sunt cu atât mai manifeste cu cât există mai 
puţine cauze subiective în favoarea acestei porunci şi mai multe împotriva ei”. 

Dacă îl interpretăm pe Kant în felul acesta, atunci poziţia lui va primi 
într-adevăr sprijin din partea ideilor morale acceptate în mod comun. Pare să 
existe o oarecare plauzibilitate în ideea că, dacă o acţiune e îndeplinită numai 
pentru că îţi face plăcere, atunci ea nu are valoare morală pentru că nu implică 
nici un efort de voinţă. 

In paragraful 14, Kant începe să treacă într-adevăr dincolo de conştiinţa 
morală comună şi să îşi extindă radical tezele anterioare. El susţinuse anterior că 
valoarea voinţei bune este independentă de rezultatele obţinute. Acum va susţine 
că este independentă de rezultatele urmărite, iar acest lucru, după cum am mai 
spus, e foarte diferit de primul. De asemenea, el afirmase anterior că datoria se 
află în opoziţie cu înclinaţia. Ceea ce va face acum va fi să introducă teza că 
datoria trebuie să fie în opoziţie cu toate scopurile particulare. Să luăm exemplul 
de mai devreme cu salvatorul care a eşuat. Am fost de acord ca el ar putea fi 
admirat din punct de vedere moral chiar dacă nu a reuşit să realizeze nimic. Insă, 

după cum de asemenea am menţionat, această admiraţie e inseparabilă de 
recunoaşterea noastră a ceea ce a încercat el să facă. Presupoziţia firească ar fi 
aceea că el a acţionat cu scopul de a salva viaţa altei persoane şi asta este ceea ce 
îl face moralmente admirabil. Repet, a spune că a acţionat cu acest scop nu 
înseamnă a spune, în nici un sens firesc al cuvântului, că a facut-o din înclinaţie. 
După câte putem presupune, lui nu-i face plăcere să lupte cu marea agitată. Scopul 
pe care i-1 putem atribui, departe de a constitui o înclinaţie, este tocmai ceea ce el 
consideră de datoria sa să facă. 

Presupun că în paragraful 14 Kant consideră că dezvoltă pur şi simplu 
temele paragrafelor anterioare. Cu toate acestea, eu sugerez că în realitate lucrurile 
stau tocmai invers. Paragraful marchează un punct de plecare radical nou care nu 
poate fi susţinut de ceea ce s-a spus înainte. Atunci ce anume îl poate susţine? Nu 
o poate face nici apelul la înţelegerea morală comună, dacă se presupune că 
aceasta este ceva ce e larg împărtăşit de diferite societăţi şi culturi. El poate căpăta 
plauzibilitate numai prin apel la trăsăturile menţionate anterior ale eticii 
protestante. 

Dacă ideea de “datorie” este separată în acest fel de toate scopurile 
particulare, atunci se ridică o nouă problemă, întrucât pare să nu mai existe nici o 
cale de a determina în ce constă această “datorie”. Ea ne apare ca fiind complet 
goală. Răspunsul lui Kant, în paragrafele 15 şi 16 este că, din moment ce orice 
luare în considerare a înclinaţiilor şi a efectelor este exclusă, datoria trebuie 
definită nu în termeni de conţinut, ci ca cerinţă pur formală. Ea este cerinţa de a 
acţiona din respect pentru legea morală. De ce anume “lege”? Pentru că ideea de 
datorie o presupune pe aceea de a acţiona pe baza unui principiu, urmând un 
principiu universal', şi nu de a reacţiona pur şi simplu la o situaţie imediată şi 
particulară. Vocabularul “legii morale” are conotaţii religioase sugerând 
conceperea moralităţii ca pe ceva dat de un legislator divin şi, prin aceasta, 
conferă acestui discurs despre “lege” o plauzibilitate intuitivă iniţială. Kant însă 
ar respinge cu siguranţă această concepţie (ceea ce şi face la 11.85). Legea morală 
nu este, în viziunea sa, ceva impus nouă din afară de o voinţa arbitrară, fie ea 
divină sau nu. Ea este expresia raţiunii pure, iar dacă această lege are nevoie de un 
legislator, atunci acesta este orice fiinţă raţională. Astfel, în singurul sens în care 
legea morală este dată de Dumnezeu ea este dată de asemenea de noi toţi, ca fiinţe 
umane înzestrate cu raţiune. Această idee a legii morale ca ceva dat sieşi de orice 
agent raţional este elaborată de Kant la 11.55-60. 

Dar dacă atunci când te supui legii morale te supui numai ţie însuţi şi 
urmezi doar propria voinţă, de ce să mai vorbim de “supunere” şi de “lege”? 
Pentru că suntem fiinţe divizate, împărţite între raţiune şi înclinaţie. In măsura în 
care suntem raţionali, moralitatea este doar expresia voinţei noastre libere. Dar în 
măsura în care suntem şi fiinţe ale înclinaţiei, moralitatea este ceva căruia trebuie 
să ne supunem. Concepţia populară de care Kant se apropie cel mai mult nu este 

aceea de moralitate ca supunere faţă de Dumnezeu, ci aceea de moralitate ca 
supunere faţă de propria conştiinţă, supunerea părţii inferioare faţă de partea 
superioară a sinelui. 

Dar dacă datoria este definită ca respect pentru legea morală, aceasta pare 
numai o deplasare a problemei. Cum putem noi determina ce porunceşte legea 
morală? Kant susţine că legea morală, ca şi ideea de “datorie”, nu poate fi definită 
prin conţinutul său. Prin urmare, concede el, legii nu-i rămâne nimic de poruncit 
cu excepţia faptului că acţiunile noastre trebuie să se supună legii. Aceasta pare, la 
prima vedere, o cerinţă complet lipsită de conţinut, o lege care spune numai 
“Supune-te acestei legi”. Kant susţine însă că, deşi în întregime formală, ea nu 
este în întregime goală, căci atunci când o separăm prin abstracţie de orice 
conţinut particular, ceea ce rămâne din ideea de lege este cerinţa universalităţii. O 
lege care porunceşte numai supunerea faţă de lege are această formă: acţionează 
în aşa fel încât să poţi voi ca maxima ta să devină lege universală. 

Kant susţine că toţi recunosc în fapt această lege morală. E ceva adevărat în 
această susţinere. Ne-am putea gândi bunăoară la modul în care oamenii verifică de 
obicei corectitudinea morală a unei acţiuni punând întrebarea: ce-ar fi dacă toată 
lumea ar face la fel? Legea morală a lui Kant are o oarecare afinitate cu Regula de 
Aur: “Comportă-te faţă de ceilalţi aşa cum ai dori să se comporte şi ei ei faţă de 
tine.” (deşi Kant arată care sunt limitele acestui principiu, mai ales în formularea sa 
negativă, în nota de subsol de la 11.52). Dacă “raţiunea umană comună” înţelege 
prin aceste principii acelaşi lucru pe care îl înţelege Kant şi, în particular, dacă le 
înţelege ca pe nişte principii pur formale, aceasta este o altă întrebare. Vom fi în mai 
mare măsură să răspundem la ea după ce vom fi examinat încercarea sa de a arăta, 
în secţiunea a doua, cum poate această lege morală să ne ghideze acţiunile. 


Secfiunea a doua 

Cea mai importantă inovaţie pe care o aduce Kant în a doua secţiune este 
de a introduce conceptele de “imperativ ipotetic” şi “imperativ categoric”. Un 
imperativ este forma lingvistică prin care se exprimă o poruncă. Poruncile sunt 
legate de legi în acelaşi fel în care datoria este legată de voinţa bună: în ambele 
cazuri prima adaugă la a doua ideea unei opoziţii faţă de înclinaţii. Astfel, toate 
fiinţele raţionale acţionează în conformitate cu modul în care sunt concepute 
legile. O fiinţă a cărei voinţă este complet determinată de raţiune şi care nu are 
înclinaţii (o fiinţă non-fizică, neafectată de stimuli senzoriali) nu ar resimţi aceste 
legi ca porunci, ci ar fi ceea ce Kant numeşte o “voinţă sfântă”. Fiinţele aşa cum 
suntem noi înşine, care au atât înclinaţii cât şi raţiune şi în care cele două pot intra 
în conflict, resimt legile raţiunii ca porunci, atâta vreme cât înclinaţiile le pot 
împinge să devieze de la ele. 

Imperativele ipotetice sunt expresia unor porunci condiţionate de înclinaţii 
sau de scopuri. Ele sunt de forma “Fă asta pentru a obţine cealaltă”. Exemple ar 
putea fi : “Rupeţi pentru a deschide” sau “Fă-ţi prieteni dacă vrei să fii fericit”. 
Primul dintre acestea este un exemplu pentru ceea ce Kant numeşte “imperative 
ale abilităţii”, care exprimă porunci ce sunt condiţionate de scopuri pe care cineva 
le poate împărtăşi sau nu - cineva poate fi sau nu interesat de a deschide o pungă 
de fulgi de porumb. Cel de-al doilea este un “imperativ al prudenţei”, întrucât 
porunca este derivată dintr-un scop care este necesar tuturor fiinţelor umane, 
realizarea fericirii. Pe de altă parte, imperativele categorice exprimă porunci care 
nu sunt condiţionate de nici un scop. Ele nu sunt de forma “Fă asta pentru a obţine 
cealaltă”, ci pur şi simplu “Fă asta”. Se deduce deci din interpretarea dată 
moralităţii în prima secţiune că imperativele categorice sunt forma în care sunt 
exprimate poruncile legii morale. 

Kant oferă patru formulări ale imperativului categoric şi îşi lasă cititorii 
oarecum confuzi în ceea ce priveşte felul în care sunt legate una de alta aceste 
variate formulări. O explicaţie clară este dată însă, în cele din urmă, la 11.72. Strict 
vorbind, există un singur imperativ categoric. Lui i se poate da o formulare cu 
totul generală (la care mă voi referi cu G) şi i se mai pot da încă trei formulări, 
mai amănunţite (la care mă voi referi cu SI, S2 şi S3). Formulările mai 
amănunţite sunt o reformulare a lui G în aşa fel încât să indice mai clar cum poate 
fi aceasta aplicată în practică. Cele patru formulări sunt: 

G. Acţionează numai potrivit acelei maxime prin care să poţi voi totodată 
ca ea să devină o lege universală. 

51. Acţionează ca şi cum maxima acţiunii tale ar trebui să devină prin 
voinţa ta o lege universală a naturii. 

52. Acţionează în aşa fel încât să tratezi umanitatea, în persoana ta sau a 
altuia, niciodată numai ca mijloc ci totdeauna şi ca scop. 

53. Acţionează ca şi cum ai fi întotdeauna, prin maximele tale, un membru 
legislator în imperiul universal al scopurilor. 

E clar că Sl reprezintă numai o mica variaţie a lui G. Singura schimbare 
semnificativă este extinderea sintagmei “lege universală” la “lege universală a 
naturii”. Interpretarea minimală a lui Sl ar fi aceea că ea ne cere doar să aplicăm 
G în lume, aşa cum o cunoaştem. Trebuie să verificăm dacă maximele acţiunilor 
noastre, atunci când sunt universalizate, pot fi consistente cu faptele empirice ale 
lumii naturale în care trebuie să acţionăm. Unii dintre comentatorii lui Kant au 
vrut însă să citească mai mult în sintagma “lege a naturii” şi voi lua în considerare 
sugestiile lor la timpul potrivit. 

Dar S2 şi S3? Se pare că acestea diferă mai mult de G. Atunci cum pot fi 
ele numite reformulări ale sale? Pentru a înţelege acest lucru ne-ar fi folositor să 
privim toate formulările ca permutări ale conceptelor de raţionalitate şi 
universalitate. G şi Sl cer ca, în calitate de fiinţe raţionale, să putem universaliza 

maximele acţiunilor noastre, adică să fim capabili să le voim ca legi universale. 
S2 ne cere apoi să universalizăm felul în care ne concepem ca fiinţe raţionale şi să 
tratăm toate celelalte fiinţe umane de asemenea ca pe nişte fiinţe raţionale. In 
sfârşit, S3 le sintetizează pe SI şi S2, aducând laolaltă cele două idei de “lege 
universală” şi de “fiinţă raţională”. Aşadar, aceste legi universale sunt unele 
asupra cărora s-ar cădea de acord într-o comunitate ipotetică de fiinţe raţionale şi 
ar impune respectul faţă de toţi membrii comunităţii ipotetice ca fiinţe raţionale. 
Această comunitate ipotetică este ceea ce Kant numeşte un “imperiu al 
scopurilor”, şi deci o cerinţă în plus pentru acţiunea corectă este că aceasta trebuie 
să fie compatibilă cu legile unui imperiu al scopurilor. 

Kant spune foarte puţine lucruri despre felul în care S3 ar putea fi aplicată 
în practică. Dar are mult mai multe de spus despre SI şi S2 şi le examinează 
aplicarea prin patru exemple. Voi consacra ultimele două secţiuni din acest capitol 
chestiunilor privitoare la aplicarea practică a lui SI şi S2 şi discuţiei lui Kant 
referitoare la ele în legătură cu aceste exemple. Mai întâi, câteva cuvinte despre 
structura generală a exemplelor. 

Cele patru exemple sunt alese sistematic. Ele sunt: (i) datoria de a nu te 
sinucide; (ii) datoria de a nu face promisiuni false; (iii) datoria de a ne cultiva 
talentele; (iv) datoria de a-i ajuta pe alţii. Exemplele (i) şi (iii) sunt datorii faţă de 
noi înşine iar (ii) şi (iv) sunt datorii faţă de alţii. Exemplele (i) şi (ii) sunt numite 
de Kant “datorii perfecte” iar (iii) şi (iv) sunt “datorii imperfecte”. Explicaţia dată 
de Kant termenilor “perfect” şi “imperfect” e mai degrabă surprinzătoare. El 
spune (în nota de subsol de la paragraful 34): “Printr-o datorie perfectă înţeleg una 
care nu admite nici o excepţie în favoarea înclinaţiei.” Totuşi, din moment ce în 
mod normal Kant pare să presupună că nici o datorie nu admite excepţii în 
favoarea înclinaţiei, e dificil să ne dăm seama cum ar trebui să folosim această 
trăsătură pentru a distinge între datorii perfecte şi imperfecte. Ar fi tentant să-l 
interpretăm în sensul că datoriile perfecte sunt acelea care nu admit deloc excepţii, 
în vreme ce datoriile imperfecte sunt cele care pot fi surclasate de datorii perfecte 
sau de alte datorii imperfecte (dar nu de înclinaţii). Aceasta e ceva tentant întrucât 
Kant vrea cu siguranţă să spună că unele datorii nu admit excepţii şi, de vreme ce 
ar părea neplauzibil să susţină asta despre toate lucrurile pe care le consideră 
datorii, are nevoie de o distincţie între datoriile care permit şi datoriile care nu 
permit excepţii. O astfel de interpretare ar fi în acord cu natura exemplelor lui 
Kant. Datoriile de a nu te sinucide şi de a nu face promisiuni false par a fi de un 
tip care nu admite excepţii, în vreme ce acest lucru ar fi greu inteligibil dacă ar fi 
susţinut cu privire la datoriile de a-ţi cultiva talentele şi de a-i ajuta pe alţii. Dacă 
mi s-ar ivi o ocazie de a-mi cultiva talentele sau de a ajuta pe cineva făcând o 
promisiune falsă (poate pentru a obţine bani spre a-i da unui prieten aflat la 
ananghie sau a face un şiretlic astfel încât să pot urma o facultate), ne-am putea 
aştepta de la Kant să spună că datoria de a nu face promisiuni false trebuie să o 

surclaseze pe cealaltă. Această interpretare funcţionează şi cu privire la ceea ce 
spune el atunci când ajunge să aplice S2 exemplelor, întrucât după aceea el 
clasifică exemplele (i) şi (ii) ca “datorii necesare sau ale obligaţiei stricte” iar (iii) 
şi (iv) ca “datorii contingente sau meritorii”. In sfârşit, aceasta se potriveşte şi cu 
ceea ce spune Kant în alte scrieri. Una peste alta, interpretarea ar fi imposibil de 
refuzat dacă n-ar fi faptul că nu aceasta spune cu adevărat Kant. Poate, atunci, ar 
trebui să-l acuzăm pur şi simplu de neglijenţă. 

Există ceva ce trebuie în general spus despre felul în care Kant aplică 
imperativul categoric în exemplele sale. Această aplicare este în primul rând un 
test negativ. Acţiunile ale căror maxime nu sunt în acord cu imperativul categoric 
sunt cele pe care nu trebuie să le facem. Dacă nu pot fi universalizate sau dacă 
implică tratarea fiinţelor umane numai ca mijloc, atunci nu sunt permise din punct 
de vedere moral. Kant nu spune însă că toate acţiunile care sunt în acord cu 
imperativul categoric sunt acţiuni pe care trebuie să le facem. Asta ar fi un 
nonsens. Există nenumărate acţiuni care pot fi foarte bine universalizate şi care nu 
presupun tratarea oamenilor numai ca mijloace, dar care cu siguranţă nu sunt 
obligatorii. Pot, desigur, să vreau ca lege universală ca toată lumea să se apuce de 
jogging. Dar asta nu înseamnă că am o datorie morală să fac eu însumi acest 
lucru. Tot ce vrea Kant să spună în legătură cu asemenea acţiuni ce sunt în acord 
cu imperativul categoric este că ele sunt moralmente permise , nu că sunt 
obligatorii. Iar aceasta este în acord cu concepţia populară asupra moralităţii, care 
este de obicei gândită ca trasând limitele a ceea ce putem face, interzicând mai 
degrabă decât cerând. 

In primul rând, deci, imperativul categoric serveşte la a distinge între 
acţiuni permise şi nepermise. Kant vrea însă să spună că există datorii pozitive şi 
datorii negative. Atunci, cum pot fi acestea identificate prin imperativul categoric? 
Pot fi identificate pentru că datoriile pozitive de forma “Trebuie să faci X” pot fi 
puse în forma negativă “Să nu faci X este nepermis”. Kant ar susţine aşadar că 
refuzul de a-i ajuta pe semenii aflaţi în dificultate nu ar putea fi universalizat. 
Aşadar, ar concluziona el, refuzul de a-i ajuta pe alţii e nepermis, de unde decurge 
că a-i ajuta pe alţii e obligatoriu. Testul rămâne unul negativ, dar în acest fel poate 
genera datorii pozitive. De remarcat că dintre cele patru exemple (i) şi (ii), adică 
datoriile “perfecte”, sunt negative ; iar (iii) şi (iv), adică datoriile “imperfecte”, 
sunt pozitive. Acest lucru oferă temeiuri suplimentare pentru interpretarea 
sugerată a lui "perfect” şi “imperfect”. Are sens să spui despre datoriile negative 
că nu trebuie niciodată să te sinucizi din dragoste de sine, că nu trebuie niciodată 
să faci promisiuni false, etc., în vreme ce e destul de neclar ce ar însemna să spui 
că trebuie întotdeauna, fără excepţie, să-ţi cultivi talentele sau să-i ajuţi pe alţii. 
Aşadar, se poate spune mai degrabă despre datoriile negative decât despre cele 
pozitive că nu admit nici un fel de excepţii. 

U niversalizabilitatea 


Revin acum la o mai atentă examinare a lui G şi a lui Sl, cele două 
fonnulări care cer ca maxima oricărei acţiuni să fie universalizabilă. Plec de la 
premisa că I. Kant nu are în vedere aplicarea independentă a lui G la cazuri 
particulare, ci numai prin intermediul lui Sl (sau cu ajutorul lui S2 sau S3). Mă 
voi concentra, de aceea, asupra lui Sl şi voi analiza în ce fel poate sluji acesta în 
mod practic în calitate de principiu moral fundamental. 

Am precizat anterior că I. Kant nu oferă nici o justificare bine elaborată a 
vreuneia dintre formulările imperativului categoric, în afară de derivarea lor din 
cunoaşterea morală comună în Secţiunea întâi. Există totuşi indicii despre cum ar 
putea fi întreprinsă o asemenea justificare. ‘Raţionalitatea’ şi ‘universalitatea’ sunt, 
după am văzut, cele două concepte-cheie, din îmbinarea cărora rezultă diferitele 
fonnulări ale imperativului categoric. Cred că există o serie de argumente pentru a 
susţine că, dintre cele două, raţionalitatea este cea fundamentală, iar cerinţa 
universalităţii poate fi derivată din cea a raţionalităţii. Cu alte cuvinte, ceea ce susţin 
eu e o condiţie necesară pentru a acţiona raţional este ca acţiunile mele să fie 
universalizabile. Nu se poate răspunde la întrebarea ‘De ce să acţionăm raţional?’. 
Nu poate fi invocat în acest sens nici un temei suplimentar, dar cineva care întreabă 
‘de ce ?’ este deja angajat în căutarea de temeiuri ( reasons ) şi a acceptat deja, prin 
chiar acest lucru, exigenţa raţionalităţii. Dacă putem arăta, aşadar, că, spre a fi 
raţionale, acţiunile mele trebuie să fie totodată universalizabile, atunci putem oferi 
un argument în apărarea lui Kant, argument care nu trebuie să se bazeze pe 
presupoziţiile conştiinţei morale comune. 

Există, desigur, un sens slab în care raţionalitatea presupune 
universalitatea. Pentru a fi raţional, comportamentul meu trebuie să fie 
universalizabil în sensul de a fi consistent. Să luăm exemplul lui Kant cu 
promisiunile false. Kant îşi închipuie pe cineva care «văzându-se la strâmtoare, se 
simte împins să ia bani cu împrumut. El ştie că nu va putea înapoia banii, dar 
totodată îşi dă seama că nu va fi împrumutat cu nimic dacă nu promite ferm că-i 
va înapoia la un anumit termen» (11.36). Să presupunem că acel cineva se decide 
să facă o asemenea promisiune, ştiind că nu şi-o va putea ţine. Dacă el crede că 
acţiunile sale sunt justificate raţional, atunci el este, cum spune Kant, angajat să 
asculte de principiul universal sau maxima «Atunci când văd că duc lipsă de bani, 
voi împrumuta bani şi voi promite să-i înapoiez, chiar dacă ştiu că acest lucru nu 
se va întâmpla niciodată ». Dacă însă nu poate accepta aşa ceva ca principiu 
universal, atunci el nu se poate privi pe sine ca fiind justificat raţional în cazul de 
faţă, decât dacă e capabil să indice vreo altă caracteristică relevantă a situaţiei 
respective care să justifice acţiunea sa. 

Acesta este, aşadar, sensul slab al universalizabilităţii, şi anume 
consistenţa. O acţiune nu poate fi raţională decât dacă stă sub un principiu 

universal care mă constrânge să acţionez în acelaşi mod în toate circumstanţele 
similare relevante. Kant vrea însă un sens mai tare al universalizabilităţii. El vrea 
nu doar un principiu al consistenţei, ci vrea ceea ce s-ar putea numi un principiu al 
caracterului impersonal al temeiurilor. In acest caz, ideea este că temeiurile nu 
pot fi specifice unor indivizi particulari. Dacă R este un temei valabil pentru ca eu 
să săvârşesc acţiunea A, atunci el trebuie să fie, de asemenea, un temei valabil 
pentru oricine spre a face A în aceleaşi circumstanţe. Temeiurile sunt, prin însăşi 
natura lor, temeiuri pentru toţi. Astfel, în exemplul cu promisiunea, dacă cel care 
face promisiunea falsă consideră că e justificat raţional să facă asta, atunci el 
trebuie totodată să accepte că oricine altcineva ar fi la fel de îndreptăţit să facă o 
asemenea promisiune ori de câte ori ar avea nevoie de bani şi nu i-ar putea 
restitui. Dar dacă nu poate accepta aceasta, atunci nu se poate considera pe sine 
justificat din punct de vedere raţional în acest caz. 

Acesta e un sens mai problematic al universalizabilităţii, dar pare unul 
destul de convingător. Pare, într-adevăr, corect că temeiurile, pentru a fi 
temeiuri, trebuie să fie impersonale în acest sens. Să presupunem, deci, că 
aceasta este asumptia pe care o face Kant şi să acceptăm că imperativul 
categoric în forma G sau SI poate fi apărat în acest fel. Acum, întrebarea este: 
poate un asemenea principiu, când este aplicat la cazuri particulare, să 
diferenţieze în mod efectiv acţiunile permise de cele nepermise? Poate el, cu alte 
cuvinte, să dea rezultate concrete? 

Există două dificultăţi care au fost în mod obişnuit observate în acest punct 
şi pentru mulţi critici ele par a fi de nedepăşit. Prima dintre ele este problema: sub 
ce descriere e universalizabilă o acţiune? Orice acţiune poate fi descrisă în mai 
multe feluri. In exemplul cu promisiunea, ne putem închipui diverse descrieri 
posibile, ca de exemplu: 

(a) a face o promisiune când nu ţi-o poţi ţine; 

(b) a face o promisiune când ai nevoie de bani şi nu îţi poţi ţine 
promisiunea; 

(c) a face o promisiune când ai nevoie de bani pentru a-ţi plăti studiile, dar 
nu-ţi poţi ţine promisiunea; 

(d) a face o promisiune când ai nevoie de bani cu care ai putea apoi să fii 
de mare folos umanităţii, chiar dacă nu-ţi poţi ţine promisiunea. 

Dacă acţiunea este sau nu universalizabilă poate depinde foarte mult de 
descrierea aleasă. Kant presupune că descrierea (b) ar fi cea potrivită şi că sub o 
asemenea descriere acţiunea nu poate fi universalizabilă. Dacă ar fi universalizată, 
«promisiunea însăşi ar deveni imposibilă deoarece nimeni nu ar mai crede ceea ce 
i se promite, ci ar râde de orice asemenea declaraţii ca de nişte deşarte imposturi». 
Totuşi, în oricare asemenea caz, ar fi posibilă o descriere mai amănunţită cum sunt 
(c) sau (d) şi, astfel descrisă, acţiunea ar putea fi universalizabilă. S-ar putea 
argumenta că dacă toată lumea face promisiuni mincinoase în condiţiile descrise 

de (c), atunci nivelul general de încredere ar putea să scadă, dar nu într-o aşa de 
mare măsură încât să conducă la imposibilitatea promisiunii. Aceasta s-ar putea 
argumenta şi mai plauzibil despre (d). Mai mult chiar, ne-am putea imagina 
adăugând detalii tot mai amănunţite, de un tip absurd, în descrierea acţiunii, 
tocmai cu scopul de a o face universalizabilă, ca de exemplu: 

(e) a face o promisiune când ai nevoie de bani şi nu poţi să-ţi ţii 
promisiunea, într-o zi de joi, când numele lunii cuprinde un “r” şi 
numele tău conţine optsprezece litere. 

Dat fiind că această îmbinare de circumstanţe este foarte rară, nivelul 
general de încredere n-ar scădea prea tare dacă toată lumea ar fi gata să acţioneze 
după acest principiu şi, ca urmare, am putea susţine că el este, de fapt, 
universalizabil. 

Kant ar răspunde că testul universalizabilităţii nu trebuie aplicat unei 
acţiuni sub orice fel de descriere. Ceea ce trebuie să fie universalizabil este 
maxima acţiunii. In prezentarea poziţiei lui Kant am întrebuinţat frecvent termenul 
său “maximă”, iar acum trebuie să-l explicăm. Aproximativ vorbind, maxima unei 
acţiuni este enunţarea intenţiei agentului formulată ca principiu universal. Un 
asemenea principiu este universal în sensul slab menţionat mai sus. Prin urmare, 
el cuprinde temeiul iniţial pentru care agentul vrea să săvârşească acţiunea - 
descrierea sub care el consideră acţiunea ca justificată, anterior aplicării 
imperativului categoric. O descriere precum (e) poate fi o descriere corectă a unei 
acţiuni propuse, dar e foarte puţin probabil ca ea să fie descrierea care apare în 
maxima agentului, întrucât presupunem că el nu a plănuit să facă promisiunea 
pentru că e joi, numele lunii cuprinde un “r” şi numele lui conţine optsprezece 
litere. In concluzie, faptul că acţiunea poate fi universalizată sub acea descriere 
nu e suficient pentru a o legitima. 

Prin urmare, insistenţa lui Kant asupra faptului că maxima agentului 
trebuie să fie universalizabilă poate fi suficientă pentru a elimina descrierile 
absurde şi artificiale. Cu toate acestea, nu este clar dacă ea poate servi drept 
criteriu adecvat pentru a decide care descriere trebuie aleasă şi pentru îndepărtarea 
tuturor celorlalte alternative. în primul rând, s-ar putea ca maximele oamenilor să 
nu fie chiar atât de bine conturate. Dacă ar fi să ne întrebăm cu privire la cel care 
face promisiunea mincinoasă “sub care dintre descrierile (b), (c) sau (d) consideră 
el că înfăptuieşte acţiunea?”, s-ar putea să nu avem un răspuns clar, nu pentru că 
nu l-am putea găsi, ci pur şi simplu pentru că el nu a formulat descrierea pentru 
sine cu o atât de mare precizie. El ar putea avea vaga convingere că împrejurările 
sunt presante şi fac necesară o falsă promisiune, dar nu s-a gândit temeinic ce face 
ca o situaţie să atragă după sine în mod necesar promisiunea falsă. Şi chiar dacă 
s-ar fi gândit temeinic la asta, de ce ar trebui să indice acest lucru calea cea bună 
spre a identifica descrierea corectă? Dacă ar fi aşa, atunci corectitudinea sau 
incorectitudinea unei acţiuni ar depinde prea mult de schimbările imprevizibile ale 

psihologiei fiecărui individ. Faptul că o acţiune poate fi universalizată sub o 
descriere şi sub o alta nu, faptul că ea este permisă sau nu din punct de vedere 
moral, ar depinde atunci de felul în care o gândeşte agentul. Dacă agentul îşi 
formulează cu grijă temeiurile şi are în vedere acţiunea sub descrierea (d) şi dacă 
acţiunea este universalizabilă sub această descriere, atunci va trebui să spunem că 
ea este permisă din punct de vedere moral. Dacă, în schimb, agentul îşi 
formulează temeiurile într-un mod vag şi gândeşte acţiunea doar în termenii mai 
generali ai lui (b), iar acţiunea nu este universalizabilă sub această descriere, 
atunci va trebui să spunem că acţiunea nu este permisă din punct de vedere moral, 
chiar dacă (d) ar fi în continuare o descriere corectă a acţiunii. 

Kant ar putea accepta aceste implicaţii. El ar putea să ne reamintească 
faptul că, în concepţia sa, obiectele proprii evaluării morale sunt motivele 
(,motives ), nu acţiunile. Prin urmare, ar putea spune el, dacă una şi aceeaşi acţiune 
poate fi bună sau rea în funcţie de termenii în care agentul o gândeşte, atunci 
lucrurile stau aşa cum trebuie; evaluarea morală variază pentru că motivele 
variază. Am putea replica probabil că ceea ce pare să evalueze testul 
universalizabilităţii este sofisticarea agentului în formularea motivelor sale, mai 
degrabă decât calităţile lor morale. Să părăsim acum această obiecţie, întrucât mai 
există una şi mai puternică. Aceasta este problema kantiană a formalismului. 

Kant afirmă explicit că principiul universalizabilităţii este un principiu pur 
formal. Aceasta este, pentru Kant, o condiţie ca el să fie un principiu moral 
autentic, ceea ce nu ar putea fi dacă ar fi legat de un conţinut particular. Aşadar, 
atunci când criticii îl acuză de formalism Kant nu e încă în dezacord cu ei. Totuşi, 
ceea ce adaugă criticii este că deoarece principiul este unul pur formal, el nu e de 
nici un folos. Absolut orice acţiune poate fi universalizată fără contradicţie. 
Principiul nu exclude nimic şi, de aceea, nu poate fi folosit pentru a distinge 
acţiunile bune de cele rele. Hegel a punctat scurt: 

«în acest fel poate fi justificat orice comportament rău sau imoral.... Absenţa 
proprietăţii conţine în sine la fel de puţină contradicţie ca şi inexistenţa uneia sau 
alteia dintre naţiuni, familii etc., sau ca moartea întregii rase umane. Dar dacă s-a 
stabilit deja pe alte temeiuri şi este presupus că proprietatea şi viaţa omenească 
trebuie să existe şi să fie respectate, atunci este într-adevăr o contradicţie să 
comiţi furtul sau crima. O contradicţie trebuie să fie contradicţia a ceva, i.e. a 
unui conţinut presupus de la început ca un principiu ferm» 2 

Expresia “absenţa proprietăţii” trimite la un alt exemplu folosit de Kant 
într-un context diferit, dar exemplul cu promisiunea va ilustra chestiunea la fel de 
bine. Kant susţine că maxima să faci o promisiune mincinoasă nu poate fi 
universalizată fără contradicţie de vreme ce, dacă ar fi universalizată, promisiunea 

2 G. W. F. Hegel: Philosophy of Right, trans.T. M. Knox (Oxford, 1952), para. 135. 

însăşi ar deveni imposibilă. Hegel ar replica astfel: inexistenţa promisiunii nu este 
autocontradictorie, ea intră în contradicţie doar cu presupoziţia că promisiunea 
trebuie să existe. Deci, din principiul formal nu poate decurge o concluzie morală 
decât dacă introducem în el clandestin un conţinut suplimentar. Şi critica lui 
Hegel a fost ulterior reluată de nenumăraţi alţi critici ai lui Kant. 

Kant e gata să admită că principiul universalizabilităţii nu poate angaja 
concluzii morale doar prin el însuşi. El trebuie să fie aplicat şi, în aplicarea lui, 
trebuie să se ţină seama de circumstanţele (faptele despre lume) în care este 
aplicat. Am precizat deja că măcar acest lucru trebuie înţeles prin expresia lui 
Kant ”lege universală a naturii”. In exemplul cu promisiunea, presupoziţia lui 
Kant e că dacă a face promisiuni mincinoase când te afli în dificultate ar fi o lege 
universală, atunci promisiunea ar deveni imposibilă, pentru că promisiunile n-ar fi 
crezute niciodată; iar aceasta este o consideraţie factuală şi trebuie combinată cu 
principiul universalizabilităţii pentru a produce o concluzie morală. Fără îndoială, 
Kant ar fi de acord cu acest lucru. Acuzaţia veritabilă nu este totuşi aceea că 
I. Kant are nevoie de aceste adăugiri de fapte, ci că are nevoie, de asemenea, de 
presupoziţii morale sau de altfel de presupoziţii evaluative suplimentare - în 
exemplul cu promisiunea, de presupoziţia că practica promisiunii trebuie să existe. 
Dacă aşa stau lucrurile, atunci acesta este, cu siguranţă, un defect al eticii lui Kant, 
şi cred că vom vedea că aşa stau lucrurile dacă ne îndreptăm atenţia către 
diversele încercări de apărare sau de completare a lui Kant. 

a. Maxime. O sugestie este că I. Kant nu are nevoie să introducă nici un 
conţinut etic extern pentru a fi combinat cu principiul formal, deoarece conţinutul 
este furnizat de maxima însăşi. 3 Maxima “ Când eşti în dificultate, fă promisiuni 
false”, presupune deja instituţia promisiunii şi astfel inexistenţa promisiunii care 
ar decurge din universalizarea acesteia ar fi în contradicţie, într-adevăr, nu cu ea 
însăşi, ci cu maxima iniţială. Dacă promisiunea ar deveni imposibilă, atunci 
maxima “Când eşti în dificultate, fa promisiuni false” ar deveni la rândul ei 
imposibilă. Tot astfel, furtul nu ar putea fi universalizat, întrucât, dacă ar fi 
universalizat, proprietatea ar înceta să mai existe - iar furtul ar fi atunci imposibil. 

Această apărare îi oferă lui Kant doar o clipă de răgaz. El nu poate fi, 
probabil, acuzat că introduce presupoziţia promisiunii, de vreme ce aceasta era 
deja presupusă în maxima iniţială. Rămâne totuşi faptul că aceasta e presupusă, 
fapt care necesită o explicaţie. Cu alte cuvinte, o teorie etică adecvată are nevoie 
nu doar de principiul universalizabilităţii, ci şi de o explicare completă a 
instituţiilor promisiunii, proprietăţii, pedepsei, căsătoriei etc. care conţin implicaţii 
etice. In această direcţie îşi îndreaptă Hegel critica la adresa lui Kant, înlocuind 
conceptul lui Kant de “datoria de dragul datoriei” cu o teorie a datoriilor legate de 
instituţiile sociale. 

J Marcus G. Singer: Generalizalion in Ethics (London, 1963), pp. 251-3. 

b. Scopurile naturale. O a doua sugestie oferită în sprijinul lui Kant 
presupune o analiză mai aprofundată decât cea întreprinsă până acum a expresiei 
“lege universală a naturii”. S-a sugerat că natura ar trebui înţeleasă aici ca fiind 
orientată spre scopuri (purposive ), iar cerinţa lui SI este ca o maximă, atunci când 
e universalizată, să fie consistentă cu scopurile din natură . 4 Există numeroase 
indicii cum că I. Kant intenţiona să întrebuinţeze acest concept în teoria sa etică. 
Intr-un pasaj din Secţiunea I, el susţine că raţiunea trebuie să existe pentru un scop 
mai înalt decât promovarea fericirii noastre şi subscrie acolo în mod explicit la ideea 
de scop natural: “în constituţia naturală a unei fiinţe organizate, adică a unei fiinţe 
orientate spre scopul de a trăi, admitem ca principiu de bază că în ea nu se găseşte 
nici un organ pentru un scop oarecare care să nu fie în cel mai înalt grad potri vit şi 
adaptat acelui scop” (1.5). El vrea să aplice acelaşi principiu nu doar organelor 
fizice, ci şi facultăţilor psihice. Ln primul dintre cele patru exemple, aspectul 
important este că acţiunea avută în vedere e sinuciderea din motivul iubirii de sine, 
iar Kant e de părere că acţiunea nu poate fi universalizată întrucât “un sistem al 
naturii a cărui lege ar fi să distrugă viaţa în virtutea aceluiaşi sentiment a cărui 
natură specifică este de a stimula la promovarea vieţii s-ar contrazice pe el însuşi.” 
(11.35). Cu alte cuvinte, o lege universală a sinuciderii din iubire de sine ar 
contrazice scopul natural al iubirii de sine. Similar, în cel de-al treilea exemplu, 
Kant argumentează că o fiinţă raţională nu poate voi legea universală să nu-ţi cultivi 
talentele, întrucât “o fiinţă raţională vrea în mod necesar dezvoltarea capacităţilor 
sale, de vreme ce îi sunt de folos şi i-au fost date pentru tot felul de scopuri 
posibile” (11.37). I-au fost date de către cine? Răspunsul este, din nou, “de către 
natură”, după cum arată Kant când revine la exemplul de la 11.53 şi vorbeşte despre 
“scopul pe care-1 are natura cu privire la umanitate”. 

E evident că I. Kant întrebuinţează conceptul de scop natural şi că, în 
conjuncţie cu principiul universalizabilităţii, acesta poate produce concluzii 
morale concrete. Este mult mai puţin evident dacă acest lucru reabilitează teoria 
etică a lui Kant. Conceptul de scop natural nu este doar o completare neînsemnată 
a imperativului categoric. El încorporează o concepţie etică importantă şi extrem 
de controversată. Aceasta nu înseamnă că ar trebui să-l respingem; am văzut că 
printre susţinătorii lui se numără Aristotel şi tradiţia creştină a “legii naturale”, 
înseamnă, în schimb, că dacă I. Kant avea de gând să-l întrebuinţeze, atunci 
trebuia să construiască o apărare a lui, ceea ce ar fi dat de bună seamă teoriei sale 
etice un cu totul alt caracter. Accentul ar fi căzut atunci pe ideea de scopuri 
naturale mai degrabă decât pe principiul universalizabilităţii şi acesta din urmă ar 
fi devenit redundant. Dacă universalizarea sinuciderii din iubire de sine este 
contrară scopului natural al iubirii de sine, atunci este tot atât de adevărat că un 


4 Principalul susţinător al acestei interpretări este H. J. Paton în cartea sa The Categorial 
Imperative (London, 1947). 

singur act de sinucidere din iubire de sine este contrar acestui scop natural şi în 
acest caz nu mai era nevoie să facem apel la principiul universalizabilităţii. 

c. Intuiţii. Cele două sugestii analizate până acum au fost încercări de a-1 
apăra pe Kant. Trec acum la trei încercări de a-1 îmbunătăţi pe Kant, mai degrabă 
decât de a-1 apăra. Voi argumenta că aceste încercări fie eşuează în a produce un 
principiu etic viabil, fie reuşesc să producă un asemenea principiu doar prin 
diminuarea rolului imperativului categoric. Prima dintre aceste sugestii este că, 
deşi imperativul categoric singur nu ne poate spune ce trebuie şi ce nu trebuie să 
facem, “valoarea sa - o valoare majoră - stă în aceea că ne plasează pe atitudinea 
corectă prin exigenţa de a ne ignora dorinţele particulare şi de a adopta un punct 
de vedere impersonal.” 5 Odată “plasaţi pe atitudinea corectă”, mai e totuşi nevoie 
de ceva în plus, ceva în genul unei percepţii morale sau intuiţii care să ne permită 
să înţelegem în ce constă datoria noastră. 

Ca şi mai înainte, ceea ce nu merge la sugestia făcută este că adăugarea 
propusă reprezintă, de fapt, o întreagă nouă teorie etică. Ca şi conceptul de “scop 
natural”, conceptul de “percepţie morală” este extrem de problematic şi, dacă s-ar 
putea elabora o teorie etică pentru a-1 justifica, atunci ea ar funcţiona ca o teorie 
de sine stătătoare, iar etica lui Kant ar putea fi lăsată pe planul al doilea. 

d. Utilitatea. Acelaşi lucru se întâmplă, în mare parte, cu următoarea 
propunere. Câţiva autori sunt de părere că principiul universalizabilităţii ar trebui 
completat cu considerente utilitariste. Atunci când ne reprezentăm maxima noastră 
ca lege universală ar trebui să ne întrebăm nu “ Devine ea autocontradictorie?”, ci 
“Conduce universalizarea ei la consecinţe indezirabile? Tinde ea să producă mai 
multă suferinţă şi mai puţină fericire decât o acţiune alternativă?” Aplicată la 
exemple precum cel al promisiunii false, o asemenea propunere pare atractivă. 
Stabilind că dacă maxima să faci o promisiune falsă ar deveni o lege universală 
aceasta ar face imposibilă promisiunea nu am pus în evidenţă nici o contradicţie. 
Tot ceea ce putem spune e că o asemenea eventualitate ar fi foarte indezirabilă. 
Lipsiţi de instituţia promisiunii, oamenii s-ar afla într-un mare impas, privaţi fiind 
de toate facilităţile oferite de această instituţie. 

Am văzut în capitolul precedent dedicat lui Hume că acesta, în analiza pe 
care o face asupra dreptăţii, întreprinde o asemenea tentativă de a îmbina 
conceptele de utilitate şi universalizabilitate. Am arătat acolo câteva dintre 
dificultăţi. Ceea ce trebuie adăugat în capitolul de faţă este că în orice coabitare a 
eticii utilitariste cu cea kantiană, componenta utilitaristă va fi întotdeauna 
partenerul dominant. O asemenea alăturare ar fi în dezacord total cu întregul spirit 
al eticii lui Kant care accentuează invariabil asupra irelevanţei consecinţelor şi a 
fericirii. Stict vorbind, acestă alăturare nu este incompatibilă cu ceea ce Kant 

3 W. D. Ross: Kant ’s Ethical Theory (Oxford, 1954), p. 94; cf. pp. 34-5. 

spune de fapt în această privinţă. Ceea ce spune Kant este că o acţiune nu are 
valoare morală dacă este săvârşită de dragul unor consecinţe ca promovarea 
fericirii sau prevenirea suferinţei. Totuşi, dacă spunem despre o acţiune că atunci 
când ar fi universalizaţi ea ar produce fericire sau suferinţă şi dacă pe aceste 
temeiuri săvârşim acţiunea sau ne abţinem de la a acţiona, noi nu acţionăm de 
dragul unor asemenea consecinţe deoarece acţiunea individuală însăşi nu ar avea 
acele consecinţe. De exemplu, nu e obligatoriu ca un act individual de promisiune 
mincinoasă să aibă vreuna din acele consecinţe indezirabile pe care le-ar putea 
avea promisiunea mincinoasă universală. De aceea, Kant ar putea să susţină în 
continuare, fără contradicţie, că acţiunile bune din punct de vedere moral nu 
urmăresc consecinţe utilitariste, fiind de acord în acelaşi timp că trebuie să luăm 
în seamă considerentele utilitariste în determinarea faptului dacă maxima unei 
acţiuni poate fi universalizată. Deşi acest lucru n-ar fi logic inconsistent, ar fi 
totuşi distonant ( incongruous ). 

e. înclinaţii. O altă sugestie ar fi ca principiul universalizabilităţii să fie 
completat cu înclinaţiile agentului. In acest caz ar trebui să întrebăm nu “Poate 
maxima mea să fie universalizată fără contradicţie?”, ci “Ar fi oare consistentă 
maxima universalizată cu propriile mele înclinaţii? Aş dori (want ) ca maxima mea 
să fie o lege universală?” Sub această formă, ideea universalizabilităţii s-a bucurat 
recent de o atenţie considerabilă printre filosofii moralei. 0 Ca interpretare a lui 
Kant, s-ar părea că această propunere este la fel de distonantă ca şi cea precedentă. 
Ideea că înclinaţiile ar putea să joace un astfel de rol în stabilirea datoriei noastre 
pare complet străină insistenţei lui Kant asupra opoziţiei dintre datorie şi 
înclinaţie. Şi totuşi, în mod destul de surprinzător, Kant însuşi pare să tatoneze o 
asemenea poziţie. El afirmă în legătură cu exemplele (iii) şi (iv) că maxima 
acţiunii poate fi de fapt universalizată fără contradicţie; ceea ce face ca maxima să 
fie greşită moral este “imposibilitatea de a voi ca un astfel de principiu să aibă 
valabilitatea universală a unei legi a naturii”. Nu este clar ce înseamnă aici “a voi” 
(willing), dar în cazul lui (iv) pare să însemne ceva foarte asemănător înclinaţiei. 
Kant afirmă că maxima să nu-i ajuţi pe alţii când se află în nenorocire ar putea fi 
fără contradicţie o lege universală a naturii ; totuşi, nu putem voi ca ea să fie 
universală, întrucât “ar putea apărea situaţii în care acest om să aibă nevoie de 
iubirea şi compasiunea altora şi în care el, printr-o asemenea lege a naturii născută 
din propria sa voinţă, s-ar priva pe sine însuşi de orice speranţă cu privire la 
sprijinul dorit » (II, 38) Ce altceva înseamnă asta dacă nu că o astfel de lege 
universală ar fi contrară înclinaţiilor noastre? 

Forţa acestei alternative vine din faptul că, deşi ea presupune completarea 
principiului universalizabilităţii cu o altă sursă de evaluare, aceasta din urmă nu 

6 Cea mai mare trecere a avut-o formularea lui R. M. Hare din cartea sa Freedom and Reason 
(London, 1963). 

este un alt principiu moral. De aceea, ea nici nu necesită o întreagă nouă teorie 
etică menită să o justifice. Nu trebuie, de fapt, să depăşim limitele cadrului 
conceptual pe care îl propune Kant. Putem opera în cadrul psihologiei morale a lui 
Kant utilizând antiteza sa dintre raţiune şi înclinaţie şi modificând-o pentru a 
susţine nu că cerinţele raţiunii exclud înclinaţiile, ci mai degrabă că cerinţele 
raţiunii (în forma universalizabilităţii) trebuie să se impună faţă de înclinaţii. 

Aceasta este o propunere ademenitoare, dar nu cred că va funcţiona şi 
obiecţia mea nu este, ca în cazurile precedente, că adăugirea adusă poziţiei lui 
Kant este prea tare, ci că este prea slabă. Nu cred că o combinare a 
universalizabilităţii cu înclinaţiile va produce concluziile morale concrete pe care 
se aşteaptă să le producă. Pentru aceasta ar fi necesară o noţiune de 
universalizabilitate mai tare decât este legitim. Am afirmat că principiul 
universalizabilităţii poate fi apărat în următorul fel: dacă eu cred că am bune 
temeiuri să acţionez într-un anume fel, sunt prin aceasta angajat să accept că şi 
alţii au bune temeiuri să acţioneze în acelaşi fel în circumstanţe similare relevante. 
Totuşi, nu sunt angajat prin aceasta să vreau ca ei să acţioneze în acelaşi fel. Prin 
urmare, nu trebuie să existe nici un fel inconsistenţă între maximele mele 
universalizate şi propriile mele înclinaţii. Pot foarte bine să accept că alţii au bune 
temeiuri de a acţiona într-un anume fel în timp ce eu nu doresc ca ei să facă asta. 

Pentru o mai bună înţelegere, să luăm al patrulea exemplu al lui Kant. Să ne 
închipuim o persoană a cărei maximă este de a nu-i ajuta pe alţii aflaţi la ananghie. 
Kant susţine că această maximă nu poate fi universalizată întrucât, dacă acel om 
s-ar afla la ananghie, el ar dori să fie ajutat de ceilalţi. Eu susţin că, în ciuda acestui 
fapt, el îşi poate universaliza maxima. El poate susţine întru totul consistent ceva de 
genul următor: “Nu văd nici un temei pentru care ar trebui să-i ajut pe alţii aflaţi la 
ananghie. Accept că aceasta mă angajează logic să adopt poziţia conform căreia 
dacă eu m-aş afla la ananghie, nu există nici un temei bun pentru care alţii m-ar 
ajuta. Bineînţeles că eu aş vrea ca ei să mă ajute. Dacă aş fi în această situaţie, aş 
încerca să-i conving să mă ajute. Dar, în acelaşi timp, accept în totalitate că ei ar fi 
îndreptăţiţi din punct de vedere raţional să refuze să mă ajute.” Aceasta este perfect 
consistent. Şi este aşa atâta vreme cât subzistă combinarea universalizabilităţii cu 
înclinaţiile. Am convenit că, dacă e să fim raţionali, maximele noastre practice 
trebuie să fie universalizabile în două sensuri. Şi anume: 

(i) universalizabilitatea sub forma consistenţei - cerinţa ca temeiul 
pentru săvârşirea de către cineva a unei anumite acţiuni în anumite 
circumstanţe să fie necesarmente un temei pentru cineva de a săvârşi 
din nou aceeaşi acţiune în circumstanţe similare relevante; 

(ii) universalizabilitatea sub forma caracterului impersonal - cerinţa ca 
temeiul pentru săvârşirea de către cineva a unei anumite acţiuni în 
anumite circumstanţe să fie necesarmente un temei pentru oricine de 
a săvârşi aceeaşi acţiune în circumstanţe similare relevante. 

Nu decurge, totuşi, că maximele practice ale unei persoane trebuie să fie 
universalizabile într-un al treilea sens, acela al 

(iii) universalizabilităţii sub forma imparţialităţii - cerinţa ca temeiurile 
cuiva să confere în mod necesar aceeaşi greutate dorinţelor şi 
intereselor oricui altcuiva, alături de ale sale. 

Cerinţa imparţialităţii este complet diferită de cele două cerinţe anterioare 
şi, spre deosebire de ele, ea nu poate fi explicată în mod just exclusiv ca o cerinţă 
de raţionalitate formală. Ea nu este de aceea o interpretare acceptabilă a noţiunii 
de universalizabilitate. 

f. Alte formulări. Mai rămâne o singură posibilitate: G şi SI să poată fi 
aplicate la cazuri concrete şi să producă concluzii concrete doar când sunt 
completate de celelalte formulări, S2 şi S3. Aceasta nu este, privind lucrurile în 
ansamblu, poziţia lui Kant. El pretinde cu certitudine că aplică SI la cele patru 
exemple, independent de celelalte formulări. Totuşi, mai târziu, el spune că relaţia 
dintre SI şi S2 este aceea că ele exprimă forma, respectiv materia moralităţii (II. 
72). Desigur, S2 apare mai puţin decât Sica un principiu pur formal. Am putea 
înclina, de aceea, să credem că, deşi SI nu este prin el însuşi un principiu 
operaţional, adevărata sa valoare constă în aceea că pregăteşte calea lui S2 şi că, o 
dată cu formularea lui S2, avem într-adevăr un principiu moral viabil. Să trecem, 
deci, la analiza lui S2. 


Respectul pentru persoane 

S2 ne cere să tratăm fiinţele umane (inclusiv pe noi înşine) ca scopuri şi 
niciodată doar ca mijloace. Cuvântul “doar” este important. Kant nu afirmă că nu 
trebuie să folosim fiinţele umane niciodată ca mijloace. Societatea omenească nu 
ar fi posibilă dacă oamenii nu s-ar putea folosi niciodată unul de celălalt. Ori de 
câte ori mănânc, mă folosesc de oamenii care au produs şi au vândut hrana, ori de 
câte ori merg cu autobuzul, mă folosesc de şofer, ori de câte ori citesc o carte, mă 
folosesc de autor. Şi exemplele pot continua. Ceea ce vrea Kant să spună este că 
nu ar trebui să-i considerăm pe oameni numai ca mijloace pentru scopurile 
noastre. Toate fiinţele umane sunt scopuri în sine şi când circumstanţele ne-o cer 
(s-ar putea să nu ne-o ceară), ei trebuie trataţi ca atare. întrebarea este, deci: ce 
înseamnă să tratezi pe cineva ca scop? 

Alegerea termenului “scop” de către Kant este cât se poate de înşelătoare. 
Cuvântul exprimă în mod curent ceva ce urmează să fie produs, ceva către care 
tindem în acţiunile noastre. A considera oamenii drept scopuri în acest sens ar 
însemna probabil să încercăm să aducem pe lume cât mai mulţi oameni posibil şi, 
în acest caz, ar trebui să-l înţelegem pe Kant drept susţinător al unei vieţi de 

maximă libertate sexuală. Cred că nu la asta se gândea Kant. Singura legătură 
dintre expresia lui Kant “persoane ca scopuri” şi înţelesul comun al lui “scopuri” 
este că în ambele sensuri “scopuri” este opus lui “mijloace”. Dar asta pare să ne 
lase acolo de unde am plecat - cu precizarea negativă că tratarea oemenilor ca 
scopuri înseamnă tratarea lor nu doar ca mijloace. Probabil că am putea, pentru 
început, să-l interpretăm mai bine pe Kant ca susţinând că a-i trata pe oameni ca 
scopuri înseamnă a-i trata ca pe nişte fiinţe care au scopuri. Nu ar trebui să tratez 
fiinţele umane doar ca mijloace pentru scopurile mele pentru că trebuie să 
recunosc că şi ele au propriile lor scopuri. Ele au scopuri pentru că sunt agenţi 
liberi, raţionali şi autonomi, pot acţiona în acord cu anumite ţeluri şi principii, sunt 
persoane, nu obiecte (II. 48). 

Toate acestea sunt încă foarte vagi şi voi încerca imediat să clarific 
lucrurile dar, mai întâi, vreau să cercetez cum doreşte Kant să justifice S2. în linii 
mari, am sugerat că justificarea depinde de o resemnificare a conceptelor de 
“raţionalitate” şi “universalitate”. Un pasaj cheie este următorul:. 

«natura raţională există ca scop în sine. Aşa îşi reprezintă cu necesitate omul 
propria sa existenţă ; în această măsură, aşadar, el este un principiu subiectiv al 
acţiunilor umane. Dar tot aşa îşi reprezintă existenţa şi orice altă fiinţă raţională, 
în virtutea aceluiaşi temei raţional care este valabil pentru mine; prin urmare, el 
este totodată un principiu obiectiv din care trebuie să poată fi derivate toate legile 
voinţei, ca dintr-un temei practic suprem» (11.49). 

Aceasta duce la aplicarea cerinţei universalizabilităţii la reprezentzrea pe 
care o are fiecare despre sine ca fiinţă raţională. Putem rescrie acest lucru sub forma 
unui argument în trei paşi: (i) fiecare se priveşte pe sine în mod necesar ca fiinţă 
raţională, ca scop; (ii) de aceea, fiecare trebuie să accepte că oricine altcineva are 
justificarea de a se privi pe sine ca fiinţă raţională şi ca scop; (iii) prin urmare, un 
principiu valabil în mod obiectiv este acela că fiecare trebuie tratat ca fiinţă 
raţională şi ca scop. Trecerea de la (i) la (ii) este justificată prin noţiunea de 
universalitate ca absenţă a caracterului personal al temeiurilor. Dificultatea e 
prezentă în trecerea de la (ii) la (iii) întrucât aceasta necesită o extindere a ideii de 
universalizabilitate de felul celei pe care am criticat-o în legătură cu propunerea (e) 
de mai sus. Ea presupune o trecere de la “universalitatea ca absenţă a caracterului 
personal al temeiurilor” la “universalitatea ca imparţialitate” şi nu există bune 
temeiuri pentru a crede că ultima poate fi derivată din prima. Dacă mă tratez pe 
mine ca persoană, pot fi angajat logic să accept că alţii au bune motive să se trateze 
pe ei înşişi ca persoane, dar nu sunt angajat logic să accept principiul că eu trebuie 
să-i tratez pe ei ca persoane. O lume de egoişti care se respectă pe sine nu este o 
lume iraţională. 

în concluzie, consider că, în măsura în care e conţinut în scurtul pasaj pe 
care l-am citat, argumentul lui Kant în favoarea lui S2 nu se susţine. Nu cred că el 

a mai oferit şi alte argumente, suplimentare, în afară de apelul la cunoşterea 
morală comună. Cu toate acestea, ideea respectului pentru persoane, deşi lipsită, la 
Kant, de o justificare solidă, este o idee imens de fructuoasă şi vreau să evidenţiez 
aici câteva din implicaţiile sale. 

Am afirmat că putem înţelege, pentru început, ideea “tratării persoanelor 
ca scopuri” ca însemnând “tratarea persoanelor ca fiinţe care au scopuri”. In parte, 
aceasta înseamnă că noi trebuie să fim motivaţi de scopurile altor oameni ca de 
propriile noastre scopuri. Kant susţine acest lucru când aplică S2 la exemplul (iv): 
“scopurile oricărui subiect care este scop în sine trebuie să fie, totodată, pe cât 
posibil, şi scopurile mele" (11.54). Aceasta implică o preocupare pentru interesele 
celorlalţi, ajutându-i să-şi realizeze fericirea şi să împiedice suferinţa. Intr-o 
asemenea concepţie despre moralitate constă chiar substanţa eticii utilitariste şi ea 
nu este sub nici o formă specifică lui Kant. Există, totuşi, în poziţia lui Kant ceva 
care îi este mult mai specific. In măsura în care susţine că a trata fiinţele umane ca 
scopuri implică a le ajuta să-şi urmărească scopurile, el susţine un lucru care 
izvorăşte din ceva mai fundamental, o atitudine care nu e pur şi simplu faţă de 
interesele lor, ci faţă de persoanele însele. Este atitudinea pe care Kant încearcă 
să o surprindă în conceptele de “respect” şi “demnitate”. La II.68-9, Kant opune 
“preţul” “demnităţii”. “Tot ceea ce are un preţ, spune el, poate fi înlocuit cu 
altceva care este echivalent cu acel lucru”. “Preţul” este, de aceea, acel tip de 
valoare pe care îl au diversele obiecte individuale ale voinţei precum bunurile 
materiale sau calităţile personale ca abilitatea, agerimea minţii sau forţa. Esenţa 
acestor lucruri este de a fi înlocuibile. Dacă după ce cumpăr un exemplar nou 
dintr-o carte îl pierd imediat dar cineva îmi dă un alt exemplar care e exact la fel 
ca primul, acesta va fi la fel de bun ca primul şi nu voi fi pierdut nimic. Mai mult 
chiar, diferite tipuri de lucruri care au preţ pot, într-o anumită măsură, să se 
compenseze unul pe celălalt. Faptul că deţin o casă cu o grădină mare pe care o 
preţuiesc poate să compenseze într-o anumită măsură lipsa de spaţiu a camerelor 
sau umezeala din pivniţă şi aş putea fi gata să accept că una e preţul pe care 
trebuie să-l plătesc pentru cealaltă. Tot astfel şi cu calităţile personale, faptul că 
am anumite abilităţi intelectuale ar putea compensa într-un fel lipsa mea de 
îndemânare ca jucător de cărţi. Toate aceste lucruri au un preţ datorită rolului pe 
care îl joacă în vieţile persoanelor. Persoanele sunt cele care dau preţ lucrurilor. 
Persoanele însele, aşadar, ca sursă a preţului, trebuie să aibă o cu totul alt fel de 
valoare; “ceea ce constituie însă singura condiţie sub care ceva poate fi scop în 
sine nu are numai o valoare relativă, adică un preţ, ci are o valoare internă, adică 
demnitate ” (11.69). în opoziţie cu lucrurile care au preţ, persoanele, în măsura în 
care au demnitate, sunt de neînlocuit. Dacă iau viaţa a zece persoane nu pot 
compensa acest fapt cu aducerea pe lume a altor zece. Ca posesoare ale demnităţii, 
persoanele sunt obiectele specifice ale atitudinii de respect. Respectul demnităţii 
este ceva complet diferit de promovarea preţului. Respectul pentru alte persoane 

mă poate obliga, după cum am văzut, să îi ajut să-şi urmărească scopurile, dar încă 
mai important este că îmi pune limite în urmărirea scopurilor mele. El este 
“condiţia supremă care limitează toate scopurile noastre subiective, oricare ar fi 
acestea.” (11.55). In urmărirea propriilor noastre scopuri ne este interzis să folosim 
mijloace care violează sfinţenia altor persoane (11.70). Respectul nu este acelaşi 
lucru nici cu înclinaţia, nici cu teama, dar are ceva în comun cu amândouă. Cu 
înclinaţia are în comun faptul că îl vrem în mod liber şi voluntar, iar cu teama 
seamănă prin aceea că îi suntem supuşi şi ne obstrucţionează în urmărirea 
propriilor noastre scopuri. Respectul pe care îl simţim pentru persoane ca fiinţe 
raţionale este tot acela pe care îl simţim pentru legea morală ca lege a raţiunii 
(notă la 1.16). 

Lipsa de spaţiu nu îmi permite să cercetez implicaţiile morale mai concrete 
ale acestei idei a respectului pentru persoane. Le menţionez doar pe cele de bază: 
respectul pentru persoane implică respectul pentru libertatea şi autonomia lor. O 
etică restrânsă la promovarea scopurilor ar înclina spre patemalism. Ea mi-ar cere 
să promovez fericirea şi să împiedic suferinţa altora, chiar cu preţul de-a le impune 
acestora, dacă ar fi necesar, mijloacele pentru atingerea fericirii lor. Pentru etica lui 
Kant, pe de altă parte, cerinţa fundamentală e respectul pentru actul celorlalte 
persoane de a-şi urmări scopurile prin acţiunea lor liberă, eu trebuind să le ajut în 
promovarea acestor scopuri numai pe căi care sunt compatibile cu acel respect 
fundamental. In consecinţă, Kant pune un mare accent pe noţiunea de drepturi 
umane în măsura în care acestea stabilesc libertăţile fundamentale care trebuie 
respectate (11.52). In ale sale Prelegeri de etică, I. Kant afirma: 

«Nu există nimic mai sfânt în întreaga lume decât drepturile celorlalţi. Ele sunt 
inviolabile. Vai de cel care încalcă drepturile altuia şi le calcă în picioare! 
Dreptul său ar trebuie să fie siguranţa sa; el ar trebui să fie mai puternic decât 
orice armură sau fortăreaţă. Avem un conducător sfânt şi cel mai sfânt dintre 
darurile pe care ni le-a oferit sunt drepturile omului.» 7 

Este discutabil dacă drepturile omului pot fi considerate absolut inviolabile. 
Există cu siguranţă probleme în care, de exemplu, drepturile intră în conflict. Dacă 
există un „drept la viaţă”, de pildă, ce putem spune despre cazurile în care ar putea 
fi necesar să ucizi o persoană pentru a salva viaţa alteia? Ceea ce va accentua cu 
insistenţă etica lui Kant va fi că drepturile nu pot fi încălcate doar de dragul 
promovării unor scopuri dezirabile, indiferent dacă pentru sine sau pentru alţii. 

Consider că S2 este o formulare mult mai bună a imperativului categoric 
decât Sl şi o comparaţie a celor două ar da adevărata măsură a acuzaţiei de 
formalism îndreptată împotriva lui Sl. Ceea ce pare interesant din punct de vedere 
intuitiv şi chiar inspirator într-o etică a universalităţii este ideea umanismului 


' Immanuel Kant Lectures on Etliics, transl. Loms Infîeld, New York, 1963, pp. 193—4. 

universal, ideea refuzului de a discrimina fiinţele umane şi a respectării pretenţiei 
tuturor de a li se recunoaşte umanitatea. S2 explicitează această idee, în timp ce 
SI o deghizează sub forma unui principiu formal al raţiunii pure. 

Pe de altă parte, vreau în continuare să accentuez că I. Kant nu oferă o 
justificare temeinică a lui S2. întrebarea ,,De ce trebuie să respect toate fiinţele 
umane în calitate de persoane?” rămâne fără răspuns. Eşecul lui Kant este aici 
eşecul de a justifica versiunea tare a universalizabilităţii ca imparţialitate mai 
degrabă decât ca impersonabilitate, şi e acelaşi eşec ce viciază şi cea mai 
plauzibilă interpretare a lui S1. Kant, deci, spre deosebire de Platon şi Aristotel, 
construieşte fără îndoială o morală a altruismului. Cu toate acestea, ca şi Hume, el 
ne oferă problema opusă. Poate el, sau oricine altcineva, să ofere un bun temei 
pentru a adera la o moralitate altruistă? 


Traducere de: Ruxandra Lupulescu 

ETICA IMPURĂ A LUI KANT 


Robert B. Louden 1 


ABREVIERI 


Scrierile lui Kant sunt citate în text în funcţie de volumul şi numărul paginii din 
Kants gesammelte Schriften, editat de Konigliche Preu)3ische Akademie der Wissenschaften 
(Berlin: Georg Reimer [acum De Gruyter], 1902, trimiterea tradiţională fiind cea de Ediţia 
Academiei. Paginaţia Ediţiei Academiei este reprodusă în aproape toate traducerile recente 
în limba engleză ale scrierilor lui Kant 2 . Traducerile din acest text îmi aparţin, deşi datorez 
mult traducerilor anterioare în limba engleză ale operelor lui Kant. 

Am folosit următoarele abrevieri pentru operele lui Kant: 


Anth 
Beob 
De inundi 


Ende 

Frieden 

Gemeînsprach 


Geo 

Gr 

Idee 

KrV 


Anihropologie în pragmatischer Hînsicht (Antropologia din punct de 
vedere pragmatic), 7:117-333 

Beobachtungen uber das Gefuhl des Schonen und Erhabenen 
(Obsedaţii asupra senimentului frumosului şi sublimului, 2:205-56) 

De mundi sensibilis atque întelligibilis forma et principiis (Despre 
forma şi principiile lumii sensibile şi ale celei inteligibile), 2: 385-419 
Das Ende al/er Dinge (Sfârşitul tuturor lucrurilor), 8:325-39 
Zum ewigen Frieden (La pacea eternă), 8:1-116 

Uber den Gemeînsprach: Das mag în der Theorie richtig sein, taugt 
aber nicht fur die Praxis (Despre zicerea comună: că poate Ji corect în 
teorie, dar nu e de nici un folos în practică), 8:273-313 
Physische Geographie (Prelegeri de geografie fizică), 9:151-436 
Grundlegung der Metaphysik der Sitten (întemeierea metafizicii 
moravurilor), 4:385-463 

Idee zu eîner allgemeînen Geschichte în weltburgerlicher Absicht (Idee 
pentru o istorie universală din punct de vedere cosmopolit), 8:15-31 
Kritik der reînen Vernunft (Critica raţiunii pure) - referirile se fac la 
paginaţiile standard A si B din primele două ediţii. 


Traducerea reprezintă o parte a capitolului 1 din lucrarea lui R. Louden, Kant s Impure Elhics. 
From Raţional Beings to Human Beings, Oxford University Press, 2000. 

“ în traducerile româneşti, din păcate, lucrurile mi stau aşa. Totuşi, găsiţi paginaţia Academiei în 
1. Kant. întemeierea metafizicii moravurilor. Editura Humanitas, Bucureşti, 2007. 

KpV Kritik der praktischen Vernunft (Critica raţiunii practice), 5:1-163 

KU Kritik cier Urteilskraft (Critica puterii de judecare), 5:165-485 

MAN Metaphysische Anfangsgrunde der N 'aturwissenscha.fi (Fundamentele 

metajizice ale ştiinţei naturii), 4:465-565 
MdS Metaphysik der Sitten (Metafizica moravurilor), 6:203-493 

Menschenrace Bestimmung des Begriffs eîner Menschenrace (Determinarea 
conceptului de rasă umană), 8:89-106 

Nachricht Nachricht von derEînrichtung seîner Vorlesungen în dem 

Wînterhalbenjahre von 1765-1766 (Anunţul programului prelegerilor 
din semestrul de iarna 1765-1766), 2:303-13 

Naturgeschichte Allgemeîne Naturgeschichte und Theorie des Himmels (Istoria 
naturală universală şi teoria Paradisului), 1:215-368 
Pad Padagogik (Prelegeri de pedagogie), 9:437-499 

Pro Prolegomena zu eîner jeden kunftigen Metaphysik die als Wissenschaft 

wird auflreten konnen (Prolegomene la orice metajizică viitoare), 
4:253-383 

Von der verschiedenen Racen der Menschen (Despre diferitele rase de 
Jîinţe umane), 2:427-443) 

Rejlexionen (Note şi fragmente), 14-23 

Die Religion înnerhalh der Grenzen der blo(3en Vernunjt (Religia doar 
în limitele raţiunii), 6:1-202 

Der Streit der Fakultaten (Conflictulfacultăţilor), 7:1-116 

Referirile la alte texte citate din Ediţia Academiei - în special transcrierile 
prelegerilor - se fac prin titluri complete sau prescurtate, uşor de identificat. 

E nevoie de impurităţi pentru ca roata 
să se învârtă şi viaţa să fie trăită. 

(Primo Levi, Tabelul periodic) 


1. Ce este etica impură? 

Filosofie pură şi filosofie aplicată 

Numai acea parte a metafizicii care se 
ocupă cu forma a rămas în afara disputelor, în timp 
ce diferenţele de opinii şi ipotezele au apărut atunci 
când s-a pus problema cunoaşterii materiale”. 

(J. H. Lambert către Kant, 3 februarie 1766) 

In scrierile sale de maturitate, Kant operează cu o distincţie netă între acea 
parte a ştiinţei care se pretinde a fi “pură” sau “absolut independentă de orice 
experienţă” (KrV, B 3) şi cea care admite date şi asumpţii empirice în aplicarea 

sa la un anumit domeniu al experienţei. Filosofia morală şi naturală, ba chiar şi 
logica (uneori), sunt prezentate de Kant ca având atât părţi pure cât şi părţi 
empirice (Gr 4:387-88, 410 n; KrV A53-55). Precum mulţi alţi oameni de ştiinţă, 
Filosofi sau intelectuali de dinainte sau de după el, Kant susţine că partea pură este 
superioară celei aplicate. Filosofia pură “trebuie să conducă [mw/3 ... vorangehen ]” 
(Gr 4:390) în cazul în care cunoaşterea noastră îşi propune să-şi procure o bază 
suficient de sigură. Intr-adevăr, preferinţa lui Kant pentru partea pură este uneori 
atât de puternică încât duce la excluderea completă din aria filosofiei a celei 
empirice şi la afirmaţia că toate formele de cunoaştere care sunt complet sau chiar 
numai parţial empirice au doar roluri instrumentale şi subsidiare în viaţa omului. 
Metafizica, pe care o defineşte ca “nimic altceva decât inventarul a tot ce 
posedăm prin intermediul raţiunii pure” (KrV A xx), 

“singură constituie propriu-zis ceea ce putem numi filosofie în sensul strict al 
termenului. ... Matematica, ştiinţa naturii, chiar şi cunoaşterea empirică, au în cea 
mai mare parte valoare ca mijloc pentru scopuri contingente, dar şi, ca rezultat 
ultim, pentru scopuri care sunt necesare şi esenţiale pentru umanitate. De această 
ultimă funcţie se pot totuşi achita numai dacă primesc în ajutor o cunoaştere prin 
raţiune doar din concepte [pure] [ai/s blo(3en Bergriffen], pe care, oricum am 
alege s-o numim, nu e altceva decât metafizică” (Kr V A850/ B 878). 

Această preocupare obsedantă pentru “păstrarea unei filosofii pure” 
împreună cu viziunea concomitentă a unei forme de filosofic care a fost purificată 
cu succes şi care e privită ca salvatoare şi protectoare a tot ceea ce este esenţial 
pentru umanitate, a fost dragă sufletului multor filosofi înainte şi după Kant. Iar 
criticii contemporani ai lui Kant, precum Johann Georg Hamann, s-au grăbit să 
invoce “ura gnostică pentru materie” şi “dragostea mistică pentru formă” 
presupuse a se afla în spatele ei. Totuşi, în momentele sale mai puţin misionare, 
Kant aderă la o concepţie mai tradiţională cu privire la sfera filosofiei. Câteva 
pagini mai înainte, în prima sa Critică, el afirmă: “întreaga filosofie este fie 
cunoaştere din raţiune pură, fie cunoaştere obţinută de raţiune din principii 
empirice. Prima se numeşte filosofie pură, ce-a de-a doua empirică” (KrV A 840/ 
B 868). Un fragment asemănător apare în prefaţa întemeierii'. “Cineva poate numi 
empirică întreaga filosofie care se bazează pe experienţă, în timp ce aceea care îşi 
prezintă doctrinele ca depinzând pe de-a întregul de principii a priori poate fi 
numită filosofie pură.” (4:388). 

Concepţia mai largă a lui Kant asupra filosofiei ca incluzând atât o parte 
pură cât şi una empirică (pe care o voi numi “impură”) este într-o anume măsură o 
reflectare a obligaţiilor curiculare ale programelor de filosofie universitară ale 
epocii sale. Universităţile germane în secolul optsprezece (în continuarea unei 
tradiţii care datează din evul mediu) erau împărţite în patru facultăţi diferite care 
formau două grupuri mai largi. Cele trei facultăţi aşa-zis superioare erau teologia. 

dreptul şi medicina; cea de-a patra, inferioară, era filosofia. Toate artele liberale 
ţineau de competenţa facultăţii de filosofie. In eseul său de mai târziu “Conflictul 
facultăţilor” (1798), Kant face următoarele remarci în legătură cu conceptul de 
facultate inferioară şi diviziunile acesteia: 

“Facultatea de filosofie constă în două departamente: un departament de 
cunoaştere istorică (de care ţin istoria, geografia, filologia şi ştiinţele umaniste, 
alături de cunoaşterea empirică din ştiinţele naturale), şi unul al cunoaşterii 
raţionale pure (matematicile pure şi filosofia pură, metafizica naturii şi a 
moralei). De asemenea, se studiază relaţia reciprocă dintre aceste două diviziuni 
ale învăţăturii. Prin urmare, facultatea se extinde asupra tuturor părţilor 
cunoaşterii umane (incluzând, dintr-o perspectivă istorică, materiile predate in 
facultăţile superioare). (7:28) 

Deci atât convingerea bine cumpănită a lui Kant, precum şi realitatea 
instituţională a epocii, convergeau în concluzia că filosofia constă atât într-o parte 
pură cât şi într-una empirică. In special atunci când analizăm registrul cursurilor 
sale la Universitatea din Konigsberg, vedem că autorul Criticii raţiunii pure şi-a 
dedicat o parte considerabilă a activităţii sale profesorale unei largi varietăţi de 
discipline impure. Alături de cursurile de logică, metafizică şi filosofie morală, 
Kant a ţinut şi prelegeri de drept natural (în număr de douăsprezece, între 1767 şi 
1788), de enciclopedie şi istorie a filosofiei (unsprezece cursuri între 1767 si 
1787), teologie naturală (o dată în 1785-86), pedagogie (de patru ori între 1766 şi 
1787), antropologie (de douăzeci şi patru de ori între 1722 şi 1796), geografie 
fizică (patruzeci şi şase de cursuri între 1756 şi 1796), fizică teoretică (de 
douăzeci de ori între 1755 şi 1788), mecanică (de două ori între 1759 şi 1761) şi 
mineralogie (o dată în 1770-71). Prelegerile sale de geografie fizică, destul de 
inovatoare şi bine primite, au fost ţinute mai des decât orice curs predat de el cu 
excepţia logicii (cincizeci şi patru de ori între 1755 şi 1796) şi a metafizicii 
(patruzeci şi nouă de ori între 1756 şi 1796). Totuşi, logica, metafizica şi filosofia 
morală (ţinut de douăzeci şi opt de ori între 17-56 şi 1789) erau cursuri obligatorii; 
în schimb, geografia era opţională. Deşi ne e imposibil să facem, doar pe baza 
titlurilor, judecăţi sigure cu privire la atenţia acordată de Kant elementelor pure 
faţă de cele empirice în aceste prelegeri, aceasta putând varia de la an la an (a se 
vedea de exemplu remarcile sale contradictorii cu privire la existenţa unei “logici 
aplicate”), enumerarea de mai sus ne arată, contrar celor presupuse adesea, că o 
parte importantă a vieţii de profesor a lui Kant a fost dedicată ştiinţelor empirice. 

Deşi Kant pare uneori să echivaleze partea pură a filosofiei morale cu 
forma cunoaşterii şi partea empirică cu materia cunoaşterii obţinută prin simţuri 
(e.g., Gr 4:400, KpV 5:26-27), este o greşeală să vedem partea pură ca total lipsită 
de conţinut sau “doar formală”. Partea pură a eticii, în viziunea lui Kant, nu este 
“complet separată de realitate”, iar raţiunea practică nu presupune, în viziunea sa, 

“a face abstracţie completă de orice conţinut”. Cu toate acestea, orice informaţie 
sau conţinut culese din partea pură a filosofiei morale se vor referi întotdeauna la 
aspectele universale şi necesare ale realităţii morale (care, după părerea lui Kant, 
sunt mai mult decât pur şi simplu umane), mai degrabă decât la cele particulare şi 
contingente. Aşa cum notează Barbara Herman: “Principiile pur formale ... sunt 
presupuse a oferi temeiuri valabile în mod necesar şi universal, temeiuri care se 
susţin în virtutea unor caracteristici care sunt constitutive pentru natura noastră 
raţională. Principiile pur formale nu se poate spune că nu au nici un conţinut; ele 
au un conţinut non-contingent.” Totuşi, partea pură a filosofiei morale nu ne oferă 
niciodată un conţinut suficient pentru a şti cu siguranţă ce e de făcut într-o situaţie 
particulară. Legile morale a priori “cer întotdeauna ... o putere de judecare 
întărită de experienţă” (Gr 4:389) pentru aplicarea lor în viaţa reală. 

Cunoaşterea practică sau morală, în viziunea lui Kant, este de asemenea 
mai pură decât cunoaşterea teoretică, atât timp cât cunoaşterea principiilor morale 
este total independentă de “natura particulară a raţiunii umane” (Gr 4:411-412). 
Raţiunea practică, după cum remarca William A. Galston, “nu include nici o 
imixtiune a particularităţii omului ... Este aşadar imposibil să ne imaginăm 
moduri de judecată morală care diferă de judecata morală umană.” Raţiunea 
teoretică, pe de altă parte, “permite şi uneori chiar găseşte necesar” să-şi facă 
principiile “dependente de natura particulară a raţiunii umane” (Gr 4:411-12). 


Punerea în lumină a eticii kantiene impure 

'"Metafizica moravurilor sau metaphysica 
pura este numai prima parte a moralei - a doua parte 
este philosophia moralis applicata [filosofia morală 
aplicată], antropologia morală, căreia îi aparţin 
principiile empirice”. 

[Prelegeri de etică - notiţele studentului Mrongovius II] 
“Aşa cum există metafizica şi fizica, la fel se 
întâmplă aici ... Antropologia morală este morala 
aplicată fiinţelor umane. Moralia pura se bazează pe 
legi necesare, prin urmare nu poate fi întemeiată pe 
constituţia particulară [besondere Beschaffenheit\ a unei 
fiinţe raţionale [precum] fiinţa umană”. 

[Praktische Philosophie Powalski] 
"Constituţia particulară a fiinţei umane şi 
legile care se întemeiază pe aceasta se regăsesc în 
antropologia morală sub numele de etică”. 

[i Prelegeri de etică - notele studentului Col lins] 

S-o spunem încă o dată, aceasta este o carte despre latura empirică sau 
impură a proiectului etic kantian, o latură care chiar şi în zilele noastre mai trebuie 

să fie investigată de către cei ce îl studiază pe Kant. înainte de a merge mai 
departe, este important să ne întrebăm de ce, dată fiind atenţia impresionantă 
acordată atâtor alte aspecte ale filosofiei lui Kant din aproape orice perspectivă 
ideologică posibilă, nu s-a scris anterior aproape nimic pe acest subiect. 
J. H. W. Stuckenberg, primul biograf de limbă engleză al lui Kant, face 
următoarele observaţii, rezumând prelegerile profesorului Kant: 

“[Kant] nu se mulţumea să predea cunoaşterea teoretică, ci dorea să îi ofere şi o 
aplicare practică; în consecinţă, ţinea prelegeri despre fortificaţii, aplicând în 
acest subiect cunoştinţele sale matematice. De la începutul legăturii sale cu 
mediul universitar, el a urmărit să lege practica şi teoria, tendinţă care i-a marcat 
întreaga viaţă de atunci înainte, dar care este foarte adesea ignorată deoarece 
excelenţa sa în domeniul speculaţiei i-a umbrit eforturile practice”. 

Chiar dacă este o certitudine ca “excelenţa sa în domeniul speculaţiei i-a 
umbrit eforturile practice”, aceasta nu este întreaga poveste. 

Un alt temei esenţial al continuei popularităţi a lecturii puriste a eticii 
kantiene şi a neglijării corespunzătoare a eticii sale empirice este acela că I. Kant 
însuşi nu a finalizat (nici măcar nu a dezvoltat sistematic) cea de-a doua parte a 
eticii sale. Spunând că nu a finalizat-o nu intenţionez sub nici o formă să sprijin 
strategia interpretativă de tipul merge orice (cum a făcut J. N. Findlay în cazul lui 
Platon) argumentând că trebuie să lăsăm la o parte operele scrise ale lui Kant şi să 
speculăm pe baza acelor agrapha dogmata (doctrinele nescrise), sau susţinând 
(cum a făcut Hannah Arendt în cazul filosofiei politice a lui Kant) că pur şi simplu 
Kant “nu a scris” o etică empirică şi că aceasta trebuie căutată în texte aparent 
nelegate între ele. Mai degrabă intenţionez să spun că, deşi a scris câte puţin 
despre această dimensiune crucială a eticii într-o mulţime de cărţi, la moartea sa 
totul a rămas din nefericire într-un stadiu neterminat sau nu pe de-a-ntregul 
sistematizat. Pentru a pune în lumină în mod adecvat etica empirică a lui Kant, 
trebuie să avem în vedere nu numai opera sa publicată din domeniul eticii, ci şi 
prelegerile sale despre educaţie şi antropologie, numeroasele versiuni ale 
cursurilor sale de filosofie morală luate de diferiţi auditori, precum şi scrierile sale 
istorice sau anumite aspecte din operele privind estetica ori religia. Porţiuni 
relevante ale acestor texte ar trebui reexaminate din perspectiva diviziunii 
filosofiei practice pe care o operează în mod declarat Kant şi apoi puse împreună 
(dacă e posibil) într-o doctrină coerentă. (Pentru detaliile problemei, a se vedea 
“Domeniile impurităţii” din cadrul acestui capitol.) 

Eşecul lui Kant de a urmări în mod sistematic latura empirică a eticii sale 
poate să fie o reflectare a mai profundelor sale îndoieli filosofice cu privire la 
compatibilitatea unui asemenea proiect cu alte aspecte importante ale sistemului 
său filosofic oficial. O asemenea îndoială este persistenta sa convingere 

raţionalistă că “ceea ce este empiric nu poate fi divizat în mod complet” ( MdS 
6:205). Contingenţa şi caracterul particular al empiricului nu le pennit niciodată 
teoreticienilor să îl capteze complet în plasa teoriilor lor. Ln această privinţă există 
un sens în care Kant este de acord cu Kierkegaard: “un sistem existenţial este 
imposibil.” Totuşi, răspunsul kantian potrivit (dacă nu chiar şi cel kierkegaardian) 
la obiecţia că o sistematicitate completă la nivel empiric este un ideal imposibil 
pare a fi acela că o completitudine parţială e preferabilă uneia care nu există deloc. 
Intr-adevăr, alegerile morale sunt făcute necesannente la un anumit moment şi 
într-un anumit loc de către agenţi cu istorii ale vieţii unice. Dar dacă teoria morală 
e să satisfacă adecvat pretenţia sa de a ne ghida acţiunile, atunci ea trebuie să fie 
în stare să dea formă alegerii la acest nivel al contingenţei radicale, oricât de 
imperfect ar face-o. 

O îndoială mai profundă e aceea dacă idea unei antropologii morale 
“căreia îi aparţin principiile empirice” este ea însăşi consistentă cu viziunea 
kantiană dualistă privind libertatea transcendentală şi natura. însăşi ideea unei 
“etici empirice” ar părea să ocupe o poziţie foarte ciudată în cadrul sistemului său 
filosofic oficial. Cum ar putea să existe ceva de genul unei etici empirice sau 
antropologii morale pentru un anti-naturalist atât de sever precum Kant, care scrie 
că “morala ... nu poate conţine nimic altceva în afara principiilor a priori pure 
(întrucât libertatea nu poate fi în nici un context obiect al experienţei)” {Erste 
Einleitung, KU 20:195)? Dat fiind că I. Kant recunoaşte explicit că preceptele 
antropologiei morale se bazează pe experienţă ( MdS 6:217, 385, 406), cum le-ar 
putea el include ca părţi ale eticii? 

După cum bine se ştie, Kant susţine adesea că libertatea şi natura 
constituie două lumi separate, fiecare cu mulţimea sa separată de legi, între care se 
află o “inscrutabilă prăpastie” (eine uniibersehbare Kluft - literal: “un abis peste 
care nu se poate vedea”) peste care nu se poate trece [kein Ubergang ]. (KU 
5:176). Chiar şi cititorii plini de înţelegere faţă de Kant renunţă adesea a-1 mai 
unna în acest punct, recurgând la clişee ironice despre acţiuni atemporale şi 
despre eficacitatea cauzală a agenţilor noumenali. Dar trebuie de asemenea să ne 
amintim că I. Kant afirmă în mod explicit că libertatea “trebuie [soli] să 
influenţeze” natura, adică “conceptul libertăţii trebuie să actualizeze în lumea 
sensibilă scopul propus de legile ei” (KU 5:176). Cu siguranţă Kant presupune 
aici că interrelaţia dintre cele două lumi este posibilă; într-adevăr, o mare parte a 
operei sale în domeniile educaţiei, antropologiei, esteticii, religiei şi istoriei se 
concentrează în primul rând asupra acestei uriaşe sarcini. în timp ce detaliile 
despre cum va fi efectuată trecerea de la o realitate la alta rămân o problemă 
controversată, este clar că filosoful german susţine atât că fiinţele umane îşi 
folosesc cunoştinţele despre natură şi lumea înconjurătoare pentru a crea un 
imperiu moral (Frieden 8-366-67, cg. MdS 6:218) cât şi că, prin urmare, trebuie să 
presupună că natura se poate “juca în mâinile lor” dacă ele ar fi să urmărească 

acest proiect de creare a unei lumi morale (cf. KU 5:455). Filosofia morală 
aplicată a lui Kant are ca principală preocupare acest proiect de creare a unei lumi 
morale în afara naturii. 

Remarcile fascinante ale lui Kant despre o posibilă Ubergang de la natură 
la libertate, care se găsesc în multe dintre scrierile sale, sugerează că presupusul 
său anti-naturalism în etică nu este chiar atât de ferm pe cât i-a făcut el pe cititori 
să creadă. Intr-adevăr, multe dintre afirmaţiile sale în susţinerea necesităţii 
antropologiei morale sugerează un tablou foarte diferit. De exemplu, în prelegerile 
Collins din semestrul de iarnă 1784-85 (scrise cu puţin înainte de publicarea 
întemeierii), ni se spune că “etica nu poate exista fără antropologie [Die Moral 
kann ohne die Anthropologie nicht bestehen ], căci trebuie ştiut dacă subiectul 
însuşi este capabil să facă ceea ce se cere de la el ... Oamenii predică întotdeauna 
despre ce trebuie făcut şi nimeni nu se gândeşte dacă şi poate fi făcut” (27:244; a 
se vedea de asemenea Prelegerile Mrongovius 27:1398). 

Această remarcă din Collins , pe care Kant o evocă la începutul întemeierii şi 
în alte locuri (filosofia morală necesită o parte empirică pentru a formula cu success 
legi “pentru voinţa omului atâta timp cât aceasta e afectată de natură” [4:387]), 
sugerează pregnant că el este înclinat spre o formă slabă de naturalism în etica sa. 
Prin “naturalism slab” înţeleg viziunea conform căreia faptele empirice despre 
natura umană, deşi nu pot ele însele stabili sau justifica principii morale normative, 
nici nu pot să vină în contradicţie cu asemenea principii. Noi nu avem (şi nici nu 
putem avea) datorii morale de a face lucruri care ne sunt fizic imposibile, iar această 
cunoaştere a ceea ce este fizic imposibil este empirică, adică provine din a doua 
parte a eticii kantiene. “Trebuie” îl presupune pe “poate” - nu putem fi obligaţi să 
facem imposibilul, deşi nu este o sarcină uşoară nici aceea de a ne da seama de ceea 
ce suntem într-adevăr capabili să facem. Aşa cum Kant însuşi remarca în eseul său 
“Teorie şi practică”: “nu poate fi o datorie să urmărim un anumit efect al voinţei 
noastre dacă acest efect nu este totodată posibil în experienţă (fie că e gândit ca 
fiind deplin realizat, fie ca tinzând spre realizare), iar acesta este singurul tip de 
teorie pe care îl am în vedere în eseul de faţă” (8:277). 

Cu siguranţă că e nevoie de prudenţă atunci când atribuim o asemenea 
viziune lui Kant. După cum bine se ştie, în alte fragmente el nu arată deloc ca un 
prieten al naturalismului. De exemplu, în prima Critică ni se spune că “nimic nu 
este mai condamnabil decât să extragem legi privind ce trebuie să fac din ceea ce 
se face” (A 319). Iar în prelegerile Collins afirmă următoarele: 

“Etica poate propune legi ale moralităţii care sunt îngăduitoare şi adaptate 
slăbiciunilor naturii umane. Ea se poate arăta pe placul fiinţei umane necerând de 
la oameni decât atât cât pot da. Dar pe de altă parte, etica poate fi şi riguroasă, 
cerând cea mai înaltă perfecţiune morală. Legea morală ... nu trebuie să fie 
îngăduitoare şi să se adapteze slăbiciunii omeneşti; căci ea conţine norma 
perfecţiunii morale. Dar norma trebuie să fie exactă şi riguroasă - geometria, de 

exemplu, se bazează pe reguli stricte, fără a ţine seama dacă oamenii le pot 
respecta sau nu în practică; centrul unui cerc, de exemplu, este prea subţire pentru 
a fi un punct matematic. întrucât etica propune şi ea reguli menite a ne ghida 
acţiunile, ele nu trebuie potrivite după capacităţile omului, ci trebuie să arate ce 
este necesar din punct de vedere moral. O etică îngăduitoare reprezintă mina 
perfecţiunii morale în fiinţa umană. Legea morală trebuie să fie pură”. (27:301). 

Dar aceste ultime pasaje nu le contrazic pe cele dinainte atâta vreme cât 
aruncăm în joc distincţia tradiţională dintre obligaţia perfectă şi cea imperfectă (cf. 
Gr 4:421 n. 2; MdS 6:390-91). Etica este “îngăduitoare” atunci când principiile 
obligaţiei imperfecte sunt coborâte prea jos - când ele sunt constrânse de 
performanţele trecute ale agenţilor morali şi pretind în mod fals că nu pot mai mult. 
Un ideal regulativ al perfecţiunii trebuie să fie construit pe asemenea principii. Noi 
(sau urmaşii noştri îndepărtaţi) ne apropiem gradual şi chiar “atingem asimptotic” 
acest ideal; într-adevăr, e de datoria noastră să facem asta. Datoria nu este să fim 
perfecţi, ci să tindem spre perfecţiune. Iar aceasta este o datorie “imperfectă” 
(datoria de a promova un scop sau un ideal general), şi nu una “perfectă” (datoria de 
a înfăptui un anume act, cum ar fi respectarea cuvântului dat). Atunci când 
formulează datoriile perfecte teoreticienii au nevoie desigur să ţină o evidenţă mult 
mai strânsă a ceea ce agenţii morali sunt fizic capabili să facă decât în cazul 
datoriilor imperfecte. O datorie perfectă care ar cere ca fiinţele umane să sară o sută 
de picioare în sus nu are sens, dar o datorie imperfectă care le cere să-şi 
perfecţioneze capacităţile naturale are sens (cf. MdS 6:444). 

Un al doilea mod în care etica lui Kant este mai naturalistă decât îşi dau 
seama cei mai mulţi dintre noi este evidenţiat de preocuparea sa intensă pentru a 
face ca principiile morale să fie eficace în viaţa omului. în cadrul eticii sale 
impure el întreabă mereu şi mereu: cum sunt fiinţele umane de fapt, comparate cu 
situaţiile de viaţă ale altor posibile fiinţe raţionale, astfel că respectarea 
principiilor morale pure le este relativ dificilă sau uşoară (cf. MdS 6:217; Gr 
4:387)? Când sunt descoperite anumite dificultăţi, pasul următor nu este de a 
revizui principiile şi a le declara nerealiste (a le trage în jos, dacă putem spune 
astfel, către nivelul accesibil al mediocrităţii umane). Mai degrabă e nevoie să 
gândim cu mai multă atenţie când, unde şi cum să le prezentăm oamenilor iar 
sfatul ce rezultă va presupune adesea o reformă instituţională şi socială extinsă. 

în mod surprinzător deci, Kant se află în acord cu John Dewey cum că 
“orice devine cunoscut despre mintea şi corpul uman în fiziologie, medicină, 
antropologie şi psihologie este pertinent pentru cercetarea morală.” Totuşi, cel 
puţin pentru Kant, “pertinent” nu înseamnă că “determină”. Nu derivăm normele 
morale din fapte empirice, dar atunci când le aplicăm oamenilor ele trebuie să fie 
consistente cu faptele vieţii umane. 

Pe lângă aceste probleme textuale şi filosofice ridicate de etica empirică 
a lui Kant, au existat întotdeauna şi obstacole disciplinare sau culturale în calea 
aprecierii antropologiei sale morale. După cum notam mai înainte, filosofii de 
profesie de la Kant încoace au fost tot mai mult obsedaţi să menţină pură 
filosofia, adică să evidenţieze disciplina lor în raport cu toate celelalte pe baza 
presupusei ei separări de chestiunile empirice. Restrângerea ariei curiculare a 
filosofiei care a survenit de la Kant încoace, precum şi noua sa imagine ca 
disciplină deosebită de toate celelalte, ca un gen special de ştiinţă a priori, a 
făcut de asemenea mai dificil pentru generaţiile care au urmat să aprecieze pe 
deplin latura empirică a proiectului său etic. Cu siguranţă rolul personal al lui 
Kant în punerea filosofiei pe drumul “cunoaşterii raţionale numai prin 
concepte pure” adaugă o dimensiune ironică acestei probleme, dimensiune care 
va complica şi mai mult lucrurile. (Kant însuşi este parţial responsabil pentru 
neglijarea ulterioară a celei de-a doua părţi a eticii sale.). Totuşi, în prezent 
avem numeroase semnale cum că imaginea despre sine a filosofiei începe (încă 
o dată) să se deschidă puţin câte puţin. In sfârşit a venit vremea ca etica lui 
Kant să fie privită aşa cum el însuşi a dorit. 

Consider că lipsa de atenţie acordată în trecut eticii empirice a lui Kant se 
datorează în mare parte problemelor prezentate până aici. Fiecare dintre acestea 
conţine propriul avertisment în legătură cu capcanele care îi pândesc pe cei ce 
încearcă să înţeleagă acest aspect subestimat al filosofiei practice kantiene. A te 
concentra pe latura empirică a eticii lui Kant înseamnă a examina un tărâm puţin 
explorat şi uneori ciudat, tărâm care a fost (şi în mare parte încă mai este) lăsat în 
afara abordărilor standard cu privire la viziunea kantiană asupra domeniului 
moralei. Dar întrucât o convingere centrală a lui Kant este aceea că etica “nu poate 
exista fără antropologie” (27:244), este de datoria noastră să cercetăm mai 
îndeaproape această a doua parte a filosofiei sale practice. 


Grade şi genuri de impuritate 

O etică absolut pură nu ar avea nici un conţinut empiric. Cu cât ar fi mai 
mare conţinutul empiric în cadrul sistemului, cu atât mai impur ar deveni acesta. 
Totuşi, atunci când introducem conţinut empiric, acestea nu trebuie “amestecat” 
cu principiile a priori. Atât în construirea teoriilor ştiinţifice cât şi a celor etice 
există o “datorie de neocolit” de a expune partea pură “separată şi complet 
neamestecată [ganz unbemengt ] cu partea empirică” pentru ca să putem obţine 
“certitudinea apodictică pe care raţiunea o caută” (MAN 4:469; cf. Gr 4:389). 

Tipul de impuritate cercetat în studiul de faţă nu este unul în care părţile 
pură şi empirică să fie ambele prezente la începutul construcţiei teoretice - o 
asemenea întreprindere 

“nici măcar nu merită numele de filosofie (căci ceea ce distinge filosofia de 
cunoaşterea raţională comună este doar aceea că prima analizează în cadrul unor 
ştiinţe separate ceea ce a doua înţelege numai amestecat); cu atât mai puţin merită 
numele de tilosofîe morală întrucât prin chiar acest amestec ea dăunează chiar 
purităţii moravurilor şi acţionează împotriva propriului său scop {Gr 4:390). 

Numai în aplicarea ulterioară a principiilor pure la circumstanţele empirice 
trebuie introduse şi elementele non-pure; şi în fiecare astfel de aplicaţie aspectele 
pure ale teoriei trebuie să “controleze” aspectele empirice. în etica lui Kant, de 
exemplu, un motiv pur (adică non-empiric) trebuie să fie temeiul determinant al 
voinţei pentru ca o acţiune să aibă o valoare morală. Principiul acţiunii trebuie să 
fie “liber de orice influenţă prin temeiuri contingente, singurul gen de temei pe 
care-1 poate oferi experienţa” (Gr 4:426). în viziunea lui Kant, agenţii morali 
umani nu sunt “agenţi condamnaţi la ‘impuritate’ ai lumii spaţiale, temporale şi 
cauzale, agenţi ale căror istorie şi acţiuni aparţin acestei lumi”. Mai degrabă ei 
sunt creaturi mixte în care componenta pură interacţionează cu cea impură. Iar 
scopul eticii este ca această interacţiune să fie una în care componentele pure să 
exercite controlul asupra celor empirice. 

în mod analog, contrar opiniei comune, abordarea kantiană a eticii nu este 
un exemplu de “viziune puristă asupra moralităţii” care să respingă orice 
“înţelegere biologică ... [sau] istorică şi psihologică” a moralităţii umane. De 
asemenea, Kant nici nu a susţinut eronat că “ideea abstractă de raţiune practică 
aplicabilă fiinţelor raţionale în genere ar putea să ne conducă singură spre propriul 
nostru cod moral”. Mai curând, se poate spune că proiectul ei nu face altceva 
decât să încerce în mod explicit construirea principiilor fundamentale ale teoriei 
din surse non-empirice, pentru ca apoi să introducă un conţinut empiric în scopul 
aplicării acestora la viaţa umană. Şi afirmând explicit nevoia de a introduce date 
empirice pentru a aplica principiile morale pure la situaţia omului, Kant nu se 
priveşte desigur pe sine ca acceptând o “moralitate imperfectă, care este deci 
impură [unreiri] sau este imoralitate”. în contextul discuţiei de faţă, “impur” nu 
este folosit în sens peiorativ. Mai degrabă punctul de vedere kantian este că etica 
pură, chiar dacă trebuie să i se acorde întâietate, nu ne poate duce singură până la 
capătul drumului. Ea ne poate arăta care sunt principiile fundamentale ale gândirii 
şi acţiunii morale pentru fiinţele raţionale în genere, dar nu ne poate niciodată 
arăta ce să facem înlr-o situaţie concretă (nouă sau oricărui alt gen de fiinţă 
raţională finită). Principiile eticii pure, tocmai fiindcă sunt pure, nu au nici o 
legătură specială cu viaţa umană. O asemenea legătură poate fi stabilită numai 
prin introducerea în discuţie a cunoaşterii empirice a naturii umane. 

Pe parcursul continuum-ul de la pur la impur există mai multe puncte- 
cheie care merită un comentariu special, după cum urmează. 


73 



Etica pură 

In prima dintre Criticile sale, Kant scrie că “etica pură \reine Moral] ... 
conţine numai legile morale necesare ale unei voinţe libere în genere" (KrV A 55). 
La acest nivel foarte abstract nu e admisă nici o informaţie despre natura 
particulară a fiinţelor umane sau a oricărui alt tip de fiinţe raţionale. Cea mai mare 
parte a întemeierii nu este o “etică pură” în acest sens auster. Căci conceptul de 
datorie, concept care e discutat într-o bună parte a textului, presupune “limite şi 
obstacole subiective” (4:397) care nu sunt parte a psihologiei tuturor fiinţelor 
raţionale, iar legea morală, ca imperativ, nu se aplică tuturor fiinţelor raţionale. 
Intr-adevăr, este discutabil dacă etica pură în acest sens foarte rarefiat s-ar mai 
putea numi etică. Mai are încă sens să vorbim despre moralitate atunci când 
conceptele de datorie şi constrângere nu sunt aplicabile? Dar indiferent de poziţia 
pe care ne postăm în privinţa limitelor moralului, este clar că lipsa intenţionată a 
conţinutului material la acest nivel al cercetării limitează drastic aplicabilitatea 
unei asemenea etici pure. 

Moralitatea pentru fiinţele raţionale finite 

Acesta este nivelul analizei la care Kant operează pe parcursul celei mai 
mari părţi a întemeierii. Imperativul categoric, aşa cum notează Nancy Sherman, 
“se referă la problema legii morale a unui agent raţional finit care poate fi 
conştient de acea lege morală şi totuşi să i se opună din cauza înclinaţiei”. Cu 
toate acestea, chiar şi în acest caz nici unul dintre principiile enunţate nu se 
consideră că ar depinde de vreo informaţie specifică despre natura sau cultura 
umană. Desigur, Kant foloseşte asemenea informaţii pentru ilustrarea principiilor 
- apar astfel cu evidenţă asumpţii despre proprietari de magazine extrem de 
omenoşi, bani, creditori şi aşa mai departe, în încercarea sa de a deriva din 
imperativul categoric patru tipuri fundamentale de obligaţii. Şi pentru ca 
ilustrările sale să nu fie în întregime ipotetice şi ficţionale, singura posibilitate 
rămâne folosirea de date privind natura şi cultura umane. Aceasta este singura 
specie de fiinţe raţionale pe care o ştim - “experienţa nu ne înfăţişează şi o a doua 
specie de fiinţă raţională” ( Anth 7:321; cf. Menschenkunde 25:859). 

Determinarea datoriilor morale pentru “fiinţe umane în genere” 

Acesta este proiectul lui Kant din Metafizica moravurilor. El presupune o 
minimă cantitate de informaţie empirică despre natura reală a fiinţelor umane'. 
“determinarea particulară a datoriilor ca datorii umane ... este posibilă numai 
după ce subiectul acestei determinări (fiinţa umană) este cunoscut în constituţia sa 

reală, deşi numai atât cât este necesar cu referire la datorie în genere ” ( KpV 5:8; 
cf. MdS 6:217). Totuşi, ideea este în continuare aceea de a accepta numai o 
cantitate minimă dc informatic empirică: conceptul de fiinţă umană in genere, 
opus celei situate într-o anumită cultură, clasă, rasă sau gen. Luarea în considerare 
a datoriilor acesteia din urmă “nu poate constitui propriu-zis o parte a principiilor 
metafizice prime ale unei doctrine a virtuţii” (6:468). Ce instincte, înclinaţii, 
capacităţi şi puteri comune tuturor membrilor speciei umane c nevoie să fie avute 
în vedere la aplicarea legii morale acestui tip particular de fiinţă raţională? In mod 
similar, atunci când trece de la metafizica naturii la ştiinţa naturii, lilosofia “nu se 
foloseşte de nici o experienţă anume [keine besonderden Erfahrungen\’\ ci mai 
curând doar dc conceptul de materie în genere (MAN 4:472). 

Oricum, acest proiect dc dcrivare-a-datoriilor-pentru-oamcni regăsibil în 
Metafizica moravurilor, care a fost deja studiai destul de amănunţit de către 
filosofi (în conformitate cu dorinţa lor de a “menţine pură filosofia”?), este încă 
metafizică. Metafizica moravurilor a lui Kant se doreşte în mod explicit “un 
sistem derivat din raţiune” în care principiile empirice nu sunt “aduse în sistem 
ca părţi integrale ale acestuia” (MdS 6:205). Prin contrast, proiectul celei de-a 
doua părţi a eticii, antropologia morală, cea care este în centrul atenţiei acestui 
studiu, presupune explicit ca nucleu al ei “învăţăturile şi preceptele bazate pe 
experienţă” (6:217). 

Dar înainte dc a avansa către un alt nivel de specificitate, trebuie 
menţionate alte două tipuri de proiecte aplicative. 


Aplicaţii specifice speciei 

Cunoaşterea empirică specifică speciei va fi necesară de fiecare dată când 
principiile morale a priori sunt aplicate şi tipurilor nc-umane dc fiinţe raţionale. 
Cu alte cuvinte, pentru fiecare specie distinctă de fiinţă raţională, va exista un 
proiect analog celui din Metafizica moravurilor. In timp ce Kant din perioada de 
maturitate era mult mai puţin dispus să speculeze despre stilul de viaţă şi 
capacităţile intelectuale ale fiinţelor raţionale nc-umane decât în perioada dc 
tinereţe, dc-a lungul carierei sale a considerat de la sine înţeles că există şi alte 
forme de viaţă raţională în univers şi că detaliile moralităţii lor vor fi diferite de 
ale noastre. Şi cu toate că etichetează adesea partea empirică a eticii drept 
“antropologie practică” (Gr 4:388) sau “antropologie morală” (MdS 6:217; Moral 
Mrongovius 11 29:599), studiul problemelor şi avantajelor specifice pe care le an 
fiinţele raţionale ne-umanc atunci când au a face cu principiile morale a priori 
este dc asemenea o parte a proiectului kantian. Dacă experienţa ne va pune 
vreodată faţă în faţă cu o a doua specie de fiinţe raţionale (cf. Anth 7:321; KU 
5:467), atunci vor deveni posibile alte proiecte aplicative specifice speciei. 



Sprijin şi opoziţie faţă de moralitate 

Să presupunem că cineva analizează natura şi cultura umane nu doar cu 
intenţia de a deduce (cu ajutorul unui minim de informaţie empirică) o listă de 
datorii valabile indiferent de specie, ci mai curând cu scopul de a stabili factorii 
care vor ajuta sau vor împiedica dezvoltarea şi răspândirea moralităţii în viaţa 
omului. Această sarcină aplicativă nu reprezintă un nivel mai înalt de specificitate 
decât proiectul determinării datoriilor, atâta timp cât ambele au a face cu “fiinţele 
umane în genere ” mai degrabă decât cu subgrupuri ale fiinţelor umane. Totuşi, 
această sarcină necesită mult mai multe informaţii empirice decât proiectul 
determinării datoriilor, căci aici scopul este pur şi simplu de a ajunge la o 
clasificare completă a datoriilor morale care sunt valabile pentru fiinţele umane în 
genere prin aplicarea imperativului categoric la o cantitate foarte limitată de 
cunoaştere empirică privitoare la natura umană. Dar după ce se ajunge la lista 
datoriilor şi se presupune că ea e completă, apar o mulţime de alte întrebări în 
legătură cu aplicarea efectivă a acestor principii la situaţia omului. Cum ar trebui 
oamenii să înveţe aceste principii morale? Dat fiind ceea ce deja ştim despre 
dezvoltarea umană, în ce perioadă a vieţii ar trebui să înveţe oamenii despre 
moralitate şi în ce mod? Care dintre pasiunile şi înclinaţiile cărora le sunt supuşi 
oamenii le vor face mai dificilă (sau mai uşoară) aderarea la principiile morale? 
Există oare aspecte culturale specifice ale epocii modeme care fac mai probabilă 
sau mai puţin probabilă decât în epocile trecute instaurarea “domniei dreptului” (a 
se vedea Frieden 8:366-67)? In ce stadiu al dezvoltării morale se află omenirea 
însăşi în prezent? Cum ar trebui organizate instituţiile politice, culturale, 
educaţionale şi religioase pentru a promova cel mai bine scopurile morale? 
Posibilitatea unui răspuns la oricare dintre aceste întrebări va solicita o cantitate 
mult mai mare de informaţie empirică decât este cea admisă în proiectul de 
“determinare a datoriilor” din Metafizica moravurilor. 

In toate referirile lui Kant la “etica empirică” sau la “partea secundă” a 
eticii sau la “antropologia morală” sau la “antropologia practică” sau la “filosofia 
morală aplicată” (aşa cum le utilizează Kant, toate aceste expresii sunt sinonime) 
exact acest gen de întrebări se pun. Cu alte cuvinte, partea secundă a eticii nu este 
despre derivarea datoriilor din imperativul categoric, ci mai degrabă despre cum 
să facem moralitatea eficace în viaţa umană. în întemeiere, de exemplu, partea 
empirică a eticii este însărcinată să formuleze legile morale “pentru voinţa fiinţei 
umane în măsura în care e afectată de natură” (4:387) şi să “găsească o cale de 
acces pentru ele [pentru legile morale a priori] către voinţa omului şi prin urmare 
o cale de influenţare a practicii” (4:389). Iar în timp ce se pretinde că principiile 
enunţate în întemeiere “trebuie să fie valabile pentru orice fiinţă raţională în 
genere”, Kant subliniază de asemenea faptul că etica “are nevoie [ bedarj] de 
antropologie pentru aplicarea ei la fiinţele umane” (4:412). O descriere mai 
completă a antropologiei morale este dată în Metafizica moravurilor. 

“Complementara [dos Gegenstiick ] unei metafizici a moravurilor, celălalt 
membru al diviziunii filosofiei practice ca întreg, ar fi antropologia morală care, 
totuşi, ar avea de-a face numai cu condiţiile subiective ale naturii umane, care fie 
zădărnicesc, fie ajută oamenii la realizarea [die Ausfiihrung] legilor primei părţi 
[adică metafizica moravurilor]. Ea s-ar ocupa de dezvoltarea, răspândirea şi 
întărirea principiilor morale (în educaţia din şcoli şi în instrucţia publică), precum 
şi de învăţăturile şi preceptele similare bazate pe experienţă [auf Erfarhrung 
griindende Lehren and Vorschriften]”. (6:217) 

Descrieri asemănătoare apar de-a lungul numeroaselor sale prelegeri 
despre etică. în prelegerile Praktische Philosophie Powalski, de exemplu, Kant 
argumentează: 

“Nu trebuie studiat doar obiectul (conduita morală), ci şi subiectul (adică fiinţa 
umană). Acest lucru este necesar deoarece trebuie să se vadă ce fel de piedici în 
calea virtuţii sunt prezente în om. Prima parte a eticii conţine criteriile deosebirii 
dintre ceea ce este practic bun şi rău ... A doua [parte a eticii] conţine regulile şi 
mijloacele de executare - mijloacele prin care este posibil pentru o voinţă să 
acţioneze conform regulilor. A doua parte este cea mai dificilă pentru că trebuie 
studiată fiinţa umană”. (27:97-98). 

Iar în prelegerile Collins ni se spune că “este inutilă [unniitz]" luarea în 
considerare a regulilor “dacă oamenii nu pot fi făcuţi să le urmeze de bunăvoie” 
(27:244). Dacă, lipsit de înţelepciune, alegi să faci filosofie practică “fără 
antropologie sau fără cunoaşterea subiectului, atunci aceasta va fi doar filosofie 
speculativă sau o idee; fiinţa umană va trebui totuşi studiată mai târziu [ hernach ]” 
(27:244; (cf. Moral Mrongovius 27:1398). 


Subgrupuri în cadrul speciei 

- Următorul nivel de specificitate ar avea în vedere subgrupurile 
identificabile în cadrul unei specii date de fiinţe raţionale care au în comun 
caracteristici morale relevante, caracteristici care presupun obligaţii morale 
speciale, trăsături de caracter speciale, drepturi speciale etc. Aşa întreabă Kant 
spre finalul Metafizicii moravurilor (6:649): “Cum ar trebui trataţi oamenii în 
conformitate cu diferenţele lor de rang, vârstă, sex, sănătate, prosperitate sau 
sărăcie şi aşa mai departe?” Aici ne confruntăm cu o altă caracteristică dificilă a 
eticii aplicate kantiene. Deşi acest nivel de aplicare “ aparţine prezentării complete 
a sistemului” (6:469), după Kant el îi aparţine numai ca o “anexă” şi nu ca o 
“diviziune” a sa. în fapt, anexa nu a fost niciodată scrisă. De ce? Presupunem că, 
la acest nivel de specificitate, volumul şi tipurile de date empirice necesare au 
depăşit capacităţile teoreticianului de a le clasifica riguros şi sistematic: 

contingenţa şi caracterul total deschis ale datelor empirice înseamnă că “acestea 
nu admit o clasificare care să poată fi garantată drept completă” (6:468; cf. 205). 

Totuşi, atât în prelegerile sale din sălile de curs cât şi cu alte ocazii, Kant 
nu acceptă mereu ca această preocupare pentru completitudinea clasificării să-i 
stea în cale. Către finalul prelegerilor Collins, de exemplu, el critică Etica 
filosofică a lui Alexander Gottlieb Baumgarten (una din cele două manuale 
aprobate oficial pentru cursul lui Kant de filosofie morală) pe motivul că ar avea o 
enumerare incompletă a datoriilor speciale: 

“Autorul nu are deloc o bună ordonare; ar fi putut împărţi aceste datorii după 
diferenţele de statut, sex şi vârstă. Diferenţa de sex nu este atât de 
nesemnificativă pe cât s-ar putea crede. Mobilurile [Triebfedern] sexului 
masculin sunt foarte diferite de cele ale sexului feminin. In ceea ce priveşte 
deosebirea în funcţie de sex, aceasta se poate verifica în Antropologie, de unde 
pot fi apoi extrase datoriile”. (27:466) 

Iar atunci când ne întoarcem la Antropologia din punct de vedere 
pragmatic a lui Kant, ni se spune că femeia nu poate “să ia parte la afaceri civile 
în nume propriu, ci doar printr-un reprezentant” (Anth 7:209). Sau, cum afirmă 
fără menajamente în altă parte, femeii îi lipseşte “personalitatea civică” ( MdS 
6:314). Totuşi, în Collins auditoriul este ferit de încă o aprobare adusă de filosoful 
nostru critic prejudecăţilor momentului prin afirmaţia făcută câteva rânduri mai 
departe că o clasificare completă a tipurilor de datorii bazată pe diferenţele dintre 
oameni este imposibilă: “Moralitatea în general este un domeniu inepuizabil” 
(27:466). 

După cum se ştie, Kant face frecvent remarci (uneori chiar mai neplăcute) 
despre subgrupuri de oameni aflate în diverse alte contexte. “Umanitatea atinge 
cea mai înaltă perfecţiune în rasa albă. Indienii galbeni sunt întrucâtva mai puţin 
dăruiţi. Negrii se află mult mai jos, iar în partea cea mai de jos se află rasele 
americane” ( Geo 9:316). Iar filosofia femeii 

“nu este să argumenteze [vernunfteln], ci să simtă [ empfinden ]. Trebuie să avem 
mereu în faţa ochilor această relaţie atunci când vrem să dăm femeilor 
oportunitatea de a-şi cultiva frumoasa lor natură. Vom încerca să extindem 
sfera sentimentului lor moral şi nu memoria lor şi aceasta, desigur, nu prin 
reguli universale, ci printr-o judecată despre conduita aşa cum şi-o văd 
singure”. (Beob 2:230) 

In timp ce Kant nu încearcă să ajungă la o clasificare sistematică a 
datoriilor morale în funcţie de fiecare subgrup al umanităţii, el nu poate totuşi să 
nu emită judecăţi normative despre multe dintre aceste subgrupuri. După cum voi 
arăta mai târziu, există o tensiune nerezolvată între mesajul central al 

universalităţii din etica sa şi frecventele sale afirmaţii conform cărora multe 
grupuri diferite de oameni (care, atunci când sunt luate împreună, constituie marea 
majoritate a rasei umane) se află într-un stadiu pre-moral de dezvoltare. 


Cum judecăm ce avem de făcut într-o situaţie specifică 

Acesta este nivelul cel mai specific în procesul de aplicare, dar şi aici - din 
motive amintite mai înainte - ne aflăm într-un anume sens “în afara sistemului” 
din punctul de vedere al lui Kant. Suntem în afara sistemului în sensul că la acest 
nivel nu este posibilă o clasificare completă a informaţiei empirice necesare. 
Deoarece informaţiile precise vor fi întrucâtva diferite pentru fiecare individ şi 
pentru orice situaţie de alegere din viaţa fiecărui individ, nu este posibilă nici o 
teorie sistematică la acest nivel. Totuşi, acţiunea şi alegerea apar exact la acest 
nivel de contingenţă iar dacă teoria morală e să ne ghideze într-adevăr acţiunile, 
atunci ea trebuie să fie capabilă să dea formă deliberării şi la acest nivel. Kant 
pune într-o diversitate de moduri problema judecăţii în situaţii de contingenţă 
radicală, iar eu le voi examina în detaliu în capitolul 2, unde voi avea în vedere 
scrierile sale despre educaţia morală. Două distincţii esenţiale ar trebui totuşi 
notate aici, şi anume. 

Catehismul moral. Pentru copii, “prima şi cea mai esenţială” formă de 
educaţie morală recomandată de Kant este “catehismul moral” în care instructorul 
pune întrebări cazuistice elevilor, înregistrându-le răspunsurile “în cuvinte clare, 
care să nu poată fi cu uşurinţă modificate” ( MdS 6:478-79; cf. Logik Politz 
24:599-600) astfel încât să şi le întipărească în memorie. Aplicarea catehismului 
trecând “prin toate articulaţiile virtuţii şi viciului” (ceea ce Kant însuşi nu 
realizează pentru noi) face ca profesorul să-i ajute pe elevi “să simtă progresul 
puterii lor de judecare” ( KpV 5:154) provocându-i să reflecteze asupra unor 
probleme tot mai dificile pe care el le propune ( MdS 6:482-83). Cazurile pot fi 
extrase atât din “viaţa obişnuită” ( Pad 9:490) cât şi din “biografii ale timpurilor 
antice şi modeme” ( KpV 5:154). In Prelegeri de pedagogie, Kant deplânge lipsa 
cărţilor de catehism moral potrivite şi recomandă ca profesorii “să consacre o oră 
în fiecare zi” spre a discuta cazuri cu studenţii, dacă şi când asemenea cărţi vor 
deveni disponibile (Păd 9:490). 

Cazuistica. In Metafizica moravurilor Kant afirmă: cazuistica nu este “nici 
o ştiinţă, nici o parte a unei ştiinţe”. Ea este “nu atât o doctrină [Lehre] despre 
cum să găseşti ceva, ci mai degrabă o practică [Ubung] despre cum să cauţi 
adevărul”, fiind “ inserată în etică într-un mod fragmentar, nu sistematic” (6:411). 
Aici el face încă o dată aluzie la idealul intangibil al sistematicităţii în cadrul 
experienţei umane. In Tugendlehre, această inserare fragmentară este obţinută prin 
adăugarea de întrebări cazuistice specifice la unele dintre discuţiile despre 

datoriile imperfecte privind, de exemplu, sinuciderea, moralitatea sexuală, 
folosirea de droguri şi alcool sau înşelăciunea. Spre deosebire de cazurile 
prezentate elevilor în catehismul moral, aceste întrebări cazuistice sunt adresate 
numai adulţilor şi au o rezolvare deschisă. Dar în ambele cazuri scopul este de a 
oferi un antrenament în practica judecării morale. Insă deşi nu este posibilă nici o 
teorie completă a judecării practice (căci întotdeauna vor apărea situaţii noi şi 
neprevăzute în faţa judecăţii noastre) şi în ciuda faptului că arta judecării nu poate 
fi împărtăşită formal elevilor cu ajutorul regulilor (regulile nu se referă niciodată 
la propria aplicare: nu există reguli care să ne spună cum să aplicăm regulile [Anth 
7:199; KrV A 133/ B 172]), teoreticienii şi educatorii pot şi trebuie să facă multe 
pentru a ajuta ca judecata tinerilor să fie ascuţită corect cu ajutorul experienţei. 

Traducere de: Alexandra Varga 

CUM SĂ FACEM EXCEPŢII 
FĂRĂ SĂ ABANDONĂM PRINCIPIUL: 

SAU DESPRE CUM AR PUTEA GÂNDI UN KANTIAN 

TERORISMUL 

Thomas Hill, Jr . 1 


I. Dificultatea kantienilor şi o problemă mai generală 

Terorismul ridică o problemă practică presantă şi dificilă. Cum putem, în 
limitele conştiinţei noastre morale, să răspundem efectiv la activităţile şi 
ameninţările teroriste violente, ţinând cont mai ales de fanatismul ideologic şi de 
revendicările non-negociabile care le însoţesc de obicei? Problema este în parte 
instrumentală şi în parte morală. Sarcina instrumentală este de a găsi, printre 
mijloacele permise din punct de vedere moral, cea mai bună cale de a minimiza 
violenţa teroristă luând în considerare celelalte ţeluri şi valori ale noastre. Sarcina 
morală este de a identifica mijloacele de răspuns care sunt permise din punct de 
vedere moral. Mă voi concentra în continuare pe această a doua problemă sau, mai 
degrabă, pe un anume mod de a o gândi. 

Desigur că teroriştii pretind adesea că scopurile lor sunt bune din punct de 
vedere moral şi că mijloacele pe care le folosesc sunt justificate moral în contextul 
dat. Nu doar că unele dintre aceste pretenţii merită să fie luate în serios, dar chiar şi 
pretenţiile cele mai revoltătoare pot ridica probleme pe care filosofii moralei nu ar 
trebui să le ignore. Insă, ţinând cont de intenţiile mele prezente, voi presupune pur şi 
simplu că terorismul este imposibil de apărat din punct de vedere moral, cel puţin în 
cazurile pe care le voi lua eu în considerare; şi nu voi discuta de ce lucrurile stau 
astfel. In schimb, cercetarea mea priveşte răspunsurile permise în cazul în care 
teroriştii ameninţă într-un mod imoral vieţile unor ostatici nevinovaţi. 

Chiar şi această întrebare oarecum mai restrânsă este prea vastă pentru a fi 
abordată aici. Pentru a da un răspuns adecvat ar trebui nu numai să rezolvăm unele 
probleme adânci ale teoriei morale, ci şi să investigăm faptele relevante, să facem 

1 Textul de faţă reprezintă traducerea unei părţi a capitolului 10 din cartea lui T. Hill, Jr, Dignity 
and Practicai Reason in Kant's Moral The&ry , Corneli University Press, 1992. 

distincţii atente între cazuri, să ne reamintim judecăţile morale pe care le-am făcut 
cu privire la probleme similare şi aşa mai departe. Prin urmare, consideraţiile mele 
se vor adresa numai unui aspect teoretic al problemei morale generale, anume, 
cum poate o etică de tip kantian, corespunzător interpretată şi precizată, să rezolve 
problemele de viaţă şi de moarte puse de ameninţările teroriste? De exemplu, 
poate ea vreodată să permită folosirea forţei letale împotriva teroriştilor chiar şi cu 
riscul semnificativ de a ucide ostatici nevinovaţi? Poate refuza cineva să 
negocieze pentru vieţile câtorva ostatici în speranţa că o politică dură va salva pe 
termen lung mai mulţi oameni? 

Deşi voi explica punctul de vedere kantian pe care îl susţin, scopul meu aici 
nu este de a-1 apăra nici ca perspectivă morală, nici ca interpretare a lui Kant. In loc 
să presupun corectitudinea perspectivei kantiene, îmi văd mai degrabă proiectul de 
faţă ca fiind unul preliminar oricărei evaluări finale a meritelor perspectivei 
kantiene în raport cu perspectivele alternative: adică e doar o încercare de a lămuri 
cum ar putea să ne ajute o abordare kantiană să gândim câteva dintre alegerile 
teribile la care ne forţează terorismul. Mai exact, poate o persoană (asemeni mie), 
care simpatizează cu anumite trăsături esenţiale ale eticii lui Kant, să facă judecăţi 
(intuitiv) rezonabile despre terorism fără să abandoneze, în realitate, principiile 
kantiene fundamentale? Şi dacă cineva admite că terorismul reclamă "excepţii" de 
la aplicarea simplă a principiilor kantiene de bază în circumstanţe normale, poate el 
recunoaşte aceste excepţii într-un mod coerent, şi nu ad hoc, dintr-o perspectivă 
morală care păstrează în mare măsură spiritul eticii lui Kant? 

Proiectul meu, trebuie să subliniez, nu este de a folosi principiile kantiene 
pentru a trasa o linie clară între răspunsurile permise şi cele nepermise la adresa 
terorismului, ci mai degrabă de a vedea în ce măsură o etică esenţialmente 
kantiană oferă o modalitate rezonabilă şi coerentă de abordare a cazurilor 
problematice. Multe dintre aceste cazuri mă pun într-o situaţie de perplexitate 
morală. Nu sunt sigur ce ar fi corect de făcut. Dar chiar şi această incertitudine e 
suficientă pentru a ridica problema în situaţia în care, la prima vedere, principiile 
kantiene de bază par a nu lăsa nici un loc pentru ceea ce generează incertitudinea. 
Ceea ce ne îndeamnă să considerăm că, de pildă, a sacrifica puţini oameni pentru 
a salva mai mulţi este un mod de raţionare care are sens doar într-o perspectivă 
morală radical opusă celei kantiene. Chiar şi admiterea raţionamentului în 
favoarea excepţiilor pare să însemne abandonarea perspectivei kantiene. 

Această problemă este un caz particular al unei probleme mai generale cu 
care se confruntă mulţi oameni care nici măcar nu au auzit de Kant, dar care cred în 
posibilitatea adoptării unei "poziţii principiale" în chestiuni morale. Problema este 
pusă acut de un vechi dialog care poate lua multe forme 2 . O persoană, A, o întreabă 


2 Am reformulat aici un dialog adesea repetat, şi atribuit uneori lui G.B. Shaw, deoarece versiunea 
originală exploatează stereotipuri sexiste şi diferenţele sunt irelevante pentru ceea ce încerc să 
demonstrez. 

pe o alta, B, dacă pentru un milion de dolari B ar face ceva împotriva principiilor 
sale (e.g., să se culce cu un străin, să spună o glumă rasistă sau să ia prosoapele de 
la hotel fără să plătească pentru ele). B răspunde "Da, cred că aş face-o". Apoi A 
întreabă "Dar pentru cinci dolari?". B răspunde indignat "Drept cine mă iei?!". "Am 
stabilit deja asta", spune A, "acum ne tocmim în legătură cu preţul." 

Pe cei care se mândresc cu adoptarea unei poziţii bazate pe principii 
povestea aceasta îi pune în faţa unei dileme: ori îţi păstrezi rigid principiile în 
toate circumstanţele ori, altfel, eşti pregătit să le suspenzi, sau să admiţi sincope, 
pentru cazuri speciale. In circumstanţe extreme şi anormale prima conduită poate 
să pară nebună, contrară atât simţului comun cât şi reflecţiei raţionale; dar 
alegerea de către cineva a celei de-a doua opţiuni ridică suspiciunea că principiul 
său nu este decât o regulă de eficienţă {rule of thumb ) şi că acea persoană ar putea 
fi persuadată cu ajutorul unor consideraţii care nu au nimic de-a face cu raţiunea 
fundamentală a acelui principiu. 

Tipul de dialog menţionat mai sus nu a fost menit să formuleze o dilemă 
morală serioasă, dar nu sunt greu de imaginat cazuri mult mai dramatice. Să 
presupunem, ca în romanul lui John Fowles, Magicianul, că cineva ar fi forţat să 
aleagă între a omorî în bătaie doi partizani ai Rezistenţei şi a asista la 
împuşcarea unei duzini de partizani de către nemilosul comandant nazist. Să 
presupunem că cineva ar fi nevoit să tortureze un terorist pentru a afla locul în 
care a fost pusă o bombă menită să distrugă oraşul New York. Dacă, pe de o 
parte, admitem excepţii de la principiile morale familiare în aceste cazuri, atunci 
criticii noştri pot să ne împingă pe o pantă alunecoasă. Dar dacă bomba ar 
distruge doar cartierul Bronx? Sau doar jumătate din el? Sau doar zece oameni? 
Sau doi? Dacă ne păstrăm cu fermitate principiile, refuzând să admitem excepţii, 
atunci „mutarea” criticilor va fi aceea de a ridica miza, întrebând, de exemplu, 
cum am judeca dacă i-am ucide pe cei doi partizani sau am tortura teroristul în 
condiţiile în care astfel am salva întreaga omenire. Obiectivul celor care ne 
critică este de a crea o spărtură în barajul absolutist, lăsându-ne numai mijloace 
consecinţioniste pentru a controla inundaţia excepţiilor. Ei pot chiar să admită că 
este aproape întotdeauna corect să faci ceea ce prescrie principiul, deoarece 
problema esenţială nu este frecvenţa excepţiilor. Criticii vor mai degrabă să 
creeze suspiciunea că nu există nici un temei bun pentru a menţine principiul ca 
principiu, ca opus unei reguli de eficienţă flexibile 3 . 


3 De dragul simplităţii îmi imaginez că, în cazul de faţă, „criticii” mei sunt consecinţionişti 
acţionali ( act-consequentialists ) şi nu consecinţionişti normativi ( rule-consequentialists ), deoarece 
cei din urmă pot insista ca, în practică, să tratăm anumite reguli ca principii inflexibile şi totuşi să 
apere această concepţie consecinţionistă la "un nivel mai înalt" al deliberării prin apelul pe care-1 
fac la consecinţe, l otuşi, opţiunea kantiană luată în considerare este în opoziţie cu ambele forme 
de consecinţionism, din cauza constrângerilor impuse asupra rolului pe care îl au consecinţele în 
justificarea principiilor. 

Cineva care insistă să se ţină de principiile obişnuite indiferent de 
circumstanţe, în ciuda provocării criticilor, ar putea desigur să împrumute una din 
practicile consecinţioniştilor negând relevanţa cazurilor fictive şi argumentând că 
noi nu ne confruntăm în realitate cu asemenea alternative severe. Dar, deşi 
opţiunile din lumea reală sunt rareori atât de precis conturate şi de clare cum apar 
ele în exemplele filosofilor, a insista în mod repetat că fiecare caz dificil este o 
simplă ficţiune pare o apărare lamentabilă, una care apelează mai mult la credinţă 
decât la experienţă. In plus, din moment ce susţinătorii principiilor au folosit atât 
de des contraexemple fictive împotriva utilitarismului, ei ar trebui să se simtă 
jenaţi, şi încă nu puţin, că recurg la strategia respingerii în totalitate a exemplelor 
ipotetice în încercarea de a-şi apăra poziţia. 

Istoria eticii este plină de tentative subtile de compatibilizare cu 
provocarea formulată de criticii noştri imaginari la adresa celor ce susţin principii 
morale familiare ca principii. Nu voi trece în revistă aici aceste încercări, dar o 
strategie des întâlnită merită o atenţie specială. Aceasta este tendinţa de a adăuga 
principiilor obişnuite o "clauză pentru catastrofe" ori de câte ori consecinţele 
aderării la principii sunt atât de respingătoare încât pare de-a dreptul pervers din 
punct de vedere moral să refuzi excepţia. De exemplu: "Nici măcar să nu ameninţi 
cu uciderea unor persoane nevinovate, în afara cazului în care, făcând aceasta, 
ajuţi la evitarea unui război nuclear"; sau "Lasă justiţia să-şi urmeze cursul, în 
afara cazului în care (dacă s-ar întâmpla asta) s-ar prăbuşi cerurile". Această 
strategie de a adăuga "clauze pentru catastrofe” păstrează, formal, principiul 
aproape inflexibil şi totuşi ne permite să ne alăturăm simţului comun în cazul 
contraexemplelor extreme. Totuşi, problema acestei strategii este aceea că ea nu 
răspunde principalei obiecţii ridicate de criticii noştri: dacă soldul consecinţelor 
determină ce să facem în cazul extrem, de ce nu ar face acelaşi lucru în cazul mai 
puţin extrem şi aşa mai departe? Dacă putem sacrifica o viaţă pentru a salva un 
milion şi una de vieţi, atunci de ce nu şi pentru a salva un milion, sau un milion 
minus una, sau un milion minus două, sau trei, sau patru? Până la urmă, nu e totul 
o chestiune de calcul? Aceasta rămâne o obiecţie serioasă, în afara cazului în care 
cineva poate da un fundament coerent, comun atât pentru menţinerea principiului 
familiar aproape inflexibil cât şi pentru acceptarea excepţiilor în situaţii extreme. 

Deşi discuţia mea este oarecum abstractă şi teoretică, tipul de problemă 
descris aici nu este doar o încurcătură cu care se confruntă filosofii, ci el apare şi 
sub forma unei crize de conştiinţă în cazul multor oameni. încercaţi să vă 
imaginaţi, dacă puteţi, că sunteţi una din studentele mele obişnuite, ale cărei 
talente şi ambiţii o conduc în cercurile închise ale Washington-ului unde este 
confruntată cu decizii şi viziuni asupra lumii mai degrabă apropiate de cele ale lui 
Oliver North decât de cele ale conducerii localităţii ei natale. Crescută într-o 
comunitate restrânsă şi liniştită, cu valori împărtăşite de toţi şi o viziune de 
ansamblu îngustă, ea a ajuns să considere drept certe anumite prohibiţii absolute 

considerate drept cadru al oricărei vieţi sociale tolerabile şi al conştiinţei oricărei 
persoane decente. Credinţele religioase acceptate ca atare tind să-i întărească 
principiile, dar am putea bănui că nu atât principiile ei sunt derivate din religie, cât 
credinţele ei teologice sunt întărite de faptul că împrumută acestor principii o aură 
de autoritate. In universul local, cazurile dificile nu au forţat-o la reflecţie. Mutată 
însă în lumea mai dură a conflictului internaţional, a politicii bazată pe putere, a 
terorismului şi a compromisului constant, ea trebuie să se obişnuiască cu opinia 
larg împărtăşită după care principiile sale iniţiale sunt nerealist de rigide şi să se 
confrunte cu alegeri în contextul cărora a rămâne fidel acelor principii pare a fi 
insuportabil de costisitor. Facerea unor excepţii, ici şi colo, poate cu o conştiinţă 
încărcată, s-ar putea să nu o forţeze la început să-şi regândească poziţia; dar, după 
un timp, ea se poate foarte bine întreba cum ar putea continua să facă ceea ce, 
după toate aparenţele sunt excepţii justificabile, fără să-şi abandoneze, de fapt, 
principiile. Corăbiile cu prea multe fisuri se scufundă iar principiile cu prea multe 
excepţii nu mai funcţionează ca principii. 


II. Principiile kantiene şi prezumpfia împotriva uciderii 

Pentru un posibil kantian, provocarea ia două forme. In primul rând, poate 
Imperativul Categoric, într-o formă sau alta a sa, să fie în mod justificat păstrat ca 
principiu inflexibil în cazurile extreme? In al doilea rând, dacă cineva admite 
excepţii intuitiv rezonabile de la principiile mai specifice referitoare la crimă (sau 
la minciună, la ţinerea promisiunilor, etc.) îndeobşte asociate moralităţii kantiene, 
în ce sens pot fi acestea menţinute ca principii fără a abandona nucleul viziunii 
kantiene? De exemplu, pot fi excepţiile însele justificate prin apel la Imperativul 
Categoric, sau sunt ele, până la urmă, doar concesii parţiale făcute unei viziuni 
morale radical diferite? Preocuparea mea principală este prima interogaţie, dar 
ceea ce am de spus este relevant şi pentru a doua. 

Spre deosebire de mulţi dintre cei care împărtăşesc filosofia morală 
kantiană, eu nu sunt deloc convins că faimoasele formulări de tipul "legii 
universale" ale Imperativului Categoric pot funcţiona adecvat ca ghid în luarea 
deciziilor morale. Cred că mai promiţător este principiul kantian după care 
umanitatea din fiecare persoană trebuie întotdeauna tratată ca un scop în sine, 
niciodată doar ca mijloc. Acest principiu, spune Kant, este necondiţionat 
constrângător pentru toate fiinţele umane, oricare ar fi circumstanţele şi indiferent 
ce scopuri (contingente) trebuie sacrificate pentru a-1 respecta. Este, se presupune, 
nu doar o datorie "perfectă" printre altele, ci articularea fundamentului comun al 
tuturor datoriilor, "perfecte" şi "imperfecte". Ca fundament al unui sistem raţional 
de principii morale, el ar trebui să nu poată genera sau permite apariţia vreunui 
conflict real între datorii sau (cum se mai spune adesea) a unor "dileme morale". 

Dacă din el sunt derivabile conflicte nerezolvabile între datorii, atunci nu poate 
avea statutul pe care a pretins Kant că îl are. 

In ciuda faptului că acest principiu kantian este primit cu căldură de non- 
consecinţioniştii de pretutindeni, interpretarea lui rămâne controversată. Pentru 
scopurile noastre, însă, voi considera ca dată următoarea reconstrucţie. 4 

In primul rând, "umanitatea din fiecare persoană” pe care suntem obligaţi 
să o respectăm este "natura raţională" a fiinţelor umane sau fiinţele umane în 
măsura în care sunt considerate agenţi raţionali care au autonomie. Raţionalitatea 
şi autonomia discutate aici sunt capacităţi şi dispoziţii pe care se presupune că le 
posedă în mod virtual toate fiinţele umane adulte şi în deplinătatea facultăţilor 
mintale, iar nu manifestarea deplină a acestora în comportamentul real. Prin 
urmare, oamenii care acţionează stupid şi imoral sunt, în sensul relevant al 
cuvântului, agenţi raţionali cu autonomie iar "umanitatea" lor trebuie şi ea tratată 
ca un "scop în sine". 

Statutul copiilor şi al celor incompetenţi mintal rămâne problematic din 
perspectiva acestui principiu şi, în plus, el nu se referă la valoarea animalelor non- 
umane. Dar putem lăsa la o parte aceste probleme speciale limitând exemplele la 
fiinţele umane adulte în deplinătatea facultăţilor mintale şi nepresupunând că 
principiul umanităţii este singurul adecvat pentru rezolvarea tuturor acestor 
probleme morale. 

In al doilea rând, porunca de a nu trata umanitatea doar ca mijloc este 
incompletă şi inaplicabilă fără sintagma complementară "întotdeauna ca scop în 
sine"; căci fără a cunoaşte ce înseamnă să tratezi umanitatea ca scop în sine nu 
putem judeca ce înseamnă, în sensul intenţionat, a o trata doar ca mijloc. Prin 
contrast, dacă reuşim să tratăm umanitatea întotdeauna ca scop în sine, noi 
satisfacem automat interdicţia de a nu o trata doar ca mijloc. Mai mult, aşa cum 
Kant precizează cu claritate în scrierile sale ulterioare, a trata umanitatea unei 
persoane ca scop în sine înseamnă mai mult decât a te abţine de la acţiuni care ar 
exploata persoana respectivă doar ca mijloc. Indiferenţa faţă de o persoană este de 
asemenea interzisă şi ajutorul pozitiv poate fi pretins (MPV (Metaphysical 
Principles of Virtue 5 ), 54). 

In al treilea rând, termenul "scop", aşa cum recunoaşte şi Kant, este un 
termen tehnic care poate induce în eroare, însemnând în mare ceva care oferă un 
temei ( reason ) sau "bază pentru determinarea voinţei" (,,ground for determining 
the vi'///”). Un "scop în sine" sau "scop obiectiv" este temeiul alegerii care ar 
determina voinţa unui agent pe deplin raţional şi ar trebui să o determine şi pe a 


4 Câteva din aceste aspecte sunt explicate mai detaliat în lucrările mele „Humanity as an End in 
Itself’ şi (într-o formă puţin modificată) „Kantian Constructivism in Ethics”, amândouă 
republicate în volumul Dignity and Practicai Reason. Multe din operele lui Kant sunt relevante, 
dar mai ales întemeierea metafizicii moravurilor, vezi G 89 şi 97. 

5 Partea a doua a Metafizicii moravurilor (n.trad.) 

noastră. Desigur că, în înţelesul comun al termenului, nici persoanele şi nici 
natura raţională a persoanelor nu sunt "scopuri". 

In al patrulea rând, cred că atunci când spune că agenţii raţionali cu 
autonomie sunt scopuri în sine, Kant spune că ei au "demnitate", pe care o 
defineşte ca o "valoare necondiţionată şi incomparabilă" care, spre deosebire de 
"preţ", "nu admite echivalent". Ca o valoare necondiţionată, demnitatea nu 
depinde de faptul contingent că ceva este util, dorit, sau chiar plăcut. Prin contrast, 
lucrurile care au doar "preţ", sau valoare condiţionată, au o valoare care depinde 
de utilitate ("valoare de piaţă") sau cel puţin de un sentiment individual ("valoare 
afectivă"). Orice are doar preţ are o valoare care "admite un echivalent" şi poate 
face obiectul unor schimburi calculate; indiferent cât de mare ar fi valoarea sa, 
poate exista în principiu altceva care să compenseze pierderea şi să justifice 
sacrificiul. Bunurile materiale, reputaţia şi plăcerile ca atare au doar preţ, astfel 
încât cantităţi oricât de mari din aceste lucruri pot fi uneori rezonabil sacrificate de 
dragul altor lucruri care au acelaşi tip de valoare. Prin contrast, demnitatea este 
"deasupra oricărui preţ", aşa că cineva nu poate niciodată acţiona contrar 
demnităţii altcuiva de dragul unor lucruri care au doar preţ, indiferent cât de mare 
ar fi acel preţ 6 . 

în al cincilea rând, principiul kantian fundamental are a face în mod direct 
nu cu "acţiuni exterioare", ci de atitudini sau priorităţi valorice (value priorities ) 
care stau în spatele felului în care îi tratăm pe ceilalţi şi pe noi înşine. Anumite 
acte (e.g., sinuciderea şi crima) şi instituţii (e.g., sclavia) sunt condamnate nu doar 
ca tipuri de comportament intenţional care duc la consecinţe indezirabile, ci ca 
manifestări ale unor priorităţi valorice intolerabile. Exemplul sinuciderii este 
instructiv în acest caz. De pildă, în întemeiere sinuciderea pe care o condamnă 
Kant este curmarea vieţii cuiva deoarece calculul hedonist prezice că viitorul 
aceluia îi va aduce mai multă durere decât plăcere (G 89, 97). Kant spune în altă 
parte că a evita sinuciderea este o datorie "perfectă" sau fără excepţii, dar el 
acceptă faptul că rămâne o problemă deschisă, care aparţine cazuisticii, dacă ar 
trebui considerat ca sinucidere autosacrificarea deliberată pentru patrie sau 
sinuciderea cu scopul de a evita o condamnare nedreaptă la moarte ori nebunia 
terminală cauzată de muşcătura unui câine turbat (MPV 84). Este evident că 
principiul care operează în acest caz nu este acela că uciderea intenţionată a unei 
fiinţe umane este întotdeauna moralmente greşită, ci mai degrabă acela că (lăsând 
la o parte puţinele excepţii imaginabile) temeiurile pe care le au oamenii pentru a 
se sinucide au doar o valoare condiţionată ("preţ") care nu poate fi comparată cu 
demnitatea umană. 


h Datorită locului central pe care îl ocupă ideea de „demnitate", de acum înainte voi folosi 
sintagma „principiul demnităţii” pentru a trimite la reconstrucţia mea a principiului kantian după 
care trebuie întotdeauna să tratăm umanitatea ca scop în sine. 

Această înţelegere a principiului kantian al demnităţii se potriveşte bine cu 
celelalte moduri în care Kant foloseşte ideea umanităţii ca scop în sine în partea a 
doua a Metafizicii moravurilor care se ocupă de etică dincolo de aspectele ce ţin 
de lege, dreptate şi drepturi. De exemplu, principiul este folosit pentru a 
condamna beţia şi lăcomia gurmandă (care ne împiedică funcţionarea raţională), 
batjocora (care îi tratează pe oameni ca lipsiţi de valoare) şi servilismul (care 
exprimă atitudinea că valoarea umană a unui om se măsoară prin utilitatea lui 
pentru ceilalţi) (MPV 88-90, 96-100, 132-33). Datoria de a-i respecta pe ceilalţi 
este întemeiată pe valoarea umanităţii lor, nu pe realizările lor sau pe conduita lor 
morală; şi, în mod semnificativ, datoria de a promova fericirea celorlalţi nu este 
întemeiată explicit pe principiul demnităţii (MPV 112-19). Rezumând, aceste 
principii spun că fiecare trebuie să urmărească să conserve, să dezvolte, să 
exercite şi să „onoreze” natura sa de agent raţional şi să o respecte în celelalte 
fiinţe umane, indiferent cât de imoral şi iraţional s-ar comporta acestea. A 
conserva viaţa umană per se nu este unul dintre principii. 

Acum, deşi aplicaţiile de mai sus ilustrează principiul demnităţii, ele nu 
privesc tipul de alegeri între viaţă şi moarte cu care terorismul ne poate confrunta, 
în legătură cu aceste din urmă cazuri, este mai relevant ceea ce spune Kant despre 
lege şi dreptate în prima parte a Metafizicii moravurilor. Dar înainte de a ne 
concentra asupra acestui aspect, trebuie să răspundem unei întrebări suplimentare 
privitoare la interpretarea principiului demnităţii. 

Pe scurt, problema este aceasta: dat fiind faptul că demnitatea nu poate fi 
tranzacţionată pentru nici un preţ, poate fi oare demnitatea sacrificată pentru mai 
multă demnitate? Să punem întrebarea mai puţin criptic: presupunând că, aşa cum 
am hotărât, demnitatea este „deasupra oricărui preţ” şi deci nu poate fi sacrificată 
pentru lucruri care au doar o valoare condiţionată, implică acest principiu în 
continuare că demnitatea însăşi este o valoare non-cantitativă ce nu admite 
comparaţii de genul „Demnitatea acestei (persoane) este mai mare decât 
demnitatea acelei (persoane)” sau „Două lucruri cu demnitate valorează de două 
ori mai mult decât unul singur”? Oare demnitatea „nu admite echivalent” doar faţă 
de lucrurile cu valoare condiţionată sau nu există echivalenţi nici între lucrurile 
care au demnitate? Din moment ce demnitatea este valoarea atribuită fiinţelor 
umane, este evident că aceste întrebări vor influenţa hotărâtor răspunsul la 
întrebarea: când permite principiul demnităţii (dacă permite vreodată) sacrificarea 
unei fiinţe umane în schimbul vieţii uneia sau mai multor fiinţe umane diferite? 

Când citim că I. Kant a fost de acord cu pedeapsa capitală şi uneori cu 
uciderea în caz de război, suntem tentaţi să tragem concluzia că I. Kant însuşi a 
înţeles principiul demnităţii într-un sens mai permisiv, dându-ne voie să justificăm 
anumite tipuri de ucidere a fiinţelor umane pe temeiul că demnitatea mai multor 
persoane cântăreşte mai greu decât demnitatea câtorva. Totuşi, din motive textuale pe 
care nu le mai menţionez aici, nu cred că această interpretare este corectă. Ceea ce 

este mai important pentru scopurile noastre e că interpretarea mai permisivă 
subminează ceea ce părea să fie trăsătura specifică a eticii kantiene, anume refuzul ei 
de a reduce deciziile morale la cântărirea şi punerea în balanţă a unor valori 
comensurabile. 7 în interpretarea permisivă, teoria ar deveni doar o altă versiune a 
unui tip întru totul familiar: anume, o teorie care mai întâi atribuie o cantitate de 
valoare intrinsecă diferitelor rezultate posibile şi apoi consideră decizia corectă ca 
fiind o funcţie de aceste atribuiri valorice. Teoria lui Kant ar avea în acest caz 
trăsătura unică de a dispune de două scale valorice (demnitate şi preţ), orice cantitate 
de valoare din prima scală funcţionând ca un „atu” în raport cu orice cantitate de 
valoare de pe a doua scală; ea ar conferi o mai mare valoare faptului de a trăi ca agent 
raţional, opus valorilor hedoniste. însă, asemeni formelor sofisticate de utilitarism 
care dau o netă prioritate vieţii umane în raport cu plăcerile animalice, o asemenea 
teorie ar considera că „binele are prioritate faţă de corectitudinea morală” şi ar trata 
alegerile morale ca fiind în esenţă o problemă de calcul. 

De aceea, pentru discuţia care urmează, vom lucra cu a doua interpretare, 
cea non-pemiisivă. Potrivit acesteia, demnitatea este în continuare „deasupra 
oricărui preţ” în sensul iniţial: demnitatea nu trebuie niciodată violată în schimbul 
unor lucruri care au doar preţ. Dar în acest caz demnitatea nu trebuie înţeleasă ca 
noţiune cantitativă. Demnitatea este „fără echivalent” chiar şi între alte lucruri care 
au demnitate, în sensul că nu se pot justifica violări ale demnităţii susţinându-se că 
ele reprezintă un sacrificiu necesar pentru a promova „mai multă” demnitate în 
altă parte. De aceea, distrugerea a ceva ce are demnitate, dacă ar putea fi vreodată 
justificată, nu poate fi justificată doar prin cântărirea cantităţilor de valoare 
intrinsecă, nici măcar dacă ar fi vorba de valoarea cea mai înaltă. Astfel, atribuirea 
unei demnităţi oricărui agent raţional are rolul nu de a introduce un nou tip de 
calcul al valorilor, ci mai degrabă de a ne bloca tendinţa de a trata agenţii raţionali 
ca mărfuri care pot fi schimbate între ele. Mai mult, „corectitudinea morală” (the 
right) rămâne anterioară „binelui” (the good) prin aceea că atribuirea de demnitate 
agenţilor raţionali rezultă dintr-o poruncă raţională/morală de a adopta şi de a 
acţiona conform unei anumite atitudini faţă de agenţii raţionali, nu dintr-o teză 
metafizică despre valori intrinseci sau dintr-o teză empirică despre preferinţele 
fixate de natura umană. 

Deşi analogia nu este perfectă, putem spune că atitudinea kantiană faţă de 
conservarea vieţii agenţilor raţionali este mai degrabă asemănătoare atitudinii pe 
care o au anumite persoane pioase faţă de un obiect pe care îl consideră „sacru” 
sau „sfânt”. Ele respectă şi preţuiesc obiectul şi se străduiesc cu toată puterea să îl 
conserve. Gândul că ar putea să fie nevoite să distrugă obiectul este o oroare 
pentru ele, aşa că depun toate eforturile pentru a evita situaţiile în care distrugerea 


1 Refuzul de a reduce deciziile morale la cântărirea costurilor şi beneficiilor nu înseamnă, cu 
siguranţă, că o asemenea cântărire nu are niciodată un rol legitim în gândirea morală, deşi anumite 
remarci mai extreme ale lui Kant ar sugera că el ar fi gândit astfel. 

sa ar fi necesară. Ele văd obiectul ca fiind „de neînlocuit”, nu doar în sensul că nu 
l-ar schimba pentru nici o copie identică, ci în sensul că nici măcar nu pot accepta 
înlocuirea lui cu mai multe alte obiecte preţuite în acelaşi fel, ca valori 
comensurabile ce ar putea compensa pierderea. însă, dacă ar apărea anumite 
circumstanţe nefericite, ele ar putea totuşi accepta că trebuie să distrugă obiectul, 
de exemplu pentru a împiedica profanarea lui de către duşmani. Atitudinea care 
spune că asemenea obiecte „nu admit echivalent” nu se traduce pur şi simplu 
într-un principiu de acţiune confonn căruia acestea nu trebuie niciodată distruse, 
ci este mult mai complex. Ea se referă de asemenea la felul în care ar trebui văzută 
pierderea lor, la cum trebuie să acţionăm pentru a preveni situaţiile în care 
anumite pierderi vor rezulta inevitabil din alegerile noastre şi cum ar trebui să 
gândim ce este de făcut atunci când asemenea situaţii tragice au loc. 

Atitudinea în discuţie este poate mai uşor de intuit dacă ne gândim la felul 
în care ar privi un părinte iubitor situaţia groaznică de a putea salva de la înnec fie 
pe unul dintre copiii săi, fie pe alţi doi, dar nu pe toţi. Cu siguranţă el ar fi 
îndreptăţit să îi salveze pe cei doi, dar este greu de conceput că ar accepta să 
spunem că justificarea raţională a gestului său a fost aceea că cei doi valorează de 
două ori mai mult decât celălalt. Desigur, problema este de a detennina ce altă 
justificare raţională poate fi găsită. 

Cred că interpretarea mai radicală a principiului demnităţii, cea 
non-permisivă este cea răspunzătoare pentru atractivitatea principiului; dar tot ea 
este cea care generează în modul cel mai acut provocarea consecinţioniştilor. 
Principiul nu interzice în mod absolut uciderea fiinţelor umane şi nici nu ne 
interzice cu necesitate, atunci când nu avem nici o altă opţiune, să facem alegerea 
dificilă care are ca rezultat moartea câtorva şi salvarea mai multora. Dar, dacă 
asemenea alegeri pot fi justificate din punct de vedere moral, ele nu pot fi 
justificate doar de ideea că „vieţile unui număr mai mare de oameni valorează 
mai mult decât vieţile câtorva oameni”, sau chiar [de ideea că] „mai multe vieţi 
nevinovate valorează mai mult decât mai puţine [vieţi nevinovate]”. Şi mai 
evident este că principiul demnităţii nu permite ca alegerile să fie justificate de 
gândul că prin conservarea vieţilor unor oameni mai fericiţi vom produce 
experienţele cu cea mai mare „valoare intrinsecă”. 

Atunci, problema este cum ar putea un kantian, în ciuda acestei restricţii 
severe faţă de modul consecinţionist de gândire, să justifice vreodată aceste 
alegeri dificile, între viaţă şi moarte, care par a se impune la nivel intuitiv, mai 
ales în cazurile în care, la un anumit nivel al deliberării, numărul pare a începe 
să conteze? Problema este mult mai uşor de enunţat decât de rezolvat, dar cred 
că anumite indicii în legătură cu răspunsul pot fi găsite în concepţia lui Kant 
asupra coerciţiei şi pedepsei impuse de stat, aspect asupra căruia mă voi 
concentra acum. 

III. Demnitate, pedeapsă şi folosirea forţei letale împotriva 
terorismului 

Kant a susţinut că dreptatea (justice ) nu numai permite, ci chiar necesită 
pedeapsa capitală pentru crimă ( murder ). Nu sunt de aceeaşi părere, dar cred 
că ceea ce spune Kant pentru a-şi justifica poziţia sugerează, cel puţin, cum 
poate fi reconciliat în anumite cazuri principiul demnităţii cu folosirea forţei 
letale împotriva teroriştilor. De asemenea, ceea ce spune el deschide o cale de 
a gândi cazurile în care răspunsul la ameninţarea teroriştilor ar pune în pericol 
vieţile unor persoane nevinovate. încă o dată, voi reconstrui liber concepţia 
lui Kant, fără-a mai argumenta, deoarece scopul meu aici este de a discuta 
asupra unei posibile reconcilieri, nu asupra unor probleme ce ţin de 
interpretarea textului. 8 

Asumpţia de fundal a discuţiei este aceea că avem de-a face cu agenţi care 
sunt raţionali, deşi nu neapărat morali sau ideal raţionali. Ei ştiu ceea ce fac, sunt 
capabili de auto-control şi ştiu destul de bine diferenţa dintre ceea ce este corect 
( right ) şi incorect ( wrong ) [din punct de vedere moral]. Mai mult, ei sunt dispuşi, 
chiar şi atunci când acţionează imoral, să recunoască cerinţele morale ca raţionale 
şi nu doar ca impuse de ceilalţi. Atunci când conştiinţa şi argumentul moral nu 
reuşesc să-i convingă să renunţe la proiectele lor imorale, ei sunt, de regulă, 
suficient de raţionali încât să fie descurajaţi de ameninţările clare şi credibile la 
adresa propriei lor bunăstări. Desigur, aceste asumpţii nu sunt întotdeauna 
satisfăcute în lume reală; iar în măsura în care nu sunt satisfăcute, argumentaţia 
kantiană ar putea fi viciată. 

în continuare, să acceptăm, din diferite motive, că fiinţele umane trebuie 
să se unească în comunităţi, cu legi comune tuturor, care să atribuie fiecăruia 
drepturi şi responsabilităţi. într-o „stare de natură” (sau anarhie), raţiunea 
individuală şi conştiinţa nu ar fi în fapt de ajuns pentru a crea şi conserva 
condiţiile necesare pentru ca oamenii care trăiesc împreună să ducă o viaţă de 
agenţi raţionali. Astfel, statele sunt necesare pentru a defini şi a asigura fiecărei 
persoane, ca agent raţional şi autonom, o şansă rezonabilă pentru viaţă şi libertate. 
Aşadar, există atât motive morale cât şi prudenţiale pentru a forma şi sprijini 
autorităţile civile înzestrate cu putere coercitivă. 

Lucrurile stând astfel, principiul demnităţii trebuie aplicat nu doar 
relaţiilor dintre indivizii izolaţi ci, înainte de toate, construirii unui sistem de legi 

8 Kant vorbeşte despre pedeapsă în mai multe lucrări, dar în primul rând în prima parte a 
Metafizicii moravurilor, tradusă uneori separat cu Principiile metafizice ale teoriei dreptului. 
Viziunea mea asupra poziţiei lui Kant este prezentată pe scurt în „Kant’s Anti-Moralistic Străin”, 
retipărită în acest volum. Pentru o altă interpretare vezi Edmund L. Pincoffs, The Raţionale of 
Legal Puni;shment (New York, Humanities Press, 1966), cap. 1). 

care pot oferi cadrul pentru relaţiile morale dintre indivizi 9 . Atunci când încercăm 
să stabilim implicaţiile principiului demnităţii în cazul legilor, trebuie să adoptăm 
punctul de vedere al legislatorilor din „imperiul scopurilor”, adică al unor 
persoane pe deplin raţionale şi autonome, fiecare având „scopuri private” dar 
„făcând abstracţie de diferenţele personale” şi dând naştere doar unor legi 
universale 10 . Din acest punct de vedere, Kant şi Rawls sunt de acord că primul 
principiu al dreptăţii adoptat ar fi acela că sistemul de legi trebuie să asigure 
fiecărei persoane, facându-se abstracţie de contingenţele particulare, o şansă egală 
şi deplină de a-şi trăi viaţa ca agent raţional, în cadrul constrângerilor acelor legi. 
Acesta este în esenţă ceea ce Kant numeşte „principiul universal al dreptăţii” şi el 
este, desigur, mai mult sau mai puţin, primul principiu al dreptăţii al lui Rawls 11 . 

Din păcate, natura umană fiind aşa cum este, doar articularea legilor care 
coordonează activităţile şi stabilesc porţia echitabilă de libertate pentru fiecare nu 
este de ajuns pentru a asigura respectarea lor. Mulţi vor depăşi limitele şi vor viola 
libertatea celorlalţi. De aceea, coerciţia este necesară ca o „obstrucţie a 
obstrucţionării libertăţii” (MEJ (Metaphysical Elements of Justice), 35-36). 
Puterea coercitivă a statului trebuie să ofere mobiluri astfel încât, chiar şi fără 
conştiinţă, fiecare să aibă un temei clar şi suficient pentru a nu viola libertatea 
celorlalţi (aşa cum este definită de legile drepte). Scopul sistemului legal coercitiv 
nu este cel de a maximiza bunăstarea sau de a le da celor vicioşi moral ceea ce 
merită, ci mai degrabă de a crea condiţiile în care fiecare are, atât cât este posibil, 
o şansă echitabilă de a-şi trăi viaţa ca agent raţional şi autonom. 

q Acesta este un punct crucial în firul argumentaţiei kantiene pe care o sugerez. Este asemănător 
orientării procedurale a lui Rawls de a fixa mai întâi constrângerile morale pe structura de bază a 
societăţii şi abia apoi de a elabora principiile interacţiunii dintre indivizi. Ideea este de a lua 
principiul demnităţii, aşa cum a fost prezentat iniţal, ca fiind inflexibil dar abstract, nefiind 
specificat modul său de aplicare. Exemplele din întemeiere ilustrează aplicarea sa la relaţiile 
interpersonale dintr-un presupuns cadru al unei societăţi constituite care are o ordine juridică 
legitimă. Principiile metafizice ale teoriei dreptului ridică întrebări preliminare despre justificarea 
morală şi limitele oricărui sistem de legi publice, cu asumpţia că relaţiile de zi cu zi dintre indivizi 
trebuie să se confonueze tuturor cerinţelor dreptăţii privitoare la' acest cadru necesar. De aceea, 
sugestia pe care o examinăm este acea că principiul demnităţii se aplică mai întâi deciziilor cu 
privire la sistemul legilor publice de bază şi doar apoi deciziilor individuale care rămân 
nedeterminate de aceste legi. Deşi prioritatea implicită aici poate fi pusă la îndoială, ea nu este 
aceeaşi cu viziunea inconsistentă că principiul absolut al demnităţii se aplică independent legilor şi 
comportamentului individual şi că atunci când aceste aplicaţii intră în conflict ar trebui să facem 
excepţii în sfera individuală. 

10 Aici schiţez o reconstrucţie a perspectivei legislative kantiene, pe care o tratez mai pe larg în 
„The Kingdom of Ends”, retipărit în acest volum. Viziunea este lărgită (şi puţin modificată) în 
„Kantian Constructivism in Ethics”, de asemenea retipărit aici. Desigur, ideea de bază este 
asemănătoare cu ideea „poziţiei originare” din teoria dreptăţii a lui John Rawls, dar există şi 
diferenţe importante. 

11 Vezi MEJ 35 şi A Theory of Justice a lui John Rawls (Cambridge: Harvard University Press, 
1971), chap. 1. 

Desigur, reprezentanţii statului nu pot fi prezenţi de fiecare dată când o 
persoană începe să încalce libertatea altcuiva, contrar legilor drepte, aşa că este 
necesar un sistem de pedepse. Deşi aplicabil doar după ce o infracţiune a fost 
comisă, sistemul de pedepse poate servi pentru a „obstrucţiona obstrucţionarea 
libertăţii” prin ameninţări credibile, care oferă mobiluri raţionale, altele decât 
conştiinţa [morală], pentru ca fiecare să rămână înlăuntrul graniţelor libertăţii care 
i-a fost în mod echitabil alocată. Ameninţările trebuie să fie reale, aplicabile şi 
publice, astfel încât să fie credibile, şi ele trebuie aplicate aşa cum prescrie legea, 
urmărindu-se atât echitatea cât şi eficacitatea. 

Totuşi, sistemul pedepselor trebuie să aibă nu doar un rol de descurajare 
raţională; el trebuie de asemenea să onoreze demnitatea fiecărui agent raţional. 
Asta înseamnă că delicvenţii trebuie trataţi cu respect, ca fiinţe umane, şi nu 
trebuie umiliţi sau folosiţi ca nişte animale. înseamnă, de asemenea, că infractorul, 
ca orice alt cetăţean, trebuie să fi beneficiat de o şansă echitabilă de a evita 
pedeapsa. Astfel, legile expost fado, responsabilitatea automată (strict liability ) şi 
pedepsele impredictibile trebuie evitate ; legea penală trebuie să fie publică, uşor 
de înţeles, aplicată uniform şi preocupată de „acţiuni externe” care pot fi dovedite, 
mai degrabă decât de calităţi morale interioare. La modul ideal, pedepsele ar 
trebui să fie doar atât de severe încât, în condiţiile unei aplicări eficiente, 
persoanele raţionale şi care-şi urmăresc interesul să poată vedea că fiecare delict e 
improbabil să fie profitabil şi cu toate acestea standardele de proporţionalitate 
dintre pedeapsă şi infracţiune sunt respectate. Sistemul trebuie să poată fi justificat 
chiar şi în ochii criminalului în măsura în care acesta e dispus să privească 
problema cu demnitate din perspectiva unui agent raţional între alţii. 

Kant credea că sistemul care satisface cel mai bine aceste criterii se 
bazează pe jus lalionis sau „ochi pentru ochi” ca regulă ce determină gradul şi 
tipul de pedeapsă care ar trebui ataşat fiecărei infracţiuni (MEJ 101). Astfel, 
execuţia ar fi pedeapsa pentru crimă. Aşa cum am argumentat în altă parte, aceasta 
nu se întâmplă pentru că „natura interioară vicioasă” a ucigaşului ar merita 
pedeapsa cu moartea şi cu atât mai puţin pentru că ucigaşul şi-a pierdut dreptul de 
a mai fi considerat ca subiect juridic şi ca fiinţă umană. Şi nici nu cred că 
argumentul principal al lui Kant ar susţine pretenţia implauzibilă că, săvârşind o 
infracţiune cu o pedeapsă cunoscută, criminalul chiar şi-ar fi dorit propria 
pedeapsă. Justificarea raţională, implicită în trăsăturile centrale ale teoriei kantiene 
a dreptului, este aceea că pedeapsa capitală este o parte necesară a unui sistem 
echitabil, necesar pentru a asigura fiecărui cetăţean, în măsura în care este posibil, 
şansa de a-şi trăi viaţa ca agent raţional şi autonom. 

12 „Legi retroactive” şi „responsabilitate automată”, adică responsabilitatea pentru delicate în 
legătură cu care nu ai intenţionat sau ştiut circumstanţele ori consecinţele. De exemplu, 
responsabilitatea unui şef pentru faptele subalternilor sau responsabilitatea de a vinde ţigări unui 
minor (n.trad ). 

Putem pune la îndoială anumite asmuţii, cum ar fi aceea, de exemplu, că 
doar pedeapsa cu moartea poate oferi contra-mobiluri (non-morale) adecvate în 
cazul crimelor şi că echitatea cere aplicarea inflexibilă a pedepsei. Dar haideţi să le 
acceptăm deocamdată. Cum se potriveşte reconstrucţia pe care am dat-o uciderii pe 
baze juridice (juclicial killing) a fiinţelor umane cu principiul demnităţii? Acest 
principiu, aplicat sistemelor de legi juridice, presupune evident că infractorii trebuie 
trataţi cu respect, că pedeapsa cu moartea ar trebui aplicată cu reţinere şi că 
sistemele ar trebui să conţină alte trăsături menite să prevină infracţiunile care cer 
pedeapsa cu moartea. Principiul demnităţii implică de asemenea că pedeapsa cu 
moartea nu poate fi justificată prin argumentul că ar economisi bani, ar reduce 
teama, sau ar promova fericirea celor mai mulţi oameni. Justificarea nu poate fi nici 
doar aceea că „vom salva mai mulţi oameni decât ucidem” sau „oamenii pe care îi 
salvăm valorează mai mult decât aceia pe care îi omorâm”. 

însă justificarea schiţată mai sus nu a fost de felul acesta. Ea folosea 
principiul demnităţii pentru a stabili standardele unui sistem general de legi, 
ajungând la concluzia că un sistem juridic exprimă respectul pentru valoarea 
incomparabilă a fiecărui agent raţional căutând să asigure fiecăruia, în ciuda unor 
accidente particulare, o şansă pe deplin echitabilă de a trăi ca un agent raţional. 
Un sistem general de legi recunoaşte valoarea cetăţenilor nu aşa cum e aceasta 
definită la un moment dat de trăsăturile lor de caracter, de rolul lor social, de 
reuşitele şi de comportamentul de până atunci, ci aşa cum sunt aceştia concepuţi 
într-un mod mai abstract ca agenţi raţionali caracterizaţi de continuitate temporală 
şi capabili să aleagă orice număr de roluri şi de cursuri ale acţiunii. Atunci când se 
aplică pedeapsa justă, se poate argumenta că sistemul a asigurat, pe cât posibil, 
chiar şi criminalului, abstracţie făcând de alegerile lui particulare, o viaţă întreagă 
în care dispune de maximul de libertate posibil într-un sistem imparţial de legi. 
Deşi criminalul nu doreşte ( wish ) ca instanţele judecătoreşti să aplice pedeapsa în 
cazul lui, sistemul respectă pe cât posibil ceea ce el voieşte (will) sau ar voi ca 
acest sistem juridic să facă dacă ar privi problema doar din perspectiva unui agent 
raţional, făcând abstracţie de istoria sa particulară şi de circumstanţe. Dacă, aşa 
cum credea Kant, pedepsirea crimei cu pedeapsa capitală este o componentă 
necesară a acelui sistem, criminalii nu ar trebui să aibă nici o plângere legitimă că 
legea nu le-a respectat demnitatea umană. 13 

Merită să subliniem aici încă o dată faptul că principiul demnităţii nu spune că prelungirea vieţii 
unui agent raţional este valoarea care le surclasează în mod absolut pe toate celelalte, deşi 
atitudinea lui Kant din întemeiere, de puternică împotrivire la adresa sinuciderii (combinată cu 
absenţa unor cazuri de ucidere justificată), sugerează cititorilor deseori acest lucru. Cea mai 
evidentă cale de a arăta că cineva preţuieşte un obiect fizic, să spunem o vază „inestimabilă”, este 
de a arăta că el face tot ce-i stă în putinţă pentru a preveni distrugerea ei, (aproape) orice s-ar 
întâmpla. Dar „agenţii raţionali” nu sunt lucruri ca vazele şi, prin urmare, în cazul lor e mai 
complicat să spui ce anume înseamnă să-i preţuieşti pentru ceea ce sunt. Atribuirea valorii supreme 
agenţilor raţionali în genere ne obligă nu doar să căutăm să-i conservăm, ci de asemenea să 
respectăm structurile cu care ei, ca agenţi raţionali, sunt de acord. 

Această manieră de a gândi, în măsura în care e convingătoare, poate fi 
uşor extinsă pentru a justifica legi care autorizează poliţia, în anumite cazuri 
extreme, să ucidă un terorist care ameninţă în mod iminent viaţa unor cetăţeni care 
respectă legea. Potrivit asumpţiei mele iniţiale, teroristul nostru, asemeni 
criminalului, este un agent competent raţional care în mod flagrant şi imoral 
încalcă graniţele libertăţii pe care un sistem drept de legi încearcă să o asigure 
fiecăruia, inclusiv lui 14 . Autorizând poliţia să folosească forţa necesară, chiar şi 
forţa letală, împotriva teroriştilor implicaţi direct în activităţi care ameninţă vieţile 
celorlalţi, sistemul serveşte pentru a „obstrucţiona obstrucţionarea libertăţii” fără a 
viola demnitatea cuiva. De fapt, acest argument pentru folosirea forţei letale 
împotriva acţiunii teroriştilor pare mai puternic decât argumentul pentru 
pedepsirea crimelor cu pedeapsa capitală, deoarece în cel de-al doilea caz 
eforturile de prevenire au eşuat şi rămâne o problemă controversată dacă pedeapsa 
capitală este necesară ca descurajare. 


IV. Demnitatea şi punerea în pericol a ostaticilor nevinovaţi 

Până acum am luat în considerare doar modul în care principiul demnităţii 
ar putea fi reconciliat cu politicile care presupun luarea vieţilor teroriştilor înşişi, 
date fiind anumite asumpţii tari despre cum sunt teroriştii. Această analiză 
sugerează că un kantian poate admite excepţii legitime de la regula „Nu ucide 
fiinţe umane”, chiar dacă rămâne cu o puternică înclinaţie pentru aplicarea acelei 
reguli în majoritatea cazurilor. Totuşi, apar întrebări mai spinoase atunci când 
luăm în considerare cazul cum să răspundem actelor teroriste care pun în pericol 
vieţile unor persoane nevinovate. în această situaţie nu mai putem susţine în faţa 
persoanelor [nevinovate] ale căror vieţi le punem în pericol că au încălcat cu bună 
ştiinţă graniţele libertăţii alocate lor într-un sistem echitabil de legi. Mai mult, în 
cel puţin câteva din aceste cazuri, simţul comun ne spune că numărul contează, că 
(de exemplu) a risca viaţa unui ostatic pentru a salva câteva sute nu este un lucru 
nerezonabil. 

Aici problemele sunt complexe. Mai multe variabile pot fi relevante. De 
exemplu, avem opţiunea de a negocia fără a pune în pericol pe cineva? Dacă nu, 
atunci morţii vor rezulta oare din acţiunea noastră violentă asupra teroriştilor sau 
din acţiunea teroriştilor înşişi atunci când refuzăm să negociem cu ei sau când îi 


Desigur, aceste asumpţii pot să nu fie satisfăcute în situaţiile reale. Teroriştii pretind adesea 
motive „înalte” şi neagă caracterul drept al sistemului legal pe care îl atacă. Din cauza diferenţelor 
culturale, deseori noi nu putem face supoziţia că teroriştii au violat în cunoştinţă de cauză un cadiu 
moral larg împărtăşit, iar în unele cazuri ei pot să nu satisfacă nici măcar condiţia minimei 
raţionalităţi. în măsura în care aceste asumpţii se dovedesc false, tipul de justificare pe care l-am 
avut în vedere nu se aplică în nici un mod plauzibil. 

atacăm? Persoanele pe care le punem în pericol sunt deja puse în pericol de către 
terorişti? Există vreo şansă de a salva persoanele pe care le punem în pericol? 
Cum estimăm şansele ca noi să ucidem ostaticii, ca teroriştii să ucidă ostaticii sau 
ca noi să salvăm ostaticii şi teroriştii să ucidă alţi oameni? Şi cât de siguri suntem 
de aceste estimări? La câţi supravieţuitori şi la câţi ostatici ucişi ne aşteptăm în 
cazul fiecărui scenariu? Cât de pure sunt intenţiile noastre atunci când impunem 
acest risc? Există o politică recunoscută şi acceptată în mod public cu privire la 
aceste situaţii? 

Nu putem trece în revistă toate variantele, dar să începem cu unul din 
cazurile mai uşoare. Să presupunem că negocierile pentru a elibera ostaticii nu 
reprezintă o opţiune, aşa că trebuie să atacăm sau să asistăm pasiv şi să acceptăm 
consecinţele. Să presupunem mai departe că este aproape sigur că toţi ostaticii vor 
fi ucişi dacă nu facem o încercare de a-i salva. Dacă încercăm să îi salvăm, există 
o şansă destul de bună să putem salva toţi ostaticii, dar există de asemenea o şansă 
deloc neglijabilă să ucidem câţiva ostatici în cursul acestei tentative. Pentru 
simplitatea exemplului, să presupunem că pericolul la adresa atacatorilor şi a altor 
oameni nevinovaţi este minim. 

Cred că majoritatea oamenilor ar spune că ar trebui să facem încercarea de 
salvare a ostaticilor şi că, dacă ucidem ostatici nevinovaţi în cursul tentativei, în 
ciuda precauţiilor noastre, noi tot am fi justificaţi să facem ceea ce a avut ca 
rezultat moartea lor. Până la urmă, ar putea spune ei, e o alegere între uciderea 
câtorva şi uciderea tuturor. Aşadar, se pare că în acest caz judecata intuitivă că 
numărul contează e valabilă. Deoarece sunt puse în pericol vieţile unor persoane 
care nu ameninţă pe nimeni şi respectă legea, kantianul nu poate justifica această 
judecată intuitivă prin acelaşi argument pe care l-am avut în vedere în cazul 
pedepsei capitale şi al folosirii forţei letale împotriva teroriştilor înşişi. Contrar 
simţului comun, kantianul trebuie să nu permită atacul sau, dacă nu, să găsească 
un nou argument. 

Cazul e simplificat de faptul că am stipulat că ostaticii care ar putea fi ucişi 
în cursul atacului ar fi ucişi oricum de către terorişti dacă nu am ataca noi. Nu e 
nevoie să punem în pericol viaţa unei persoane pentru a salva altele. Trebuie doar 
să justificăm riscul uciderii de către noi a acelei persoane în efortul de a preveni 
uciderea aproape sigură a respectivei persoane aflată în mâinile altora. 

Poate un kantian justifica vreodată această situaţie? Din nou, principiul 
demnităţii presupune o respingere a uciderii sau chiar a riscului de a ucide fiinţe 
umane şi el implică faptul că trebuie să depunem toate eforturile pentru a nu fi 
nevoiţi să ajungem în situaţii în care aceste acţiuni ar fi necesare. Dar, cum 
principiul demnităţii nu interzice în mod absolut uciderea fiinţelor umane, el nu 
poate interzice în mod absolut asumarea unui risc serios de a ucide fiinţe umane. 
Întrebarea este, putem risca să ucidem persoane nevinovate în tipul de situaţie pe 
care am avut-o în vedere? 

împrumutând o idee din argumentul pentru puterea coercitivă a statului şi 
pentru pedeapsa capitală, kantianul ar trebui să trateze problema nu din 
perspectiva cazului izolat, ci aşa cum ea apare din perspectiva politicilor şi legilor 
generale aplicabile tuturor în decursul timpului. Aici problema este următoarea: ce 
politici publice moralmente legitime ar putea adopta o comunitate pentru a 
autoriza răspunsuri oficiale la adresa terorismului? Ca şi mai înainte, punctul de 
vedere kantian potrivit pentru deliberarea asupra acestei chestiuni este cel al 
legislatorului raţional din „imperiul scopurilor”. 

Ataşamentul legislatorilor faţă de principiul demnităţii înseamnă că ei sunt 
serios preocupaţi de conservarea şanselor fiecărei persoane de a funcţiona ca un 
agent raţional autonom. Deci ei au un interes iniţial de a salva vieţi. Dar 
principiul demnităţii impune de asemenea constrângeri asupra modului în care ei 
pot face acest lucru în mod justificat. De exemplu, legislatorii nu pot doar să 
atribuie o cantitate de valoare fiecărei vieţi şi apoi să încerce să găsească politica 
ce maximizează valoarea totală. Mai mult, ei trebuie să găsească politici care pot 
fi justificate chiar şi în faţa celor care vor suferi din cauza lor (în măsura în care şi 
ei adoptă acelaşi punct de vedere legislativ). în plus, din moment ce demnitatea 
umană înseamnă mai mult decât simpla conservare a vieţii, legislatorii trebuie să 
aibă în vedere alte căi prin care politicile pot să afirme această valoare centrală. 
De exemplu, ei pot tinde să favorizeze politicile care exprimă pregnant şi 
încurajează respectul reciproc, opunându-se politicilor contrare, indiferent de 
efectul acestor politici asupra ratei de supravieţuire. 

Consideraţiile despre demnitate, luate singure, sunt de multe ori 
insuficiente pentru a rezolva o problemă. Dar, în ciuda acestui fapt, poate exista o 
cale rezonabilă de a gândi problema din punct de vedere legislativ kantian. 
Fiecare legislator nu numai că preţuieşte demnitatea umană, dar are de asemenea 
un set de „scopuri private”, pe care le poate urmări doar cât timp e în viaţă. (Las 
aici la o parte credinţele despre nemurire.) Preţuind fiecare persoană ca pe un 
scop, legislatorul (sugerează Kant) are de asemenea temeiuri să acorde o anumită 
greutate scopurilor altora. Din punctul de vedere al legislării, legislatorii trebuie 
să „facă abstracţie de conţinutul scopurilor private” şi astfel nu se pot ocupa în 
detaliu de cine şi ce vrea. Dar faptul că fiecare se preocupă în general de propria 
lui supravieţuire pare a rezulta din ideea că membrii au scopuri private (şi sunt 
conştienţi de lucrul acesta). Desigur, legislatorii se angajează să caute politici care 
promovează propria lor supravieţuire numai în condiţiile în care politica în cauză 
este în mod egal acceptabilă pentru ceilalţi. Dar şi ceilalţi au o preocupare similară 
pentru propria lor supravieţuire. Prin urmare, s-ar putea argumenta, toţi ar fi 
în favoarea oricărei politici care ar promite să prelungească supravieţuirea 
persoanelor reprezentative ca persoane raţionale autonome, în condiţiile în care 
alte lucruri ar rămâne neschimbate şi acea politică ar fi consistentă cu principiul 
demnităţii. Fiecare legislator ar favoriza o anume politică atunci când ar privi-o 

din perspectiva proprie (concepută abstract) şi de asemenea atunci când ar 
revedea-o din perspectiva oricărei alte persoane. 

Acum, o anumită politică - corespunzător limitată de restricţii - care 
ar permite unor agenţi autorizaţi să pună în pericol viaţa unui ostatic în încercarea 
de a salva acel ostatic şi pe alţii de la o moarte aproape sigură, ar fi văzută, 
făcându-se abstracţie de contingenţele particulare, ca îmbunătăţind şansele de 
supravieţuire în situaţia ameninţării teroriste pentru fiecare cetăţean care respectă 
legea. Dacă lucrurile stau astfel, politica ar fi întemeiată şi, se pare, nu ar fi în mod 
inerent contrară principiului demnităţii. Dacă, în plus, politica respectivă ar fi 
stabilită în cadrul unui proces politic legitim, dacă ar fi cunoscută tuturor şi dacă 
ar fi pusă în aplicare de indivizi autorizaţi, atunci (în lipsa altor obiecţii) separe că 
principiul demnităţii ar permite punerea ei în practică, chiar şi cu riscarea serioasă 
a unor vieţi nevinovate. 

Acest argument este prea schematic pentru a putea trasa o linie de 
demarcaţie precisă între cazurile care pot fi permise şi acelea care nu pot fi 
permise, dar măcar sugerează că un kantian nu este forţat să aleagă între a trata 
demnitatea ca pe o cantitate măsurabilă şi a condamna orice ucidere evitabilă a 
unor persoane nevinovate. Raţionamentul ne permite să luăm în calcul „şansele de 
supravieţuire” şi astfel (în mod indirect) numărul de vieţi în pericol, dar acest 
considerent intră în deliberare nu ca un principiu de bază („mai multe vieţi 
valorează mai mult decât mai puţine”), ci ca o informaţie pertinentă într-un stadiu 
ulterior al deliberării. „încearcă să salvezi cât mai multe vieţi” poate deveni un 
principiu derivat foarte bine precizat pentru anumite circumstanţe specificate dar, 
dacă această maximă este restricţionată corespunzător, ea devine compatibilă cu 
principiul demnităţii. Şi, desigur, ar fi o nebunie curată să susţii că şansele de 
supravieţuire, diferite în cazul fiecărei politici, nu constituie în nici un fel un 
considerent moral relevant. 15 

O întrebare mai dificilă ia naştere atunci când persoanele puse în pericol 
în cursul tentativei noastre de a elibera ostaticii nu sunt ostatici deja supuşi 
riscului, ci alţii. Chiar dacă atacul va salva multe vieţi, el nu poate fi apărat 
spunând că dă o şansă mai mare de supravieţuire chiar persoanelor ameninţate 
de terorişti. După toate aparenţele, a ataca ar însemna a trata persoanele mai 
puţine la număr ca fiind pasibile de a fi schimbate cu alte persoane în număr mai 
mare, contrar principiului demnităţii. 


15 Din cauza atitudinii foarte tranşante în privinţa anumitor probleme (e.g., minciuna), dezbaterile 
contemporane îl etichetează deseori pe Kant pur şi simplu ca „absolutist”, tratând orice teorie care 
admite că „numărul conteză” ca fiind una „consecinţionistă”; dar această viziune induce în eroare. 
Contează cum, din ce motive şi în cadrul căror constrângeri o teorie permite ca numerele să 
conteze. O interpretare (sau extindere) a teoriei lui Kant, care admite că uneori trebuie - la un 
anumit nivel al deliberării - să ţinem seama de faptul dacă unul sau o mie de oameni vor fi ucişi, 
nu se „reduce” prin aceasta la consecinţionism. 

Deşi cred că există temeiuri serioase pentru a nu sprijini o permisiune 
generală de a ataca în asemenea cazuri, linia kantină de gândire pe care am avut-o 
în vedere nu duce cu necesitate la o interzicere absolută. Susţinătorii ei ar putea 
permite atacul în anumite cazuri extreme, delimitate cu atenţie dar, desigur, nu pe 
motivul că „mai multe vieţi valorează mai mult decât mai puţine”. Raţionamentul 
în favoarea atacului, ca şi mai înainte, ar trebui să fie acela că politica de atac în 
cazuri excepţionale de acest fel ar putea fi apărată din punctul de vedere al 
legislării în genere chiar şi în faţa celor care ajung să fie victime din cauza ei. Din 
acel punct de vedere, argumentul ar fi acela că politica respectivă, luând în seamă 
toate aspectele, sporeşte şansele de supravieţuire ale fiecărui cetăţean 
reprezentativ (care respectă legea), fără a încălca vreuna din constrângerile 
esenţiale pe care le impune perspectiva legislativă kantiană. Pentru a arăta aceasta 
am putea avea nevoie să stabilim că şansele fiecărui cetăţean de a ajunge în 
situaţia nefericită de a fi luat ostatic sunt în esenţă aceleaşi, indiferent de alegerea 
lui de a-şi asuma riscuri speciale. Ar trebui de asemenea să luăm în considerare 
probabilitatea ca această politică să submineze respectul pentru viaţă, să conducă 
la asumarea stupidă a riscurilor şi să constituie obiectul abuzurilor oficialilor 
insensibili şi „dornici de acţiune”. Un sistem legal sau un cod moral care ar spune, 
fără atente precizări, că "Autorităţile îşi pot asuma riscul de a ucide o persoană 
oricând cred ele că pot salva astfel mai multe persoane”, ar invita la abuzuri şi, 
probabil, ar duce la pierderea mai multor vieţi pe termen lung. Mai mult, 
conservarea vieţii umane nu este singura valoare aflată implicit în principiul 
demnităţii. Orice politică trebuie de asemenea să fie evaluată în legătură cu modul 
în care ea exprimă şi încurajează respectul reciproc, onorează angajamentele 
asumate anterior, susţine instituţiile drepte, etc. 16 

Totuşi, putem presupune că o politică mai bine circumscrisă de acest fel va 
da fiecărui cetăţean reprezentativ o şansă mai bună de a-şi trăi întreaga viaţă ca 
agent raţional decât ar face-o interdicţia absolută de a pune în pericol vieţi 
nevinovate în asemenea cazuri. Deşi miza s-ar putea să fie mai mare decât atât, 
argumentul în favoarea unei asemenea politici ar fi în principiu la fel cu 
argumentele în favoarea legilor de astăzi care permit poliţiştilor să depăşească 
limita de viteză atunci când sunt angajaţi în mod direct în urmărirea unor hoţi 
înarmaţi, deşi acest lucru impune un risc asupra conducătorilor auto care respectă 
legea. Dacă toate celelalte exigenţe ar fi satisfăcute, asemenea politici ar putea fi 
aprobate de toţi, dacă ar privi lucrurile dintr-un punct de vedere adecvat. 

16 Aceste constrângeri secundare pot fi importante. Argumentul meu nu este acela că orice politică 
ar fi acceptabilă dacă ar fi aprobată de legislatori raţionali imparţiali, preocupaţi exclusiv de 
supravieţuire. Preţuirea demnităţii umane presupune mai mult decât a-ţi păsa de prelungirea vieţii 
agenţilor raţionali, ldeea este că principiul demnităţii ne va permite şi chiar ne va încuraja să luăm 
în calcul probabilitatea ca politica în cauză să salveze cele mai multe vieţi, în afara cazului în care 
circumstanţele arată că o politică ce maximizează şansele de supravieţuire violează sau 
subminează o altă valoare implicită indemnitatea umană . 


99 



Pe această linie de gândire, calculul şanselor de supravieţuire ale fiecărei 
persoane reprezentative aflate sub incidenţa unor politici generale diferite ar fi o 
informaţie relevantă în justificarea de ansamblu, dar principiul fundamental 
privind răspunsul oficial la terorism va rămâne următorul: „Politicile publice 
trebuie să fie conforme principiilor acceptabile tuturor din punct de vedere 
legislativ abstract care, printre altele, priveşte fiecare persoană ca având o valoare 
incalculabilă”. Un mod de a respecta demnitatea tuturor este de a autoriza poliţia 
să îi pună pe oameni în situaţii de mare risc numai atât cât permit politicile 
publice pe care ei înşişi, ca agenţi raţionali, le-ar aproba. 


V. Sacrificarea intenţionată a unor persoane nevinovate 

Scopul pe care l-am urmărit trecând în revistă această serie de cazuri a fost 
acela de a sugera un mod de a gândi (mai mult sau mai puţin) kantian care ar 
putea reconcilia principiul demnităţii şi opinia comună că în anumite circumstanţe 
este permis moral să ucizi terorişti şi să pui în pericol ostatici nevinovaţi. 
Scenariile pe care le-am trecut în revistă ridică probleme numai în legătură cu 
asumarea riscului de a ucide persoane nevinovate în mod neintenţionat atunci 
când încercăm să-i salvăm pe alţii. Oamenii raţionali pot să aibă păreri diferite cu 
privire la gradul de risc care e garantat, dar aproape oricine va fi de acord că 
merită să ne asumăm unele riscuri de acest fel. Din păcate, putem să ne imaginăm 
situaţii în care terorismul ne confruntă cu alegeri mai oribile decât acelea pe care 
le-am discutat şi despre aceste cazuri dezacordurile dintre filosofi vor fi şi mai 
mari. De exemplu, să presupunem că singurul mod de a preveni faptul ca un 
terorist să arunce în aer o clădire care adăposteşte mulţi ostatici este de a împuşca 
teroristul printr-un ostatic nevinovat luat ca scut. Sau, încă şi mai rău, să 
presupunem că am putea salva numeroşii ostatici aflaţi acolo numai ucigând 
deliberat o victimă nevinovată, la alegerea sa. 

Aici moralitatea tradiţională trage linia, refuzând să autorizeze sacrificarea 
intenţionată a unei persoane nevinovate chiar şi pentru a-i salva pe alţii. 17 Kant 
însuşi va fi fost oripilat de gândul acesta şi e fără dubiu că mulţi consecinţionişti 
vor simţi la fel. Dar întrebarea este aici dacă teoriile în chestiune pot permite 
uciderea şi cum îşi pot ele justifica propriile concluzii. 


1 ' Pentru a fixa discuţia, să presupunem că victima în discuţie este fie incapabilă, fie nu vrea să se 
prezinte ca voluntar şi că respectă legea şi că e dintre aceia cu risc ridicat de a fi ucişi de către terorişti. 
De acum înainte mă voi concentra pe cazurile în care uciderea sacrificială în chestiune va fi 
intenţionată, nu doar o „consecinţă neintenţionată prevăzută”. (A ucide o victimă aleasă pentru a 
împiedica teroristul să acţioneze este un exemplu clar; a-1 împuşca pe terorist printr-un ostatic este un 
caz mai controversabil). De asemenea, îmi restrâng remarcile, ca şi mai înainte, la răspunsurile oficiale 
date terorismului (e.g. poliţia) şi presupunând că victimele sunt „nevinovate” într-un sens intuitiv, dar 
încă nedefinit. Desigur. într-o discuţie mai completă vor trebui luate în considerare şi alte variaţii 

Aceste cazuri extreme ridică în faţa kantianului o provocare care e diferită 
de cea care a fost principala mea preocupare până acum. Neliniştea nu mai e acum 
că teoria kantiană nu poate permite destul din ceea ce persoanele raţionale ar 
permite; neliniştea e că teoria, aşa cum e construită aici, permite prea mult ca 
fiind moralmente tolerabil, autentic kantian sau semnificativ diferit de teoria 
consecinţionistă . 18 

Acestea sunt preocupări importante, care merită o tratare mai completă 
decât cea pe care am dat-o aici . 19 Un răspuns bine elaborat ar cere o mai detaliată 
caracterizare a perspectivei legislative kantiene decât cea pe care am dat-o deja. 
Dar, chiar şi fără aceasta, pare clar că legislatorii noştri kantieni au temeiuri 
puternice să refuze autorizarea uciderii intenţionate a unor persoane nevinovate ca 
răspuns la actele teroriste. Cel mai evident e faptul că toate considerentele care-i 
fac pe legislatorii kantieni să aibă reţineri la a pune în pericol ostaticii nevinovaţi 
vor fi temeiuri încă şi mai puternice pentru a nu autoriza uciderea intenţionată de 
nevinovaţi. A legitima o asemenea ucidere ca politică publică ar fi o invitaţie 
periculoasă la abuz pentru oficialii corupţi, închipuiţi şi superficiali. Această 
politică ar diminua probabil sentimentul securităţii şi încrederii tuturor. Cei ce 
ocupă posturi cu autoritate nu ar putea spune niciodată cinstit nici măcar unei 
persoane iubite „nu te voi ucide sau nu te voi preda ucigaşilor niciodată”. Mai rău 
chiar, disponibilitatea oficială de a ucide persoane nevinovate ca răspuns la 
ameninţările teroriste nu doar că va încuraja un asemenea şantaj, ci va întări 
totodată puterea teroriştilor. Lansând ameninţări convingătoare că vor face un rău 
şi mai mare, teroriştii pot manipula uşor autorităţile determinându-le să facă un 
rău mai mic. Astfel, cei fără de lege pot să folosească aplicarea legii ca ajutor în 
ducerea la îndeplinire a sarcinilor lor murdare. 

Puţini vor nega că politica generală de a ucide oameni nevinovaţi pentru 
a-i bara pe terorişti va avea aceste consecinţe rele, şi multe altele; dar unii vor 
încerca să ridice o obiecţie pusă adesea consecinţioniştilor. Ei ar putea argumenta 
bunăoară că în unele situaţii extraordinare un sacrificiu singular, ţinut secret, 
neautorizat, al unei persoane nevinovate ar putea salva vieţi fără a mai ridica toate 
problemele legate de admiterea deschisă a unei politici de negocieri cu teroriştii, 
în acest caz, continuă obiecţia, uciderea va fi tot moralmente greşită dar nu pentru 
temeiurile date mai sus. 

Acest contraexemplu poate pune probleme anumitor genuri de 
consenciţionism, dar el nu se aplică utilizării limitate a perspectivei legislative 
kantiene pe care am propus-o aici. Această idee a fost introdusă nu ca o procedură 


IS Aceste nelinişti au fost des şi bine exprimate la întâlnirile în care am prezentat acest articol, 
precum şi de către un cititor anonim. Acestora le datorez nu doar mulţumiri ci, cu timpul, un 
răspuns mai complet. 

19 Aşa cum mi-a reamintit Larry Becker, orice teorie care încearcă să rezolve aceste dileme va lăsa 
nefericite persoanele conştiincioase deoarece, în ciuda bunăvoinţei noastre, unele lucruri de care 
oamenilor buni le pasă profund vor fi pierdute iar alegerile noastre influenţează care anume vor fi 
acestea. 

de decizie morală atotcuprinzătoare, ci ca un experiment mintal care să ghideze şi 
să constrângă tentativele de a justifica politicile publice cu privire la chestiuni 
cum ar fi crima şi terorismul, în cazul cărora a nu avea politici publice aplicabile 
prin forţă ar fi un dezastru. O asumpţie crucială de fundal a fost aceea că 
procedura justifică politici numai în măsura în care sunt recunoscute deschis şi 
scrupulos administrate. Dacă e să justificăm unele „excepţii” prin procedura 
legislativă, atunci ele trebuie justificate ca aspecte deschise ale unei politici 
publice generale şi nu ca deviaţii secrete şi singulare. 

O etică de tip kantian trebuie de asemenea să ţină seama de următoarele. 
Principiul demnităţii cere ca noi să privim întotdeauna fiecare persoană ca având 
o valoare incomparabilă şi astfel nu doar ca pe un mijloc, fie el şi un mijloc folosit 
în vederea unor scopuri valoroase. Aceasta e o atitudine pe care e cazul să ne-o 
menţinem în viaţa de fiecare zi, dar e şi o constrângere impusă gândirii din 
punctul de vedere legislativ abstract amintit mai sus. Aşadar, pentru a justifica 
înfăptuirea unei ucideri deliberate, o persoană trebuie să fie capabilă să stea faţă în 
faţă cu victima şi să spună, sincer şi cinstit, „Am ales să te ucid (când puteam să 
nu aleg acest lucru); dar eu te privesc ca fiind mai mult decât doar un mijloc, de 
fapt te privesc ca pe o persoană care are o valoare incalculabilă” 20 . Ei bine, e greu 
de imaginat că o fiinţă umană poate să-şi menţină această atitudine în timp ce-1 
ucide deliberat pe celălalt, chiar dacă, aparent, Kant considera că un gâde public 
ar putea face asta şi mulţi cred că doctorii ce administrează eutanasia pot de 
asemenea face asta. 21 Pare încă şi mai puţin probabil ca fiinţele umane în general 
să poată autoriza, aproba şi aplica politici publice de sacrificare deliberată a unor 
persoane nevinovate în timp ce continuă să afirme cinstit un respect deplin pentru 
demnitatea umană. în calitate de legislatori kantieni, ei nu pot aproba nici o 
politică pe care să nu o poată aplica într-un mod consistent cu principiul 
demnităţii. Aşadar pare neplauzibil că ei ar putea accepta vreo politică ce 
presupune sacrificarea deliberată a persoanelor nevinovate chiar dacă au prezis că 
aceasta va salva mai multe vieţi. [...] 


Traducere de Vlad Puescu 


20 A trata pe cineva ca mai mult decât „doar un mijloc” în sensul obişnuit nu e suficient pentru a arăta 
că îl privim ca pe un „scop” în sensul lui Kant. Putem, de exemplu, să privim o veche maşină dragă 
nouă ca mai mult decât „doar un mijloc” fără a-i atribui o „valoare incomparabilă şi necondiţionată”. 

Această idee mi-a fost sugerată de A. Reath. Ideea interesantă este nu că e logic imposibil să 
atribui o valoare incalculabilă sau incomparabilă unei persoane în timp ce ucizi deliberat acea 
persoană. Poate că o comunitate de fiinţe supraumane, având un autocontrol complet şi o puritate 
totală a motivelor, ar putea să cadă de acord între ele asupra unei politici de sacrificare deliberată 
în condiţiile în care aceasta ar salva mai multe vieţi şi apoi ar aplica respectiva politică din pură 
devoţiune pentru datorie, neprivind niciodată aceasta ca pe un schimb al unei valori mai mici 
pentru una mai mare. Dar noi nu suntem făcuţi astfel. Aşadar, dată fiind natura umană, pare 
improbabil că noi am cădea de acord, sau chiar că am putea să cădem de acord, şi că am 
implementa politica „Ucide deliberat persoane nevinovate atunci când aceasta va salva mai multe 
vieţi” fără a ajunge să privim persoanele ca lucruri având o valoare care poate fi schimbată. 

ANEXA 


DESPRE UN PRETINS DREPT DE A MINJI 
DIN IUBIRE DE OAMENI 1 


IMMANUEL KANT 


(8: 425) în revista Frankreich in Jahr 1191 (Franţa in 1181) partea a Vl-a, 
nr. I: articolul Despre reacţiile politice de Benjamin Constant conţine următorul 
fragment (p. 123): 

Principiul moral ‘a spune adevărul este o datorie’ ar conduce, dacă ar fi 
luat în mod necondiţionat şi izolat, la imposibilitatea oricărei societăţi. Dovada 
acestui lucru o avem în consecinţele nemijlocite pe care un filosof german le 
trage din acest principiu, mergând până la a susţine că minciuna faţă de un ucigaş 
care ne-ar întreba dacă prietenul nostru urmărit de el nu se ascunde cumva în casa 
noastră ar fi un delict . 

Filosoful francez respinge acest principiu în felul următor (p. 124): ‘A 
spune adevărul este o datorie. Conceptul de datorie este inseparabil de conceptul 
de drept. O datorie este ceea ce, de partea unei fiinţe, corespunde drepturilor 
alteia. Acolo unde nu există drepturi, nu există datorii. A spune adevărul este 
aşadar o datorie, însă numai faţă de acela care are un drept la adevăr. Dar nici un 
om nu are dreptul la un adevăr care aduce prejudicii altora’. 

Proton pseudos 2 se găseşte aici în propoziţia: 'A spune adevărul este o 
datorie, insă numai faţă de acela care are un drept la adevăr 


1 Traducerea se face după Kants fi'erke , Akademie-Textausgabe , Bând VIII, Walter de Gruyter & 
Co., Berlin 1968 (am inclus în text paginaţia ediţiei Academiei). Am tradus Menschenliebe cu 
“iubire de oameni” şi nu cu modernizatul “filantropie” ( Philantropie ), chiar dacă autorul le 
foloseşte ca sinonime: e.g. “.... Menschenliebe (Philantropie)...” (MM, 6: 450). Termenii apropiaţi 
Wohltun şi Wohltătigkeit pot fi redaţi cu “binefacere” (a face din fericirea altora propriul tău scop), 
iar Wohlwollen cu “bunăvoinţă” (satisfacerea prin fericirea altora). 

I. D. Michaelis din Gottingen a susţinut această opinie curioasă mai devreme încă decât Kant. 
însuşi autorul scrierii menţionate mi-a spus că în acest loc este vorba de Kant”. (K. F. 
Cramer). Mărturisesc prin aceasta că am susţinut undeva un asemenea lucru, dar nu-mi mai 
amintesc acum unde. 

“ Eroarea originară. (N. trad.) 

(8: 426) Trebuie remarcat mai întâi că expresia ‘a avea un drept la 
adevăr’ este lipsită de sens. Ar trebui spus mai degrabă că omul are un drept la 
propria sa sinceritate ( Wahrhaftigkeit ) (veracitas) 2 , adică are un drept la 
adevărul subiectiv în propria sa persoană. Fiindcă a avea în mod obiectiv un 
drept la un adevăr ar însemna nici mai mult nici mai puţin decât a spune că, la 
fel ca în disputa cu privire la ce e al meu şi ce e al tău 4 , faptul dacă o propoziţie 
dată este adevărată sau falsă depinde în întregime de voinţa cuiva, ceea ce ar da 
naştere unei logici ciudate. 

Acum, prima întrebare este dacă omul are îndrituirea (dreptul) 5 să fie 
nesincer în cazurile în care nu poate evita un răspuns prin ‘da’ sau ‘nu’. A doua 
întrebare este dacă, pentru a preveni o fărădelege care îl ameninţă pe el sau pe 
altcineva, omul nu este ţinut chiar să fie nesincer într-o anumită depoziţie pe care 
e constrâns să o facă printr-o coerciţie injustă (ungerechtf. 

Sinceritatea în depoziţiile care nu pot fi evitate este o datorie formală 
a omului faţă de alţii , oricât de mare ar fi neajunsul provocat lui sau 
altora de aceasta; şi chiar dacă, atunci când fac o depoziţie falsă, nu fac o 

J Am tradus Wahrhaftigkeit cu “sinceritate” pentru că “veracitate” sau “veridicitate” nu ni s-a părut 
o redare firească şi nici aplicabilă persoanelor. “Minciuna” ( mendacium ) e opusul “sincerităţii” 
(veracitas) (aceasta din urmă e exprimarea intenţionată, cu deplină conştiinţă, a ceea ce crezi în 
sinea ta). Sinceritatea în declaraţii sau depoziţii e “cinstea” ( Erlickeit ); sinceritatea în promisiuni e 
“loialitate” (Redlichkeit)\ într-un sens cu totul general, sinceritatea e numită “onestitate” 
(Aufrichtigkeit) (MM, 6: 430). (N. trad.) 

4 Vezi discuţia despre “ce este al meu sau al tău în genere” în MM, 6: 245. “Acel ceva este al meu 
de drept (meum iuris ) de care sunt astfel legat încât utilizarea sa de către altul mi-ar aduce un 
prejudiciu. Condiţia subiectivă a oricărei utilizări posibile e posesia. ... Oricine vrea să afirme că 
are un lucru ca fiind al său trebuie să fie în posesia unui obiect, căci altfel el nu poate fi vătămat de 
utilizarea de către altul a acelui lucru fără consimţământul său. ... Pot exista doar trei obiecte 
externe ale capacităţii mele de alegere: 1) un lucru (corporal) extern mie; 2) capacitatea de alegere 
a altuia de a realiza o faptă specifică ( praestatio ); 3) statutul altuia în raport cu mine” (MM, 6: 
427). (N. trad.) 

5 “Acea acţiune este permisă (licitum ) care nu e contrară obligaţiei; şi această libertate, care nu e 
limitată de nici un imperativ care să i se opună (de nici o interdicţie ori poruncă - n. trad.), e 
numită îndrituite (facultas moralis). Din aceasta reiese clar şi ce se înţelege prin interzis 
( illicitum )”. “Oricărei datorii îi corespunde un drept în sensul unei îndrituiţi de a face ceva 
(facultas moralis generatim); dar nu e adevărat că fiecărei datorii a cuiva îi corespund drepturi ale 
celuilalt de a o constrânge (facultas iuridica)” (MM, 6: 222; 383). Deci “prima întrebare” a lui 
Kant este dacă omului îi este permis să fie nesincer (dacă minciuna este permisă, cel puţin în 
anumite circumstanţe speciale). (N. trad.) 

b "Datoria e acea acţiune pe care cineva e ţinut să o facă” (MM, 6: 222). Deci “a doua întrebare” 
a lui Kant este dacă poate exista o datorie de a minţi, cel puţin în anumite circumstanţe speciale. 
(N. trad.) 

* Nu aş vrea să întăresc aici principiul până la a spune: ‘Lipsa de sinceritate este o lezare a 
datoriei faţă de sine’. Căci aceasta ţine de etică, aici fiind însă vorba de o datorie juridică. - 
Doctrina virtuţii are în vedere, în această încălcare, doar lipsa oricărei demnităţi 
(Niclitswiirdigkeit), pe care mincinosul şi-o reproşează sieşi. [“Prin minciună o fiinţă umană 
dispreţuieşte şi, oarecum, distruge demnitatea sa ca fiinţă umană” (MM, 6: 429) (N. trad.)]. 

nedreptate ( Unrecht ) celui care mă constrânge în mod injust să fac depoziţia 7 , 
totuşi, printr-o asemenea falsificare, care de aceea se poate numi şi minciună (deşi 
nu în sensul juriştilor) 8 , eu fac o nedreptate părţii celei mai esenţiale a datoriei în 
genere , 9 adică fac, atât cât depinde de mine, ca depoziţiile (declaraţiile) în genere 
să nu mai fie crezute şi, prin urmare, şi ca toate drepturile întemeiate pe contract 
să nu mai însemne nimic şi să-şi piardă forţa, iar aceasta este o nedreptate făcută 
umanităţii în genere 10 . 

Aşadar minciuna, definită doar ca o declaraţie intenţionat neadevărată-făcută 
altui om, nu are nevoie de adaosul, pe care insistă juriştii în definiţia lor, anume că 
ea trebuie să aducă prejudicii altuia (mendacium est falsiloquium in praeiudicium 
alterius u ). Căci ea întotdeauna aduce prejudicii altuia, chiar dacă nu altui om, ci 
umanităţii în genere, şi aceasta în măsura în care face inutilizabil izvorul dreptului . 


7 Adică, minţindu-1 pe ucigaş, nu-i violez dreptul la propria mea sinceritate (nu-i fac o nedreptate), 
căci nu e adevărat că datoriei mele de a fi sincer îi corespunde un drept al său de a mă constrânge 
(injust) să fim sincer (cf. MM, 6: 383). Aşadar, de fapt, făcând depoziţia falsă în faţa sa, eu nu îl 
“mint” in sens juridic. In practica juridică din secolele XVI-XVIII exista interdicţia generală a 
minciunii şi echivocării sub jurământ, dar se recunoşteau şi excepţii atunci când cel ce punea 
întrebările nu avea autoritatea să o facă sau direcţia întrebărilor îi depăşea autoritatea. (N. trad.) 

8 Această depoziţie falsă e o minciună numai în sens moral, care nu ţine seama de faptul dacă i-am 
făcut sau nu ucigaşului o nedreptate (dacă prin aceasta i-am violat sau nu un drept) (N. trad.) 

9 Datoria in genere (“morală”) e de două tipuri: juridică (a dreptului) şi etică. Cea etică e 
fundamentală: “Toate datoriile presupun conceptul unei contrângeri printr-o lege. Datoriile etice 
presupun o constrângere pentru care e posibilă numai o legislare internă, pe când datoriile 
dreptului presupun o constrângere pentru care e de asemenea posibilă o legislare externă. Prin 
urmare, ambele presupun constrângerea, fie că e vorba de auto-constrângere ori de constrângere de 
către altul. Deoarece capacitatea morală de a te auto-constrânge poate fi numită virtute, acţiunea 
care ia naştere dintr-o asemenea dispoziţie (respect al legii) poate fi numită acţiune virtuoasă 
(etică), chiar dacă legea exprimă o datorie a dreptului; căci doctrina virtuţii e cea care ne 
porunceşte să tratăm ca sfânt dreptul fiinţelor umane” (MM, 6: 394). (N. trad.) 

0 în limbajul lui Kant există o familie de cuvinte legate de termenul central “drept” ( jus ), cuvinte 
care trebuie distinse şi care ridică nu puţine probleme de traducere. Se poate întreba care e 
“dreptul” unei comunităţi (was Rechtens sei, quit sid iuris), i.e. care sunt legile juridice pozitive ale 
unei comunităţi şi ce spun ele. Ceea ce e conform legilor juridice externe se numeşte “just” 
( gerecht. iustum), ceea ce nu, “injust” ( ungerecht , iniustum). Intr-un sens mai general, incluzându-1 
şi pe cel moral, o faptă care e conformă datoriei sau e contrară ei se numeşte “dreaptă” sau 
“nedreaptă" ( rectum aut minus rectum, recht/unrecht) - în sens juridic sau etic, într-un cuvânt, 
« moral ». (MM, 6: 224; 229). (N. trad.) 

' 1 Minciuna este o nespunere a adevărului făcută în prejudiciul altuia. (N. trad.) 

“în doctrina dreptului, nespunerea intenţionată a adevărului e numită minciună numai dacă 
violează dreptul altuia; dar în etică, unde din absenţa prejudiciului nu e dedusă nici o îndrituire, e 
de la sine înţeles că nici un neadevăr intenţionat în exprimarea propriilor gânduri [nu poate să nu 
fie numit minciună] (MM, 6: 429). “Minciuna (în sensul etic al cuvântului), nespunerea 
intenţionată a adevărului în genere, nu e nevoie să aducă prejudicii altuia pentru a fi repudiată; 
căci în acest caz ar fi o violare a drepturilor altuia. Ea poate fi făcută doar din neseriozitate sau 
chiar din generozitate; cel ce o spune poate intenţiona chiar atingerea unui scop bun prin ea. Dar 
acest mod de a atinge scopul este, doar prin forma sa, un delict al omului faţă de propria sa 
persoană şi un fapt nedemn, care-1 compromite în proprii săi ochi” (MM, 6: 430). (N. trad.) 

Totuşi, o asemenea minciună generoasă ( gutmiitig ) poate şi ea deveni, 
întâmplător ( casus ), pasibilă de pedeapsă conform legilor civile; dar ceea ce 
reuşeşte să nu fie pasibil de pedeapsă doar printr-o întâmplare, (8: 427) poate fi 
condamnat ca nedrept şi după legi externe 13 . Adică, dacă printr-o minciună 
tocmai l-ai împiedicat de la faptă pe un individ cu intenţii criminale, atunci eşti 
responsabil din punct de vedere legal de toate urmările care pot decurge de aici. 
Dacă însă te-ai ţinut strict de adevăr, justiţia publică nu-ţi poate aduce nici o 
atingere, oricare ar fi consecinţa neprevăzută 14 . Este totuşi posibil ca, după ce i-ai 
răspuns cinstit cu ‘da’ ucigaşului la întrebarea dacă cel urmărit de el este în casă, 
acesta din urmă să fi părăsit neobservat locul şi să fi scăpat ucigaşului, aşa încât 
fapta nu s-ar produce; dar dacă ai minţit şi ai spus că nu este în casă, iar el chiar a 
părăsit locuinţa (deşi fără ca tu să o ştii), astfel încât ucigaşul îl întâlneşte când 
pleacă şi îşi comite crima, atunci poţi fi învinuit pe drept ca autor al morţii 
acestuia. Căci dacă ai fi spus adevărul, atât cât îl ştiai, ucigaşul ar fi fost poate 
prins pe când cotrobăia prin casa duşmanului său de vecinii veniţi în grabă şi fapta 
ar fi fost astfel împiedicată. Deci acela care minte, oricât de generos, trebuie să 
răspundă pentru consecinţele minciunii chiar şi în faţa tribunalului civil şi să 
plătească pentru ele, indiferent cât de imprevizibile ar fi fost, căci sinceritatea este 
o datorie care trebuie considerată ca fundamentul tuturor datoriilor întemeiate pe 
contract, a cărei lege devine nesigură şi inutilă atunci când se acceptă fie şi cea 
mai mică excepţie de la ea 15 . 


b După legi juridice, nu etice. “Legile obligatorii pentru care poate exista o legislare externă se 
numesc legi externe (leges externae) în general”. Legile pozitive sunt cel mai bun exemplu, dar şi 
legile naturale ar putea fi incluse aici (MM. 6: 224). (N. trad.) 

14 Acesta e un principiu juridic. Dacă cineva face mai mult, în sensul datoriei, decât poate fi 
constrâns de lege să facă, ceea ce face el e meritoriu ( meritum)\ dacă face exact ceea ce cere legea, 
atunci face ceea ce era dator să facă (debitum ); dacă face mai puţin decât cere legea, atunci e 
culpabil (demeritum). Efectul juridic a ceea ce e culpabil e pedeapsa (poena)-, efectul juridic a ceea 
ce e meritoriu e recompensa (praemium ); acţiunea ce se ţine strict de ceea ce suntem datori să 
facem nu are nici un efect juridic. Rezultatele bune sau rele ale unei acţiuni pe care suntem datori 
s-o facem (ca şi rezultatele omiterii unei acţiuni meritorii) nu pot fi imputate unui subiect ( modus 
imputationes lollens, prin suprimarea imputării). Numai încălcarea legii e imputabilă juridic (MM, 
6: 227-228). (N. trad.) 

15 Aşadar, a permite “minciuna generoasă” în situaţia dată (pe temeiul că ea poate salva 
Întâmplător viaţa prietenului din casă) reprezintă o “excepţie” inacceptabilă de la datoria 
sincerităţii atâta vreme cât nu actul de a minţi (din iubire de oameni) este aici cauza salvării vieţii 
prietenului, ci întâmplarea, prietenul putând la fel de bine să fie ucis întâmplător şi dacă am minţit 
(caz în care, deşi nu am intenţionat această consecinţă nefastă, sunt totuşi culpabil de crimă; deci 
“minciuna generoasă” a favorizat o crimă); doar respectarea absolută şi fără excepţii a legii atrage, 
din principii juridice, suprimarea imputării oricăror consecinţe neintenţionate ale faptei. Deci 
“minciuna generoasă” nu e permisă: omul nu are “îndrituirea (dreptul) să fie nesincer”, fie şi din 
iubire de semenii săi. S-ar mai putea spune că şi dacă, prin absurd, minciuna generoasă ar fi 
permisă, ea nu ar putea fi permisă ca “excepţie” morală, deoarece o acţiune “permisă” e, pentru 
Kant, “ indiferentă din punct de vedere moral”. (N. trad.) 

Să fii sincer (cinstit) în toate declaraţiile este aşadar o poruncă sfântă 
a raţiunii ce prescrie în mod necondiţionat şi nu este restricţionată de nici 
un avantaj 16 . 

Profundă şi deopotrivă corectă este aici observaţia domnului Constant cu 
privire la denigrarea acelor principii care sunt atât de stricte încât se pierd, 
chipurile, în idei irealizabile şi care, de aceea, ar trebui repudiate: ‘De flecare dată 
(spune el la p. 123 jos) când un principiu dovedit ca adevărat pare inaplicabil, 
aceasta se datorează faptului că nu cunoaştem principiul intermediar care conţine 
mijloacele de aplicare’. El găseşte în doctrina egalităţii prima verigă a liantului 
social: ‘Şi anume că nici un om nu poate fi obligat decât prin acele legi la a căror 
făurire a contribuit. Intr-o societate foarte restrânsă acest principiu poate fi aplicat în 
mod nemijlocit (8: 428) şi nu are nevoie de un principiu intermediar pentru a deveni 
ceva obişnuit. însă într-o societate numeroasă trebuie să mai adăugăm un principiu 
celui deja amintit aici. Acest principiu intermediar este acela că indivizii pot 
contribui la făurirea legilor lor fie personal, fie prin reprezentanţi. Cine ar vrea să 
aplice primul principiu la o societate numeroasă, fără a-1 folosi pe cel intermediar 
pentru aceasta, va ruina negreşit acea societate. Dar această circumstanţă, care ar 
arăta doar ignoranţa sau nepriceperea legiuitorului, nu va infirma principiul însuşi’. 
El conchide (p. 125) astfel: ‘Un principiu recunoscut ca adevărat nu trebuie aşadar 
niciodată abandonat, oricât de vădit ar fi pericolul pe care-1 conţine’. (Şi cu toate 
acestea destoinicul bărbat a abandonat el însuşi principiul necondiţionat al 
sincerităţii din cauza pericolului pe care l-ar reprezenta pentru societate, deoarece 
nu a putut descoperi un principiu intermediar, care să servească la prevenirea 
acestui pericol, fiind adevărat că, în acest caz, nici nu poate f! introdus vreunul.) 

Dacă vrem să păstrăm numele persoanelor aşa cum ne-am referit la ele 
până acum, atunci ‘filosoful francez’ a confundat acţiunea prin care cineva aduce 
prejudicii (nocet ) altuia spunând un adevăr a cărui mărturisire nu o poate evita, cu 
acţiunea prin care îi face o nedreptate altuia ( Unrecht ) (laedit) 11 . A fost doar o 
Întâmplare (casus ), nu o faptă liberă (în sens juridic) , aceea că sinceritatea 


’ ... ce ar putea rezulta de pe urma încălcării ei (N. trad.) 

17 Cu alte cuvinte, acţiunea de a fi sincer cu ucigaşul aduce (în mod întâmplător) prejudicii 
prietenului din casă (uciderea lui); a face o nedreptate prietenului din casă înseamnă a presupune 
că acesta are un drept de a-mi pretinde să mint în avantajul lui (spre a-i salva viaţa), iar eu violez 
acest drept; violând acest drept (făcând o nedreptate altuia), eu îmi încalc o pretinsă datorie, 
corespunzătoare lui, anume aceea de a minţi din iubire de semeni. Dar o asemenea datorie ar fi 
« contrară oricărei legalităţi », căci chiar dacă, respectând-o (minţind ucigaşul), nu i-aş face o 
nedreptate prietenului, aş face totuşi o « nedreptate » mult mai mare, în sensul că aş leza chiar 
principiul dreptului şi aş submina întreaga instituţie a dreptului. “Nu nedreptăţi pe nimeni 
(neminem laede)” - e un principiu al dreptului (MM, 6: 236). (N. trad.) 

18 “O acţiune e numită faptă în măsura în care ea se află sub legi obligatorii şi deci în măsura în 
care subiectul, făcând-o, e privit în termenii libertăţii sale de alegere. Printr-o asemenea acţiune 
agentul e privit ca autor al efectelor ei şi acestea, împreună cu acţiunea însăşi, îi pot fi imputate ” 
(MM, 6: 223)(N.trad.) 

depoziţiei a adus prejudicii locatarului casei. Iar din dreptul cuiva de a pretinde 
altuia să mintă în avantajul său ar urma o pretenţie contrară oricărei legalităţi. 
Totuşi, orice om are nu doar un drept, ci şi cea mai strictă datorie de a fi sincer în 
depoziţiile pe care nu le poate evita, fie că acestea îi dăunează lui însuşi sau altuia. 
Aşadar, prin spunerea adevărului nu el prejudiciază, strict vorbind, pe cel care 
suferă de pe urma acesteia, ci prejudiciul e cauzat de întâmplare. Căci, în acest 
caz, el nu este deloc liber de a alege deoarece sinceritatea (atunci când trebuie să 
vorbească) este datorie necondiţionată. ‘Filosoful german’ nu va accepta astfel ca 
principiu al său propoziţia (p. 124) ‘A spune adevărul este o datorie, însă numai 
faţă de acela care are un drept la adevăr' , mai întâi din cauza formulării neclare a 
acesteia, adevărul nefiind o posesie asupra căreia unora li se poate garanta dreptul, 
în timp ce altora li se refuză; (8: 429) şi apoi mai ales pentru că datoria sincerităţii 
(singura chestiune aflată în discuţie aici) nu face nici o deosebire între persoanele 
faţă de care avem această datorie şi acelea faţă de care ne putem sustrage ei, ea 
fiind o datorie necondiţionată , valabilă în toate relaţiile. 

Acum, pentru a ajunge de la o metafizică a dreptului (care face abstracţie 
de toate condiţiile luate din experienţă) la un principiu al politicii (care aplică 
aceste principii la cazuri luate din experienţă) şi, prin mijlocirea acestuia, la 
soluţionarea unei sarcini a politicii în conformitate cu principiul universal al 
dreptului, filosoful va da (1) o axiomă, adică o propoziţie apodictic certă, care 
rezultă nemijlocit din definiţia dreptului extern (acord al libertăţii fiecăruia cu 
libertatea tuturor după o lege universală), (2) un postulat (al legii externe publice, 
ca voinţă unificată a tuturor după principiul egalităţii, fără de care n-ar exista 
libertate a nici unuia) şi (3) o problemă : cum trebuie procedat ca într-o societate, 
oricât de numeroasă, să se menţină totuşi armonie după principiile libertăţii şi 
egalităţii (şi anume printr-un sistem reprezentativ); acesta va fi apoi un principiu 
al politicii, a cărei organizare şi punere în ordine va conţine decrete care, scoase 
din cunoaşterea empirică a oamenilor, vizează numai mecanismul administrării 
dreptului şi felul în care acesta trebuie adaptat scopului său. Dreptul nu trebuie 
niciodată să se conformeze politicii, politica trebuie însă întotdeauna să se 
conformeze dreptului. 

Autorul scrie: ‘Un principiu de bază ( Grundsatz ) recunoscut ca adevărat 
(la care eu adaug: recunoscut a priori, prin urmare în mod apodictic) nu trebuie 
abandonat niciodată, oricât de vădit ar fi pericolul pe care-1 conţine’. Aici trebuie 
însă înţeles nu pericolul de a aduce prejudicii (schaden ) (contingent), ci pe acela 
de a face o nedreptate (Unrecht ) în genere 19 , aşa cum s-ar întâmpla dacă aş 

19 Putem, aşadar, accepta abandonarea datoriei absolute a sincerităţii (ce conţine pericolul 
sacrificării vieţii prietenului prin informarea sinceră a ucigaşului), admiţând o “datorie 
condiţionată” de a minţi din iubire de semeni? Nu, căci datoria condiţionată de a minţi din iubire 
de oameni nu salvează necesarmente viaţa prietenului. Mai mult, ea “face o nedreptate în genere 11 
(chiar dacă nu face o nedreptate ucigaşului) în sensul că minciuna încalcă “principiul dreptului” cu 

transforma datoria sincerităţii, care este absolut necondiţionată şi constituie 
condiţia legală supremă în depoziţii, într-una condiţionată şi subordonată altor 
consideraţii căci, cu toate că printr-o anumită minciună nu fac, de fapt, o 
nedreptate nimănui, lezez totuşi principiul dreptului 20 cu privire la toate 
depoziţiile necesare ce nu pot fi evitate în genere (fac o nedreptate formciliter, deşi 
nu materialiter), ceea ce este cu mult mai rău decât a comite o injustiţie (eine 
Ungerechtgkeit ) faţă de unul sau altul, o asemenea faptă nepresupunând 
întotdeauna în subiect un principiu de a face acest lucru. 

(8: 430) Acela care nu se indignează în faţa întrebării puse de un altul dacă 
va fi sau nu sincer într-o depoziţie pe care tocmai trebuie să o facă, întrebare care 
exprimă suspiciunea că ar fi un mincinos, cerând în schimb permisiunea de a 
reflecta mai întâi asupra excepţiilor posibile, este deja un mincinos (in potentia), 
căci el arată că nu recunoaşte sinceritatea ca datorie în sine, ci îşi rezervă excepţii 
de la o regulă care potrivit naturii ei nu admite excepţii, deoarece prin aceasta s-ar 
contrazice direct. 

Toate principiile practice de bază ale dreptului ( rechtlich-praktische 
Grundsătze) trebuie să conţină adevăr strict, iar aşa-numitele principii 
intermediare pot conţine doar determinarea mai concretă a aplicării primelor la 
diverse cazuri (după reguli ale politicii), însă niciodată excepţii de la acestea, căci 
excepţiile ar distruge tocmai universalitatea datorită căreia poartă numele de 
principii de bază. 


Traducere şi note d e Andrei Apostol şi Valentin Mureşan 


privire la sinceritatea depoziţiilor în genere ca o condiţie a coexistenţei libere a indivizilor; şi 
încalcă chiar formula umanităţii, fiind “o nedreptate făcută umanităţii în genere”. Prin urmare, 
minciuna (fie ea şi generoasă) nu poate fi o datorie morală (juridică sau etică). (N. trad.) 

30 Principiul universal al dreptului (Allgemeines Prinzip des Rechts ): “Orice acţiune e dreaptă dacă 
ea poate coexista cu libertatea fiecăruia în acord cu o lege universală” (MM, 6: 230). Dreptul e 
condiţia, valabilă independent de orice experienţă, pentru ca mai multe persoane să poată coexista 
liber. El asigură fiecărei persoane o libertate de acţiune compatibilă cu libertatea de acţiune a 
tuturor celorlalţi. Oricine aduce atingere libertăţii mele de acţiune astfel definite îmi produce o 
nedreptate ( Unrecht ) deoarece opoziţia lui nu poate coexista cu libertatea mea în acord cu o lege 
universală. Prin urmare, conform acestui principiu, noi trebuie să acţionăm exterior astfel încât 
folosirea liberă a voinţei noastre să poată coexista cu libertatea tuturor celorlalţi urmând o lege 
universală. (N. trad.) 

LEGILE MORALE A PRIORI §1 EXCEPŢIILE LOR APARENTE 


Valentin Mureşan 


Aşa-zisul “rigorism” al eticii kantiene a fost pe cât de celebru, pe atât de 
contestat. Prin acest termen comentatorii lui Kant au înţeles lucruri diferite, pe 
care ar fi bine să le precizăm pentru a putea vedea, apoi, dacă obiecţiile lor sunt 
justificate sau nu. Mircea Flonta distinge trei asemenea sensuri: (i) un cult al 
datoriei dictate de raţiune, chiar cu preţul sacrificării fericirii; (ii) ideea că a 
acţiona moral înseamnă a acţiona împotriva plăcerilor; şi (iii) ideea că datoriile 
morale sunt absolute, în sensul că nu admit nici o excepţie. 1 în acest studiu mă 
voi referi numai la cel de-al treilea sens, care e şi cel mai notoriu. 

Dispute există şi în legătură cu sursele rigorismului kantian. Teza lui Mircea 
Flonta, de exemplu, este că acesta nu decurge logic din înseşi bazele teoriei morale 
a lui Kant, ci este mai degrabă rezultatul unei inconsecvenţe teoretice, apărute spre 
sfârşitul vieţii şi cauzată de o serie de factori extra-teoretici: de pildă, de 
“utopismul” lui Kant (i.e. de relativa ignorare de către acesta a lumii morale reale şi 
a eticii empirice), de educaţia sa religioasă protestantă, de scăderea încrederii sale în 
forţa raţiunii morale comune, apărută odată cu înaintarea în vârstă. Unii au vorbit 
despre “dogmatismul” şi chiar despre “totalitarismul” eticii kantiene, deduse din 
pretenţia acesteia de a oferi legi morale categorice, care interzic sau obligă în mod 
absolut înfăptuirea anumitor acţiuni, fără a admite nici o excepţie, fără a ţine cont 
de, şi fără a încerca să se adapteze la circumstanţele particulare în care ele' sunt 


Sunt îndatorat profesorului Mircea Flonta pentru criticile şi sugestiile făcute pe marginea 
manuscrisului acestui studiu. Trimiterile se fac la întemeierea metafizicii moravurilor prin G. plus 
indicarea numărului capitolului şi a numărului paragrafului; la Critica raţiunii pure (Editura IRI, 
1998), prin CRP şi numărul paginii; la lucrările traduse de Mary Gregor în I. Kant, Practicai 
Philosophy, Cambridge University Press, 1999 prin PP, mm, pagina - pentru lucrarea The 
Metaphysics of Morals ; prin PP, sr, pagina - pentru On A Supposed Right to Lie from Philantropy. 
Prescurtarea LE este pentm 1 Kant, Lectures on Ethics, Cambridge University Press, 1997 (trad. 
P. Heath). Prescurtarea A. este pentru E. Kant, Anthropologie du point de vue pragmatique, 
Flammarion, Paris, 1993 (trad. A. Renaud), iar prescurtarea R stă pentru lucrarea I. Kant, Religia 
în limitele raţiunii pure, Humanitas, 2004 (trad. R. G. Pârvu). Articolul reprezintă o versiune 
prescurtată a unor studii publicate anterior. 

1 M. Flonta, Kant în lumea lui şi în cea de azi, Polirom, Iaşi, 2005, pp. 150-179. 



aplicate. Acest excesiv “cult al datoriei” i-a făcut pe mulţi comentatori să acuze 
incapacitatea acestei teorii de a da seama de varietatea recunoscută a culturilor şi 
moravurilor, precum şi o anume obtuzitate din care ar rezulta, de pildă, că este 
justificată moral respectarea absolută a datoriei de a nu minţi chiar şi cu preţul 
sacrificării vieţii unui prieten lăsat astfel pradă ucigaşului. Aceste critici mi se par 
nejustificate şi voi arăta în continuare de ce. Consider că, într-adevăr, etica lui Kant 
este una rigoristă, dar nu sunt convins că avem de-a face aici cu un rigorism obtuz 
care să justifice o crimă de dragul respectării datoriei de a nu-1 minţi pe răufăcătorul 
aflat în căutarea victimei sale. Rigorismul eticii lui Kant nu e nici un semn de exces 
puritan şi nici un ornament al biografiei sale, ci consecinţa necesară a specificului 
epistemologiei subiacente teoriei sale morale. 

Epistemologia aprioristă subiacentă teoriei etice kantiene era similară celei 
prin care profesorul de la Konigsberg a încercat să explice posibilitatea fizicii 
matematice newtoniene. Ea presupunea două planuri de analiză interrelate, planul 
eticii “pure” şi planul eticii “aplicate” sau empirice. Tema rigorismului e proprie 
primului plan şi e legată de presupunerea existenţei unor “legi morale” care sunt 
“strict universale”, adică “necesare”, şi deci a priori. Şi aceasta pentru că o lege 
morală care se aplică în mod “strict universal” e una care, prin definiţie, nu poate 
avea excepţii. 2 Am putea stabili de aceea o corespondenţă între tipologia legilor 
naturii din filosofia sa speculativă şi tipologia legilor şi regulilor morale. 
Bunăoară, există un prim nivel, complet a priori, format din legile “naturii în 
genere ” (principiile filosofiei transcendentale care stabilesc condiţiile de 
posibilitate ale cunoaşterii în genere şi, în particular, ale cunoaşterii lumii fizice, 
cum ar fi principiul general al cauzalităţii ca principiu total a priori al intelectului 
pur) şi din principiile fizicii newtoniene (principiul inerţiei, al forţei, al acţiunii şi 


2 Kant distinge “universalitatea strictă”, care e a priori şi e totuna cu necesitatea, de 
“universalitatea empirică”, inductivă, specifică generalizărilor din experienţă ale chimiei şi 
“regulilor practice” ale moralei sociale. “Experienţa nu dă niciodată judecăţilor ei universalitate 
adevărată sau strictă, ci numai una presupusă şi relativă (prin inducţie), astfel încât propriu-zis 
trebuie să se spună: pe cât am observat până acum, nu se găseşte nici o excepţie la cutare şi cutare 
regulă. Dacă deci o judecată e gândită cu universalitate strictă, adică astfel încât absolut nici o 
excepţie nu e îngăduită ca posibilă, atunci ea nu e dedusă din experienţă, ci e valabilă absolut a 
priori ” (CRP, B 4). Lucrurile stau în mod analog şi în domeniul moral: “Oricine trebuie să 
recunoască faptul că, pentru ca o lege să fie morală, adică să constituie temeiul unei obligaţii, ea 
trebuie să poarte cu sine necesitate absolută [universalitate strictă, a priori - V.M.]; că porunca 
“Să nu minţi” nu este valabilă doar pentru oameni, ca şi cum alte fiinţe raţionale n-ar trebui s-o 
urmeze; şi la fel se întâmplă cu toate celelalte legi morale propriu-zise; că, prin urmare, temeiul 
obligaţiei nu trebuie căutat în natura omului sau în circumstanţele lumii în care el e plasat, ci 
exclusiv a priori în conceptele raţiunii pure şi că orice alt precept care se întemeiază doar pe 
principiile experienţei [adică inductiv - V.M.] - chiar şi un precept într-un anume sens universal 
[universalitatea empirică - V.M.] - în măsura în care se sprijină oricât de puţin pe temeiuri 
empirice, poate doar în ce priveşte un singur motiv, se poate numi ce-i drept regulă practică, dar 
niciodată lege morală” (G. Pref. 7). 

reacţiunii) ca principii ale naturii corporale în genere “demonstrate a priori” în 
lucrarea Principiile metafizice ale ştiinţei naturii. Lor le corespund în teoria etică 
principiile a priori ale voinţei tuturor fiinţelor raţionale finite în genere (i.e. unicul 
principiu suprem al moralităţii sau Formula Autonomiei). La al doilea nivel se 
situează legile cauzale particulare ale fizicii matematice - cum e legea gravitaţiei 
- care au un caracter mixt, “ relativ a priori”, ele fiind corelaţii necesare ale 
fenomenelor dar presupunând şi un minimum de informaţie empirică pentru a fi 
deduse din principiile a priori. Acestui nivel îi corespund în etică “datoriile a 
priori ” ale “fiinţei umane în genere”, legile morale necesare şi universale (căci a 
priori) deduse din principiu în Metafizica moravurilor ; acestea sunt considerate 
a. priori, dar au în realitate acelaşi caracter mixt. In fine, legilor empirice 
propriu-zise ale fizicii newtoniene le corespund “datoriile speciale” ale anumitor 
fiinţe umane, datorii ce reprezintă “aplicaţii ale principiilor pure la cazuri ale 
experienţei”. Pe lângă acestea, mai pot exista în etica empirică (antropologie) şi 
multe generalizări pur inductive, care nu sunt “corolare” ale unor legi morale 
propriu-zise, iar acestea se vor situa in afara sistemului unei etici bazate pe 
principii pure, la fel cum “uniformităţile stabilite pe baza unor observaţii repetate” 
ale chimiei (o simplă “artă practică”) rămân în afara “ştiinţei” propriu-zise 3 . 

Criticii au derivat din rigorismul lui Kant, bazat pe ideea de universalitate 
strictă, imposibilitatea acestuia de a mai recunoaşte ceea ce toţi ceilalţi constatau 
cu prisosinţă, anume variabilitatea şi relativitatea codurilor morale reale, faptul că 
există reguli morale locale, diferite de la o comunitate umană la alta sau de la o 
epocă istorică la alta, faptul că omenirea nu e efectiv guvernată de aceleaşi legi 
morale necesare şi universale. Unii autori postmodemi, de pildă, ce identifică 
epoca modernă cu o “eră a datoriei absolute”, cred că “necesitatea de a recunoaşte 
ca morale doar acele reguli care trec testul unor principii universale, 
extratemporale şi extrateritoriale, a însemnat, în primul rând şi în cea mai mare 
măsură, negarea pretenţiilor colective, temporale şi locale, de a emite judecăţi 
morale cu autoritate. ... Postulatul universalităţii subminează astfel prerogativele 
morale ale comunităţilor, transformate acum în unităţi administrative ale statului- 
naţiune omogen. ... Pentru apărătorii eului “localizat” ... ambiţiile universaliste şi 
practicile de universalizare sunt desigur o nelegiuire, mijloace de oprimare, un act 
de violenţă comis asupra libertăţii umane”. 4 E ca şi cum caracterul strict universal 
al legii (matematice a) inerţiei ar putea fi imputat ca o “nelegiuire” şi ca un mijloc 
de “oprimare” a omenirii de către natura “totalitară” sau de către un Dumnezeu nu 
mai puţin sever. 

3 Pentru legile naturii, vezi M. Flonta, Ştiinţa naturii şi legile ştiinţei, în A. Boboc, N. 1. Mariş (ed), 
Studii de istorie a jilosofiei universale, Editura Academiei Române, 2004, pp. 100-101. Vezi şi 
1. Kant, Întemeierea metafizicii moravurilor, Editura Humanitas, Bucureşti, 2007, cu un 
comentariu de V. Mureşan. 

J Z. Bauman, Etica poslmodernă, Editura Amarcord, Timişoara, 2000, pp- 45^47. 


112 



Semnificaţia reală a rigorismului kantian e însă departe de aceea sugerată 
de postmodemi. Ar fi absurd să credem că I. Kant nu a ştiut că spartanii aveau 
moravuri în bună măsură diferite de ale noastre, aşa cum eschimoşii au cutume 
morale diferite de ale europenilor; că datoriile specifice moralei familiei sunt 
diferite de datoriile profesiei medicale ori de cele ce caracterizează „caracterul 
unui popor”, etc. Discuţia asupra acestei diversităţi ţine însă de zona empirică a 
eticii kantiene. Universalismul absolutist în sens strict e o caracteristică a eticii 
sale pare. Ceea ce vrea într-adevăr să spună Kant e că nu putem accepta că 
trebuie să existe sisteme de datorii morale diferite şi la fel de justificate pentru 
două popoare diferite; de pildă, că ar fi la fel de justificat moral să nu ucizi fiinţe 
umane şi să ucizi copiii cu deficienţe fizice la naştere; că poligamia e imorală în 
Europa dar că, în alte contexte culturale, ea trebuie acceptată ca morală. Insă Kant 
nu a negat niciodată în mod naiv că asemenea sisteme diverse de datorii există. 
Prin teoria sa etică, profesorul de la Konigsberg nu a negat vâri abilitatea de facto a 
moravurilor, atât de evidentă pentru orice istoric ori antropolog, ci, dimpotrivă, a 
ilustrat-o şi a comentat-o mai cu seamă în cursurile sale de la Universitate. Dar 
nici nu a acceptat relativismul moral ca o teorie valabilă. 

Patru sunt tezele pe care le voi susţine în continuare: (1) Existenţa unor 
“legi morale” strict universale şi necesare , cu caracter a priori , susţinută de 
teoria lui Kant, nu implică o uniformitate a moravurilor lumii sub opresiunea 
“totalitară” a unui “trebuie” unic. Universalismul absolutist al lui Kant e 
compatibil cu existenţa unor “datorii speciale” (valabile numai pentru anumite 
comunităţi umane), ca şi cu existenţa unei multitudini de “reguli practice” 
empirice, bune sau rele, obţinute prin generalizarea unor experienţe sociale 
locale. Lumea morală reală apărea tot atât de policromă în ochii lui Kant precum 
apare în ochii susţinătorilor actuali ai eticii “post-datoriei”. (2) E adevărat că, 
prin definiţie, “legile morale” strict universale şi a priori nu pot avea excepţii, 
aşa cum legea inerţiei nu poate avea excepţii în spaţiul pur al geometriei unde e 
formulată. Ele pot fi încălcate de oameni, dar încălcarea lor nu reprezintă 
propriu-zis o “excepţie”, ci un fenomen firesc ce are loc în mod continuu, din 
cauza diferenţei de planuri: planul perfect al raţiunii practice pure (o adevărată 
“geometrie morală”), respectiv planul imperfect al vieţii morale reale. Dar deşi 
continuu încălcate în acest sens slab, legile morale pure nu îşi pierd, din această 
cauză, valabilitatea lor ca judecăţi sintetice a priori. (3) Există două sensuri 
plauzibile ale expresiei “excepţie de la legea morală”, dar Kant are dreptate să 
susţină că ambele sunt imposibile. “Rigorismul” său e de aceea perfect justificat 
în limitele epistemologiei sale morale de tip apriorist. (4) Totuşi, Kant admite că 
există unele cazuri excepţionale , care par simţului moral comun excepţii de la 
lege, şi crează mecanisme de intemalizare a lor, ceea ce conferă flexibilitate 
teoriei sale rigoriste, o flexibilitate neîndeajuns apreciată de critici. 

1. Absolutismul lui Kant şi variabilitatea codurilor morale 


Aşa cum rezultă din Prefaţa la întemeierea metafizicii moravurilor şi din 
multe alte scrieri, Kant şi-a conceput proiectul moral pe două dimensiuni, etica 
pură şi etica aplicată - chiar dacă ultima nu a mai ajuns să beneficieze de 
elaborarea pe care ar fi meritat-o. Şi acest lucru nu e de mirare atâta vreme cât el 
gândea conceptul de teorie morală ca pe un cuplu format din nucleul a priori al 
teoriei (Legea morală supremă plus datoriile pure ale fiinţelor umane in genere 
derivate în Metafizica moravurilor din Legea morală supremă) 5 , respectiv 
aplicaţiile empirice intenţionate ale nucleului (“datoriile speciale” ale unor clase 
particulare de oameni, “regulile practice” obţinute prin generalizare empirică etc.). 
Prin “datorii speciale” se înţelege “aplicaţiile principiilor pure la cazuri ale 
experienţei” (PP, mm, 468); ele sunt universale pe domeniul lor, fiind “corolare” 
ale principiilor a priori, deşi sunt desigur mai specifice, mai puţin generale: de 
pildă, datoria de a nu minţi se referă la orice fiinţă umană în genere, pe când 
datoria medicului de a nu-şi minţi pacienţii se referă numai la medici şi pacienţi. 
Cea de-a doua datorie morală este universală pe domeniul medicilor şi pacienţilor 
lor, deşi e mai specifică decât prima. 

Kant a fost neîndoielnic conştient de varietatea şi relativitatea moravurilor 
omeneşti empirice, de faptul că datoria de a nu ucide oameni e privită în anumite 
comunităţi locale ca un viciu şi nu ca o virtute morală, fiind încălcată zilnic chiar 
şi în jurul nostru. Dar el respingea ferm posibilitatea de a ridica această relativitate 
la rang de virtute teoretică fără a arunca moralitatea în anarhie, căci în acest caz ar 
trebui să admitem că totul este moral. Mai degrabă, presupunea el, trebuie să 
existe un ghid raţional al vieţii morale, un criteriu obiectiv al moralităţii, iar 
abaterile realităţii de la această normă ideală ar putea fi tratate ca fireşti anomalii 
empirice. Atitudinea lui Kant era următoarea: legile morale universale arată ceea 
ce trebuie să facă omul, nu descriu ceea ce face el; din acest punct de vedere, 
chiar dacă am trăi într-o lume ce oferă numai contraexemple la datoria de a nu 
ucide, valabilitatea acestei datorii a priori nu ar fi infirmată. Dar existenţa acestei 
legi a priori nu impune nici o uniformitate de fado a obiceiurilor. Obiceiul de a 
omorî ritualic fiinţe umane - considerat un gest moralmente nobil în unele 
comunităţi arhaice - arată pentru Kant numai cât de departe de idealul moral sunt 
acele comunităţi; el e de asemenea o dovadă în plus că legile şi principiile etice 
ale metafizicii moravurilor nu pot fi obţinute inductiv din aceste realităţi morale 
contradictorii (căci rezultatul ar fi un haos normativ), ci numai în mod a priori, 
forma lor pur raţională fiind singurul ghid pentru corectarea comportamentului 

Prin Legea morală supremă înţeleg principiul suprem al moralităţii, adică aşa-zisa “Formulă a 
autonomiei”; prin datoriile a priori din Metafizica moravurilor înţeleg cele 14 datorii pure deduse 
de Kant din principiul moralităţii, cum ar fi: Să nu te sinucizi, Să nu minţi, Să nu duci o viaţă 
perversă, etc. Ambele sunt plasate de Kant la nivelul eticii sale pure. 



real. Teoria lui Kant nu şi-a propus să descrie varietatea obiceiurilor morale 
existente, dar nici să o ignore. Ea pleacă de la această varietate, ţine seama de 
faptul larg recunoscut că există şi obiceiuri imorale, că moravurile nu au stagnat, 
ci au progresat din timpul spartanilor şi până în epoca luminării - şi că toate 
acestea ar trebui explicate. Bunăoară, de ce un obicei este moral şi altul imoral? 
De ce susţinem că am progresat moral atunci când blamăm obiceiul spartanilor de 
a-şi arunca nou născuţii handicapaţi în prăpastie? De ce “regula practică” a 
uciderii ritualice nu poate fi acceptată etic (juridic) de contemporani şi se cere ca 
acolo unde ea există să fie corectată ? Iată cum se exprima Kant însuşi în faţa 
auditoriului din Konigsberg la unul din cursurile sale: “Legea morală ... conţine 
norma perfecţiunii morale. Dar norma trebuie să fie exactă şi riguroasă, ... ea nu 
ţine cont dacă o fiinţă umană o poate respecta sau nu în practică” (LE, 301). 
Studiul acestei norme ideale revine “eticii pure”. 

Etica pură, aşadar, poate pretinde existenţa unor legi necesare şi strict 
universale numai în măsura în care ea e „absolut independentă de orice 
experienţă” (CRP, B 3); tocmai de aceea ea poate „conţine numai legile morale 
necesare ale unei voinţe bune în_genere”, adică una în cazul căreia se face total 
abstracţie de condiţiile contingente ale existenţei umane reale. Dimpotrivă, etica 
aplicată „priveşte aceste legi sub influenţa sentimentelor, înclinaţiilor şi 
pasiunilor cărora le sunt supuse mai mult sau mai puţin fiinţele umane” (CRP, A 
55). Etica pură (metafizica moravurilor) 6 e un sistem de cunoştinţe a priori 
extrase numai din concepte raţionale pure şi ne spune cum trebuie să se 
comporte „fiinţele umane în genere”. Etica aplicată introduce ingredientele 
empirice şi circumstanţiale legate de om ca fiinţă psiho-socială şi ne spune cum 
se aplică „principiile morale universale” la „natura particulară a fiinţelor 
umane”, care sunt condiţiile empirice, subiective sau obiective, care împiedică 
sau ajută la înfăptuirea legilor metafizicii moravurilor (PP, mm, 217). 
Fundamental în această discuţie mi se pare următorul lucru: aşa cum legile 
fizicii pure nu sunt privite de Kant ca legi ale unor clase de fenomene naturale 
aşa cum le observăm, ci ca legi ale unei naturi abstracte, formale, ale aşa- 
numitei „naturi (corporale) în genere", ele fiind numai temeiul a priori, cadrul 
matematic şi metafizic de bază al legilor empirice ale fizicii newtoniene, tot 
astfel legile eticii pure nu sunt privite ca legi ale comunităţii mondiale, aşa cum 
le cunoaştem din observaţia istorică ori antropologică, ci ca legi ale unor fiinţe 
raţionale finite în genere (de pe Pământ sau de pe alte planete) sau ale unei 
naturi umane abstracte, pur conceptuale, doar posibile, dar nu reale, sau, cum 
spune Kant, ale „fiinţei umane în genere". “Fiinţa umană în genere" este un 
construct al raţiunii practice aşa cum geometria este un construct al raţiunii 


6 Prezentată de Kant în lucrările întemeierea metafizicii moravurilor , Critica raţiunii practice şi 
Metafizica moravurilor. 

speculative pentru uzul fizicii newtoniene. Legile morale sunt doar temeiul a 
priori al datoriilor locale şi al regulilor morale empirice. 

Pe scurt, legile morale necesare şi universale (ale metafizicii moravurilor) 
nu descriu o situaţie socio-istorică de fapt, o lume aflată în plin elan al 
modernităţii sub povara aceloraşi, inflexibile, “datorii universale”, ci ne spun cum 
trebuie să acţioneze (chiar dacă nu acţionează) orice fiinţă umană - anume aşa 
cum ar acţiona dacă ar Ji o fiinţă morală perfectă („sfântă”). Kant repetă cu 
insistenţă că nu vom găsi asemenea legi necesare şi strict universale în nici o 
experienţă. Ele formează numai o infrastructură conceptuală pură (un fel de 
“geometrie morală”) ce ajută la explicarea regulilor practice variabile ce pot fi 
observate în viaţa socială. Aceste legi pure, necesare şi strict universale, sunt de 
două feluri: (i) legile morale necesare şi universale valabile pentru orice fiinţă 
raţională finită in genere, umană sau nu (de pe alte planete), care sunt total 
independente de cunoaşterea constituţiei naturii umane (anume: Formula legii 
universale. Formula scopului în sine, Formula autonomiei - într-un cuvânt, 
Principiul suprem al moralităţii sau Legea morală de bază) 7 8 ; respectiv (ii) legile 
necesare şi universale valabile pentru orice fiinţă umană în genere („datoriile 
reale” deduse în Metafizica moravurilor ), care presupun o minimă informaţie 
despre natura reală a fiinţelor umane dar sunt considerate, totuşi, „derivate din 
raţiune” cu ajutorul FLN şi FU, adică a priori (PP, mm, 217; 468-9). 

Dacă aplicăm legile pure, valabile pentru fiinţele umane în genere, la 
„constituţia particulară a naturii umane” vom obţine „datoriile speciale”; acestea 
sunt obiectul de studiu al diferitelor domenii ale câmpului eticii aplicate 
(antropologia, educaţia, religia, istoria). Şi în cazul acestora am putea vorbi de 
două tipuri de datorii speciale: unele valabile pentru fiinţele umane în totalitatea 
lor („umanitatea”) şi altele valabile doar pentru anumite grupuri specifice ale 
speciei umane (particularizate după sex, vârstă, statut social, stare de sănătate, 
religie, etnie etc.). O clasificare exhaustivă a acestora din urmă e imposibilă, atâta 
vreme cât nimeni nu va putea epuiza varietatea infinită a circumstanţelor naturale 
şi sociale în care acţionează omul. Dar o eventuală morală a genului feminin, de 
pildă, nu va presupune în nici un caz căutarea unor „reguli universale” valabile 
pentru omenire în genere, ci numai a unor legi universale (categorice) valabile 
pentru femei şi, eventual, a unor reguli empirice obţinute prin inducţie, care să 

m o * 

permită o judecare cât mai adecvată a conduitei femeilor . In orice caz, este clar 
că I. Kant nu a negat existenţa unor datorii speciale, valabile numai pentru 
anumite subgrupuri de oameni şi nu pentru om în genere (PP. mm, 469). 


7 Vezi, pentru aceste concepte, V. Mureşan, Teoria-cadru a criticii raţiunii practice şi formulele 
imperativului moral , în A. Boboc, N. I. Mariş (ed.), Studii de istorie a Jilosojiei universale, voi. 
XII, Editura Academiei Române, 2004. 

8 Apud, R. Louden, Kant’s Impure Ethics, p 15. Totuşi, regulile empirice pot avea o universalitate 
limitată (Pref. 7). 

Comentând la cursurile sale manualul lui Baumgarten, el l-a criticat pentru că nu a 
dat o enumerare adecvată acestor datorii speciale: „Autorul (Baumgarten) nu a 
nimerit deloc o bună ordonare; el ar fi putut diviza aceste datorii în raport de 
diferenţele de statut social, de sex şi de vârstă. Deosebirea de sex nu e atât de 
minoră precum cred poate unii. Mobilurile sexului masculin sunt foarte diferite de 
mobilurile sexului feminin. Cu privire la diferenţele de sex se poate verifica în 
Antropologie, din care pot fi scoase apoi datoriile respective” (LE, 466). 

Prin urmare, contrar interpretării obtuze a universalismului kantian, dată 
de autorii postmodemi, Kant a negat existenţa în realitatea socială a unor legi 
morale strict universale, de fier! Ele există numai în spaţiul raţional al 
“geometriei morale”, acela al scopurilor în sine, al voinţelor pure neafectate de 
înclinaţii. Aplicarea în viaţa umană reală a legilor morale a priori e întotdeauna 
aproximativă şi supusă revizuirii judecăţilor noastre succesive. Kant nu neagă, ci 
confirmă, existenţa în realitatea socială a unor reguli empirice variabile de la 
popor la popor (consacrând, bunăoară, ample discuţii „caracterului diverselor 
popoare”), de la rasă la rasă, de la o micro-comunitate umană la alta, etc. Omul 
poate să subziste foarte bine, spune el, chiar şi cu moravuri primitive precum 
cele ale „locuitorilor insulelor mării de sud”, în ciuda faptului că teoria sa ne 
spune că el nu trebuie să facă acest lucru (G. II, 37). Căci dacă îl privim ca 
specie, omul (omenirea) are un destin spre care progresează în mod inevitabil: să 
se cultive, să se civilizeze şi să se „moralizeze” (A. 324). Iar ţelul final al 
moralizării este „imperiul ( Reich ) lui Dumnezeu pe pământ; acesta este destinul 
ultim al fiinţei umane” ( Reflexionen, 1396). Acesta e destinul omenirii in 
totalitatea ei şi el poate fi realizat doar „prin instaurarea şi răspândirea unei 
societăţi în acord cu, şi în vederea, legilor virtuţii - o societate pe care raţiunea o 
impune ca sarcină şi ca datorie întregii specii umane” ( R. 94). Acesta e însă 
numai un ideal spre care specia umană înaintează asimptotic, iar unele popoare, 
cele înapoiate, poate că nici nu vor avea vreodată şansa să-l viseze: pentru că, de 
pildă, „negrii pot fi disciplinaţi şi cultivaţi, dar niciodată cu adevărat civilizaţi”, 
crede Kant, iar femeile sunt prin natura lor „incapabile de principii” 9 . Legile 
pure necesare şi universale dau formă tocmai acestui ideal. Aşa-numitul 
„universalism” al lui Kant nu înseamnă că acesta era convins, împotriva 
evidenţei, de necesitatea existenţei unei stări reale a omenirii în care toate legile 
morale din Metafizica moravurilor să fie de facto actualizate, eventual prin forţa 
brutală a statului. Teoria sa nu e, sub acest aspect, descriptivă, ci normativă, ea 
sugerând acele schimbări în legile şi instituţiile sociale care ar putea face ca toţi 
oamenii de pe planeta Pământ să se civilizeze şi să progreseze, aspirând spre 
statutul de membri ai „comunităţii morale”. Teoria sa este o teorie despre o 
„universalitate morală graduală ” (Louden), despre un model ideal ce ar putea fi 


9 Apud R. Louden, Kant ’s Impure Ethics, p. 105. 

folosit de specia umană pentru a se orienta cu mai multă siguranţă spre 
împlinirea destinului ei colectiv. Dincolo de aceasta, însă, variabilitatea şi 
relativitatea moravurilor diferitelor comunităţi umane subzistă ca o indiscutabilă 
stare de fapt , semn al eternei imperfecţiuni a omului. 


2. încălcările legilor morale nu sunt "excepţii” propriu-zise şi 
nici nu le infirmă 

Aşa cum am văzut, legile morale propriu-zise conţin norme ideale ale 
perfecţiunii morale care îşi menţin valabilitatea chiar dacă nici un om nu le 
respectă în viaţa practică şi chiar dacă unele comunităţi adoptă prerogative 
morale care le contrazic. Cu alte cuvinte, nucleul a priori al teoriei - având în 
centru principiul suprem al moralităţii, însoţit de datoriile pure ale “fiinţei 
umane în genere ” deduse cu ajutorul lui în Metafizica moravurilor - rămâne 
imun la încălcări tocmai pentru că e a priori. Alternativa (empirist-inductivistă) 
ar însemna relativismul absolut, adică pulverizarea eticii, incertitudinea şi 
ambiguitatea morale absolute, pe care le descoperă astăzi cu atâta fascinaţie 
moraliştii post-modemi 10 . Spre deosebire de aceştia - un fel de “ziarişti 
transcendentali” încântaţi de a fi descoperit primii era “post-datoriei” - Kant ştia 
bine ce vorbeşte. El avea temeiuri raţionale pentru teza sa şi nu se baza pe 
simple “impresii”. 

Temeiurile epistemologice ale teoriei etice a lui Kant sunt foarte 
asemănătoare acelora pentru care structuralismul meta-teoretic contemporan, ce 
reconstruieşte epistemologic, între altele, fizica lui Newton, susţine posibilitatea 
“imunizării” acestei teorii în faţa contraexemplelor observaţionale care abundă. 
Exemplară pentru începuturile acestei discuţii a fost disputa teoretică dintre 
K. Popper şi T. Kuhn. Ori de câte ori un om de ştiinţă se confruntă cu o 
anomalie observaţională, de exemplu descoperă un sistem fizic pe care teoria ar 
trebui să îl explice, dar nu îl poate totuşi explica, el poate reacţiona în două 
feluri: să respingă teoria (pe baza lui Modus Tollens ), sau să nu o respingă (din 
raţiuni mai complexe decât cele logice). Dacă ar fi un logicist extremist (cum nu 
a fost, totuşi, Popper), atunci ar trebui să abandoneze teoria ca fiind “falsificată” 
de fapte. Dar putem uşor observa că toate rezultatele experienţelor uzuale de 
laborator infirmă continuu legile “pure” ale lui Newton pentru că ele nu sunt 
decât într-o măsură aproximativă concordante cu rezultatele teoretice, calculate 
matematic. Teza lui Kuhn este că acest punct de vedere logic nu ţine cont de 
practica ştiinţifică reală în care fenomenul de respingere descris aici nu se 
observă: căci dacă ar fi aşa, atunci toate teoriile fizice ar trebui să fie infirmate 


10 Z. Bauman, Etica postmodernă, Editura Amarcord, Timişoara, 2000, p. 22. 

în orice moment, deoarece toate au avut şi au contraexemple. Aceasta ar 
însemna că am trăit, de la Aristotel încoace, în iluzia colectivă că am avea teorii 
care explică lumea naturală, când, de fapt, nu aveam nimic. Locvacele moralist 
post-modera într-o asemenea iluzie (naivă) se complace. Trebuie aşadar să 
acceptăm că în practica efectivă a ştiinţei, cercetătorii se bazează de obicei (în 
perioadele “normale”) pe proceduri de “imunizare” a teoriei la contraexemple 
pentru a evita respingerea oricărei teorii ştiinţifice la cel mai mic eşec de 
aplicare. Din fericire, aceste proceduri există şi ele sunt practicate de oamenii de 
ştiinţă, ceea ce asigură o relativă stabilitate teoriilor (paradigmelor) ştiinţifice în 
ciuda conflictului lor cu experienţele recalcitrante. Iată numai trei dintre ele: 
(1) De regulă, “nucleul” unei teorii (“legea fundamentală”) e “extins” cu diferite 
“legi speciale” valabile numai pentru anumite domenii particulare; atunci când 
apar “experienţe recalcitrante” la nivelul acestor extinderi, putem gândi că 
anomalia se datorează nu nucleului structural, ci caracterului nereuşit al 
“extinderii” - motiv pentru care legea specială e sacrificată, menţinând însă 
nucleul structural; (2) Dacă o anume aplicaţie intenţionată se dovedeşte 
recalcitrantă, vom respinge nu teoria, ci experienţa recalcitrantă (respingem nu 
teoria, ci faptele sau le reinterpretăm sensul). De exemplu, “odată ce printre 
experţi s-a răspândit convingerea că speranţa lui Newton în explicarea 
fenomenelor optice cu ajutorul conceptelor mecanicii clasice a particulelor nu 
poate fi satisfăcută, ei nu au declarat teoria lui Newton ca falsificată, ci, 
dimpotrivă, au conchis că lumina nu constă din particule”". (3) Am putea 
reacţiona şi menţinând atât teoria cât şi aplicaţiile, dar spunând că ele nu sunt 
aplicaţiile acestei teorii. Prin urmare, procedura de imunizare presupune în 
genere că “nucleul” teoriei rămâne constant, pe când legile speciale, unele 
constrângeri speciale interne teoriei şi chiar mulţimea aplicaţiilor intenţionate 
pot fi modificate 12 . 

11 văd pe Immanuel Kant gândind în termeni foarte asemănători şi acest 
lucra nu e de mirare date fiind presupoziţiile structuraliste ale construcţiei sale 
teoretice . Teza sa conform căreia “Legea morală” (adică esenţa nucleului a priori 
al teoriei sale etice, i.e. Formula autonomiei) “conţine norma perfecţiunii morale” 
care “nu ţine cont” de experienţele recalcitrante, mi se pare că sugerează prezenţa 
implicită a unor proceduri de imunizare a teoriei etice pure în faţa încălcărilor 
uzuale ale Legii şi chiar în faţa unor eventuale “excepţii”. Căci omenirea e 
într-adevăr variată, moravurile diferă de la o epocă la alta şi de la o regiune 
geografică la alta, abătându-se mai mult sau mai puţin de la norma perfecţiunii 
morale; vedem apoi, în fiecare zi, încălcări ale datoriilor morale recunoscute, 

11 W. Stegmuller, Dinamica teoriilor şi înţelegerea logicii, în I. Pârvu (ed), istoria ştiinţei şi 
reconstrucţia ei conceptuală. Editura ştiinţifică şi enciclopedică. Bucureşti, 1981, p. 432. 

12 W. Stegmuller, The Structure and Dynamics of Theories, Springer-Verlag, 1976, p. 119. 
b Pentru această interpretare vezi 1. Pârvu, Posibilitatea experienţei, Editura Politeia, 2004. 

încălcări care au devenit în unele medii aproape un obicei. Toate acestea nu îl fac 
însă pe Kant să abandoneze principiul suprem al moralităţii sau “datoriile în 
genere ” aparţinând eticii pure. Dacă există în lume nenumărate fapte care contrazic 
datoriile pure ale raţiunii practice, cu atât mai rău pentru fapte. Nefalsifîcabilitatea 
empirică a nucleului de legi fundamentale ale metafizicii moravurilor se datorează 
faptului că ele sunt propoziţii sintetice a priori care nu pot fi validate sau infirmate 
prin experienţă. Dacă cineva ar putea “deriva” din aceste legi fundamentale ale 
teoriei morale, prin “restricţii” adecvate (şi o infuzie treptată de date empirice ), o 
serie de “datorii speciale” (pentru fiinţele raţionale de sex feminin, pentru şomeri, 
pentru tahitieni, pentru doctori etc.) şi va constata ulterior că unele dintre aceste 
extinderi ale nucelului a priori sunt infirmate de fapte (i.e. sunt în conflict cu cele 
mai solide precepte ale “raţiunii morale comune”) 14 , aceasta nu va însemna că el 
trebuie să abandoneze teoria, căci el poate presupune că respectivele “extinderi” ale 
nucleului au fost greşit făcute: “lumea nu ar pierde nimic dacă Tahiti ar dispărea” cu 
moravurile sale cu tot ( Reflexionen , 1500). 

Am putea conchide propunând o caracterizare mai matură a aşa-zisului 
“rigorism” al eticii lui Kant: el nu e reflexul banal al unei trăsături de caracter 
a autorului (pe care o avea) ori a rigidităţii recunoscute a eticii protestante, ci e 
o exigenţă impusă de cadrul epistemologic specific în care a fost edificată 
această teorie etică; rigorismul moral derivă din construcţia a priori a teoriei (o 
construcţie analogă metafizicii naturii) şi constă în existenţa unor proceduri de 
imunizare a nucleului a priori al teoriei (“legile morale strict universale”) în 
faţa experienţelor recalcitrante şi a aparentelor “excepţii”. Nucleul structural al 
teoriei (principiul suprem al moralităţii şi sistemul datoriilor în genere) e 
menţinut în faţa unor potenţiale excepţii şi contraexemple prin modificarea 
regulilor speciale, prin introducerea unor restricţii interne în teorie (e.g. 
ierarhizarea datoriilor, distincţia dintre maxime veritabile şi maxime aparente) 
sau prin resemnificarea mulţimii aplicaţiilor intenţionate. De exemplu, un 
etician kantian care vede că teoria sa - teorie ce interzice în mod absolut 
minciuna - nu explică un anume tip de acţiune morală excepţională (“minciuna 
necesară” sau nobilă), nu va declara pentru aceasta că teoria (mai exact, datoria 
a priori de a nu minţi fără excepţie) e falsificată de amintitul contraexemplu 
sau că ea are prin aceasta o “excepţie” ci, dimpotrivă, va modifica faptele, 
conchizând, eventual, că aşa-zisa “minciună necesară” nu e de fapt o minciună, 
ci un alt fel de “a nu spune adevărul” decât minciuna, care e justificat de o altă 
datorie decât datoria de a nu minţi. 


M în opinia lui Kant, “prima condiţie pe care trebuie să o satisfacă o teorie a moralităţii demnă de 
atenţie este cea a acordului cu intuiţii care conferă substanţă raţiunii morale comune. Incapacitatea 
unei filosofii morale de a da socoteală de reprezentările morale ale raţiunii sănătoase, de a 
contribui la întemeierea şi clarificarea lor, îi va fi fatală” (M. Flonta, Kant în lumea lui şi în cea de 
azi, Editura Pobrom, Iaşi, 2005). 

3. De ce excepţiile de la legea morală sunt imposibile? 


Să plecăm de la o datorie pură, strict universală, valabilă deci pentru orice 
fiinţă umană în genere şi indiferent de circumstanţe: 

(D): Trebuie să fii sincer (in orice circumstanţe). 

In raport cu ea, „Trebuie să fii sincer în relaţiile de familie” şi „Trebuie să 
fii sincer în raporturile contractuale” sunt două aplicaţii, două „datorii speciale” 
aparţinând eticii empirice, valabile pentru grupuri particulare de fiinţe umane şi 
subordonate datoriei pure (D). Fiind o lege “strict universală”, deci a priori , ea nu 
poate avea nici o excepţie (CRP, B 4). Ce poate însemna „excepţie” în acest caz? 
Ea poate însemna, eventual, o nerespectare accidentală a legii, de pildă faptul că 
am minţit pur şi simplu într-o anumită împrejurare. Dar acesta nu e un sens 
semnificativ al cuvâtnului “excepţie”, căci asemenea excepţii au toate legile, şi 
anume tot timpul. Chiar dacă am trăi într-o lume reală în care toate persoanele ar 
minţi mereu, datoria a priori de a nu minţi şi-ar menţine valabilitatea, odată ce a 
fost stabilită prin mijloace raţionale (a fost “dedusă” prin Formula umanităţii, de 
pildă); căci ea e, prin definiţie, complet independentă de faptele empirice. 

Kant pare să identifice, totuşi, două sensuri plauzibile ale excepţiei de la 
lege , pentru a respinge apoi posibilitatea amândurora. Primul e acela că legea e 
compatibilă cu “permisiunea” (“îndrituirea”) 15 de a face, în anumite circumstanţe, 
la alegere, negaţia “sarcinii” trasată de lege: dacă legea categorică e “Trebuie să 
fii sincer (în orice circumstanţe)”, atunci această lege ar admite, pentru unele 
circumstanţe excepţionale, excepţia “E permis să minţi (în circumstanţele C)”. Al 
doilea sens e mai tare: trebuie să admitem, pentru anumite circumstanţe, o datorie 
morală condiţionată contrară legii, aceea de a minţi - “Trebuie să minţi (în 
circumstanţele C)”.' 3 * * 6 

Prin urmare, o excepţie de la (D) (Trebuie să fii sincer, punct) nu poate 
însemna altceva decât 

i) fie că negaţia “sarcinii” (“sarcina” acestui imperativ categoric e “a fi 
sincer”; negaţia sarcinii e “a minţi”) este permisă (“permisă” în sensul 


3 “Acea acţiune este permisă ( licitum) care nu e contrară obligaţiei” (PP, mm, 6: 222). “O acţiune 

care nu este nici poruncită, nici interzisă, este numai permisă, întrucîtcu privire la ea nu există nici 
o lege care să îngrădească libertatea noastră (îndrituirea noastră) şi astfel nici o datorie. O 
asemenea acţiune e numită moral indiferentă (indifferens, adiaphoron, res merae facultatis ); 

... cuiva îi este permis să facă sau să nu facă ceva după bunul său plac, în afara legii care 
porunceşte ... şi a legii care interzice” (PP, mm, 6: 223). 

6 Această distincţie e făcută de Kant în următorul pasaj: “Acum, prima întrebare este dacă omul 
are îndrituirea (dreptul) [îi e permis] să fie nesincer în cazurile în care nu poate evita un răspuns 
prin ‘da’ sau ‘nu’. A doua întrebare este dacă, pentru a preveni o fărădelege care îl ameninţă pe el 
sau pe altcineva, omul nu este ţinut [nu cumva are datoria]chiar să fie nesincer într-o anumită 
depoziţie pe care e constrâns să o facă printr-o coerciţie injustă” (PP, sr, 8: 426). 

lui Kant, adică nici obligatorie şi nici interzisă, ci la alegerea agentului, 
şi deci “indiferentă moral”), i.e. agentului îi e îngăduit să mintă şi 
totodată îi e îngăduit să nu mintă, la alegere; 
ii) fie că negaţia sarcinii este obligatorie (Trebuie să minţi - în 
circumstanţele C). 

La întrebarea dacă legea morală (D) poate admite asemenea “excepţii” Kant 
răspunde negativ în studiul său polemic Despre un pretins drept de a minţi din iubire 
de oameni, cu imperceptibile oscilaţii înfre planul juridic şi cel etic al discuţiei, ceea 
ce face cu atât mai dificilă interpretarea. Lăsând la o parte complicaţiile acestui text, 
am putea observa, mai întâi, că aceste două “excepţii” sunt, una, o permisiune 
ipotetică, iar cealaltă un imperativ ipotetic. In acest caz, fiind ipotetice, ele nu pot fi 
excepţii morale, forma oricărui principiu moral fiind cea categorică. 

în al doilea rând, ele nu ar putea fi excepţii şi dintr-un motiv strict logic. 
dacă acceptăm (D), atunci ambele variante ale “excepţiei” sunt logic imposibile - 
ceea ce nu face decât să confirme “rigorismul” lui Kant. Căci dacă “Trebuie să fii 
sincer (în orice circumstanţe)” e o datorie morală, atunci “Trebuie să minţi (în 
circumstanţele C)” nu poate fi o datorie morală căci e contrara ei, iar contrarele 
nu pot fi adevărate împreună. Pe acelaşi temei strict logic, dacă “Trebuie să fii 
sincer (în orice circumstanţe)” e o datorie morală, atunci contradictoria ei, anume 
“e fals că [e fals că “Trebuie să minţi” & e fals că “E permis (indiferent) să 
minţi”]”, e falsă; prin urmare “E permis (indiferent) să minţi (în circumstanţele 
C)” e şi ea falsă. în concluzie, dacă datoria sincerităţii e adevărată, atunci e fals că 
“Trebuie să minţi” şi e totodată fals că “E permis (indiferent) să minţi”. Acesta nu 
e chiar argumentul lui Kant, dar mi se pare că reprezintă infrastructura logică 
simplă aflată tacit în spatele argumentelor “metafizice” complicate ale lui Kant. 

în concluzie, ambele sensuri de mai sus ale “excepţiei” de la legea morală 
contrazic (D) („eu dăunez formal, deşi nu material”), iar a admite asemenea 
„excepţii” înseamnă a accepta că (D) „se contrazice singură” (PP, sr, 430): cel 
care „cere permisiunea să gândească posibile excepţii este prin chiar acest lucru 
un mincinos (in potentia), căci el arată că nu recunoaşte sinceritatea ca o datorie în 
sine şi îşi rezervă pentru sine excepţii de la o regulă care prin esenţa ei nu admite 
excepţii ... căci excepţiile ar anula universalitatea ei” ( ibid ). De aici rezultă că e 
cât se poate de logic să susţinem, împreună cu Immanuel Kant, că o lege morală 
strict universală nu poate avea “excepţii” fără a se auto-anihila. Aceasta este chiar 
teza rigoristă. 


4. Teoria lui Kant poate explica unele excepţii aparente 

Este cazul să ne întrebăm acum dacă, în condiţiile descrise mai sus, e 
plauzibil să credem că I. Kant a fost atât de rigid încât să excludă din discuţie 

orice sens al ideii de “excepţie” de la legea morală strict universală, aşa cum l-au 
acuzat bunăoară utilitariştii, mândri de flexibilitatea teoriei lor. Putea el susţine că 
e moral să contribui la uciderea prietenului meu doar de dragul de a nu-1 minţi pe 
ucigaş că acesta se află în casa mea? Mi se pare că, în ciuda unor aparenţe 
contrare, răspunsul corect este cel negativ. Rigorismul etic al lui Kant e suficient 
de maleabil! El nu exclude, sau nu exclude în orice sens al cuvântului, 
“excepţiile” de la legea morală. Desigur, Kant crede şi afirmă explicit că termenul 
“excepţie” e unul nepotrivit aici 17 , dar admite existenţa unor situaţii excepţionale 
- pe care noi le numim în limbaj obişnuit “excepţii” - şi care presupun 
“determinarea mai concretă” şi mai nuanţată a aplicării principiilor la asemenea 
cazuri deosebite care pot apărea în experienţă (PP, sr, 615). In acest fel, rigidele 
sale legi morale ajung să se mlădieze oarecum pe fapte, în funcţie de varietatea 
circumstanţelor contingente în care s-ar putea afla omul. Cea mai bună probă în 
favoarea disponibilităţii lui Kant de a absorbi în teorie unele cazuri excepţionale 
semnificative moral e reprezentată de “întrebările cazuistice” care abundă în 
Metafizica moravurilor ; e vorba de enumerarea unor cazuri problematice, rebele, 
dilematice, care par a fi abateri tipice de la legea morală, dar pe care buna noastră 
creştere ne obligă, totodată, să le considerăm ca morale. 

De pildă, aşa cum am văzut, Kant susţine că sinceritatea e o datorie morală 
absolută şi că inversul acesteia, minciuna, e moralmente interzisă indiferent de 
circumstanţe, minciuna fiind una dintre formele de disimulare a adevărului. Dar, 
în acelaşi timp, el e gata să accepte că alte forme de disimulare sau nespunere a 
adevărului sunt permise sau chiar obligatorii - şi chiar acest detaliu a scăpat 
criticilor duri ai “rigorismului” kantian. Căci ei plecau de la presupunerea că 
minciuna e totuna cu nespunerea adevărului, în timp ce Kant avea o părere 
diferită: “nu orice neadevăr e o minciună” - de pildă, “echivocul” e o disimulare a 
adevărului şi, în condiţiile în care nu am declarat explicit că voi spune ceea ce 
cred, “ aequivocatio este permisă” (LE, 203, 204). Echivocul nu trebuie însă privit 
ca o excepţie de la datoria absolută a sincerităţii (ca o încălcare licită a acesteia 
înlr-un anume caz particular), căci el nu cade sub această datorie. 

Un alt exemplu: e indiscutabil faptul că I. Kant vorbeşte despre sinucidere 
ca despre o interdicţie etică absolută, dar în acelaşi timp el se întreabă dacă nu 
cumva sinuciderea patriotică sau riscarea vieţii sunt cazuri de sinucidere permise 
sau chiar obligatorii din punct de vedere etic. Şi de ce nu ar fi chiar aşa dacă 
putem arăta că ele nu contrazic datoria etică a priori a “autoconservării naturii 
animale a omului”. Sugestia mea este că, în ciuda unei interpretări tradiţionale 
contrare, teoria etică a lui Kant este suficient de flexibilă pentru a da seama de o 
multitudine de complexităţi factuale de acest fel, legate mai ales de situaţiile 


'' “Căci excepţiile ar distruge tocmai universalitatea datorită căreia ele poartă numele de principii” 

(PP, sr, 615) 

extreme, iar autorul ei a fost perfect conştient de acest fapt şi de importanţa luării 
lui în discuţie. 

Intr-un sens general, atunci când teoria lui Kant se confruntă cu cazuri 
excepţionale, rebele, dar susţinute de intuiţiile morale cele mai adânc înrădăcinate 
ale raţiunii morale comune, am putea adopta următoarele soluţii: 

(i) Să respingem teoria lui Kant pe motivul că nu poate explica fapte 
morale recunoscute ca atare de conştiinţa morală comună; această 
atitudine „extremist raţionalistă” a fost adoptată de criticii radicali ai 
lui Kant, cum au fost utilitariştii, care au acuzat teoria de „cult al 
regulii” şi de inadecvare la diversitatea şi subtilitatea faptelor şi 
circumstanţelor morale reale. 

(ii) Să nuanţăm teoria lui Kant prin concesii făcute unor teorii 
concurente sau prin modificări şi dezvoltări ad hoc menite să permită 
absorbirea cazurilor rebele; evident, ceea ce se obţine în acest caz nu 
mai e „teoria lui Kant”, ci mai degrabă o „teorie kantiană” . 

(iii) Să menţinem teoria lui Kant şi să ignorăm dogmatic toate cazurile 
care o contrazic. Aşa procedează unele interpretări simplificatoare, 
de manual. Kant însuşi nu a procedat aşa. 

(iv) Să menţinem teoria lui Kant, cu al său principiu absolut şi fără 
excepţii , dar să acceptăm că datoriile morale absolute (juridice şi 
etice), valabile pentru fiinţa umană in genere (şi cuprinse în partea 
pură a filosofiei sale practice, „metafizica moravurilor”), admit, 
totuşi, într-un sens impropriu , „excepţii”, ceea ce e totuna cu a spune 
că teoria dispune de strategii de „imunizare” a nucleului său a priori 
pentru a da seama de o serie de cazuri rebele. In felul acesta, deşi nu 
vom încălca datoriile a priori, vom putea face totuşi loc şi 
aparentelor excepţii, vom putea accepta ca morale aceste pseudo- 
excepţii de la lege (le vom absorbi în teorie) fără a abandona, totuşi, 
nucleul dur al principiilor ei absolute ,9 . Aceasta mi se pare că a fost 
abordarea lui Kant însuşi. 

Pentru a ilustra mai în detaliu această strategie kantiană (pe care am 
putea-o numi în sens propriu „rigorism” moral), voi comenta un exemplu mult 
discutat, acela formulat de autor într-un articol din 1797 pe tema unui presupus 
drept de a minţi din iubire de semeni (altruism). Kant conchide aici, perfect 
consecvent cu spiritul filosofiei sale practice pure care conţine legi morale 
necesare şi universale: „A fi sincer (onest) în toate declaraţiile este, prin urmare, 
o poruncă sacră a raţiunii care prescrie necondiţionat, una care nu poate fi 


18 Aşa procedează C. Korsgaard în studiul său The Right to Lie Kant on Dealing with Evit. în 
J. Rachel (ed), Ethical Theory. Oxford University Press, 1998. 

19 Aşa procedează T. Hilljr. în Dignity and Practicai Reason, Corneli University Press, 1992, cap. 10. 

restricţionată de nici un avantaj. ... Toate principiile practice de bază ale dreptului 
trebuie să conţină adevărul strict, ... dar niciodată excepţii de la aceste principii; 
căci excepţiile ar anula universalitatea abordării în virtutea căreia acestea pot fi 
numite principii de bază” (PP, sr, 613, 615). Articolul e o replică la pamfletul 
adresat de scriitorul şi omul politic francez Benjamin Constant „unui filosof 
german” care susţinea teza că datoria de a spune adevărul e necondiţionată şi 
absolută; aceasta, adaugă Constant, este o teorie implauzibilă căci adoptarea ei ca 
ghid al conduitei ar face imposibil comportamentul social aşa cum îl cunoaştem 
noi astăzi: bunăoară, ar trebui să spunem că e imoral să minţim un răufăcător care 
ne întreabă dacă un prieten de-al nostru, pe care el tocmai îl urmăreşte pentru a-1 
ucide, se ascunde sau nu în casa noastră; deci, din scrupule morale, ar trebui să-i 
spunem ucigaşului adevărul chiar dacă suntem conştienţi că astfel vom sacrifica 
viaţa prietenului nostru. Or, nici un om bine educat moral nu va accepta să facă 
aceasta. Morala comună, adânc înrădăcinată în noi, ne cere contrariul: să ne 
apărăm prietenul chiar şi prin minciună. Teza lui Constant este, aşadar, acesta: 
datoria de a nu minţi trebuie desigur respectată în genere, dar există situaţii 
excepţionale în care ea trebuie încălcată în mod sistematic de pildă, atunci când 
consecinţele încălcării ei sunt mult mai bune decât consecinţele respectării ei (e.g. 
când, minţind, salvez viaţa cuiva). Trebuie să avem, aşadar, un drept de a minţi 
din iubire de semeni şi chiar o datorie de a face asta. Datoria de a spune adevărul 
nu e, aşadar, necondiţionată, cum susţine “un filosof german” (Kant), ci trebuie să 
aibă excepţii în circumstanţe speciale, cum ar fi datoria de a minţi pentru a salva 
viaţa unui om. 

Excepţia de la legea (D) ar trebui să fie: în circumstanţele în care un 
prieten se ascunde în casa ta (sau ceva asemănător), urmărit fiind de un răufăcător 
care vrea să-l omoare, trebuie să-l minţi pe acesta din urmă atunci când te întreabă 
dacă persoana pe care o urmăreşte se ascunde în casa ta: 

(D’): Trebuie să minţi (în circumstanţele C). 

Kant nu e atât de obtuz încât să nu vadă că a respinge această regulă 
înseamnă a intra în conflict cu convingerile noastre morale cele mai adânc 
înrădăcinate. Şi cu toate că teoria sa are şi menirea de a corecta moravurile 
corupte, ea trebuie nu mai puţin să justifice acele practici morale care sunt larg 
recunoscute, chiar dacă ele par a intra în conflict cu principiile a priori ale teoriei. 
El se află acum într-o situaţie aparent imposibilă: cum aş putea să justific moral 
“minciuna necesară” fără să mint? Cum aş putea să justific nerespectarea legii 
morale care interzice minciuna fără a o încălca ? Acum intră în joc spre a-şi arăta 
utilitatea strategiile de imunizare a nucleului a priori al teoriei etice în faţa unor 
aparente excepţii tipice. 

In articolul în care polemizează cu Constant, Kant nu pare să lase nici o 
şansă minciunii care se soldează cu salvarea unei vieţi. A-1 minţi pe răufăcător 

înseamnă a încălca „datoria absolută de a nu minţi”, deci a comite o imoralitate, 
chiar dacă în acest caz particular, această minciună s-ar solda cu salvarea vieţii 
prietenului. Tonul articolului e dat de caracterul său polemic; Kant accentuează 
aici în mod unilateral aspectul de necesitate şi universalitate strictă a legilor 
morale pe care nu l-a înţeles Constant. Dincolo de acest aspect însă, mai puteau fi 
adăugate o serie de nuanţări. Căci în prelegerile sale de etică el se dovedeşte mult 
mai echilibrat, căutând o soluţie pentru a putea justifica acţiunea de a salva viaţa 
prietenului; prin urmare, el vrea să găsească un sens acceptabil al “excepţiei” 
pentru un caz de acest tip. E vizibil efortul său de a-şi adapta teoria intuiţiilor 
noastre morale cele mai adânc înrădăcinate, cum e aceea că e moral să-l minţim pe 
ucigaşul aflat în căutarea prietenului. Voi urmări în continuare cum are loc această 
adaptare a teoriei sale morale “rigoriste” la intuiţiile simţului moral comun şi voi 
argumenta că aparentele “excepţii”, acceptate de teorie, sunt produsul acestei 
strategii de adecvare, fără a fi însă excepţii veritabile - în unul din cele două 
sensuri menţionate mai sus. 

Bunăoară, Kant discută în cursurile sale un caz care mi se pare cvasi- 
identic cu cel al lui Constant şi în analogie cu care l-am putea reevalua pe acesta 
din urmă. E vorba de situaţia în care „un duşman mă ia de gât şi-mi cere să-i spun 
unde îmi ţin banii”; este oare moral, în acest caz, să-l mint ? (LE, 203). Soluţia lui 
Kant e, aici, în esenţă, următoarea: întrebarea dacă e imoral (nedrept) sau nu să 
mint în acest caz e greşit pusă; e imoral (nedrept) să mint în orice caz - aşa cum 
îmi cer principiul suprem al moralităţii şi principiul universal al dreptului (pentru 
datoriile etice, respectiv juridice). In această situaţie particulară, însă, in joc nu se 
află maxima minciunii, ci o alta, aceea a „ascunderii adevărului”, care e diferită de 
prima. Or, aceasta nu e imorală. Prin urmare, strategia lui Kant e să menţină ca 
absolută datoria de a nu minţi prin schimbarea maximei care pare s-o contrazică. 
In aceste condiţii, am putea să-i împăcăm pe Kant şi Benjamin Constant 
presupunând că în exemplul dat de acesta din urmă nu avem o „minciună” 
(mendacium ), ci o „nespunere a adevărului” (falsiloquium). Nespunerea 
adevărului e actul prin care cineva nu spune ceea ce crede că e adevărat, fără ca 
preopinentul său să presupună că el va spune ceea ce crede; e cazul “când cineva 
doar spune ceea ce nu gândeşte, celălalt rămânând liber să ia aceasta aşa cum îi 
place” (PP, mm, 238). De exemplu, atunci când vreau să-mi ascund intenţiile faţă 
de celălalt, el însuşi presupunând că voi face asta (ca într-o negociere sau ca 
atunci când sunt luat de gât de duşman pentru a-i spune unde ţin banii), eu pur şi 
simplu “nu spun adevărul”, dar nu “mint”, căci “duşmanul ştie că voi ascunde 
informaţia” (LE, 203). Minciuna, în schimb, înseamnă a spune în mod intenţionat 
(cu deplină conştiinţă) contrariul a ceea ce cred în sinea mea (“o nespunere 
intenţionată a adevărului în exprimarea propriilor gânduri”) presupunându-se că 
celălalt aşteaptă de la mine să-i spun adevărul (pentru că, de pildă, i-am promis; 
sau, în cazul “minciunii juridice”, el chiar având un drept în acest sens). Numai cu 

această din urmă condiţie minciuna (spre deosebire de nespunerea adevărului) e o 
“înşelare” a preopinentului şi deci o violare a “demnităţii” umane (sau, în cazul 
minciunii juridice, o violare a unui drept). Minciuna e un neadevăr ce 
prejudiciază umanitatea din om ( falsiloquium in praejudicium humanitatis). 
Opusul minciunii e “sinceritatea” ( Wahrhaftigkeit, veracitas ), adică exprimarea 
intenţionată a ceea ce crezi în sinea ta 21 . Opusul nespunerii adevărului e spunerea 
adevărului ( veriloquium ). 

In aceste condiţii, în cazul duşmanului care mă întreabă unde îmi ţin banii, 
„pot să ascund informaţia, deoarece el vrea să utilizeze rău adevărul. Aceasta nu e 
încă menclacium, căci celălalt ştie că eu îi voi ascunde informaţia şi că el nu are 
nici un drept să îmi ceară adevărul” (LE, 203). Prin urmare, Kant absoarbe în 
teorie acest caz rebel sugerând că aici maxima veritabilă e alta decât aceea a 
minciunii şi această nouă maximă (nespunerea adevărului) nu e contrară datoriei 
de a nu minţi: „Eu pot , totuşi, să comit un falsiloquium atunci când intenţia mea e 
să îmi ascund intenţiile în faţa celuilalt, iar acesta poate de asemenea presupune că 
eu voi face asta, deoarece (să zicem) scopul său e să utilizeze adevărul într-un 
sens rău” ( ibid ). Aşadar, revenind la exemplul lui Constant, Kant ar putea şi el 
susţine că e permis ca eu să spun un neadevăr răufăcătorului care mă întreabă 
dacă cel pe care-1 urmăreşte se ascunde în casa mea, respectând în acelaşi timp 
datoria de a nu minţi. Dacă însă aş avea o asemenea relaţie cu răufăcătorul încât el 
să fie convins că eu îi voi spune tot ceea ce cred, sau i-am promis aceasta, şi totuşi 
îl înşel, atunci îi voi fi spus o minciună şi deci voi fi comis o imoralitate 
„deoarece am acţionat împotriva dreptului umanităţii”. In concluzie, cu toate că 
minciuna rămâne interzisă în mod absolut, Kant pare a fi dispus să recunoască 
faptul că, într-un anume sens, protejarea prietenului prin dezinformarea 
criminalului poate fi acceptată, dar nu ca “excepţie” de la datoria sincerităţii, nu ca 
o încălcare a acesteia, ci ca o aparentă „minciună necesară” ce se referă, în 
realitate, la maxima nespunerii adevărului, o maximă care e permisă, fără a avea 
o încărcătură propriu-zis morală. A spune acel neadevăr răufăcătorului, aşadar, şi 
a apăra prin aceasta viaţa prietenului tău nu e o datorie morală, ci e o acţiune 


2n “Minciuna este un dispreţ şi oarecum o distrugere a demnităţii umane. Un om care nu crede ceea 
ce ei însuşi îi spune unui alt om ... are o valoare încă şi mai mică decât ar avea un obiect” 
(PP, mm, 429). 

“în doctrina dreptului, nespunerea intenţionată a adevărului e numită minciună numai dacă 
violează dreptul altuia; dar în etică, unde din absenţa prejudiciului nu e dedusă nici o îndrituire, e 
de la sine înţeles că nici un neadevăr intenţionat în exprimarea propriilor gânduri [nu poate să nu 
fie numit minciună] (PP, mm, 429). “Minciuna (în sensul etic al cuvântului), nespunerea 
intenţionată a adevărului în genere, nu e nevoie să aducă prejudicii altuia pentru a fi repudiată; 
căci în acest caz ar fi o violare a drepturilor altuia. Ea poate fi făcută doar din neseriozitate sau 
chiar din generozitate; cel ee o spune poate intenţiona chiar atingerea unui scop bun prin ea. Dar 
acest mod de a atinge scopul este, doar prin forma sa, un delict al omului faţă de propria sa 
persoană şi un fapt nedemn, care-1 compromite în proprii săi ochi” (PP, mm, 430). 

neutră moral care rămâne la latitudinea ta să o faci sau nu. Dacă îi spui 
răufăcătorului că prietenul tău nu e în casă, când de fapt el este acolo, nu înseamnă 
că ai comis un act imoral (care încalcă datoria de a nu minţi). A susţine fără 
restricţie datoria a priori de a nu minţi şi a disimula adevărul ifalsiloqium) în mod 
contingent sunt două acte perfect compatibile. Căci “nu orice nespunere a 
adevărului e o minciună; ea e o minciună numai atunci când există o declaraţie 
expresă a voinţei mele de a-i spune celuilalt gândurile mele” (LE, 203). 

Exemplul formulat de Benjamin Constant ar putea fi interpretat şi în alt 
fel: pentru a salva caracterul necesar şi universal al principiului metafizic „Trebuie 
să nu minţi” acceptând totodată că nu am voie să colaborez cu răufăcătorul la 
uciderea prietenului meu, Kant recurge la aceeaşi strategie a resemnificării 
maximei, dar de data aceasta noua maximă e subordonată unei „datorii speciale” 
care reprezintă aplicarea unei alte “datorii a priori ” decât aceea care interzice 
minciuna. Pseudo-excepţia va fi, în acest caz, nu o permisiune, ci o datorie 
morală. O asemenea interpretare se poate baza pe exploatarea ambiguităţii 
exemplului dat, care ar putea fi citit fie în felul următor: 

(1) Trebuie să minţi pentru a salva viaţa unui prieten refugiat în casa ta ...”, 
fie în acest fel: 

(2) Trebuie să salvezi viaţa unui prieten refugiat în casa ta minţind un răufăcător 
care ....”. 

In această interpretare, (1) contrazice datoria a priori „Trebuie să nu minţi 
(în nici o împrejurare)” şi, deci, nu poate fi o datorie specială subordonată acesteia 
(o aplicaţie). Pe de altă parte, (2) e o specializare a altei datorii a priori, anume 
aceea că „Trebuie să nu ucizi oameni nevinovaţi (în nici o împrejurare)” 22 . în 
aceste condiţii, am putea conchide că aşa-zisul act de a-1 minţi pe răufătător din 
exemplul formulat de Benjamin Constant nu reprezintă în realitate o „excepţie” de 
la datoria de a nu minţi, adică o încălcare valabilă a datoriei într-un caz particular, 
ci o „datorie specială” subordonată altei datorii (juridice) a priori : „Trebuie să nu 
ucizi (sau să nu facilitezi uciderea unor) persoane nevinovate”. Eu nu am, aşadar, 
datoria de a-1 minţi pe răufăcător (căci nu pot avea o asemenea datorie), ci am 
datoria de a nu facilita uciderea prietenului meu prin furnizarea informaţiei cerute. 
Iată cum o datorie specială subordonată unei anumite datorii strict universale (i.e. 


22 Aceasta este o datorie juridică, dar (2) ar putea fi considerată drept datoria etică “de a iubi 
celelalte fiinţe umane” sau “datoria filantropiei”: “a face din bunăstarea şi fericirea celorlalţi 
propriul meu sap" (PP, mm, 450, 452). “A salva o fiinţă umană” se numără printre faptele care 
fac in aşa fel încât “lucrurile să meargă bine” pentru toţi. 

datoria de a nu facilita uciderea ...), poate părea, la o analiză superficială, o 
„excepţie” de la o altă datorie (i.e. datoria de a nu minţi). In toate aceste exemple, 
în ciuda excepţiilor aparente, caracterul absolut al datoriilor a priori ale 
metafizicii moravurilor rămâne intact. 

Exemplul lui Constant ar putea fi interpretat şi ca o formă de conjlict al 
datoriilor. conflictul ar apărea între datoria de a nu minţi şi datoria de a apăra 
viaţa (celui urmărit). Titlul articolului lui Kant sugerează o asemenea interpretare: 
e vorba de un presupus drept de a minţi din iubire de oameni (filantropie), adică 
de permisiunea de a încălca datoria de a nu minţi pentru a respecta “datoria 
bunăvoinţei” (“datoria iubirii aproapelui”), anume aceea de a-mi găsi satisfacţie în 
bunăstarea celorlalţi făcând din scopurile lor propriile mele scopuri (PP, mm, 
45 0) 23 . Etica lui Kant a fost adesea acuzată de incapacitatea de a rezolva problema 
conflictului datoriilor, un fapt de viaţă cât se poate de obişnuit, ce pare a fi însă 
principial respins de această teorie bazată pe teza fundamentală a coerenţei 
reciproce a tuturor datoriilor. De fapt, ceea ce avem în cazul analizat de noi nu e o 
contradicţie a datoriilor absolute însele (acestea nu se pot contrazice atâta vreme 
cât au fost deduse cu ajutorul aceleiaşi proceduri din acelaşi Principiu suprem al 
moralităţii), ci o imposibilitate de a aplica o datorie la o anumită maximă deoarece 
aceasta antrenează automat încălcarea altei datorii: dacă nu îl mint pe criminal, 
facilitez crima, deci îmi încalc datoria de a apăra viaţa, care e un scop vital al 
prietenului meu. Kant pare a rezolva asemenea situaţii în felul următor: el 
consideră că acestea nu sunt, în realitate, cazuri de conflict al datoriilor ( antinomia 
leges), căci nu legile însele se află în conflict, ci temeiurile lor ( rationes 
obligandi). „Legile şi regulile nu pot fi universale şi deci necesare dacă opusele 
lor nu sunt imposibile; deci două datorii universale nu se pot contrazice reciproc; 
numai temeiurile datoriilor, ratio obligandi, se află în conflict aici deoarece 
fiecare dintre ele e doar un temei insuficient pentru a determina actul datoriei” 
(LE, 296) (PP, mm, 224). Soluţia lui Kant în acest caz e ierarhia datoriilor. 
Regula după care trebuie judecate aceste cazuri este: „legea mai puternică 
prevalează; dacă legile se află în conflict, fă o excepţie pentru cea mai slabă. 
Astfel, datoriile imperfecte cedează întotdeauna în faţa celor perfecte, tot aşa cum 
mai multe datorii imperfecte au prioritate în raport cu una singură; de exemplu, 
nenorocirea altuia, fie ea şi mortală, nu mă poate sili să contractez o datorie sau 
să-i fiu recunoscător atunci când părinţii mei mor de foame” ( ibid ). Kant pare a 
sugera aici că datoriile faţă de sine sau faţă de cei apropiaţi prevalează asupra 
datoriilor faţă de alţii. In cazul de mai sus, datoria perfectă de a nu minţi are ca 

2j Sau, poate ar fi mai exact să vorbim aici de o altă datorie a iubirii practice faţă de ceilalţi 
oameni, anume de “datoria simpatiei”: “Aş vrea pentru prietenul meu nu ca el să mă poată ajuta în 
caz de sărăcie, boală, închisoare etc., ci mai degrabă ca eu să fiu alături de el şi să salvez o fiinţă 
umană” (PP, mm. 457). 

temei menţinerea coeziunii sociale (LE, 201). Kant acceptă că asemenea cazuri se 
pretează întotdeauna la îndelungi controverse. Dar trebuie să ne amintim că testul 
oferit de teoria sa nu e nici pe departe un algoritm, ci o procedură de tip 
deliberativ, mereu revizuibilă, constând din „constrângerile-cadru ale principiilor 
mai specifice pe care agenţii le pot adopta”, constrângeri-cadru care nu sunt 
propriu-zis decizii, ci doar ghidează deciziile 24 . 

Asemenea strategii de justificare a unor aparente „excepţii” de la lege, 
menţinând totodată legea în toată universalitatea ei strictă, pot fi mai multe la 
Kant. Cred însă că aceste câteva exemple au fost suficiente pentru a ilustra teza pe 
care o susţin aici: anume că teoria lui Kant îmbină un „rigorism” ce rezultă cu 
necesitate din articulaţiile sale teoretice interne, ca etică pură, cu o flexibilitate 
moderată care îi permite să evite, mai ales în situaţii excepţionale, conflictul cu 
convingerile morale cele mai adânc înrădăcinate ale raţiunii morale comune. In 
fond, dacă e exploatată inteligent, s-ar putea ca această teorie „rigoristă” să se 
dovedească la fel de flexibilă ca orice altă teorie etică, menţinând totuşi acea aură 
de fermitate, de verticalitate, de respect absolut al principiilor, asociată îndeobşte 
regulilor morale de către conştiinţa comună. 


14 O. O’Neill, Kantian Ethics , în P. Singer (ed), A Companion to Ethics, Blackwell, 1993 (1991), 

p. 182. 

